Ulloq xx, qaammat xxxx suliassaqartitsinermut ministerimit (Ane Halsboe-Jørgensen) saqqummiunneqartoq

Siunnersuut

uunga

Kalaallit Nunaanni sulinermi ajoqusernermut isumannaarineq pillugu inatsisip allanngortinneqarnissaanut inatsit

(Nalunaarutiginninnermut malittarisassanik naligiissaarineq, sulinermi ajutoornerit il.il. pineqartillugit akuersaarnissamut apeqqummik nalilersuineq)

**§ 1**

Kalaallit Nunaanni sulinermi ajoqusernermut isumannaarineq pillugu inatsimmi, tak. inatsimmut nalunaarut nr. 75, 16. januar 2017-imeersumi, allanngortinneqartumi inatsit nr. 461, 15. maj 2017-imeersumi § 2-kkut aamma inatsisikkut nr. 1523, 18. december 2018-imeersukkut, tulliuttut allanngortinneqassapput:

**1.** *§ 6-*imi imm. 1-ip kingorna immikkoortutut nutaatut ikkunneqassaaq:  
»*Imm. 2.* Inuup ajoqusernera, tak. imm. 1, timikkut imaluunniit tarnikkut ajoqusernerusinnaavoq aamma ataavartuusinnaavoq imaluunniit qaangiuttussaasinnaalluni. Piumasaqaataanngilaq, inuup ajoqusernera suliaritittariaqarnermik kinguneqarnissaa, imaluunniit inuup ajoqusernerata suliarineqareersimanissaa.«

Imm. 2 tamatuma kingorna imm. 3-nngussaaq.

**2.** *§ 14, imm. 1*-imi*, oqaaseqatigiit pingajuat*, atorunnaarsinneqassaaq.

**3.** *§ 15, imm. 1* aamma *2,* atorunnaarsinneqassapput.

Imm. 3 tamatuma kingorna imm. 1-inngussaaq.

**4.** *§ 18, oqaaseqatigiit siulliat*, allanngortinneqassaaq »suliffeerunnermi ikiorsiissutit« uunga »suliffissarsiortunut ikiorsiissutit pillugit Inatsisartut inatsisaat nr. 7, 20. juni 2022-meersoq malillugu napparsimanerup nalaani suliffissarsiortunut ikiorsiissutit«

**5.** *§ 21, imm. 7, oqaaseqatigiit aappaat, atorunnaarsinneqassaaq taarsiullugulu ikkunneqarluni* »Ajoqusertup piffissamik aalajangiinermiit ukiut marluk imaluunniit sivikinnerusumik utoqqalinersiaqarnissamut ukioritat angussappagit, tak. utoqqalinersiaqarneq pillugu Inatsisartut inatsisaat, taarsiissutissat § 31, imm. 4-mi malittarisassat malillugit tunniunneqassapput, inummut utoqqalinersiaqarnissamut ukiorititat ukiut marluk qaangiunneranni angusussaappagit, aningaasanngorlugit ataatsikkut tunniutassatut naleqqersuut atorlugu, ukiumoortumik ingerlaavartumik taarsiissutinik amerlisarlugu.«.

**6.** *§ 21,* imm. 7-ip kingorna*,* immikkoortutut nutaatut ikkunneqassapput:

»*Imm. 8.* Taarsiissutit § 31, imm. 1, oqaaseqatigiit siullianni malittarisassat malillugit aningaasanngorlugit ataatsikkut tunniutassanngortinneqarpata, ajoqusertoq piffissamiit inuussutissarsiornermik annaasaqarnerup uppernarsineqarneraniit ingerlaavartumik taarsiiffigineqarnissamut pisinnaatitaavoq, taamaattoq sulinermi ajoqusernerup nalunaarutigineqarnera piffissaq sioqqullugu minillugu, aamma taarsiissutit aningaasanngortinneqarnerannut piffissaq angullugu.

Imm. 9. Imm. 7-mi 8-milu malittarisassat §§ 46 aamma 47 malillugit sulianut suliareqqitassanngortinneqartunut atuutissapput. Suliareqqitassanngortitsinermut qinnuteqarnermut piffissaq sioqqullugu imaluunniit Arbejdsmarkedets Erhvervssikringip suliaq suliareqqittussaappagu, tak. § 47, suliani taakkunani taarsiissutinik tunniussisoqarneq ajorpoq.«  
Imm. 8 tamatuma kingorna imm. 10-nngussaaq.

**7.** *§ 28, imm. 2, oqaaseqatigiit aappaat,* ima oqaasertaqassaaq:  
»Inunnut sulisitsisuminni najugaqartunut nerisaqarnermut ineqarnermullu akigititat, aningaasarsianit akileraarutit pillugit Inatsisartut inatsisaanni § 19 naapertorlugu Kalaallit Nunaanni Akileraartarnermut Aqutsisoqarfimmit ukiumut pineqartumut akigititat aalajangersarneqartut annertoqatigivaat.«

**8.** *§ 30, imm. 4, oqaaseqatigiinni siullerni,* allanngortinneqassapput »Sapaatit akunneri sisamat« uunga: »sapaatit akunneri arfineq-marluk«, aamma »sapaatit akunnerinut sisamanut piffissarititaq« allanngortinneqassaaq imaalillugu: »sapaatit akunnerinut arfineq-marlunnut piffissarititaq«.

**9.** *§ 31, imm. 4*, ima oqaasertaqassaaq:

Ingerlaavartumik taarsiissutit aningaasanngorlugit ataatsikkut tunniutassanngortinneqarneranni, piffissami tunniutassanngortitsiffiusumi taarsiissutissat annertussusaat tunngavigalugit tunniutassanngortitsisoqassaaq. Piffissaq aningaasat ataatsikkut tunniunneqarsinnaaffiat, tassaavoq piffissaq tunniutassanngortitsiffik. Tunniutassanngortitsineq taamaallaat siunissamut sunniuteqassaaq. Ingerlaavartumik taarsiissutinik aningaasanngorlugit tunniutassanngortitsinermut naleqqersuutit, qaammatinut aamma ukiunut ilivitsunut, sillimmasiinernik naatsorsuisarnermut tunngatillugu tunngaviit tunngavigalugit aalajangersarneqassapput. Ingerlaavartumik taarsiissutinik aningaasanngorlugit ataatsikkut tunniussisoqartarnissaanut malittarisassat, Suliassaqartitsinermut ministerip Namminersorlutik Oqartussat isumaqatigiinniarfigereerlugit aalajangersassavai.«

**10.** *§ 35, imm. 1*-*3,* atorunnaarsinneqassapput, aamma taarsiullugu ikkunneqassaaq:  
»Sulisitsisup, ullormiit sulinngiffiusumiit siullermiit kingusinnerpaamik ullut 14-it qaangiutsinnagit sulinermi ajutoorneq nalunaarutigissavaa, ajutoorneq ajoqusertup nalinginnaasumik sulisarnermiit sulinngitsoorneranik kinguneqarpat, ullup ajoquserfiusup saniatigut.

*Imm. 2.* Sulinermi ajutoornerit, sulinngitsoornermik kinguneqanngitsut, kisianni inatsit malillugu ikiorsiissutinik pisartagaqarnissamut piumasaqaateqarfiusinnaasutut nalilerneqartut, tak. § 10, kingusinnerpaamik ullup ajutoorfiusup kingorna ullut 14-it qaangiutsinnagit sulisitsisumit nalunaarutigineqassapput.«

Imm. 4 tamatuma kingorna imm. 3-nngussaaq.

**11.** *§ 35, imm. 4, oqaaseqatigiit aappaanni,* imm. 3-nngortumi, oqaaseqatigiit aappaanni, »imm. 1-3« ima allanngortinneqassaaq: »imm. 1 aamma 2 kiisalu § 38«.

**12.** *§ 36, imm. 1,* atorunnaarsinneqassaaq.

Imm. 2 aamma 3 tamatuma kingorna imm. 1 aamma 2-nngussapput.

**13.** *§ 37, imm. 1*-imi*,* »Sulisitsisoq nalunaaruteqartussaatitaasoq, tak. § 36« ima allanngortinneqassaaq: »Sulisitsisoq, tak. § 35, imm. 1 aamma 2«.

**14.** *§ 38, imm. 1*-imi*,* »Namminersorlutik Oqartussat isumaqatigiinniarfigereerlugit suliassaqartitsinermut ministeri malittarisassanik aalajangersaassaaq, nakorsat« ima allanngortinneqassaaq: »Nakorsat«.

**15.** *§ 39, imm. 1, oqaaseqatigiit siullianni,* »Nalunaarutiginninneq« kingorna ikkunneqassaaq: »sulinermi ajutoornerit aamma inuussutissarsiornermi nappaatit pillugit«.

**16.** *§ 39, imm. 4,* ima allanneqassaaq:

»*Imm. 4.* Ajutoornerit pillugit suliani paasissutissanut tunngasut akiligassat tamaasa sillimmasiisarfiup akilissavai. Inuussutissarsiornermi nappaatit pillugit suliani paasissutissanut tunngasut akiligassat tamaasa Arbejdsmarkedets Erhvervssikringip akilissavai. Oqaaseqatigiit siullianni aamma aappaanni akiligassat ilaatigut tunngapput nakorsat nalunaarutaannut akiligassat, tassunga ilanngullugit nakorsat immikkut ilinniarsimasut nalunaarutaat aamma toqusumik pilattaalluni misissuinermik nalunaarutit, aamma oqaaseqaatinut uppernarsaatinullu allanut, tassunga ilanngullugit kukkunersiuisut naatsorsuutaat pisariaqartinneqartut aamma nutserinerit.«

**17.** *§ 42* ima allanneqassaaq:

»**§ 42.**Arbejdsmarkedets Erhvervssikringip imaluunniit Ankestyrelsip § 41 malillugu paasissutissanik pissarsiniartinnani, Arbejdsmarkedets Erhvervssikringip imaluunniit Ankestyrelsip paasissutissat qanoq ittut pissarsiarinissaanut pisariaqalersinnaanera pillugu ajoqusertoq imaluunniit qimagaasut allakkatigut ilisimatissavai. Arbejdsmarkedets Erhvervssikringip imaluunniit Ankestyrelsip aamma ajoqusertoq imaluunniit qimagaasut tamatumunnga akerliliilluni nalunaaruteqarsinnaanermut piffissarititamik tunissavai aamma ajoqusertoq imaluunniit qimagaasut tamatumuunakkut eqqartuussivinni suliassanngortitsinermi ajoqutaasinnaasut pillugit ilisimatissallugit.«

**18.** *§ 43, imm. 2*, *oqaaseqatigiit siullianni aappaannilu*, »Ajoqusersimasoq« kingorna ikkunneqassaaq: »aamma ingiaqatigisaq pisariaqartinneqartoq«.

**19.** *§ 44* atorunnaarsinneqassaaq.

**20.** *§ 49, imm. 2, oqaaseqatigiit pingajuat,* atorunnaarsinneqassaaq.

**21.** *§ 49*-miimm. 3-p kingorna immikkoortutut nutaatut ikkunneqassaaq:

»*Imm. 4.* Ankestyrelsip inatsit manna malillugu sulianik ingerlatsinerani inatsisitigut isumannaatsuuneq aamma inunnik isumaginninnermut suliassaqarfimmi allaffissorneq pillugit inatsimmi kapitali 9 kiisalu §§ 68 aamma 70 atuutissapput, imaassimanngippat inatsisip matuma alla kingunerigaa.«

Imm. 4-8 tamatuma kingorna imm. 5-9-nngussapput.

**22.** *§ 49, imm. 6*-mi*,* imm. 7-nngortussami,oqaaseqatigiit pingajuattut ikkunneqassaaq:  
»Nalilersuinermi Arbejdsmarkedets Erhvervssikringip aalajangiinermini isummerfigisinnaavai immikkuualuttut piviusunik tunngavillit aamma inatsisinut tunngasut kiisalu missiliuussinerit.«

**23.** *§ 51*-imi *imm. 2-*tut ikkunneqassaaq:

»*Imm. 2.* Ajoqusernermut sillimmasiisarfinnut Garantifondi § 49-mi taaneqartutut sulinermi ajutoornerit pillugit sulianik suliareqqitassanngortitsisinnaavoq, ajoqusernermut sillimmasiisarfinnut Garantifondi pillugu inatsit malillugu ajoqusernermut sillimmasiisarfinnut Garantifondip ingerlataani.«

**24.** *§ 52, imm. 6, oqaaseqatigiit aappaat,* atorunnaarsinneqassaaq, aamma taarsiullugu ikkunneqassaaq:  
»Sulinermi ajutoornermut aningaasartuutit, ikiorteqarnermik qaangiisut, tak. oqaaseqatigiit siulliat, Arbejdsmarkedets Erhvervssikringimit akilerneqassapput. Oqaaseqatigiit aappaat malillugu aningaasartuutinut aningaasaliinerit, ukiumi aningaasartuuteqarfiusumi, sillimmasiisarfinni tamani, Kalaallit Nunaanni sulinermi ajoqusernermut isumannaarinermik ingerlatsisuni, aconto-tut akileqquneqassapput, kingornalu ukiumi tulliuttumi naleqqussarneqarlutik.«

**25.** *§ 52, imm. 6, oqaaseqatigiit pingajuanni,* oqaaseqatigiit sisamaanngortussami »Arbejdsmarkedets Erhvervssikring« ima allanngortinneqassaaq: »suliassaqartitsinermut ministeri Arbejdsmarkedets Erhvervssikringip siulersuisuisa inassuteqarnerat malillugu« aamma »oqaaseqatigiit pingajuat« ima allanngortinneqassaaq: »oqaaseqatigiit sisamaat«

**26.** *§ 56, imm. 4*-mi*,* »§ 52, imm. 6, oqaaseqatigiit aappaat aamma pingajuat« ima allanngortinneqassaaq: »§ 52, imm. 6, oqaaseqatigiit aappaanniit sisamaannut«

**27.** *§ 59* atorunnaarsinneqassaaq.

**28.** *§ 62, imm. 4*-mi*,* »§ 52, imm. 6, oqaaseqatigiit sisamaat aamma tallimaat« ima allanngortinneqassaaq: »§ 52, imm. 6, oqaaseqatigiit tallimaat aamma arferngat«

**29.** *§ 64, imm. 1,* *nr. 2*-mi*,* »inuussutissarsiornermi nappaatit aamma« ima allanngortinneqassaaq: »inuussutissarsiornermi nappaatit,«.

**30.** *§ 64, imm. 1*-imi*,* nr. 2-p kingorna normutut nutaatut ikkunneqassaaq:

»3) § 68 malillugu Arbejdsmarkedets Erhvervssikringimit aningaasat, ataatsimoorussamik sillimmasiineq malillugu sulianut tunngatillugit, tak. §§ 67-69 aamma«.

Nr. 3 tamatuma kingorna nr. 4-nngussaaq.

**31.** *§ 64, imm. 4, oqaaseqatigiit siullianni*, »akiliineq,« peerneqassaaq, aamma »aamma tamatuminnga akiliisitsiniarneq« ima allanngortinneqassaaq: », aconto-mik akiliisitsiniarneq aamma kingornatigut naleqqussaaneq«.

**32.** *§ 65, oqaaseqatigiit* *siullianni*,», Nationalbankip ullormiit ullormut erniaritittagaasa agguaqatigiissinnerannut naapertuuttunik« peerneqassaaq.

**33.** *§ 65, oqaaseqatigiit aappaanni*, »naatsorsorneqassapput« ima allanngortinneqassaaq: »aalajangersarneqassapput«.

**34.** *§ 70, oqaaseqatigiit siullianni*,»qimataat« kingorna ikkunneqassaaq: », taamaattoq tak. imm. 2«.

**35.** *§ 70*-imi *imm. 2*-tut ikkunneqassaaq:

*»Imm. 2.* Imm. 1, oqaaseqatigiit siullianni, malittarisassaq atuutissanngilaq imaattoqarpat, nioqqutissanut akisussaaneq pillugu inatsimmi taarsiissuteqarnissamut akisussaasoqartoq imaluunniit akisussaanissamut peqqusisoqartoq.«

*Atuutilersitsinermut aamma ikaarsaarnermut aalajangersakkat*

**§ 2**

*Imm. 1.* Inatsit atuutilissaaq ulloq 1. januar 2026, taamaattoq tak. imm. 2.

*Imm. 2.* Suliassaqartitsinermut ministerip § 1, nr. 23-p, 27-p, 34-p aamma 35-p atuutilernissaannut piffissaq aalajangersassavaa. Ministerip aalajangersarsinnaavaa, aalajangersakkat piffissani assigiinngitsuni atuutilernissaat.

**§ 3**

*Imm. 1.* § 1, nr. 1, ajutoornerit pillugit sulianut, 1. januar 2026 sioqqullugu pisimasunut, atuutissanngilaq. Sulianut taakkununnga malittarisassat maannamut atuuttut atuutissapput.

Imm. 2. § 1, nr. 3, 5, 7, 9aamma 19 ajutoornerit pillugit sulianut, 1. januar 2026 sioqqullugu pisimasunut, imaluunniit inuussutissarsiornermi nappaatit pillugit sulianut, 1. januar 2026 sioqqullugu nalunaarutigineqarsimasunut, atuutissanngillat. Sulianut taakkununnga malittarisassat maannamut atuuttut atuutissapput.

Imm. 3. § 1, nr. 8 aamma 20, Arbejdsmarkedets Erhvervssikringip sulinermi ajoqusernerit pillugit suliani aalajangiinerinut, Arbejdsmarkedets Erhvervssikringip 1. januar 2026 sioqqullugu aalajangiiffigisaanut, atuutissanngillat. Aalajangiinernut taakkununnga malittarisassat maannamut atuuttut atuutissapput.

Imm. 4. § 59 naapertorlugu, tak. Kalaallit Nunaanni sulinermi ajoqusernermut isumannaarineq pillugu inatsimmut nalunaarut nr. 75, 16. januar 2017-imeersoq, Arbejdsmarkedets Erhvervssikringip sulinermi ajutoornermut sillimmasiinernik tigusaqarnerata kingunerisaanik, pigisanik nalilinnik aamma pisinnaatitaaffinnik pigisaqalersimaguni, taakkua ajoqusernermut sillimmasiisarfinnut Garantifondimut tunniunneqassapput. Tunniussinermut peqatigalugu, ajoqusernermut sillimmasiisarfinnut Garantifondi pillugu inatsisip allanngortinneqarnissaanut inatsimmi nr. 1163, 8. juni 2021-meersumi § 1, peqatigiiffiit aningaasaliisartut il.il. pillugit inatsit, aningaasanik peqquserluutinik malunnarunnaarsaasarneq pillugu inatsit aamma inatsisit assigiinngitsut allat Kalaallit Nunaannut atuutilersinneqassapput, tak. inatsimmi § 17, imm. 3.

*Imm. 5.* § 59 naapertorlugu, tak. Kalaallit Nunaanni sulinermi ajoqusernermut isumannaarineq pillugu inatsimmut nalunaarut nr. 75, 16. januar 2017-imeersoq, Arbejdsmarkedets Erhvervssikringi sulinermi ajutoornermut sillimmasiinernik tunniussinerup kingunerisaanik pisussaaffilerneqarsimaguni, pisussaaffiit atuuttut aamma siunissami atuutilertussat ajoqusernermut sillimmasiisarfinnut Garantifondimut tunniunneqassapput. Tunniussinermut peqatigalugu, ajoqusernermut sillimmasiisarfinnut Garantifondi pillugu inatsisip allanngortinneqarnissaanut inatsimmi nr. 1163, 8. juni 2021-meersumi § 1, peqatigiiffiit aningaasaliisartut il.il. pillugit inatsit, aningaasanik peqquserluutinik malunnarunnaarsaasarneq pillugu inatsit aamma inatsisit assigiinngitsut allat Kalaallit Nunaannut atuutilersinneqassapput, tak. inatsimmi § 17, imm. 3.

*Imm. 6. Arbejdsmarkedets Erhvervssikringi sillimmasikkanut tunngasunik atortunik tigusaqarsimaguni, tassunga ilanngullugit inunnut paasissutissat, sulinermi ajutoornernut aalajangersimasunut tunngasunik, tak. imm. 4 aamma 5, taakkua ajoqusernermut sillimmasiisarfiit Garantifondiannut tunniunneqassapput piffissamiit, ajoqusernermut sillimmasiisarfinnut Garantifondi pillugu inatsisip allanngortinneqarnissaanut inatsimmi nr. 1163, 8. juni 2021-meersumi § 1-ip, peqatigiiffiit aningaasaliisartut il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat Kalaallit Nunaannut atuutilersinneqarneranniit qaammatit arfinillit angullugit, tak. inatsimmi § 17, imm. 3. Arbejdsmarkedets Erhvervssikringi piffissami tassani suliassat suliarineqartarneranni ikiuissaaq, imaassimappat sulinermi ajutoornerit pillugit sulianik ajoqusernermut sillimmasiisarfiit Garantifondiannut tunniussisoqartoq.*

*Imm. 7. Kalaallit Nunaanni sulinermi ajoqusernermut isumannaarineq pillugu inatsimmi § 59 malillugu aningaasanik nalimmassaanermi, tak. inatsimmik nalunaarut nr. 75, 16. januar 2017-imeersoq, sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuanni naleqqussaaneq pillugu aalajangersagaq assinganik atuutissaaq, tak. inatsimmik nalunaarut nr. 1186, 19. august 2022-meersoq. Aalajangersagaq assinganik atuutissaaq ukiumi, ajoqusernermut sillimmasiisarfinnut Garantifondi pillugu inatsisip allanngortinneqarnissaanut inatsimmi nr. 1163, 8. juni 2021-meersumi § 1, peqatigiiffiit aningaasaliisartut il.il. pillugit inatsit, aningaasanik peqquserluutinik malunnarunnaarsaasarneq pillugu inatsit aamma inatsisit assigiinngitsut allat Kalaallit Nunaannut atuutilertinneqarfianni, tak. inatsimmi § 17, imm. 3, kiisalu ukiuni marlunni tulliuttuni. Piffissami tassani aningaasat sinneruttuusinnaasut, § 59 malillugu Arbejdsmarkedets Erhvervssikringip akiliisitsiniutigisinnaasai, aningaasanik allanik siumoortumik akiliisitsiniarnermut tunngavigisamut ilaatinneqassapput, sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuanni nalimmassaaneq pillugu aalajangersakkap assinganik Arbejdsmarkedets Erhvervssikringip akilertinniagaanut, tak. inatsimmik nalunaarut nr. 1186, 19. august 2022-meersoq.*

***Inatsisissatut siunnersuummut oqaaseqaatit***

*Oqaaseqaatit nalinginnaasut*

***Imarisaa***

1. Aallaqqaasiut aamma tunuliaqut
2. Inatsisissatut siunnersuutip immikkoortui pingaarnerit

2.1. Sulinermi ajutoornerit pineqartillugit akuersaarnissamut apeqqummik nalilersuineq oqinnerusoq

1. Inatsisit atuuttut
2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq
   1. Piffissarititanik inatsisitigut aalajangerneqartunik atorunnaarsitsineq

2.2.1. Inatsisit atuuttut

2.2.2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq

2.3. Sulinermi ajutoornernik nalunaarutiginninnermut piumasaqaatit allanngortitat

2.3.1. Inatsisit atuuttut

2.3.2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq

2.4. Suliaritinnermut aamma sungiusagaanermut aningaasartuutinut taarsiiffigitinneq

2.4.1. Inatsisit atuuttut

2.4.2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq

2.5. Misissortinnernut atatillugu ingiaqataasup pisariaqartup angalaneranut aamma akissarsianut annaasanut akiliineq

2.5.1. Inatsisit atuuttut

* + 1. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq
  1. Sumiiffik apeqqutaatinnagu suliareqqitassanngortitsinissamut piffissarititaasunik assigiilersitsineq
     1. Inatsisit atuuttut
     2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq
  2. Arbejdsmarkedets Erhvervssikringip missiliuussinikkut aalajangiinernik nalilersueqqissinnaanera
     1. Inatsisit atuuttut
     2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq
  3. Taarsigassarsiat aningaasanngortinnerannut naleqqersuutinik nutarsaaneq
     1. Inatsisit atuuttut
     2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq
  4. Arbejdsmarkedets Erhvervssikringip aningaasaleeriaasaanik allanngortiterineq
     1. Inatsisit atuuttut
     2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq
  5. Sulinermi ajutoornermut sillimmasiinernik allaffissornerup Arbejdsmarkedets Erhvervssikringimiit ajoqusernermut sillimmasiisarfinnut Garantifondimut tunniussineq
     1. Inatsisit atuuttut
     2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq
  6. Nioqqutinut akisussaanermut malittarisassanut ataqatigiissinnera
     1. Inatsisit atuuttut
     2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq
  7. Aalajangersakkat allat

2.12.1. Inatsisit atuuttut

2.12.2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq

1. Pisortat aningaasaqarnerannut kingunerisassai aamma piviusunngortitsinerup kingunerisassai
2. Inuussutissarsiortut il.il. aningaasaqarnerannut aamma allaffissornerannut kingunerisassai
3. Innuttaasunut allaffissornikkut kingunerisassai
4. Avatangiisinut kingunerisassai
5. EU-mi inatsiseqarnermut tunngasut
6. Oqartussaqarfiit aamma kattuffiit il.il. tusarniaaffigineqartut
7. Skema eqikkaaffiusoq

**1. Aallaqqaasiut aamma tunuliaqut**

Inatsisikkut nr. 1528, 21. december 2010-meersukkut Kalaallit Nunaanni sulinermi ajoqusernermut tunngatillugu suliassaqarfik, danskit sulinermi ajoquserneq pillugu inatsisaata peqqussutikkut atuutilersinneqarneranik tunngaveqartumik aaqqiissummiit nuunneqarpoq, Kalaallit Nunaanni sulinermi ajoqusernermut isumannaarineq pillugu inatsimmik immikkut ittumik atulersitsinikkut. Kalaallit Nunaanni sulinermi ajoqusernermut isumannaarineq pillugu inatsimmi malittarisassat, sulinermi ajoqusernermut isumannaarineq pillugu inatsimmi malittarisassanik annertuutigut tunngaveqarput, Kalaallit Nunaanni pissutsinut naapertuuttunik naleqqussaanertaqarlutik. Inatsisissatut siunnersuummi allannguutissatut siunnersuutit kingunerissavaat, Kalaallit Nunaanni sulinermi ajoqusernermut isumannaarineq pillugu inatsisip allanngortinneqarnissaa, taamaalilluni Kalaallit Nunaanni sulinermi ajoqusernermut tunngatillugu aaqqissuussineq annertunerusumik nutarterneqassalluni, peqatigalugu Kalaallit Nunaanni pissutsinut annertunerusumik naleqqussarneqarluni. Allannguutit sulinermi ajoqusernermut isumannaarineq pillugu inatsimmi allannguutinut assingupput, naammassineqartut inatsisikkut nr. 550, 7. maj 2019-imeersukkut, inatsisikkut nr. 2200, 29. december 2020-meersukkut aamma nr. 1163, 8. juni 2021-meersukkut, Kalaallit Nunaanni pissutsinut naapertuuttunik naleqqussarneqarlutik.

Kalaallit Nunaanni sulinermi ajoqusernermut isumannaarineq pillugu inatsimmi allannguisoqassaaq, sulinerminnut atatillugu ajutoortut tamarmik ajutoornerisa sulinermi ajutoornertut akuersaarneqarnissaannut periarfissaq annertunerulersinniarlugu. Taamaalilluni Kalaallit Nunaanni sulinermi ajoqusernermut isumannaarineq pillugu inatsimmi allannguutit kingunerissavaat, maanna inatsit atuuttoq malillugu akuersaarinnittarnermiit, inuup ajoquserneri qaangiuttussat aamma annertunerusumik sulinermi ajutoornertut akuersaarneqarsinnaalernissaat. Ajutoornerup sulinermi pisimanissaa aamma sulinermi atukkanik pissuteqarnissaa, ilanngullugu nakorsaatinik pissutaasut ataqatigiissallutik pisup imaluunniit sunniutaasup aamma inuup ajoqusernerup akornanni piumasaqaat attatiinnarneqassaaq. Ajutoornermut qaangiuttussamut maannakkumut sanilliullugu annertunerusumik akuersaarneq, sulinermi ajoqusernerit pillugit oqartussaqarfinni eqaannerusumik aamma sukkanerusumik suliassat suliarineqartarnerannik ikorfartuissaaq.

Siunnersuutigineqarpoq sulinermi ajutoornerit nalunaarutigineqartarnerinut piumasaqaatinik arlalinnik allannguinissaq, ilaatigut annertunerusumik eqqortumik aamma piffissaagallartillugu ajutoornerit nalunaarutigineqartarnerisa ikorfartorneqarnissaat siunertaralugu. Siunnersuutigineqarpoq, Kalaallit Nunaanni sulinermi ajoqusernermut isumannaarineq pillugu inatsit malillugu, nalunaarutiginnittarneq pillugu malittarisassat allanngortinneqarnissaat, taamaalillutik Kalaallit Nunaanni sullivinni avatangiisit pillugit inatsit malillugu nalunaarutiginninnermut malittarisassanut annertunerusumik assingulerlutik. Nalunaarutiginninnissamut pisussaaffik sulisitsisumut atuutiinnassaaq, inatsit malillugu isumannaarinissamut pisussaaffeqartoq. Allannguutit kingunerissavaat, ajutoornerup kingunerisaanik ulloq sulinngiffiusoq siulleq, piffissamut nalunaarutiginniffiusumut aalajangiisunngornissaa. Nakorsat aamma kigutit nakorsaasa inuussutissarsiornermi nappaatinik nalunaarutiginninnissamut pisussaaffiat inatsisissatut siunnersuutip sunniuteqarfigissanngilaa.

Tamatuma saniatigut siunnersuutigineqarpoq taarsigassarsiat aningaasanngortinnerannut naleqqersuutit nutarterneqarnissaat, tamatuma kingorna taarsiissutaasut aningaasanngorlugit ataatsikkut tunniunneqassatillugit, inuussutissarsiorsinnaanermik annaasaqarnermut taarsiiffigitinneq aamma pilersuisumik annaasaqarnermut taarsiiffigitinneq naatsorsorneqassallutik, (ataasiartumik aningaasanngorlugit), ingerlaavartumik taarsiissutinut taarsiullugit. Ingerlaavartumik taarsiissutit aningaasanngorlugit ataatsikkut tunniutassanngortinneqarnerat pillugu malittarisassat atuuttut malillugit, naleqqersuutit assigiinngitsut atorneqassapput. Naleqqersuutit arlallit nutaanngilipput aamma kinguneralugu, assigiimmik naleqarnissamik tunngaviup, taarsigassarsiat ingerlaavartumik akilersorneqarnissaat imaluunniit ataasiartumik tamakkerlugit akilerneqarnissaat apeqqutaatinnagu, eqquutsinneqannginnera. Taarsigassarsiat aningaasanngortinnerannut naleqqersuutit nutarterneqarnissaannut siunnersuutip qulakkiissavaa, tamanna tunngavik naleqqersuutit malissagaat, kiisalu ajoqusertut tamarmik taarsiiffigineqarnissaat naatsorsorneqassasoq pissutsinut atuuttunut naleqquttumik qaffasissusilimmik. Ilanngullugu siunnersuutigineqarput taarsigassarsiat aningaasanngortinnerannut naleqqersuutini immikkuualuttut arlallit. Taamaalilluni taarsigassarsiat aningaasanngortinnerannut naleqqersuutit akinik naleqqussaanermik ilaqassalluni, akinik aamma aningaasarsianik qaffaanerit nalinginnaasut kingunerisaannik. Malitsigisaanik atuutilersinneqassaaq taarsigassarsiat aningaasanngorlugit ataatsikkut tunniutassanngortitanut akileraarut, akileraarut taanna taarsigassarsianut ukiumut ingerlaavartunut ilanngaatigineqartoq naapertorlugu. Taamaaqataanik pigisanit pissarsiat ilanngaatigineqassapput, aningaasanngorlugit ataatsikkut tunniussilluni (aningaasanngorlugit) taarsiissuteqarnermi anguneqarsinnaasutut nalilerneqartunik.

Ilanngullugu siunnersuutigineqarpoq, ajutoornermut sillimmasiisarfinnut Garantifondeni sulinermi ajutoornermut sillimmasiinernik allaffissornermik ingerlatsilissasoq, ima pisoqartillugu, sillimmasiisarfik sulinermi ajutoornermut sillimmasiinernik ingerlatsinissamut akuersissummik arsaarneqarpat. Malittarisassat atuuttut malillugit taamatut pisoqarpat Arbejdsmarkedets Erhvervssikringip sulinermi ajutoornermut sillimmasiinernik tigusisussaavoq. Ajutoornermut sillimmasiisarfinnut Garantifondeni misilittagaqarpoq sillimmasertunik aamma isumannaartunik isumaginninnermik pisuni, ajoqusernermut sillimmasiisarfiit sillimmasiisarfittut ingerlatsinissamut akuersissutaannik arsaarinnittoqartillugu. Arbejdsmarkedets Erhvervssikringip tamanna annertoqataanik misilittagaqarfiginngilaa. Siunnersuutikkut qulakkeerneqassaaq, Arbejdsmarkedets Erhvervssikringip qitiusumik suliassaminik ingerlatsisinnaalernera, tassaasoq sulinermi ajoquserneq pillugu inatsit malillugu arlaannaannulluunniit attuumassuteqanngitsumik aamma eqqortunik aalajangiinernik.

Suliassaqartitsinermut ministeqarfik aamma Namminersorlutik Oqartussat aamma siunnersuuteqarput, sulinermi ajoquserneq pillugu suliani akiliisitsinissamut piumasaqarsinnaaneq pillugu aalajangersakkamik atuutilersitsisoqassasoq, tunisassiap ajoquteqarnera pissutigalugu, taamaalilluni tunisassiortumut imaluunniit akunnermiliuttutut niuertumut, tunisassianut akisussaaneq pillugu malittarisassat malillugit taarsiinissamut akisussaaffeqartumut akiliisitsinissamut piumasaqarneq periarfissaalerluni. Kalaallit Nunaanni sulinermi ajoqusernermut isumannaarineq pillugu inatsit malillugu Arbejdsmarkedets Erhvervssikringip maannamut suliat ingerlattarpai aamma taarsiissuteqarnissaq pillugu aalajangiisarluni. Siunnersuutikkut qulakkeerneqassaaq, Kalaallit Nunaanni sulinermi ajoqusernermut isumannaarineq pillugu inatsit malillugu tunisassiortumut imaluunniit akunnermiliuttutut niuertumut, tunisassianut akisussaaneq pillugu malittarisassat malillugit taarsiinissamut akisussaaffeqartumut, taarsiiffiginninnermut aningaasartuutinut tunngatillugu sulinermi ajoqusernermut silimmasiisarfiit, suliffeqarfiit imminnut sillimmasersimasut aamma Arbejdsmarkedets Erhvervssikringi akiliisitsinissamut piumasaqarsinnaalernerat.

Tamatuma saniatigut siunnersuutigineqarput allannguinerit arlallit pingaartumik teknikkimut tunngasut, sulinermi ajoqusernerit pillugit oqartussaqarfinni suliassat suliarineqartarnerat pisariillisakkat ikorfartornissaannik siunertaqartut, aamma siunnersuutit allat, sulinermi ajoqusernernut tunngatillugu aaqqissuussamik immikkoortunik arlalinnik nutarterisut, ullumikkut malittarisassat naleqqukkunnaarmata, imaluunniit suleriaaseq inatsisip siunertaanut naapertuutinngitsumik ineriartorsimammat.

Taamaalilluni inatsisissatut siunnersuut aaqqissuussamik eqaannerusumik sunniuteqassaaq, sulianik ingerlatsineq piviusumut, ullumikkut suliffeqarnermi inuiaqatigiinnilu atugaasumut, naapertuunnerussalluni.

**2. Inatsisissatut siunnersuutip immikkoortui pingaarnerit**

**2.1. Sulinermi ajutoornerit pineqartillugit akuersaarnissamut apeqqummik nalilersuineq oqinnerusoq**

*2.1.1. Inatsisit atuuttut*  
Kalaallit Nunaanni sulinermi ajoqusernermut isumannaarineq pillugu inatsimmi ajutoornermik taaguut Kalaallit Nunaanni sulinermi ajoqusernermut isumannaarineq pillugu inatsimmi § 6-imi allaqqavoq, tak. inatsimmik nalunaarut nr. 75, 16. januar 2017-imeersoq. Ajutoornermik taaguutip assigeqqissaarpaa taanna ajutoornermik taaguut sulinermi ajoqusernermut isumannaarineq pillugu inatsimmut ulloq 1. januar 2004 eqqunneqartoq.

Ajutoornermik taaguutip atuuttup siunertarivaa ilaatigut pisariinnerulersitsineq, ajutoornermik taaguut malillugu ajoqusernermut nalunaarutigineqartumut nakorsaqarnikkut annertunngitsunik piumasaqaateqartoqartussaammat, aamma anniaatit qaangiuttussat, tarnikkut ersiutit il.il. taassuminnga piumasaqaammik naammassinnittussaassammata.

Ajutoornermik taaguummut atuuttumut aallaqqaammut siunertarineqartoq malillugu ajoqusernerit tamarmik, ajutoornermik taaguummut 1. januar 2004 sioqqullugu atuuttumut, ilaatinneqarput. Ajutoornermik taaguut atuuttoq ajutoornerit ilaat akuersaarneqarnissaannut aamma periarfissiivoq, siornatigut suleriaaseq malillugu 1. januar 2004 sioqqullugu akuersaarneqarsinnaanngitsut ajutoornermik taaguummut tunngatillugu.

Peqatigalugu naqissuserneqarpoq, paasissutissat pigineqartut malillugit uppernarsaasiinermut tunngatillugu naliliinermik suli ingerlatsisoqartariaqartoq, kiisalu pisup imaluunniit sunniutaasup inuullu ajoqusernerata akornanni pissutaasut ataqatigiissinnaanerannik inatsisitigut nakorsamiillu naliliiffigineqarluni, tassunga ilanngullugu pisoq imaluunniit sunniutaasoq inuup ajoquserneranut pineqartummut naleqquttumik pissutaanersoq.

Taamaalilluni ersarippoq inatsisiliortup siunertaringaa, pisup imaluunniit sunniutaasup inuullu ajoqusernerata akornanni pissutaasut ataqatigiissinnaanerat uppernarsineqarsinnaappat, sulinermi ajutoornerusoq pillugu naliliiniarnermut annertunngitsumik piumasaqaateqartoqassasoq.

Ajutoornermut taaguummi maannakkut atuuttumi siornatigut ajoqusernernut marlunnut taaguutit ilaatinneqarput; sivikitsumik ajoquserluni sunniut annerpaamik ulluni tallimani sivisussuseqartoq aamma kivitsinermi tassanngaannartumik ajoqusernerit.

Eqqartuussiviit Qullersaata eqqartuussutikkut 8. november 2013-imeersukkut naqissuserpaa (saqqummiunneqartoq Ugeskrift for Retsvæsen-imi 2014, qupperneq 452 H-mi), ajutoornermik taaguut ikiorsiissutit aallaavigalugit isigineqassasoq, sulinermi ajoqusernermut isumannaarineq pillugu inatsit malillugu tunniunneqarsinnaasut. Tamanna suleriaatsimik allanngortitsinermik kinguneqarpoq, tamatuma kingorna anniaatit qaangiuttussat, suliaritinnissamik pisariaqartitsinngitsut, kisianni nammineerlutik qaangiuttussat, nalinginnaasumik inummut ajoqusiinertut isigineqarsinnaanatik. Eqqartuussutip kingunerivaa ajutoornermik taaguutip atuuffiinik nerukillisaaneq siornatigut suleriaatsimut sanilliullugu, aamma anniaatit qaangiuttussat akuersaarneqarsinnaallutik taarsiiffigitinnissamut imaluunniit ajunngitsorsiaqarnissamut pisinnaatitaaffik atuutilersinneqanngikkaluartoq.

Ankestyrelsimiit suleriaaseq eqqartuussutip kingunerisaanik, ajutoornerit, sulifimmi pisut, aamma taamaallaat ajoqusernernik minnerusunik qaangiuttussanik kinguneqartut, taamaallaat sulinermi ajutoornertut akuersaarneqarsinnaasut, ajoqusertup uppernarsarsinnaappagu, suliaritinnissaq pisariartoq, kingunerisat malunniutaarunnissaat imaluunniit annikillinissaat qulakkeerniarlugu. Taamaalilluni inatsimmi pineqassanngilaq sulinermi ajutoorneq, ajutoorneq suliaritinnissaq apeqqutaatinnagu nammineerluni qaangiutissappat. Taamaattoq tamanna aallaavik Kalaallit Nunaannut annertunngitsumik naleqqussarneqarpoq.

Ankestyrelsip tunngaviusumik aalajangiinermi 61-16-imi paasivaa, ajoquserneq qaangiuttussaq, qaangiunnissaanut suliaritinnissaq pisariaqanngitsoq, sulinermi ajutoornertut akuersaarneqarsinnaasoq, akuersaarneq pisumi tigussaasumi, Kalaallit Nunaanni sulinermi ajoqusernermut isumannaarineq pillugu inatsit malillugu ajoqusertoq ullormusiaqarnissamut pisinnaatitaaffeqarneranik kinguneqassasoq. Suleriaaseq taanna kalaallit Nunaannut tunngatillugu tunngavilersorneqarpoq, tassunga peqatigitillugu Kalaallit Nunaanni innuttaasut, Danmarkimi innuttaasunut sanilliullugit, napparsimanermusiaqarnissamut akuerisaanissamut assinganik periarfissaqannginnerat.

Kalaallit Nunaanni sulimermi ajoqusernermut isumannaarineq pillugu inatsit malillugu ajoqusersimasoq tamakkiisumik imaluunniit ilaannakortumik sulisinnaanngikkuni taarsiullugu ullormusiaqarsinnaatitaavoq. Kalaallit Nunaanni sulinermi ajoqusernermut isumannaarineq pillugu inatsit malillugu ullormusiaqartitsineq tassaavoq, sulinermut atatillugu ajutoornerup kingorna sulisinnaajunnaarnermi, ajoqusersimasup isertitaqarnissamut periarfissatuaa. Taamaattumik kalaallinut ajoqusersimasunut pingaarutilerujussuuvoq, ajoqusernerisa sulinermi ajoqusernertut akuersaarneqarnissaat. Tamanna pissutigalugu Kalaallit Nunaanni 2016-imiilli tunngaviusumik aalajangiinermi taaneqartumi ajoqusernernut qaangiuttussanut tunngatillugu, qaangiunnissaat pillugu suliarineqartariaqanngitsunut oqinnerusumik suleriaaseqartoqarpoq.

Taamaattoq tassunga suleriaatsimut oqinnerusumut tunngassuteqarput taamaallaat ajoqusernerit qaangiuttussat, ajoqusernerit akuersaarneqarnerisa kingunerisaanik, Kalaallit Nunaanni sulinermi ajoqusernermut isumannaarineq pillugu inatsit malillugu ajoqusertup ullormusiaqarnissamut pisinnaatitaaffeqarneranut. Taamaalilluni ajoqusernernik qaangiuttussanik suliaritinnissamut pisariaqartitsinngitsunik ilaqarpoq, maannakkuugallartoq Kalaallit Nunaanni sulinermi ajoqusernermut isumannaarineq pillugu inatsit malillugu akuersaarneqarsinnaanngitsunik.

Ajoqusernernik taamaattunik nalilersuinermut qitiuvoq, peqqissuseq, iluaalliuutit aamma anniaatit qanoq annertutiginersut apeqqutaatinnagu, namminneerlutik qaangiunnissaat piffissami ajoqusernerit taamaattut atortagaanni. Ajoquserneq inummut ajoqusernermik taaguummut ilaatinneqartutut isigineqanngilaq, ajoqusersimasoq suliaritissimappat, tassani suliaritinneq ajoqusernerup malitsigisaanut attuumassuteqarsimanani imaluunniit iluarsiartuutaasimanani.

Eqqartuussiviit Qullersaata eqqartuussutikkut 9. november 2016-imeersukkut naqissuserpaa (saqqummiunneqartoq Ugeskrift for Retsvæsen-imi 2017, qupperneq 531 H-mi), ajutoorneq nalunaarutigineqartoq ajoqusertup ataavartumik qitimigut anniarneranut pissutaanngitsoq, aamma ajutoornerup kingunerisaanik qitikkut anniaatit tassanngaannartut, suliaritinngikkaluarluni namminneerlutik qaangiunnissaat. Taamaalilluni sulinermi ajutoorneq pineqanngilaq, ajoqusertup ilaatigut nakorsaatitornikkut suliaritissimanera, aamma taassuma suliaritinnerup ilaa qitikkut anniaatinut tassanngaannartunut attuumassuteqarsinnaanera apeqqutaatinnagu.

*2.1.2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq*  
Maannakkut ajutoornermik taaguut peqqussutikkut 2008-mili ikkunneqarmalli aamma Kalaallit Nunaanni sulinermi ajoqusernermut isumannaarineq pillugu inatsisikkut 2010-mi ingerlateqqinneqarluni, ajutoornermik taaguutip nassuiarneqarnera tunngaviusumik allannguuteqarsimavoq. Tamanna pivoq Eqqartuussiviit Qullersaata 2013-imi aamma 2016-imi eqqartuussutaat, kiisalu Ankestyrelsimiit aalajangiinerit tunngaviusut tunuliaqutaralugit. Nassuiarneqarnera Kalaallit Nunaanni ajutoornerit akuersaarneqartut procentiisa appariarnerannik kinguneqarsimavoq 2013-imi 78 pct. missaanniit 2020-mi 46 pct. missaannut.

Suliassaqartitsinermut ministereqarfiup aamma Namminersorlutik Oqartussat nalilerpaat, ajutoornermik taaguutip nassuiarneqarnerata ineriartornera aamma suliassaqarfimmi suleriaaseq nutaajunerpaaq, siunertat Folketingip aamma Kalaallit Nunaanni Inatsisartut isumaqatigiissutigisaannut naapertuukkunnaartut, maannakkut ajutoornermik taaguut 2010-mi Kalaallit Nunaannut eqqunneqarmat aamma kissaatigineqarmat, inuit amerlanerusut, sulinerminnut atatillugu ajutoortut, ajutoornerisa sulinermi ajoqusernertut akuersaarneqarnissaat.

Ajutoornermik taaguummik pilersitseqqinneq 2013-imi Eqqartuussiviit Qullersaanni eqqartuussut sioqqullugu inatsiseqartitsinermi pissutsinut assingusumik kinguneqassaaq, inuit amerlanerusut, sulinerminnut atatillugu ajutoorsimasut, ajutoornerisa sulinermi ajoqusernertut akuersaarneqarnissaat, aamma akuersaarneqarnissamut apeqqut ullumikkumut ataatsimut isigalugu sukkanerusumik aalajangiiffigineqartarnissaa.

Tamanna tunngavigalugu siunnersuutigineqarpoq, inatsimmi erseqqissumik allaqqalissasoq, aamma inummut ajoqusernerit qaangiuttussat sulinermi ajutoornertut akuersaarneqarsinnaalernissaat, taakkua suliaritinnissamik piumasaqarfiusinnaaneri apeqqutaatinnagu.

Inummut ajoquserneq qaangiuttussaq assersuutigalugu ikiusinnaavoq, annikitsumik pillutsinneq imaluunniit nujaartoorneq, qaratsamik sajuppillatsitsineq, piffissap sivikitsup iluani nammineerluni qaangiuttussaq, imaluunniit oqimaatsumik kivitsinermi naleqqussarnermiluunniit tassanngaannartumik qisuariaat. Inummut ajoquserneq qaangiuttussaq pineqassaaq, ajoqusernermut nakorsartilluni suliaritinnissaq piumasaqaataassanersoq imaluunniit naamik apeqqutaatinnagu. Akerlianik assersuutigalugu tilluusarneq annikitsoq, kimillanneq imaluunniit tupanneq suli ajoqusernertut isigineqarsinnaassanngillat. Immikkoortitsinermut aalajangiisuuvoq, kingulliit malitsitut taaneqartut ajoqusertup peqqissusaanut massakkut aamma kingorna sunniuteqannginnissaat. Sunniutit malitsigisaanniissaaq killiusoq, nalinginnaasumik paasinnittarnermi inummut ajoqusernertut isigineqanngitsoq. Imatut isumaqarpoq, ajoquserneq, timikkut imaluunniit tarnikkut kingunerluuteqanngitsoq, aamma ajoqusertup nalinginnaasumik inissisimaneranut imaluunniit ulluinnarni inuunerminik ingerlatsineranut piffissami aalajangersimasumi imaluunniit piffissap sinnera sunniuteqanngitsoq, sulinermi ajoqusernertut akuersaarneqarsinnaanngitsoq.

Piumasaqaatigineqarpoq, pisup sulinermi ajutoornertut akuersaarneqarsinnaanissaa pillugu nalilersuinermi, apeqqutaassasoq, pisoq imaluunniit sunniutaasoq piffissap sinnera imaluunniit qaangiuttussamik timikkut imaluunniit tarnikkut ajoqusernermik kinguneqarnissaa, aamma pisoq imaluunniit sunniutaasoq naleqqutissanersoq inummut ajoqusernerup nalunaarutigineqarnissaanut. Naleqqunnermut tunngatillugu suleriaaseq taamaalilluni allanngortinneqarani aalajangiusimaneqarpoq. Taamaattoq ajoqusernerit, kapuutinit ipertuunik kapineqarnerup kingunerisaanik pilertut, suli akuersaarneqarsinnaassapput, ajoqusertup peqqissusaanut sunniuteqarsinnaaneri apeqqutaatinnagu.

Inatsimmi nr. 550, 7. maj 2019-imeersumi allannguinerup kingorna, allannguutit sulinermi ajoqusernermut isumannaarineq pillugu inatsimmi malittarisassanik assigiissaarinermik kinguneqassapput.

Siunnersuummi § 1, nr. 1, aamma taakkununnga oqaaseqatit, innersuussutigineqarput.

**2.2.** Piffissaliissutinik inatsisitigut aalajangerneqartunik atorunnaarsitsineq

*2.2.1.* *Inatsisit atuuttut*  
§ 15, imm. 1-imi aalajangersakkami atuuttumi allaqqavoq, napparsimanermik katsorsaanerup, sungiusaanerup imaluunniit piginnaanngorsaaqqinnerup kingorna ajoqusertup siunissami peqqissusaanik inuussutissarsiornikkullu periarfissaanik missiliuussinissamut tunngavissaqartillugu Arbejdsmarkedets Erhvervssikringip aalajangissagaa, ajoqusertoq § 21 malillugu inuussutissarsiorsinnaanermik annaasaqarnermut taarsiiffigitinnissamut aamma § 22 malillugu qaangigassarinngisamik ajuuteqalernermut ajunngitsorsiassanut pisinnaatitaanersoq. Sulinermi ajoqusernerup nalunaarutigineqarnerata kingorna ukioq ataaseq qaangiutsinnagu aalajangiisoqassaaq. Inuussutissarsiornermi nappaatinut, Erhvervssygdomsudvalgemut saqqummiunneqartussanut, ukiunut marlunnut piffissaliussaavoq.

§ 15, imm. 2-mi aalajangersakkami atuuttumi ilanngullugu allaqqavoq, sulinermi ajoquserneq toqumik kinguneqarpat, toqusoqarneranik nalunaarutiginninnermiit piffissaliussat assingisa iluanni aalajangersarneqassasoq qimagaasut toqusoqartillugu ikaarsaarnermut aningaasanik, pilersuisumik annaasaqarnermut taarsiissutinik aamma qimagaasunut ajunngitsorsiassanik pisinnaatitaanersut.

Malittarisassat atuuttut malillugit piffissaliussat naarsorsorneqartarput Arbejdsmarkedets Erhvervssikringip ajoquserneq imaluunniit napparsimaneq pillugu nalunaarutiginninnerup tiguneqarnerata kingorna. Tamatumunnga pissutaavoq, Arbejdsmarkedets Erhvervssikringi suliassap nalunaarutigineqartinnagu suliarinissaanut periarfissaqanngimmat.

Taamaalilluni ajoqusertoq qimagaasullu inuussutissarsiorsinnaanermik annaasaqarnermut taarsiissutinik aamma qaangersinnaanngisamik ajuuteqalernermut ajunngitsorsiassanik pisinnaatitaanersut pillugit Arbejdsmarkedets Erhvervssikringi piffissaliussat iluanni aalajangiinissamut pisussaaffeqarpoq. Peqatigalugu piumasaqaataavoq sulinermi ajoquserneq nalunaarutigineqartoq akuersaarneqarnersoq pillugu aalajangiinermik aalajangiineq imaqassasoq (ataatsimoorussamik aalajangiineq).

Arbejdsmarkedets Erhvervssikringip qanoq sukkatigisumik aalajangiinissaanut piffissarititanik ilanngullugu § 44-mi aalajangersagaqarpoq, suliani ajoqusernerit imaluunniit nappaatit sulinermi ajoqusernertut akuersaarneqarsinnaanngippata. Sulianut ajutoornernut tunngasunut, Arbejdsmarkedets Erhvervssikringip nalunaarummik tigusaqarneraniit piffissarititaavoq qaammatit pingasut. Sulianut inuussutissarsiornermi nappaatinut tunngasunut, qaammatit arfinillit piffissarititaavoq. Sulianut inuussutissarsiornermi nappaatinut tunngasunut, Erhvervssygdomsudvalgetimut saqqummiunneqartussanut, ukiut marluk piffissarititaavoq.

2.2.2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq  
§ 15-imi piffissaliussat inatsisitigut aalajangerneqartut pillugit Kalaallit Nunaanni sulinermi ajoqusernermut isumannaarineq pillugu inatsisikkut, nr. 1528, 21. december 2010-meersukkut ikkunneqarput aamma inatsisinik atuuttunik ingerlatsiteqqiinerulluni. Akuersaarneq, ajunngitsorsiassat aamma taarsiissutissat pillugit ataatsimoorussamik aalajangiinissaq pillugu alajangersagaq illuatungeriit tusarniaaffigineqarnerinik ikinnerusunik kinguneqarnissaa naatsorsuutigalugu eqqunneqarpoq, ilanngullugu aallaaviatigut pisariaqarunnaassasoq suliami aalajangiinerit allat ilaat pillugu naammagittaalliuuteqarnissamut piffissarititaasup qaangiunnissaanik utaqqinissaq, suliap ingerlateqqinneqarsinnaanissaanut.

Kalaallit Nunaanni sulinermi ajoqusernermut isumannaarineq pillugu inatsit malillugu sulianik ingerlatsinermi, piffissap suliassat suliarineqartarnerat sivikillineqarnissaanut atatillugu piffissaliussat inatsisitigut aalajangerneqartut aamma ataatsimoorussamik aalajangiineq suliani tamani kissaatigineqartumik sunniuteqarsimanngillat.

Taamaattumik siunnersuutigineqarpoq, Kalaallit Nunaanni sulinermik ajoqusernermi isumannaarineq pillugu inatsit malillugu sulinermik ajoqusernermi nalunaarutiginninnernik suliaqartarnermut aamma ajoqusertup ikiorsiissutinik pisinnaatitaaneranut piffissarititat inatsisitigut aalajangerneqartut atorunnaarsinneqassasut. Tamatuma ilanngullugu kingunerissavaa, ataatsimoorussamik naliliisoqassanersoq pillugu piumasaqaataarutissammat.

Siunnersuummut tunngaviuvoq, piffissarititat inatsisitigut aalajangerneqartut suliassaqarfinni aalajangersimasuni suliassat suliarineqartarnerannik ukkataqarnissamut aamma suliassat suliarineqartarneranni piffissat naatsorsuutigineqartut nalunaarutiginissaannut, innuttaasumut piffissami nalunaarutigineqareerfiani piviusorsiunngitsutut sulianilu amerlasuuni eqquutsinneqarsinnaanngitsutut naliliiffigineqartunut, Arbejdsmarkedets Erhvervssikringimut pituttuisuummata. Taamaalilluni ajoqusertumut aamma suliami pineqartunut allanut kiisalu suliassat sulinerineqartarnerannut aalajangersimasumut atatillugu saniatigut allaffissornissamut naatsorsuuteqarnermik tulluanngitsumik ajortumillu kinguneqassaaq.

Allannguinerup sulinermi ajoqusernermut suliassanik sullissinermut tunngatillugu eqaannerusumik periuseqarnissamut tulleriiaarinissamullu Arbejdsmarkedets Ervhvervssikringi peqatigalugu periarfississavaa. Allannguutissatut siunnersuutip sulinermi ajoqusernerup akuersaarneqarnissaa pillugu piaartumik aalajangiinissamut siunertamik allannguinermik kinguneqassanngilaq, aamma ajoqusertup ilanngullugu ilisimassavaa, sulinermi ajoqusernermik Arbejdsmarkedets Erhvervssikringimut nalunaarutiginninnermi qanoq naatsorsuuteqassanerluni.

Allannguutissatut siunnersuutigineqartut Kalaallit Nunaanni pissutsit eqqarsaatigalugit sulinermi ajoqusernermik isumannaanerineq pillugu inatsimmi malittarisassanik nalimmassaanermik kinguneqassaaq, sulinermi ajoquserneq pillugu aaqqissuussap pitsanngorsarnissaa pillugu 2022-mi Folketingimi naalakkersuinikkut isumaqatigiissut tunngavigalugu 1. juli 2024-mi sunniuteqalertussatut allanngortinneqarmat.

Isumaqatigiissut naapertorlugu 2027-p tungaanut Arbejdsmarkedets Erhvervssikringimi suliassanik suliarineqartarnerannut piffissaq pillugu marlunnik aalajangersimasunik anguniagaqartoqarpoq, piffissarititanik inatsisitigut aalajangerneqartunik taarsiisussat aamma Arbejdsmarkedets Erhvervssikringimi anguniakkanik aqutsinermik pisariillisaasussaq:

1. Sulinermi ajoqusernernut sulianut tamanut suliassanik suliarineqartarnerannut piffissap agguaqatigiissinnera sivisunerpaamik qaammatinik arfineq-marlunnik sivisussuseqassaaq. Tassani pineqarput siullermeertumik suliassat, nangeqqitsinneqarlutik suliassat, kukkunersiuinermi suliassat aamma suliassat Ankestyrelsip Arbejdsmarkedets Erhvervssikringimut nutaamik suliarineqarnissaa il.il. pillugu suliareqqitassanngortitsilluni utertitsinneqartut

2. Ajoqusertoq inuussutissarsiorsinnaanermik annaasaqartillugu, suliassat suliarineqartarnerannut piffissap agguaqatigiissinnera, sivisunerpaamik qaammatit 20-ussapput.

Sulinermi ajoqusernermik sulianut tamanut suliassat suliarineqartarnerannut piffissap agguaqatigiissinneranut tunngatillugu sivisunerpaamik qaammatinut arfineq-marlunnut anguniagaqarneq suliassaqarfiit tamaasa akimorlugit suliassat suliarineqartarnerannut piffissap agguaqatigiissinnera pineqarpoq, taamaalillunilu sulinermi ajoqusernermik sulianut tamanut qaammatit arfineq-marluk iluanni naammassillugit suliarineqarnissaannik nassataqarnani.

Ajoqusertoq inuussutissarsiorsinnaanermik annaasaqartillugu, suliassat suliarineqartarnerannut piffissap agguaqatigiissinnerani sivisunerpaamik qaammatini 20-ni sivisussuserneqarnissaanut anguniakkamut tunngatillugu, tamanna inuussutissarsiorsinnaanermik annaasaqarneq aamma inuussutissarsiorsinnaanermik annaasaqarneq 15 procentiuppat anneruppalluunniit pillugu Arbejdsmarkedets Erhvervssikringip siullermeerluni aajalangiineranut tamanut atuuppoq. Tamanna suliassat suliarineqartarnerannut agguaqatigiissinnerani katinnerissavaa.

Suliassat suliarineqartarnerannut piffissamik anguniakkanut marlunnut naatsorsorneqassaaq Arbejdsmarkedets Erhvervssikringimut nalunaarutiginninnerup tiguneqarneraniit suliamik siullermik aalajangiinissap tungaanut, aalajangiineq inaarutaanersoq utaqqiisaasuunersorluunniit apeqqutaatinnagu.

Naliliiffigineqarpoq, piffissarititat inatsisitigut aalajangerneqartut suliassat suliarineqartarnerannut piffissamik ersarissunik anguniakkanik taarserneqarneranni Arbejdsmarkedets Erhvervssikringip siulersuisuisa sulianik naapertuunnerpaamik aaqqissuussinissamut periarfissaat aamma akisussaaffiat nukittorsassagaa. Suliassat suliarineqartarnerannut piffissamut anguniagaq pisariitsumik ersarissumillu ingerlatsinerup aqunneqarneranut atatillugu anguniakkat Arbejdsmarkedets Erhvervssikringi ilanngullugu annerusumik eqaannerusumik pisariinnerusumillu ingerlatsisissinnaalissavaa.

Siunnersuummi piumasaqaataavoq anguniakkat qulaani taaneqartut Kalaallit Nunaanni sulinermi ajoqusernermut isumannaarineq pillugu inatsimmi sulianut ilaatinneqartunut aallaaviatigut aamma atuutissammata, Kalaallit Nunaanni pissutsit eqqarsaatigalugit aamma Kalaallit Nunaanni Namminersorlutik Oqartussat oqaloqatigalugit Kalaallit Nunaanni sulinermi ajoqusernermut isumannaarineq pillugu inatsit malillugu suliani suliassat suliarineqartarnerannut piffissamut immikkut ittunik aalajangersaasoqanngippat. Peqatigalugu piumasaqaataavoq, ingerlatsinermi inatsisitigut tunngaviusut najoqqutassallu Kalaallit Nunaannut atuuttut naapertorlugit sulinermi ajoqusernermut suliassaqarfimmi suliassanut assigiinngitsunut ataasiakkaanut suliassat suliarineqartarnerat pillugu anguniagassaliornissaq, tamanut tikinneqarsinnaasariaqartut, aamma suliassat suliarineqartarnerannut piffissaq naatsorsuutigisaq pillugu Arbejdsmarkedets Erhvervssikringip suliami peqataasut ilisimatittariaqarlugit.

Ilanngullugu naatsorsuutigineqarpoq, suliami aalajangersimasumi suliassat suliarineqartarnerannut piffissaq naatsorsuutigineqartutut nalunaarutigineqartoq eqquutsinneqarsinnaanngippat, Arbejdsmarkedets Erhvervssikringip suliami peqataasut nalunaaruteqarfigissagai.

Suliassaqartitsinermut ministeri Arbejdsmarkedets Erhvervssikringimut siulersuisuinik ukiumoortumik nakkutilliinerminut atatillugu, tak. suliffeqarfik imminut pigisoq Arbejdsmarkedets Erhvervssikringi pillugu inatsimmi § 15, nakkutigissavaa, ingerlatsinermi inatsisitigut tunngaviusut naapertorlugit Kalaallit Nunaanni sulinermi ajoqusernermut suliassaqarfimmi suliassat suliarineqartarnerannut piffissat naapertuuttumik qaffasissuseqarnissaannut tamanut atuuttumik ukkaqarnissaq qulakkeerniarlugu, Kalaallit Nunaanni sulianut assigiinngitsunut ataasiakkaanut suliassat suliarineqartarnerannut piffissat pillugit siulersuisut ersarissunik tamanullu tikinneqarsinnaasunik anguniagassiornersoq.

Siunnersuut malillugu taarsiissutinik ajunngitsorsiassanillu siumoortumik tunniussinermi malittarisassat allanngortinnagit ingerlateqqinneqarput.

Siunnersuummi § 1, nr. 3 aamma 19, aamma taakkununnga oqaaseqaatit, innersuussutigineqarput.

2.3. **Sulinermi ajutoornernik nalunaarutiginninnermut piumasaqaatit allanngortitat**

*2.3.1. Inatsisit atuuttut*  
Qaqugukkut sulinermi ajoqusernermik nalunaarutiginnittoqarnissaa pillugu maannakkut malittarisassat, Kalaallit Nunaanni sulinermi ajoqusernermut isumannaarineq pillugu inatsisikkut nr. 1528, 21. december 2010-meersukkut inatsimmut ikkunneqarput. Inatsimmi sulinermi ajoquserneq pillugu nalunaarutiginninneq pillugu § 36 siusinnerusukkut atuussimasoq, Kalaallit Nunaanni sulinermi ajoqusernermut isumannaarineq pillugu inatsisip atuutilersinneqarnissaanut peqqussummi nr. 991, 3. oktober 2008-meersumi ingerlateqqinneqarpoq.

Inatsit malillugu sulisitsisoq ajutoornermik nalunaarutiginnissaaq sapinngisamik piaarnerpaamik aamma kingusinnerpaamik ajoqusernerup pilerneraniit ullut qulingiluat qaangiutsinnagit, ajutoorneq inatsit malillugu pisartagaqarnissamut piumasaqarnissamut tunngavilersuisinnaasutut isigineqarpat, tak. § 35, imm. 1. Inatsit malillugu pisartagaqarnissamut piumasaqartoqassaaq, ajutoorneq peqqissutsikkut aamma inuussutissarsiornikkut kingunerluuteqartitsippat tassunga ilanngullugulanngullugu pisumi, ajoqusertup nammineerluni suliaritinnermut aamma ikiuutinut aningaasartuutit akilersimallugit, sulinermi ajoqusernermut isumannaarinermiit matussuserneqarsinnaasut, tak. inatsimmi § 10. Sulisitsisut tamarmik ajutoornerup nalunaarutigineqarnissaanut pisussaaffeqarput, kiffartuussinermini nunami maani inunnik sulisitsisuulluni, apeqqutaatinnagu sulineq akissarsiaqaataanersoq, akissasiaqaataanngitsoq, ataavartuunersoq, utaqqiisaagallartuunersoq imaluunniit qaangiuttussaanersoq, tak. § 36 imm. 1. Aamma tamanna atuuppoq sulisitsisumut, kiffartuussinermini inunnik kalaallit umiarsuaanni sulisunut sulisitsisuusumut.

Inummut namminerisamik illuutigisami sulisuusumut imaluunniit namminerisamik kiffartuussinermik naammassinninnermik suliaqartumut, inatsit malillugu sillimmasernissamut piumasaqarfiunngitsumut, aamma sulisitsisoq nalunaarutiginninnissamut pisussaaffeqarpoq, tak. § 36, imm. 2. Ajoqusertoq namminersorluni inuussutissarsiortuuppat imaluunniit aappaasoq suleqataasoq aamma nammineerluni inatsit malillugu sillimmasersimalluni, pineqartoq nalunaarutiginnissaaq imaluunniit taassuma qimatai. Aamma tamanna atuuppoq, inunnut nunami maani inuit inuunerannik annaassiniarlutik ajoqusertunut, tamanna nalinginnaasumik sulineranut ilaanngikkaluartoq, tak. § 36, imm. 3.

Sulinermi ajutoorneq Kalaallit Nunaanni sulinermi ajoqusernermut isumannaarineq pillugu inatsimmi § 6, imm. 1-imi nassuiarneqarpoq, inummut ajoqusernertut, tassanngaannaq pisimasumit imaluunniit sunniuteqartumit pissuteqartoq, annerpaamik ullunik tallimanik sivisussuseqarsimasumik, aamma sulinermik pissuteqartoq. Tamanna piumasaqaataavoq, ajoquserneq ajoqusertup sulineranit imaluunniit pissutsinik sulinerup ingerlanneqarfiinik pissuteqarsimanissaa, tak. § 5. Sulinerup avataani timikkut nakuuserneq, sioorasaarinerit kiisalu pissusilersornerit mamiatsatsitsisut ilaatinneqarput, pisoq sulisisitsisumut sullissinermut attuumassuteqarpat.

Taamaattumik ajutoornerup inatsit malillugu nalunaarutigineqarnissaata nalilersornissaanut, sulisitsisoq sulisinnaajunnaarneq pillugu taarsiiffigitinnermi imaluunniit ajoqut ataavartoq pillugu ajunngitsorsiaqartitaanermi suliaritinnermut, sungiusagaanermut aamma ikiuutinut il.il. aningaasartuutinut akiliisoqarnissaanut piumasaqaateqartoqarsinnaanera pillugu nalilersuissaaq.

Inatsit malillugu ajutoorneq pisartagaqalernissamik kinguneqartussatut isigineqaraluarpalluunniit, sulisitsisoq pisussaavoq ajutoorneq nalunaarutigissallugu, ajoqusertoq siornatigutut tamakkiisumik sulileqqissinnaanera ilimagineqanngippat kingusinnerpaamik ajutoornerup kingorna sapaatit akunneri tallimat qaangiunneranni. Nalunaarutiginninnissamut piffissarititaasoq kingusinnerpaaq tassaavoq ullut qulingiluat, ajutoornerup kingorna sapaatit akunneri tallimat qaangiutereerneranni, tak. § 35, imm. 2.

Inatsimmi § 35, imm. 3-mi aamma allaqqavoq, inuussutissarsiornermi nappaatinut, tak. § 7, nalunaarutiginninnissamut piffissarititaasut naatsorsorneqassasut piffissamiit, nalunaarutiginninnissamut pisussaaffillip nappaatip inuussutissarsiortuunissamik piumasaqaateqarfiuneranik ilisimasaqalersimaneraniit.

Suliassaqartitsinermut ministeri piginnaatitaavoq, Kalaallit Nunaanni sulinermi ajoqusernermut isumannaarineq pillugu inatsimmi § 39, imm. 1 aamma 3 aamma § 75 malillugit, sulinermi ajoqusernerit pillugit nalunaarutiginninnissaq pillugu malittarisassanik erseqqinnerusunik aalajangersaanissamut. Sulinermi ajoqusernerit pillugit nalunaarutiginninnissaq pillugu malittarisassat, Kalaallit Nunaanni sulinermi ajoqusernermut isumannaarineq pillugu inatsit malillugu, ajutoornernik nalunaarutiginninneq pillugu nalunaarummi nr. 1656, 21. december 2010-meersumi aalajangersarneqarput. Inuussutissarsiornermi nappaatinik nalunaarutiginninnissamut malittarisassat, Kalaallit Nunaanni sulinermi ajoqusernermut isumannaarineq pillugu inatsit malillugu, nakorsat aamma kigutit nakorsaasa Arbejdsskadestyrelsenimut inuussutissarsionermi nappaatinik nalunaarutiginnissamut pisussaaffeqarnerat pillugu nalunaarummi nr. 1624, 21. december 2010-meersumi aalajangersarneqarput.

Sulinermi ajutoorneq qarasaasiat aqqutigalugit [www.anmeld.gl](http://www.anmeld.gl/)-ikkut imaluunniit pappialanngorlugu immersugassaq immikkut ittoq atorlugu Arbejdsmarkedets Erhvervssikringimut (Sulisilluni Ajoqusernerit pillugit Sullissivik) nalunaarutigineqassaaq. Ajoqusertoq imaluunniit qimagaasut inatsimmi § 40, imm. 1 malillugu, ajutoornerup pineraniit piumasaqaateqarnissamut ukiumik ataatsimik piffissaqartinneqarput inatsit malillugu, sulisitsisup sulinermi ajoquserneq piffissaq eqqorlugu nalunaarutigisimanngippagu. Sillimmasertoqarsimanngippat, sulinermi ajutoorneq aamma Arbejdsmarkedets Erhvervssikringimut nalunaarutigineqassaaq. Tamanna atuuppoq, § 52, imm. 1 aamma imm. 2 malillugit isumannaarinissamut pisussaaffik naammassineqarsimanngikkaluarpalluunniit.

Sulinermi ajoqusernernik nalunaarutiginninnissamut pisussaaffik Kalaallit Nunaanni sulinermi ajoqusernermut isumannaarineq pillugu inatsimmik taamaallaat tunngaveqanngilaq, kisianni aamma Kalaallit Nunaanni sullivinni avatangiisit pillugit inatsimmik aamma tunngaveqarluni. Taamaalilluni Suliassaqartitsinermut ministeri inatsimmut nalunaarummi nr. 1048, 26. oktober 2005-imeersumi § 58 naapertorlugu, Kalaallit Nunaanni sullivinni avatangiisit pillugit kingusinnerusukkut allannguutit ilanngullugit, sulinermi ajutoornernik, inuussutissarsiornermi nappaatinik aamma pissutsinik allanik sulinermi avatangiisinut tunngasunik nalunaarutiginninnissamut pisussaaffeqarneq pillugu malittarisassanik aalajangersaasinnaavoq. Pisinnaatitaaneq sulinermi ajoqusernernik nalunaarutiginnittarneq pillugu nalunaarutikkut nr. 401, 24. juni 1986-imeersukkut atuuttussanngortinneqarpoq, tassani allaqqalluni, sulinermi ajutoornerit tamarmik, ullup ajoquserfiusup saniatigut minnerpaamik ullormik ataatsimik sulisinnaannginnermik kinguneqartut, nalunaarutigineqassasut. Nalaunaarutiginninnissamut piffissarititaasoq tassaavoq, ullormiit sulinngiffiusumiit siullermiit ullut qulingiluat.

Sullivinni avatangiisit pillugit inatsimmi malittarisassat atuuttut malillugit piumasaqaatigineqarpoq, sulinermi ajutoorneq ajutoorsimasup nalinginnaasumik suliffianiit sulinngitsoornermik kinguneqarsimassasoq, sulisup ullormi ajoquserfimmi saniatigut suliffimmini atuuffini nalinginnaasoq piffissami suliffiusumi nalinginnaasumi isumagisinnaanngippagu. Tamanna aamma atuuppoq, ajoqusertoq sulinngiffeqaraluartoq assersuutigalugu sapaatip akunnerata naanerani imaluunniit ferie tunngavigalugit. Aalajangiisuuvoq, sulisoq ullup ajoquserfiup kingorna suliffimmini atuuffini nalinginnaasoq piffissami suliffiusumi nalinginnaasumi isumagisinnaaneraa. Taamaalilluni sulinngitsoornertut isigineqassaaq, ajoqusersimasup ajutoornerup kingorna taamaallaat ilaannakortumik sulinini nalinginnaasoq ingerlassinnaappagu, apeqqutaatinnagu sulisoq suliassanik allanik ingerlatsinersoq aamma taamaalilluni sulinermi sivisussusissaa naammassillugu. Taamaattumik ajoqusertoq sulinngitsoortutut isigineqarsinnaavoq, ajoqusersimasoq suligaluarpalluunniit.

Sulinngitsoornerup nalilersorneqarneranut apeqqutaanngilaq, ajoqusertoq ullormi ajoquserfimmini sulinngitsoorsimanersoq. Taamaalilluni ajutoorneq sulinngitsoornermik kinguneqartutut isigineqarsinnaavoq, naak ajoqusersimasoq ullormi ajoquserfiusumi tamakkiisumik suligaluartoq. Akerlianik sulinngitsoornertut isigineqassanngilaq, ajoqusersimasup taamaallaat ullormi ajoquserfiusumi sulinini nalinginnaasoq tamakkiisumik isumagisinnaanngippagu.

Sullivinni avatangiisinut inatsit malillugu sulisitsisoq sulinermi ajutoornermik Sullivinnik Nakkutilliisoqarfimmut nalunaarutiginninnissamut pisussaavoq. Immersugassaq immikkut ittoq Sullivinnik Nakkutilliisoqarfimmit tunniunneqartoq atorlugu nalunaarutiginnittoqassaaq.

*2.3.2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq*  
Ullumikkut ajutoornerit pillugit nalunaarutiginninnissamut assigiinngitsunik piumasaqaateqarpoq piffissarititaqarlunilu, sulinermi ajoquserneq pillugu inatsit aamma sullivinni avatangiisit pillugit inatsit naapertorlugit. Taamaattumik ajutoornerit pillugit nalunaarutiginninnissamut malittarisassat sulisitsisunut ujaasiffiginissaat ajornakusoorsinnaapput. Tamanna ajutoornerit eqqunngitsumik nalunaarutigineqarnissaannut annertunerusumik aarlerinaateqarneranik kinguneqarpoq, pitsaanngitsunik kinguneqartitsisinnaasoq, ilaatigut suliap suliarineqartarnera kinguaattoortittarmagu. Tamatuma saniatigut kingusinaarluni nalunaarutiginninneq ajoqusertumut inatsisitigut pitsaanngitsumik kinguneqarsinnaavoq, sulisinnaajunnaarneq pillugu taarsiiffigitinneq akilerneqarsinnaanngimmat nalunaarutiginninnissaq sioqqullugu, annaasaqarneq siusinnerusukkut pisimasinnaanera apeqqutaatinnagu.

Sulisitsisumut aamma ajoqusertumut ajutoorneq pillugu nalunaarutiginninnissamut malittarisassat naapertuunnerulertinniarlugit, siunnersuutigineqarpoq, sulinermi ajutoornerit pillugit malittarisassat pisariillisarnissaat, taamaalilluni ajutoornerit, inatsit malillugu taarsiiffigitinnissamut il.il. piumasaqaateqarfiusinnaasutut isigineqartut, nalunaarutigineqartarnerat ingerlaannassasoq. Tamatuma saniatigut ajutoornerit, ajoqusertup nalinginnaasumik suliffianiit sulinngitsoorneranik kinguneqarsimasut nalunaarutigineqassapput, ajutoorneq inatsit malillugu taarsiiffigitinnissamut il.il. piumasaqaateqarfiusinnaasutut isigineqarsinnaanera apeqqutaatinnagu. Tamanna Kalaallit Nunaanni sulinermi ajoqusernermut isumannaarineq pillugu inatsisip allanngortinneqarnissaanik piumasaqarpoq.

Aaqqissuussinikkut siunnersuutigineqartukkut Kalaallit Nunaanni sulinermi ajoqusernermut isumannaarineq pillugu inatsimmi malittarisassat naleqqussarneqarput Kalaallit Nunaanni sullivinni avatangiisit pillugit inatsimmi ajutoornerit pillugit nalunaarutiginninnermut malittarisassanut, tamatuma kingorna ajutoorneq nalunaarutigineqassalluni, ajutoorneq ajoqusersimasup nalinginnaasumik suliffianiit sulinngitsoornermik kinguneqarpat ullup ajoquserfiusup saniatigut.

Siunnersuutikkut nalunaarutiginninnissamut pisussaaffik sulisitsisumiiginnassaaq, Kalaallit Nunaanni sulinermi ajoqusernermut isumannaarineq pillugu inatsit malillugu isumannaarinissamut pisussaaffeqartoq. Ajutoorneq nalunaarutigineqartussaatitaasoq siunnersuutikkut nalunaarutigineqassaaq ulloq sulinngitsoorfiusoq siullermiit kingusinnerpaamik ullut 14-it qaangiutsinnagit. Tamanna atuuppoq, ajoqusertup ajutoornerup kingunerisaanik aatsaat kingusinnerusukkut sulinngitsoornera apeqqutaatinnagu. Taamaalilluni ulloq sulinngitsoorfik siulleq tassaavoq, nalunaarutiginninnissamut piffissarititaasumut aalajangiisoq.

Tamatuma saniatigut malittarisassat atuuttut malillugit sulisitsisoq ajutoornernik nalunaarutiginninnissamut pisussaaffeqaannassaaq, inatsit malillugu pisartagaqarnissamut piumasaqaatinik kinguneqartussatut isigineqartunik. Ajutoorneq sulinngitsoornermik kinguneqarsimanngippat, sulisitsisup ajutoorneq suli nalunaarutigissavaa, ajutoorneq inatsit malillugu taarsiiffigitinnissamik il.il. piumasaqarnissamut tunngavissaqartutut isigineqarpat. Piumasaqaat taanna malillugu nalunaarutiginninnissamut piffissarititaasoq ullup ajoquserfiup kingorna ullut 14-iupput.

Nalunaarutiginninnissamut malittarisassat nutaat Kalaallit Nunaanni sulinermi ajoqusernermut isumannaarineq pillugu inatsimmi § 39, imm. 3, aamma Kalaallit Nunaanni sullivinni avatangiisit pillugit inatsimmi § 58, malillugit nalunaarutikkut nutaatigut atuuttussanngortinneqassapput. Ajutoornerit Arbejdsmarkedets Erhvervssikringimut (Sulisilluni Ajoqusernerit pillugit Sullissivik) aamma Sullivinnik Nakkutilliisoqarfimmut nalunaarutigineqartarnerat ingerlaannassaaq.

Allannguutit kingunerissavaat, sullivinni avatangiisit pillugit inatsimmi malittarisassat Kalaallit Nunaanni pissutsinut naapertuuttunngortinneqarnerat.

Inatsissatut siunnersuummi § 1, nr. 10-miit 13-mut, kiisalu oqaaseqaatinut innersuussisoqarpoq.

**2.4. Suliaritinnermut aamma sungiusagaanermut aningaasartuutinut taarsiiffigitinneq**

*2.4.1. Inatsisit atuuttut*Kalaallit Nunaanni sulinermi ajoqusernermut isumannaarineq pillugu inatsimmi § 14, imm. 1, oqaaseqatigiit siulliat malitseqarpoq, suliap ingerlanneqarnerani ajoqusertup suliaritinnermut, sungiusagaanermut aamma ikiuutinut aningaasartuutinut taarsiiffigitinnissamut pisinnaatitaasoq, imaluunniit § 47 malillugu suliap suliareqqitassanngortinneqarnerani, pitsaanerpaamik peqqissinissamut suliaritinneq aamma sungiusagaaneq pisariaqarpata.

Aamma § 14, imm. 1, oqaaseqatigiit pingajuat malitseqarpoq, ajoqusertup sungiusagaanermut aningaasartuutinut taarsiiffigitinnissamut pisinnaatitaaffianut piumasaqaataasoq, nakorsamit nakkutigineqartumik sungiusagaaneq kingornatigut suliaritinnerussasoq aamma napparsimalluni suliaritinnermut attuumassuteqassasoq.

Ajoqusertup § 14 malillugu suliaritinnermut aningaasartuutinut taarsiiffigitissinnaanissaanut piumasaqaataavoq, piumasaqaatit nalinginnaasut arlallit naammassineqarsimanissaat. Taamaalilluni piumasaqaataavoq, sulinermi ajoqusernerup kingorna pitsaanerpaamik peqqissinissamut suliaritinnissaq pisariaqartoq, suliaritinnissaq nakorsamit tunngavilersorneqassasoq aamma suliaritinneq ajoqusernerup kinguninngua ingerlanneqassasoq, aamma aallaaviatigut ajoqusernerup uninngaannartunngunnginnerani, ajoqusernerup pilernerata aamma suliaritinnerup pissutaasutigut ataqatigiinneri takutissinnaajumallugu. Ajoqusertoq suliarineqartariaqartumik nappaateqareersimappat aamma tamatumunnga suliaritittarluni, sulinermi ajoquserneq pillugu suliaritinnermut aningaasartuutinut taamaallaat taarsiiffigitittoqarsinnaavoq.

§ 14-ip aamma malitsigivaa, napparsimalluni suliaritinnermut aamma sungiusagaanermut aningaasartuutit akilernissaannut taamaallaat taarsiiffigitittoqarsinnaasoq, pisunut sulinermi ajoquserneq pillugu suliap ingerlanneqarnerani. Imatut paasillugu, ajoquserneq ataavartoq, inuussutissarsiortutut sulisinnaajunaarneq pissutigalugu taarsiiffigitinnissamut imaluunniit ikiuutinut aningaasartuutit kiisalu malitsigisanik aningaasartuutit pillugit inaarutaasumik aalajangiinissap tungaanut, ajoqusernerup nalunaarutigineqarneraniit piffissami tiguneqarsimasunut imaluunniit piffissami pisimasunut, napparsimalluni suliaritinnermut imaluunniit sungiusagaanermut aningaasartuutit pineqarput.

Taanna suliaritinneq, aalajangersagaq malillugu akiliunneqarsinnaasoq, tassaapput napparsimalluni suliaritinneq, sungiusagaaneq aamma ikiuutit, soorlu isarussanut, kigutaasanut il.il. Napparsimalluni suliaritinnermik aamma sungiusagaanermik taaguutit siammasissumik paasineqassapput aamma pissutsit atuuttut malillugit assersuutigalugu timimik sungiusaasumik imaluunniit tarnip pissusaanik ilisimasalimmik suliaritittarnerit ilaatinneqarsinnaallutik. Ajoquserneq pineqartoq aalajangiisuussaaq, qasseriarluni suliaritinnissat pisariaqartitsisoqarneranut tunngatillugu. Taamaattoq suliaritinnernut, taamaallaat nipaallisaanermik sunniuteqartunut aningaasartuutit ilaatinneqanngillat.

§ 14, imm. 1, oqaaseqatigiit pingajuat malillugu, sungiusagaanermut aningaasartuutinut taarsiiffigitinnissamut pisinnaatitaaffimmut aamma piumasaqaataavoq, sungiusagaanerup kingorna nakorsamit nakkutigineqartumik suliaritinnertut ingerlanneqarnissaa aamma nappasimalluni suliaritinnerup aamma kingorna suliaritinnerup piffissatigut ataqatigiinnissaat.

§ 14, imm. 1, oqaaseqatigiit pingajuat malillugu, aningaasartuutit akilerneqarnissaannut taarsiiffigitinnissamut apeqqutip nalilersorneqarnerani, Arbejdsmarkedets Erhvervssikringip pingaartippaa, sungiusagaaneq pitsaanerpaaq angujumallugu imaluunniit ajoqusernerup kinguneri aaqqinneqarnissaat siunertaralugu, suliaritinneq pineqartoq pisariaqarnersoq. Arbejdsmarkedets Erhvervssikringip aamma pingaartippaa, ajoqusernerup uninngaannartunngunnginnerani suliaritittoqarnersoq. Taamaalilluni § 14, imm. 1, oqaaseqatigiit siulliit malitsigisaanik piumasaqaatit nalinginnaasut naapertorlugit suleriaaseq ilusilersorneqarpoq. Nakorsamik nakkutigineqarnissamik aamma sungiusagaanerup aamma napparsimalluni suliaritinnerup ataqatigiinnissaannik § 14, imm. 1, oqaaseqatigiit pingajuanni piumasaqaatit immikkut ittut, taamaalillutik suleriaaseqarnermut, aalajangersakkap kingorna ineriartorsimasumut, nammineertumik sunniuteqanngillat.

*2.4.2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq*Nakorsamit misissortissinnaanermut tunngatillugu Kalaallit Nunaanni aamma Danmarkimi pissutsit annertuumik assigiinngissuteqarput. Kalaallit Nunaanni peqqinnissakkut aaqqissuussinermi nakorsat napparsimmaveqarfiit immikkoortortaqarfiinut tallimanut attuumassuteqarput, nunami immikkoortuini illoqarfiit annersaanni inissisimasut. Illoqarfiit aamma nunaqarfiit minnerusut peqqinnissaqarfinnut attuumassuteqarput, taamaallaat peqqissaasunik sulisoqartinneqartut. Peqqinnissaqarfiit nakorsamit akuttunngitsumik tikeraarneqartarput. Nunaqarfinni minnerusuni taamaallaat nakorsaatinut peqqumaasiveqarpoq, innuttaasunit najugaqartuunit aqunneqartut. Taamaattumik nakorsamit suliaritissinnaaneq aamma tamatuma kingorna nakorsamit nakkutigineqartumik sungiusagaaqqissinnaneq Kalaallit Nunaanni illoqarfinnut ikitsuinnarnut killeqarput aamma pisut ilaanni piffissatigut killeqarlutik. Tamanna tunngavigalugu kingorna suliaritinnerup nakorsamit nakkutiginissaanut § 14, imm. 1, oqaaseqatigiit pingajuanni piumasaqaat, aallaavatigut Kalaallit Nunaanni naammassineqarsinnaanngilaq. Taamaattumik nalinginnaasumik kingorna suliaritinneq annertunerusumik peqqissaasunit sungiusarneqarsimasunit nakorsaanngitsunit ingerlanneqartarpoq.

Kalaallit Nunaanni nunap immikkoortui eqqarsaatigalugit immikkuullarissuunera pissutigalugu, § 14, imm. 1, oqaaseqatigiit pingajuanni napparsimalluni suliaritinnerup aamma kingorna suliaritinnerup ataqatigiinnissaannut piffissatigut piumasaqaat amerlanertigut naammassineqarsinnaasanngilaq.

Suliassaqartitsinermut ministereqarfiup aamma Namminersorlutik Oqartussat nalilerpaat, Kalaallit Nunaannut tunngatillugu, kingorna suliaritinnerup taamaallaat nakorsamit nakkutiginissaanut piumasaqaatip imaluunniit napparsimalluni suliaritinnerup aamma kingorna suliaritinnerup ataqatigiinnissaannut piffissatigut piumasaqaatip naammassineqarnissaat naapertuutinngitsoq. Taamaattumik siunnersuummi § 1, nr. 2-mi siunnersuutigineqarpoq, § 14, imm. 1, oqaaseqatigiit pingajuanni aalajangersakkap atorunnaarsinneqarnissaa.

§ 14, imm. 1, oqaaseqatigiit pingajuannik atorunnaarsitsinerup qulakkiissavaa, § 14-ip Kalaallit Nunaanni pissutsinut annertunerusumik naleqqussarneqarnissaa aamma Kalaallit Nunaanni suliarinnittarnermut atuutereersumut naapertuunnissaa.

**2.5. Nakorsamik katsorsartinnermut il.il. ingiaqatigisap angalaneranut aamma sulinermik isertitanik annaasaanut akiliineq**

*2.5.1. Inatsisit atuuttut*  
Kalaallit Nunaanni sulinermi ajoqusernermut isumannaarineq pillugu inatsit § 43, imm. 2 malillugu ajoqusertut imm. 1 malillugu nakorsamit suliaritinnermut il.il. atatillugu angalanermut aningaasartuutinut akiliunneqarnissamut pisinnaatitaaffeqarput, nakorsamit suliaritinneq il.il. Arbejdsmarkedets Erhvervssikringip imaluunniit Ankestyrelsip noqqaassuteqarnerata kingorna ingerlanneqarpat. Ajoqusertoq aamma imm. 1 malillugu nakorsamit suliaritinnermut il.il. atatillugu sulinikkut isertitanik annaasaminut uppernarsakkanut taarsiiffigitinnissamut pisinnaatitaaffeqarpoq, sulinngitsoorneq minnerpaamik akunnernik marlunnik sivisussuseqarpat.

§ 43, imm. 2-mi aalajangersagaq § 43, imm. 1-imi aalajangersakkamut ataqatigiittutut isigineqassapput, ajoqusertumut inassutaasoq ajoqusernerup kingorna piaarnerpaamik nakorsamit misissortinnermut peqataanissamut aamma tamatuma kingorna nakorsamit suliaritinnissamut imaluunniit sungiusaqqinnissamut, nakorsap imaluunniit Arbejdsmarkedets Erhvervssikringip pisariaqartutut naliligaanut.

§ 43, imm. 1-ip siunertaraa, akuersaarneq, ajunngitsorsiaqarneq aamma taarsiiffigitinneq pillugit aalajangiinissamut tunngaviusinnaasunik, ajoqusertup peqqissutsikkut inissisimanera pillugu paasissutissanik pissarsinissamut aqqutissiuussinissaq. Tamatumunnga piumasaqaataasinnaavoq, ajoqusertup nakorsamit misissortinnissaa. Ajoqusernerup kingorna piaarnerpaamik misissortinnerit ingerlanneqassapput. Tamatumunnga pissutaavoq, taamaaliunngikkaanni misissortinnissap siunertaa maanngaannartinneqarsinnaammat.

Ukiorpassuarni suleriaaseq malillugu ingiaqatigisamut pisariaqartinneqarsinnaasumut angalanermut aamma sulinermi isertitanik annaasaanut kiisalu akunnermusianut aamma ullormusianut akiliussisoqartarpoq. Suleriaaseq taanna Arbejdsskadestyrelsenip (massakkut Arbejdsmarkedets Erhvervssikringi) suliaritinnermut aningaasartuutinut akiliineq pillugu ilitsersuutaani allaqqavoq.

§ 42, imm. 2, allanneqarnera malillugu ajoqusertup angalanermut aningaasartuutinut aamma sulinermi isertitanik annaasaanut akiliunneqarsinnaaneranut tunngavimmik imaqarpoq, kisianni ingiaqatigisamut aningaasartuutinut akiliunneqarnissamut tunngavimmik erseqqissumik imaqarnani.

*2.5.2. Suliassaqartitsinermut ministereqarfiup isumaliuutersuutai aamma aaqqiineq siunnersuutigineqartoq*  
Pisuni arlalinni ajoqusertoq nakorsamit misissortinnermut nammineerluni peqataasinnaassanngilaq. Tamanna ajoqusernerup malitsigisaanik imaluunniit pissutsinik allanik pissuteqarsinnaavoq. Taamaattumik ajoqusertup missortinnissaminut ingiaqatigisaqarnissaa pisariaqarsinnaavoq, tassunga ilanngullugu misissortinnermut atatillugu angalanermut, misissortinnerup ingerlanneqarsinnaanissaanut.

Angalanermi ingiaqatigisap ajoqusertup misissortiffissamut misissortiffimmiillu angalaneranik ikiorsinnaavaa imaluunniit ajoqusertup misissortinnerani ikiorlugu, assersuutigalugu oqalutsitut.

Taamaallluni ingiaqatigisap peqataanerata qulakkeersinnaavaa, misissortinnerup piaarnerpaamik ingerlanneqarnissaa aamma pisariaqanngitsumik kinguarsaanertaqanngitsumik, aamma misissortinnermi nakorsap imaluunniit napparsimmaviusinnaasup immikkut ikiuutissanik imaluunniit oqalutseqarnissamut isumaginnittussaatinnagit. Taamaalilluni ingiaqatigisap qulakkeersinnaavaa, misissortinnissap siunertaata kinguarsarneqannginnissaa imaluunniit tamaanngaannartinneqannginnissaa.

Suliassaqartitsinermut ministereqarfiup aamma Namminersorlutik Oqartussat nalilerpaat, § 43, imm. 2-p siammasissumik paasineqarnissaa, taamaalilluni "sulinermi isertitanik annaasaqarneq aamma angalanermut aningaasartuutit"-nut siunertaqarluni nassuiaaneq aallaavigalugu aningaasartuutit pisariaqartinneqartut tamarmik ilaatinneqassasut, ajoqusertup misissortissinnaanissaanut. Tamanna aamma atuuppoq sulinermi isertitanik annaasaanut aamma ingiaqatigisap angalaneranut aningaasartuutinut, ingiaqatigisaqarneq pisariaqartinneqaraangat nakorsamit misissortinnissap ingerlanneqarnissaanut. Taamaalillutik Suliassaqartitsinermut ministereqarfik aamma Namminersorlutik Oqartussat suleriaaseq atuuttoq, toqqaannartumik inatsimmik atuuttumik malinninngitsoq, pillugu isumaqatigiipput.

Taamaattumik siunnersuutigineqarpoq inatsisitigut tunngavissamik atuutilersitsinissaq, inatsisinik atuuttunik aaqqissuussisussaq, tamatuma kingorna ingiaqatigisaq pisariaqartoq akiliunneqarsinnaanngussalluni nakorsamit suliaritinnermut il.il. atatillugu.

Allannguutit kingunerissavaat sulinermi ajoqusernermut isumannaarineq pillugu inatsimmi malittarisassanik assigiilersitsineq.

Siunnersuummi § 1, nr. 19 oqaaseqaatillu innersuussutigineqarput.

**2.6.Najugaqarfik apeqqutaatinnagu naammagittaalliuteqarnissamut piffissarititaasunik nalimmassaaneq**

2.6.1. Inatsisit atuuttut  
Ajutoornerit pillugit suliani sillimmasiisarfimmut, inuussutissarsiornermi nappaatit pillugit Arbejdsmarkedets Tillægspensionip siulersuisuinut aamma sulinermi ajoqusernernut akuersaarnerit pillugit aalajangiinernut sulisitsisumut Arbejdsmarkedets Erhvervssikringip aalajangiineri pillugit naammagittaalliuteqarnissamut piffissarititaavoq sapaatit akunneri sisamat, tak. inatsimmi § 49, imm. 2, oqaaseqatigiit siulliat.

Ajoqusertunut imaluunniit qimagaasunut, naammagittaalliuteqarnissamut piffissarititaavoq sapaatit akunneri arfinillit, tak. inatsimmi § 49, imm. 2, oqaaseqatigiit aappaat. Ajoqusertoq imaluunniit qimagaasut Europap avataaniippata, naammagittaalliuteqarnissamut piffissarititaavoq qaammatit pingasut, tak. inatsimmi § 49, imm. 2, oqaaseqatigiit pingajuat.

Europap avataaniinnermi naammagittaalliuteqarnissamut piffissarititaq sivitsugaasoq qaammatit pingasunut inatsisikkut nr. 1528, 21. december 2010-meersukkut inatsimmut ikkunneqarpoq. Inatsisikkut siusinnerusukkut peqqussummi aalajangersagaq ingerlateqqinneqarpoq, piareersarluni suliarinninnerup tamanna ilanngullugu kingunerigaa, tak. Folketingstidende A 2010-11, L 6 saqqummiunneqartutut ulloq 6. oktober 2010, qupperneq 34, aalajangersagaq naammagittaalliuteqarnissamut piffissarititaasut pillugit malittarisassanut assingusoq, sulinermi ajoqusernermut isumannaarineq pillugu inatsisini siullerniit pilersinneqartoq.

2.6.2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq  
Aalajangiinerit aamma naammagittaalliutit siornatigut taamaallaat allakkatigut nassiunneqartarput, taamaattumillu ajoqusertut imaluunniit qimagaasut sumiiffii apeqqutaasarlutik, qanoq pilertortigisumik pineqartut aamma Arbejdsmarkedets Erhvervssikringip akornanni attaveqaqatigiinnerup ingerlanneqarsinnaasarneranut. Ullumikkut ajoqusertumut imaluunniit qimagaasunut suli periarfissaavoq allakkatigut naammagittaalliuteqarnissaq, aamma periarfissaalerpoq oqartussaqarfinnut attaveqaqatigiinnermi allakkat digitaliusut aamma e-mailit atussallugit. Taamaalilluni ajoqusertup imaluunniit qimagaasup Europap avataani inissisimanera apeqqutaajunnaarpoq, qanoq sukkatigisumik aalajangiinerup imaluunniit naammagittaalliuteqarnerup anngunnissaanut. Inuiaqatigiinni digitalinngorsaanerup aamma pisortani attaveqaqatigiinnerup apeqqutaajunnaartippaa, Europap avataani inissisimanermut atatillugu naammagittaalliuteqarnissamut piffissarititaasumik sivitsuinissamut pisariqartitsineq.

Taamaattumik Suliassaqartitsinermut ministereqarfiup aamma Namminersorlutik Oqartussat siunnersuutigivaat, ajoqusertunut qimagaasunullu naammagittaalliuteqarnissamut piffissarititaasut sapaatit akunnerinut arfinilinnut inissillugit assigiissarnissaat sumiiffik apeqqutaatinnagu, taamaalilluni suliani ataasiakkaani naammagittaalliuteqarnissamut piffissarititaasoq pillugu isummertoqartariaqarunnaarluni. Tamatuma kingunerissavaa malittarisassanik pisariillisaaneq aamma ajoqusertunut qimagaasunullu piffissarititaasumik naleqqussaaneq.

Ankestyrelsip pisuni immikkut ittuni piffissarititaasunut tunngatillugu immikkut akuersissuteqarnissamut periarfissaqarnera ingerlaqqissaaq, tak. inatsimmi § 49, imm. 3. Tamanna tunngavigalugu Suliassaqartitsinermut ministereqarfiup aamma Namminersorlutik Oqartussat nalilerpaat, siunnersuummut atatillugu inatsisitigut illersugaanermut tunngatillugu nangaassutissaqanngitsoq. Tamatuma malitsigisaanik Justitsministereqarfiup ilitsersuutaani 26. juni 2018-imeersumi naammagittaalliuteqarnissamut piffissarititaasunik naatsorsuisarneq pillugu allaqqasoqarpoq, oqartussaqarfiup missiliussagaa, allagaq nunamut allamut nassiunneqarsimappat, aalajangiineq qaqugu tigusisussamut appuussimasutut isigineqassanersoq. Ankestyrelsip naammagittaalliuteqarnissamut piffissarititaasut pineqartillugit immikkut akersissuteqarnissaq tunngavissaqarnersoq pillugu nalilersuinermini immikkut eqqumaffigissavaa, naammagittaalliuteqarnissamut piffissarititaasoq sivikillisaq pissutaasinnaanersoq, suliani allannguinermi kalluarneqartuni naammagittaalliutip piffissaq eqqorlugu apuussimannginneranut.

Allannguutit kingunerissavaat, sulinermi ajoqusernermut isumannaarineq pillugu inatsimmi malittarisassat Kalaallit Nunaanni pissutsinut naapertuuttumik assigiissarneqarnissaat.

Siunnersuummi § 1, nr. 20, aamma oqaaseqaatit innersuussutigineqarput.

**2.7. Arbejdsmarkedets Erhvervssikringip aalajangiinerit naammassisat tamaasa pillugit nalilersueqqissinnaanera**

2.7.1. Inatsisit atuuttut  
Inatsimmi § 49, imm. 6-imi aalajangersarneqarpoq, naammagittaalliutit pillugit aalajangiinerit, Arbejdsmarkedets Erhvervssikringimit aalajangiunneqartut, naammagittaalliuteqartup tamakkiisumik imaluunniit ilaannakortumik isumaqatigineqarnissaannut tunngavissaqarnersoq naliliiffigineqarnissaat siunertaralugu Arbejdsmarkedets Erhvervssikringimut nassiunneqassasut. Naammagittaalliut suliassanngorlugu Arbejdsmarkedets Erhvervssikringip Ankestyrelsimut nassiutissavaa, aalajangiinerup nalilersoqqereernerani naammagittaalliuteqartup isumaqatigineqarnissaanut tunngavissaqanngitsutut naliliippata, tak. § 49 imm. 6.

Nalilersueqqinneq pillugu malittarisassat atuuttut inatsisikkut nr. 1528, 21. december 2010-meersukkut inatsimmut ikkunneqarput. Inatsisikkut peqqussummi siornatigut atuuttuusimasoq § 51, imm. 6 ingerlateqqinneqarpoq, tassani nalilersueqqinneq pillugu malittarisassat sulinermi ajoqusernermut isumannaarineq pillugu inatsimmi nalilersueqqinneq pillugu malittarisassat pillugit aalajangersakkamut assingullutik, sulinermi ajoqusernerup kingunerisaanut isumannaarineq pillugu inatsisip aamma sakkutuunut il.il. ajoqusersimasunut taarsiiffiginninneq pillugu inatsisip allanngortinneqarnissaannik inatsisikkut nr. 488, 7. juni 2001-imeersukkut ikkunneqartunut. Sulinermi ajoqusernermut isumannaarineq pillugu inatsimmut oqaaseqaatini allaqqavoq, Arbejdsmarkedets Erhvervssikringi, suliap nalilersoqqinneqarneranut atatillugu taamaallaat aalajangiinermik allannguinissamut periarfissaqartoq, piviusunik tunngaveqartut aamma inatsisitigut kukkunerit pineqarpata. Taamaalilluni aalajangiinermi periarfissaanngilaq immikkuualuttumik missiliuussinermik nalilersueqqinnissaq.

Nalilersueqqinneq pillugu aalajangersakkap kingunerivaa, aalajangiinerit, piviusunik tunngaveqartut aamma inatsisitigut kukkunernik imaqartut, sukkasuumik iluarsineqarnissaat, ajoqusertut sukkanerusumik inaarutaasumik aalajangiiffigineqarnissaat qulakkeerniarlugu. Aalajangersakkatigut siunertaanngilaq Arbejdsmarkedets Erhvervssikringip aalajangiinermi naammagittaalliutigineqartumi missiliuussinerup allanngortinnissaanut periarfissinneqarnissaa.

2.7.2. Suliassaqartitsinermut ministereqarfiup isumaliuutersuutai aamma aaqqissussineq siunnersuutigineqartoq  
Kalaallit Nunaanni sulinermi ajoqusernermut tunngatillugu Suliassaqartitsinermut ministereqarfiup aamma Namminersorlutik Oqartussat kissaatigivaat naammagittaalliuteqartarneq pillugu aaqqissuussinermik pisariinnerusumik pilersitsinissaq, aaqqissuussinermi ataqatigiinnerusumik aamma pisariinnerusumik ingerlatsinermut ikiuutaasussamik. Taamaattumik siunnersuutigineqarpoq aalajangiinernut ilaasunik Arbejdsmarkedets Erhvervssikringip missiliuussanik nalilersueqqissinnaanissaanut periarfissinniarlugu atuutilersitsinissaq.

Inatsisit atuuttut malillugit Arbejdsmarkedets Erhvervssikringip naammineq aalajangiussani naqqissinnaanngilai, naak naammagittaalliummik tigusinerminut atatillugu paasinnikkaluarluni missiliuussaq siulleq kukkusuusoq. Arbejdsmarkedets Erhvervssikringip paarlattuanik suliat taakkua Ankestyrelsimut nassiutissavai, aamma Ankestyrelsip aalajangiinissaa utaqqillugu, Arbejdsmarkedets Erhvervssikringimi aalajangiinerup nutaamik suliareqqinneqarnissaanik kinguneqarsinnaasoq.

Suliassaqartitsinermut ministereqarfiup aamma Namminersorlutik Oqartussat, nalilersueqqissinnaaneq pillugu aqqissuussineq atuuttoq, Arbejdsmarkedets Erhvervssikringip missiliuummik aalajangiinermut ilaatinneqartumik, nalilersueqqinnissaanut periarfissiinngitsoq, naapertuutinngitsoq nalilerpaat, tamanna innuttaasunut iluaqutaanngitsumik suliat sivitsuussamik suliarineqartarnerinik aamma pisariaqanngitsumik Ankestyrelsimi suliarinninnermik kinguneqartarmat. Inatsiseqarnermut suliassaqarfinni allani ilisimaneqarpoq, naammagittaalliummut atatillugu oqartussaasoqarfiup appasinnerusup missilisussanik nalilersuinerni kukkusani nammineerluni aaqqiisinnaaneranut pisinnaatitaammat. Suliassaqartitsinermut ministereqarfiup aamma Namminersorlutik Oqartussat nalilerpaat, aaqqissuussinermik ataannartitsinissaq inatsiseqarnikkut isumannaatsuutitsinermi naammattumik iluaqutaassanngitsoq, Arbejdsmarkedets Erhvervssikringi aalajangiinerni missiliuussilluni nalilersuinerit pillugit nalilersueqqinnissamut periarfissaqarnani.

Inatsisissatut siunnersuutikkut siunnersuutigineqarpoq, Arbejdsmarkedets Erhvervssikringip aalajangiineq pillugu naammagittaalliummut atatillugu, aalajangiinermi pissutsit tamakkerlugit nalilersuisinnaanissaa, tassunga ilanngullugu missiliuummik atortitsineq. Imatut paasillugu, Arbejdsmarkedets Erhvervssikringip isummerfigissavaa, aalajangiinermi piviusumik tunngaveqartunik imaluunniit inatsisitigut kukkuneqarnersoq, imaluunniit aalajangiinerup aalajangiunneqarnerani kukkusumik missiliuussisoqarnersoq. Tamatuma kingorna Arbejdsmarkedets Erhvervssikringi periarfissaqarpoq aalajangiinerup nalilersoqqinnissaanut suliaq Ankestyrelsimut nassiuteqqaanngikkaluarlugu. Aalajangiineq nalilersoqqinneqarsimasoq Ankestyrelsimut naammagittaalliutigineqarsinnaassaaq, aalajangiinermik tigusisoq tassunga isumaqataanngippat.

Allannguutit kingunerissavaat sulinermi ajoqusernermut isumannaarineq pillugu inatsimmi malittarisassanik assigiilersitsineq.

Siunnersuummi § 1, nr. 23, aamma oqaaseqaatit innersuussutigineqarput.

**2.8. Aningaasanngortitsinermi naleqqersuutinik nutarsaaneq**

*2.8.1. Inatsisit atuuttut*  
Inuussutissarsiorsinnaanermik annaasaqarnermut taarsiiffigitinneq tunniunneqartuaannarpoq ingerlaavartumik tunniutassanngortitsinermik, kisianni Kalaallit Nunaanni sulinermi ajoqusernermut isumannaarineq pillugu inatsimmi § 31 malillugu akuerineqarnerata kingorna ingerlaavartumik tunniutassanngortitsinertut imaluunniit ataatsikkut tunniutassanngortitsinikkut akilerneqarsinnaalluni, tak. § 21, imm. 5. Ingerlaavartumik tunniutassanngortitsineq qaammatikkaartumik akilerneqartarpoq, kisianni ataatsikkut tunniutassanngortitsineq ataasiaannartumik akilerneqartarluni.

Inuussutissarsiorsinnaanermik annaasaqarneq inaarutaasumik aalajangersarneqaraangat, inuussutissarsiorsinnaanermik annaasaqarnerup 50 pct-it inorpagit taarsiissuteqarneq ataatsikkut tunniutassanngortinneqassaaq, tak. inatsimmi § 31, imm. 1. Inuussutissarsiorsinnaanermik annaasaqarnerup 50 pct-it imaluunniit qaangerpagit, taarsiissuteqarneq ingerlaavartumik tunniutassanngortinneqassaaq. Ajoqusertut pisuni taamaattuni, inuussutissarsiorsinnaanermik annaasaqarnermi 50 pct-imut taarsiiffigitinnissamut attuumassuteqartoq ataatsikkut tunniutassanngortinneqarnissaa qinnutigisinnaavaa, tak. inatsimmi § 31, imm. 2.

Ajoqusertoq ingerlaavartumik tunniutassanngortitsinikkut taarsiiffigitinnissamut akuerineqarpat, taanna ataatsikkut tunniutassanngortinneqarsinnaanngilaq, tigusisoq ukiut marluk imaluunniit ikinnerusut qaangiunneranni soraarnerussutisiaqalertussaappat, inuussutissarsiorsinnaanermik annaasaqarnerup 50 pct-it inorneraat imaluunniit qaangerneraat apeqqutaatinnagu. Inuussutissarsiorsinnaanermik annaasaqarnermut taarsiissuteqarneq ataatsikkut tunniutassanngortinneqassaaq, ajoqusertoq piffissami aalajangiinermi ukiut 2 imaluunniit ikinnerusut qaangiunneranni soraarnerussutisiaqalertussaappat, tak. inatsimmi § 31, imm. 1, oqaaseqatigiit aappaat. Tamanna aamma atuuppoq ajoqusertumut, soraarnerussutisiaqalertumut.

Ajoqusertoq inuussutissarsiorsinnaanermik annaasaqarnermut utaqqiisaagallartumik taarsiiffigitinnissamut akuerisaappat, taanna tamatigut ingerlaavartumik tunniutassanngortinneqassaaq, ataatsikkut tunniutaassanngorsinnaanngitsumik, tak. inatsimmi § 31, imm. 1, oqaaseqatigiit pingajuat. Inuussutissarsiorsinnaanermik annaasaqarnermut utaqqiisaagallartumik taarsiiffigitinnissaq pillugu aalajangiisoqassaaq, ajoqusertup inuussutissarsiorsinnaanikkut inissisimanera qulaajaaffigineqarsimanngippat. Tamanna nalinginnaasumik pisarpoq, ajoqusertoq assersuutigalugu piginnaanngorsartinneqarpat imaluunniit napparsimanermik ullormusiaqartinneqarpat. Inuussutissarsiorsinnaanerup killeqalernera ataavartuuppat, aamma taarsiissuteqarnerup ilaa utaqqiisaagallartuuppat, aamma ataavartumut taarsiissuteqarneq 50 pct-it inorpagit, ataatsikkut tunniutassanngortitatut akilerneqassasoq aalajangiisoqarsinnaavoq.

Aapparisamik imaluunniit inooqatigisamik pilersuisumik annaasaqarnermut taarsiiffigitinneq piffissamut aalajangersimasumut akuerineqassaaq, ataavartumik taarsiissuteqarnertut, toqusoqarneraniit sivisunerpaamik ukiuni qulini akilerneqartartussamik, tak. inatsimmi § 24, imm. 2. Pilersuisumik annaasaqarnermut taarsiissuteqarneq ingerlaavartoq atorunnaassaaq qimagaasup utoqqalinersiuteqalerneraniit qaammatip naanerani, tak. inatsimmi § 24, imm. 4.

Pilersuisumik annaasaqarnermut taarsiiffigitinneq aallaaviatigut ingerlaavartumik tunniutassanngortitsinertut akilerneqassaaq, kisianni ataatsikkut tunniutassanngortinneqarsinnaalluni qimagaasup qinnuteqarneratigut, tak. inatsimmi § 31, imm. 3, tak. § 24, imm. 3.

Inuussutissarsiorsinnaanermik annaasaqarnermut taarsiiffigitinnissaq imalunniit pilersuisumik annaasaqarnermut taarsiiffigitinnissaq ataatsikkut tunniutassanngortinneqarnissamut allanngortinneqarpat, taarsigassarsiat aningaasanngortinnerannut naleqqersuutit naatsorsukkatut aalajangersakkat atorneqassapput. Aningaasat ataatsikkut tunniussat naatsorsorneqassapput, ukiumoortumik taarsiissutit taarsigassarsiat aningaasanngortinnerannut naleqqersuutinik amerlisarneqalutik, inatsisit atuuttut malillugit piffissami allanngortitsinermi immikkuualuttunik apeqqutaatitsisuusumik, tassunga ilanngullugit toqusoqartarnermut tunngatillugu piumasaqaatit aamma erniat qaffasissusaat. taarsigassarsiat aningaasanngortinnerannut naleqqersuutit aalajangersarneqassapput ukiunut iluittunut, imatut isumaqartumik, ajoqusertup taarsiissutinik taamaaqataanik tigusaqarluni, assersuutigalugu 43-nik aamma qaammammik ataatsimik ukioqarnera imaluunniit 43-nik aamma qaammatinik aqqanilinnik ukioqarnera apeqqutaatinnagu.

Taarsigassarsiat aningaasanngortinnerannut naleqqersuutit aalajangersarneqarnerannut toqusoqartarnermut tunngatillugu piumasaqaatit immikkuualuttutut ilaatinneqassapput. U74-imik naleqqersuutitut taagorneqartoq toqusoqartarnermut tunngatillugu piumasaqaatitut atorneqassaaq aamma Danmarkimi 1960-ikkunni aamma 1970-ikkunni toqusoqartarnermut alaatsinaannermik tunngaveqarluni. U74-imik naleqqersuut arnanut aamma angutinut naleqqersuutinik assigiinngitsunik imaqarpoq, aamma Kalaallit Nunaanni agguaqatigiissillugu inuuneqqortussuseq angutinut sanilliullugu arnanut qaffasinneruvoq.

Tamatuma saniatigut ataatsikkut tunniutassamut immikkuualuttutut 10 pct-imik qaffasissusilittut siunissamut aalajangersagaalluni, 1970-ikkut naalernerini erniat inissisimanerattut, ataatsikkut tunniutassanngortitsinermi ukiuni tamani ilanngaataasarluni, sinneruttutut taarsiissuteqarnerup atorunnaarnissaata tungaanut.

Namminersorlutik Oqartussat isumaqatiginiareernerata kingorna suliassaqartitsinermut ministerip ingerlaavartumik tunniutassanngortitat ataatsikkut tunniutassanngortillugit allanngortinneqartarneri pillugit malittarisassat aalajangersassavai, tak. inatsimmi § 31, imm. 4, oqaaseqatigiit pingajuat. Kalaallit Nunaanni sulinermi ajoqusernermut isumannaarineq pillugu inatsit malillugu ingerlaavartumik tunniutassanngortitat ataatsikkut tunniutassanngortillugit allanngortinneqartarneri pillugu nalunaarummi nr. 1602, 18. december 2018-imeersumi malittarisassat allaqqapput.

*2.8.2.* Suliassaqartitsinermut ministereqarfiup isumaliuutersuutai aamma aaqqissussineq siunnersuutigineqartoq  
Inatsisip taarsigassarsiat aningaasanngortinnerannut naleqqersuutai atuuttut piffissamut naleqqukkunnaarsimapput aamma inuussutissarsiorsinnaanermik annaasaqarnermut taarsiissutip nalinganik annertuumik assigiinngissuteqarnermik kinguneqarlutik, ajoqusertup taarsiiffigitinnera ingerlaavartumik tunniutassanngortitatut akilerneqarnersoq imaluunniit ataatsikkut tunniutassanngortitatut akilerneqarnersoq apeqqutaalluni.

U74-imik naleqqersuut atuuttoq inuiaqatigiit inuuneqqortussusaannik atuuttumik eqqortumik takutitsinngilaq. Taamaaqataanik U74-imik naleqqersuut suiaassutsinik immikkoortitsivoq, tamanna kinguneqarluni, angutit arnanut sanilliullugit ataatsikkut tunniutassanngortitanik annikinnerusunik tigusisarnerannik, akuersinerup nalaani ukioqatigiinnerat apeqqutaatinnagu. Tamatuma saniatigut naleqqersuutini atuuttuni assersuutigalugu akileraartarnermut tunngasut kiisalu akit aamma akissarsiat pillugit naleqqussaaneq apeqqutaatinneqanngillat.

Suliassaqartitsinermut ministereqarfiup aamma Namminersorlutik Oqartussat nalilerpaat, immikkuualuttut taarsigassarsiat aningaasanngortinnerannut naleqqersuutini ilaatinneqartut, nutarterneqartariaqartut taamaalilluni ataatsikkut tunniussilluni taarsiissuteqarnerup nalinga inatsit malillugu naatsorsorneqassalluni malittarisassat naapertuunnerusut tunngavigalugit, ukiut tamaasa nutarterneqartartussamik – aamma taamaalilluni taarsigassarsiat aningaasanngortinnerannut naleqqersuut ullumikkumut sanilliullugu taarsiissutip assigiimmik naleqarnissaanik tunngavimmut naapertuutissasoq, ingerlaavartumik tunniutassanngortinneqarnersoq imaluunniit ataatsikkut tunniutassanngortinneqarnersoq apeqqutaatinnagu.

Taamaattumik taarsigassarsiat aningaasanngortinnerannut naleqqersuutip immikkoortuni arlalinni nutarterneqarnissaa siunnersuutigineqarpoq. Taamaalilluni taarsigassarsiat aningaasanngortinnerannut naleqqersuutip U74-imut naleqqersuutaata taarserneqarnissaa aamma inuuneqqortussutsimut tunngatillugu piumasaqaatinut Finanstilsynip pitsaassutsinut uuttuutaata atorneqalernissaa siunnersuutigineqarpoq. Aamma taarsigassarsiat aningaasanngortinnerannut naleqqersuutip erniatigut qaffasissusaata nutarterneqarnissaa aamma erniap aalajangersimasup erniamik nikerartumik taarserneqarnissaa siunnersuutigineqarpoq. Tamatuma saniatigut siunnersuutigineqarpoq, ajoqusertup ukiui aalajangersarneqassasut ukiuinut aamma qaammataanut, maannakkutuunngitsoq ukiunut iluitsunut. Naggataatigut siunnersuutigineqarpoq, taarsigassarsiat aningaasanngortinnerannut naleqqersuummi immikkuualuttunik nutaanik ilanngussinissaq. Taamaalilluni taarsigassarsiat aningaasanngortinnerannut naleqqersuummi ataatsikkut tunniutassanngortitsinermut akileraartarnermik atuutilersitsilluni, ingerlaavartumik ukiumut taarsiissutinut ilanngaatigineqartartumut akileraarummut assingusumik. Taamaaqataanik taarsigassarsiat aningaasanngortinnerannut naleqqersuummi ataatsikkut tunniutassanngortitani ilanngaasoqartassaaq pigisanit pissarsianit, ataatsikkut tunniutassanngortitat akilerneqarnerini anguneqartussatut naatsorsuutigineqartunit (ataatsikkut tunniussineq). Aamma taarsigassarsiat aningaasanngortinnerannut naleqqersuummi ataatsikkut tunniutassanngortitanut akitigut naleqqusaasoqassaaq, piffissap ingerlanerani nalinginnaasumik akitigut aamma akissarsiatigut qaffaanerit malitsigisaannik.

1970-ikkunni aallartittumik inuuneqqortusiartortoqarsimavoq, taamaattumik taarsigassarsiat aningaasanngortinnerannut naleqqersutip U74-imut naleqqersuutaa inuiaqatigiinni inuuneqqortussutsimut atuuttumut tunngatillugu eqqunngitsumik takutitsisuulluni. Taamaalilluni naleqqersuut kinguneqarpoq, ajoqusertut aamma qimagaasut annikinnerusunik ataatsikkut tunniutassanngortitsinikkut taarsiiffigitittarnerannik, toqusoqartarnermut tunngatillugu piumasaqaatinik piffissamut naleqqunnerusunik atuinnginnermi. Aamma U74-imut naleqqersuut suiaassutsinik immikkoortitsivoq, tassami Kalaallit Nunaanni toqusoqartarnermut tunngatillugu arnat akornanni annikinnerummat angutit akornannut sanilliullugu.

Suliassaqartitsinermut ministereqarfiup aamma Namminersorlutik Oqartussat nalilerpaat, sulinermi ajoqusernermut tunngatillugu U74-imut naleqqersuutip inuuneqqortussutsimut tunngatillugu piumasaqaatinut Finanstilsynip pitsaassutsimik uuttuutaanik taarserneqarnissaa, taanna tunngaviummat eqqornerpaaq.

Finanstilsynip ulloq 1. januar 2011 aallarnerfigalugu maannakkut toqusoqartarnermut alaatsinaanneqartunut pitsaassutsimut uuttuut (sanilliussinermut tunngavigisassaq) aamma siunissami inuuneqqortussutsimut pitsanngorsaatissatut naatsorsuutigineqartut eqquppai, imminut sillimmasernernik ingerlatseqatigiiffiit, utoqqalinersianik ingerlatseqatigiiffiit il.il. sanilliussinissamut atugassatut. Imminut sillimmasernernik ingerlatseqatigiiffiit aamma utoqqalinersianik ingerlatseqatigiiffiit naammattumik sillimmasiinerni, ingerlatseqatigiiffiit atuutilersitaanni, pisussaaffiit naammassineqarnissaannut atugassatut immikkoortitsinissaasa qulakkeerneqarnissaata saniatigut, aaqqissuussinerup siunertarivaa ingerlatseqatigiiffiit inuuneqqortussutsimut tunngatillugu piumasaqaataanni assigiinngissutsit tunngavilersorneqanngitsut nalimmassarnissaat. Imminut sillimmasernernik ingerlatseqatigiiffiit, utoqqalinersianik ingerlatseqatigiiffiit il.il. inuuneqqortussutsimut tunngatillugu piumasaqaatinut Finanstilsynip pitsaassutsimut uuttuutaa imaluunniit aaqqissuussinerup assingusup atornissaa pisussaaffigivaat, immikkoortitsinerit, taarsiissuteqarnerit aamma imminut sillimmasernermut akit naatsorsornissaannut.

Inuuneqqortussutsimut tunngatillugu piumasaqaatinut Finanstilsynip pitsaassutsimut uuttuutaa ukiumut naatsorsorneqartarpoq danskit imminut sillimmasernernik ingerlatseqatigiiffiini aamma soraarnerussutisianik ingerlatseqatigiiffiini sillimmasersimasut pillugit paasissutissat kiisalu Danmarks Statistikimi paasissutissat aallaavigalugit. Soraarnerussutisiassanik aningaasaateqarfinni paasissutissat tunngaviupput inuit katillugit 2,9 mio. pineqarlutik (2018), aamma soraarnerussutisiassanik aningaasaateqarfinnik amerlanerusunik ilaartorneqarlutik, tamannalu tunngavigalugu pitsaassutsimut uuttuut naleqqersuutaavoq qajannaatsoq aamma piffissamut naleqquttoq. Taamaattoq oqaaseqaatigineqarpoq, toqusoqartarnermut aamma inuuneqqortussutsimut piumasaqaatinut tunngatillugu taamaallaat danskit pillugit paasissutissat atorneqartut, aamma Kalaallit Nunaanni inuuneqqortussutsip Danmarkimut sanilliullugu sivikinnerusoq. Allanngorarnerit annikinnerusut pineqarmata, utoqqarnut suliunnaareersimasunut malunnaateqarnerusut, aamma inuusuttunut 20-niit 30-nut ukiulinnut, Kalaallit Nunaanni sulinermi ajoqusernermut isumannaarineq pillugu inatsit malillugu qaqutiguinnaq taarsiiffigitinnissamik akuerineqartartunut, aamma inuuneqqortussutsimut tunngatillugu piumasaqaatinut, Kalaallit Nunaanni paasissutissanik tunngaveqartunik suli immikkut naleqqersuuteqanngimmat, Finanstilsynip pitsaassutsimut misissuissutaa naleqqersuutitut Kalaallit Nunaanni atugassatut eqqornerpaatut nalilerneqarpoq.

Ullumikkut toqusoqartarnermut alaatsinaannermut Finanstilsynip pitsaassutsimut uuttuutaa ukioqqortussuseq apeqqutaatinnagu toqusoqartarnerup akulikissusaa aalajangersimasoq aamma arnat angutillu immikkoortillugit ilusilersugaavoq. Ullumikkut toqusoqartarnermut alaatsinaannermut uuttuutaasoq danskit imminut sillimmasernermut ingerlatseqatigiiffiini aamma soraarnerussutisiassanik aningaasaateqarfiit ilaasortaminnut siinniisuusuni arlalinni paasissutissat tunngavigineqarput, Videncenter for Helbred og Forsikring og Danmarks Statistikimit kingumut ukiuni tallimani ukiumoortumillu nutarterneqartartunik suliarineqartut.

Inuuneqqortussutsimut siunissami pitsanngoriaatissatut naatsorsuutigisamut Finanstilsynip uuttuutaa ukiut apeqqutaatinnagit toqusoqartarnerup akulikissusaata ukiumut procentitigut annikilleriarnissaanik aalajangersimasumik tunngaveqarpoq aamma arnat angutillu immikkoortillugit aalajangerneqartarluni. Inuuneqqortussutsimut siunissami pitsanngoriaatissatut naatsorsuutigisamik naatsorsuineq paasissutissanik, Danmarks Statistikimit tunniunneqartunik aamma Danmarki tamakkerlugu inunnut paasissutissanik, tunngaveqarpoq. Siumut naatsorsuineq ukiuni kingullerni 20-ni paasissutissanik tunngaveqarpoq aamma ukiut tamaasa nutarsarneqartarluni.

Ilanngullugu siunnersuutigineqarpoq, inuuneqqortussutsimut tunngatillugu piumasaqaatinut Finanstilsynip uuttuummut aaqqissuussinera suiaassuseq apeqqutaatinnagu atorneqarnissasoq, angutit arnallu toqusarnerannik agguaqatigiisitsineq pisariitsoq atorlugu. Taamaaliornikkut Kalaallit Nunaanni sulinermi ajoqusernermut isumannaarineq pillugu inatsit malillugu malittarisassat sulinermi ajoqusernermut isumannaarineq pillugu inatsit malillugu malittarisassanut assigiilissapput, taarsigassarsianik aningaasanngortitsinermi naleqqersuutit suiaassutsimik apeqqutaatitsinngitsunut 2015-imi nuuttoqarluni.

Ukiorpassuarni Kalaallit Nunaanni erniat qaffasissusaat malunnaatilimmik annikinnerusarpoq, maannamut 10 pct-inik ernianik qaffasissusilinnik atorneqartumut sanilliullugu. Taamaalilluni ukiorpassuarni ataatsikkut tunniutassanngortitat ilanngarneqartarsimapput, erniaqartitsinermik qaffasinnerusumik, taarsiiffigitinnissamut pisinnaatitaaffeqartut naatsorsuutigisinnaasaanniit ataatsikkut tunniutassanngortitanik/pigisanik nalilinnik inissiinerit/aningaasaliissuteqarnerit aqqutigalugit.

Danmarkimi sulinermi ajoqusernermut suliassaqarfimmi 2007-miilli ernianut piumasaqaatit piumasaqaatinut kinaassusersiunngitsunut attuumassuteqarsimapput, piffissami ukiuni kingullerni tallimani realkreditobligationinut erniat sunniuteqartut agguaqatigiissinneqarnerat atorneqarmat.

Ernianut piumasaqaatit piumasaqaatinut kinaassusersiunngitsunut attuumassuteqartinneratigut, piviusumik erniat ineriartornerannik takutitsisumik, ataatsikkut tunniutassanngortitat (ullumikkut) nalingi erniatut naatsorsuutigineqartut ilanngunnagit aamma taarsiissuteqarnerup atorunnaarnissaata tungaanut ingerlaavartumik tunniutassanngortitat akornanni annertunerusumik naapertuuttumik inissisimaneq qulakkeerneqarpoq.

Suliassaqartitsinermut ministereqarfiup aamma Namminersorlutik Oqartussat nalilerpaat, taarsigassarsiat aningaasanngortinnerannut naleqqersuummi ernianut piumasaqaatit Kalaallit Nunaanni atorneqartut, ullumikkumut naapertuuttumik qaffasissusilerlugit nutarterneqarnissaat.

Ullumikkut Kalaallit Nunaanni qularnaveeqqusiissutitalimmik taarsigassarsiat erniaanut atuuttunut naapertuuttumik naatsorsuisoqarneq ajormat, nalilerneqarpoq, Danmarkimi realkreditobligationinut pappiaqqap nalillip erniaa agguaqatigiissitaq Kalaallit Nunaanni erniat qaffasissusaannut eqqortuunerpaassasoq. Taamaattumik siunnersuutigineqarpoq, Kalaallit Nunaanni taarsigassarsiat aningaasanngortinneqarnerannut naleqqersuut, Danmarkimi realkreditobligationinut pappiaqqap nalillip erniaa agguaqatigiissitaq tunngavigalugu, nikerartumik erniaqartitsinissaq.

Ataatsikkut tunniutassanngortitsineq (ataasiartumik taarsiissuteqarneq) akileraarutitaqanngilaq aamma tigusisup isertitaanut ilaatinneqarani. Tamanna isumaqarpoq, ataatsikkut tunniutassanngortitsinerup naatsorsorneqarnerani, akileraartitsilluni ilanngaasoqarneq ajortoq, ingerlaavartumik tunniutassanngortitsinermi akileraarutaasup assinganik, taarsiissuteqarneq ataatsikkut tunniunneqarsimanngippat. Ingerlaavartumik tunniutassanngortitsinermut akileraarut akissarsianut nalinginnaasunut akilerarutip assingaa.

Ataatsikkut tunniutassanngortitsineq pigisanit pissarsianik kinguneqarsinnaavoq, tamannalu ataatsikkut tunniutassanngortitsinerup annertussusaata naatsorsornerani isiginiarneqanngilaq. Tamanna isumaqarpoq ataatsikkut tunniutassanngortitsineq ukiut arlallit ingerlaneranni ingerlaavartumik taarsigassaniit annertunerusumik naleqalissasoq.

Suliassaqartitsinermut ministereqarfiup aamma Namminersorlutik Oqartussat nalilerpaat, Kalaallit Nunaanni ataatsikkut tunniutassanngortitsineq akileraarutitaqartinneqartariaqartoq ukiumut ingerlaavartumik tunniutassanngortitsinermut naapertuuttumik. Taamaaqataanik ataatsikkut tunniutassanngortitsinikkut pigisanit pissarsiat ilanngaavigineqartariaqarput, ataatsikkut tunniutassanngortitsinermi anguneqarsinnaasoq, aamma ingerlaavartumik taarsersukkat assinganik kinguneqaatigisinnaanngisaa.

Taamaattumik siunnersuutigineqarpoq, taarsigassarsiat aningaasanngortinneqarnerannut naleqqersuummi nutartikkami ilassutitut ilangaanneqassasoq akileraarummut assingusumik, atuutsinneqartussaagaluartumut taarsiissutit ingerlaavartumik tunniutassanngortinneqartussaassagaluarpata. Tamanna ilanngaaneq aalajangersarneqassaaq Kalaallit Nunaanni kommuninut akileraarutit, nuna tamakkerlugu akileraarutip aamma kommuninut ataatsimoorussamik akileraarutip inissinneqarneri aallaavigalugit. Siunnersuutigineqarpoq, ilanngaat akileraarummut assingusoq aalajangersarneqassasoq aamma ukiut tamaasa nutarterneqartassasoq kommuninut, nuna tamakkerlugu aamma kommuninut ataatsimoorussamik akileraarutip inissinneqarnerisa katinneqarnerata assinganik, kommuninut akileraarutit agguaqatigiissinnerat ilanngullugu. Ukiumut inissiinerit aalajangersarneqassapput aningaasarsiorfiusoq ukiup siulia assigalugu. Ilanngullugu siunnersuutigineqarpoq, ataatsikkut tunniutassanngortitsinerup naatsorsorneqarnerani immikkuualuttutut pigosanit pissarsianik ilanngaanissaq, ataatsikkut tunniutassanngortitsinermi anguneqarsinnaasunik. Ataatsikkut tunniutassanngortitsinermi pigisanit pissarsianik akileraartitsinermik aamma ilanngaanermik atuutilersitsineq, taarsiissuteqarnerup sapinngisamik assinganik naleqarnissaanut ikiuutaassaaq, taanna ataatsikkut tunniutassanngortitsinikkut imaluunniit ingerlaavartumik taarsigassanik akilerneqarnersoq apeqqutaatinnagu.

Ataatsikkut tunniutassanngortitsinermik naatsorsuinermut tunngavimmi, akit aamma akissarsiat piffissap ingerlanerani qanoq ineriartornissaannut naatsorsuutiginninnissaq pillugu malittarisassat atuuttut malillugit naliliineq ilaatinneqanngilaq. Akerlianik ingerlaavartumik tunniutassanngortitsineq ukiut tamaasa naleqqussarneqartarpoq, akinik aamma akissarsianik qaffaanerup nalinginnaasup malitsigisaanik, akit ineriartornerannut naleqqersuut tunngavigalugu, ukiut tamaasa Kalaallit Nunaanni Naatsorsueqqissaartarfimmiit pissarsiarineqartartoq. Tamanna isumaqarpoq, ataatsikkut tunniutassanngortitsineq, ingerlaavartumik tunniutassanngortitsinerup akerlianik, piffissap ingerlanerani nalikilliartornissaa akitigut aamma akissarsiatigut ineriartorneq nalinginnaasoq peqatigalugu, ingerlaavartumik tunniutassanngortitsinerup aamma ataatsikkut tunniutassanngortitsinerup ataatsimut nalingini assigiinngissuteqarnermik kinguneqartoq.

Suliassaqartitsinermut ministereqarfiup aamma Namminersorlutik Oqartussat nalilerpaat, taarsigassarsiat aningaasanngortinneqarnerannut naleqqersuut piffissap ingerlanerani akitigut aamma akissarsiatigut ineriartorneq pillugu nalilersuineq ilaatinneqassasoq.

Taamaalilluni siunnersuutigineqarpoq, ingerlaavartumik tunniutassanngortitsineq ataatsikkut tunniutassanngortitsinermut allanngortinneqartoq akit ineriartornissaannik naatsorsuutiginninnermut aaqqissuunneqassasoq. Tamaaliornikkut isumannaarneqassaaq, ataatsikkut tunniutassanngortitsinerup nalinga ngerlaavartumik tunniutassanngortitsinerup ataatsimut nalinganut malunnaatilimmik allaanerunnginnissaa, aamma ataatsikkut tunniutassanngortitsinerup piffissap ingerlanerani pisissutaasinnaaneranik attassilluni.

Suleriaaseq atuuttoq malillugu taarsigassarsiat aningaasanngortinneqarnerannut naleqqersuut atorneqartarpoq, taarsiiffigitinnissamut pisinnaatitaaffeqartup piffissami atuutilernerani ukiorisaanut atuuttoq. Tamaattumik taarsigassarsiat aningaasanngortinneqarnerannut naleqqersuut ukiukkuutaartumik agguataarneqarpoq.

Suliassaqartitsinermut ministereqarfiup aamma Namminersorlutik Oqartussat nalilerpaat, taarsiissutissanik ataatsikkut tunniutassanngortitsinermi eqqumaffigineqartariaqartoq, aalajangersimasumik ukioqalertoqaqqammernersoq imaluunniit ukioqalernissaq qanillivinnersoq (inuuissiorneq).

Taamaattumik siunnersuutigineqarpoq, taarsigassarsiat aningaasanngortinneqarnerannut naleqqersuut ukiunut aalajangersarneqassasoq, kiisalu qaammatikkuutaartumik piffissami ukioqarnerit marluk akornanni. Tassa imaappoq, inummut 40-nik qaammatinillu arfinilinnik ukiulimmut, naleqqersuut immikkoortitsisoq atorneqassaaq, taarsigassarsiat aningaasanngortinneqarnerannut naleqqersuutit aalajangersakkat akornanni 40-nik ukiulinnut aamma 41-nik ukiulinnut. Tamatuma taarsiissutini iluarisarsorluni assigiinngisitsineq annikillisassavaa, qaqugukkut ingerlaavartumik tunniutassanngortitsinerup ataatsikkut tunniutassanngortitsinermut allanngortinneqarnissaanut aalajangiineq piaarinaatsoornikkut aalajangerneqarnissaanut tunngatillugu.

Taarsigassarsiat aningaasanngortinneqarnerannut naleqqersuummik maannamut atorneqartumik nutarterinikkut kiisalu immikkuualuttunik ilanngussinikkut isumannaarneqassaaq, ajoqusertunut aamma qimagaasunut ataatsikkut tunniutassanngortitsinerit tamarmik nalingi inuuneqqortussutsimut tunngatillugu piffissamut naleqquttoq aallaavigalugu aalajangersarneqarnissaat, kiisalu inuussutissarsiorsinnaajunnaarneq pillugu taarsiissutip nalinga, ajoqusertumut ataatsikkut tunniunneqartoq, sapinngisamik assingusuussasoq, apeqqutaatinnagu taanna ataatsikkut tunniutassanngortinneqarnersoq imaluunniit ingerlaavartumik taarsiissutinngortinneqarnersoq.

Siunnersuutitigut siunniunneqarpoq, taarsigassarsiat aningaasanngortinneqarnerannut naleqqersuutit ukiut tamaasa oktoberip qaammataa naatinnagu naleqqussarneqartarnissaat, peqatigitillugu Kalaallit Nunaanni sulinermi ajoqusernermut isumannaarineq pillugu inatsimmi akigititat nalimmassarneqarneri. Ilanngullugu siunnersuutigineqarpoq, taarsigassarsiat aningaasanngortinneqarnerannut naleqqersuutit ukiunut aamma qaammatinut iluittunut aalajangersarneqarnissaat, tamanna isumaqarluni, ataatsikkut tunniutassanngortitsinerit ajoqusertut aamma qimagaasut ukiuinut eqqortunut naleqqussarneqassasut.

Taarsigassarsiat aningaasanngortinneqarnerannut naleqqersuutit aalajangersarnerannut tunngaviit nutaat pillugit siunnersuummut attuumassuteqartumik siunnersuutigineqarpoq, inuussutissarsiorsinnaanermik annaasaqarnermi taarsigassarsiat aningaasanngortinneqarnerannik kinguneqartumik, suliani ajoqusertunut ingerlaavartumik taarsigassarsisitsinissaq akuerineqarsinnaasoq.

Taamaaliornikkut suliani, inuussutissarsiorsinnaanermik annaasaqarnermi ingerlaavartumik taarsiigassarsisitsinermik kinguneqartuni, sulinermi ajoqusernermik isumannaanerineq pillugu inatsimmi malittarisassanut assingusuusoq, naapertuuttunngortitsinermik pilersitsisoqassaaq.

Inuussutissarsiornermik annaasaqarnermi ingerlaavartumik taarsigassarsianik akuersissuteqartoqarpat, piffissami inuussutissarsionermik annaasaqarnerup uppernarsineqarfiusumi ingerlaavartumik taarsigassarsiat aallartinneqassapput. Piffissaq tamanna taarsigassarsiat pillugit aalajangiineq sioqqullugu inissisimasinnaavoq. Taamaattoq ingerlaavartumik taarsigassarsiat sillimmasiisarfimmut imaluunniit Arbejdsmarkedets Erhvervssikringimut ajoqusernerup nalunaarutigineqarneranut piffissamiit siusinnerpaamik tunniunneqarsinnaapput.

Suliani suliareqqitassanngortinneqartuni, piffissami suliareqqitassanngortinniarlugu qinnuteqarfiusumi taarsigassarsiat siusinnerpaamik tunniunneqarsinnaapput. Suliani § 47 malillugu Arbejdsmarkedets Erhvervssikringip suliareqqitassanngortitsinerani, Arbejdsmarkedets Erhvervssikringip suliap suliareqqitassanngussanersoq pillugu aalajangiinerani piffissaq allaqqasumiit siusinnerpaamik taarsigassarsiat tunniunneqarsinnaapput.

Allannguutit sulinermi ajoqusernermut isumannaarineq pillugu inatsimmi malittarisassanik assigiissaarissapput.

Siunnersuummi § 1, nr. 5, 6 aamma 9, aamma oqaaseqaatit innersuussutigineqarput.

**2.9. Arbejdsmarkedets Erhvervssikringip aningaasaleeriaasiinik allanngortiterineq**

2.9.1. Inatsisit atuuttut  
Arbejdsmarkedets Erhvervssikringip sulinermi ajoqusernik suliaqarneq akigititanik aningaasalersorneqarpoq, suliamut nalunaarutigineqartumut akiliutigineqartartunik, tak. Kalaallit Nunaanni sulinermi ajoqusernermut isumannaarineq pillugu inatsimmi § 64, imm. 2. Akigititat ukiut tamaasa aalajangersarneqartarput aamma akileqquneqartarlutik ingerlatsinermik aamma ineriartortitsinermik sulianut akiliutigigallakkatut, tak. inatsimmi § 64, imm. 4, aamma § 7, imm. 3, Arbejdsskadestyrelsenip (massakkut Arbejdsmarkedets Erhvervssikring) aamma Ankestyrelsip pisunik Kalaallit Nunaanni sulinermi ajoqusernermut isumannaarineq pillugu inatsimmi ilaatinneqartunik ingerlatsineranut akiliineq pillugu nalunaarummi nr. 1655, 21. december 2010-meersumi.

Arbejdsmarkedets Erhvervssikringip sillimmasiisarfinni ajutoornerit pillugit sulianut aikigitinneqartut akileqqusarpai. Sillimmasiisarfiit sillimmasiissutinut akiligassat akileeqqusinermut piffissarititaasut namminneerlutik aalajangersartarpaat. Arbejdsmarkedets Erhvervssikringip sulisitsisuni inuussutissarsiornermi nappaatit pillugit sulianut tunngatillugu nammineerluni akiliutit akileqqusarpai, tak. inatsimmi §§ 63 aamma 64, imm. 1, nr. 2.

Aningaasat, sillimmasiisarfiit ataasiakkaat tamarmik aamma sulisitsisut Arbejdsmarkedets Erhvervssikringimut akiliinikkut akilertagaat, ukiumi atuuttumi 30. september tikillugu suliat nalunaarutigineqarsimasut tunngavigalugit aalajangersarneqartassapput. Aningaasat kingusinnerpaamik ukioq taanna ulloq 31. oktober akilerneqassaaq, tak. § 5, imm. 4, Arbejdsskadestyrelsenip aamma Ankestyrelsip pisunik Kalaallit Nunaanni sulinermi ajoqusernermut isumannaarineq pillugu inatsimmi ilaatinneqartunik ingerlatsineranut akiliineq pillugu nalunaarummi nr. 1655, 21. december 2010-meersumi.

Arbejdsmarkedets Erhvervssikringip ukiumi tulliuttumi septemberip naanerani ingerlatsinermut aamma ineriartortitsinermut suliassanut utaqqiisaagallartumik akiliineq kingornatigut naleqqussassavaa. Kingornatigut naleqqussaaneq sillimmasiisarfinnit aamma sulisitsisunit tamanit suliassat suliarineqarsimasut amerlassusivii aallaavigalugit ingerlanneqassaaq, akiliutinik Arbejdsmarkedets Erhvervssikringimut akiliinikkut inatsimmi § 64, imm. 1, nr. 2 malillugu, tak. § 5, imm. 5, Arbejdsskadestyrelsenip aamma Ankestyrelsip pisunik Kalaallit Nunaanni sulinermi ajoqusernermut isumannaarineq pillugu inatsimmi ilaatinneqartunik ingerlatsineranut akiliineq pillugu nalunaarummi nr. 1655, 21. december 2010-meersumi.

Arbejdsmarkedets Erhvervssikringip pisussaaffigivaa sulinermi ajoqusernerit pillugit suliani ajunngitsorsiassanut aamma taarsiissutinut aningaasartuutinut siumoortumik akiliussigallartarnissaq. Tassani akigititanut, ajunngitsorsianut aamma taarsiissutinut aningaasartuutit pineqarput. Tamanna assersuutigalugu atuuppoq aningaasartuutinut, ajutoorneq pillugu suliarinninnermut atatillugu aningaasartuutinut Arbejdsmarkedets Erhvervssikringimit akilerallakkanut, nammineq inigisami ikiortigisamut atorneqarsimasunut, pineqartup sulisitsisuata isumannaarinissamut pisussaaffeqarfiginngisaanut, tak. inatsimmi § 52 imm. 6, oqaaseqatigiit siulliat.

Aningaasartuutit Arbejdsmarkedets Erhvervssikringip siumoortumik akilerallarsimasai ukiunut ataasiakkaanut agguataarneqassapput. Agguaaneq sillimmasiisarfinnik tamanik assigiisitsilluni ingerlanneqassaq, sulinermi ajutoornermut sillimmasiinermik ingerlatsisunik, tak. inatsimmi § 52, imm. 6, oqaaseqatigiit aappaat. Arbejdsmarkedets Erhvervssikringip qaammammi martsimi ukiup siuliani akilerneqarallarsimasut akileqqussavai, tak. § 4, imm. 3, sulisilluni ajoqusernermut isumannaarineq pillugu inatsit aamma sulisilluni ajoqusernerup kingunerinut isumannaarineq pillugu inatsit malillugit aningaasat Arbejdsmarkedets Erhvervssikringimit siumoortumik akilerallakkat agguataarneri aamma atorneqarneri pillugit nalunaarummi nr. 413, 24. april 2017-imeersumi, tak. inatsimmi § 52, imm. 6, oqaaseqatigiit pingajuat, tak. § 4, imm. 4, oqaaseqatigiit aappaat, taarsiissutit il.il. ilaannut aningaasaliineq, sulisilluni ajoqusernermut isumannaarineq pillugu inatsit aamma sulisilluni ajoqusernerup kingunerinut isumannaarineq pillugu inatsit malillugit Arbejdsmarkedets Erhvervssikringimit akilerneqartut pillugit nalunaarummi nr. 645, 28. juni 2019-imeersumi.

Isertitat taakkua Kalaallit Nunaanni sulinermi ajoqusernermut isumannaarineq pillugu inatsit malillugu Arbejdsmarkedets Erhvervssikringip akissaatigisai nalinginnaasumik aningaasartuutit missingersuutigineqartut assigissavai, soorluttaaq siulersuisut isumannaassagaat, qaqugukkulluunniit naammattunik aningaasaateqarnissaq, Kalaallit Nunaanni sulinermi ajoqusernermut isumannaarineq pillugu inatsit malillugu Arbejdsmarkedets Erhvervssikringip pisussaaffimminik naammassinninnissaanut.

Sulianik ingerlatsinissamut imaluunniit taarsiissuteqarnissamut il.il. naatsorsuutigeriinngisanik aningaasartuuteqarpat, taakkununnga aningaasartuutinut Arbejdsmarkedets Erhvervssikringi siumoortumik akiliigallassaaq, aningaasartuutit kingorna naleqqussarniarlugit sillimmasiisarfinni akileqquneqarnissaata tungaannut aamma akiliinerit, sulisitsisut Arbejdsmarkedets Erhvervssikringimut akiligaasa akileqquneqarnissaata tungaannut, tak. inatsimmi § 64, imm. 1, nr. 2. Taamaattumik aningaasaateqarnissaq pisariaqartinneqassaaq piffissamiit, Kalaallit Nunaanni sulinermi ajoqusernermut isumannaarineq pillugu inatsit naapertorlugu Arbejdsmarkedets Erhvervssikringip siumoortumik aningaasartuutinut akiliigallarsimaneraniit, aamma akigititanut kiisalu taarsiissuteqarnissamut il.il. aningaasartuutinut akilerallakkat akileqquneqarnissaata tungaannut.

2.9.2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq  
Taarsissutinut il.il. akigititanut aamma akiliigallarnernut tunngatillugu aaqqissuussineq kinguneqarpoq, Arbejdsmarkedets Erhvervssikringip ukioq ataaseq sinnerlugu aningaasartuutinut akiliigallartarnissaa. Taamalilluni aaqqissuussinerup kingunerigivaa, Arbejdsmarkedets Erhvervssikringip aningaasanut tigoriaannarnut tunngatillugu unammilligassaqarnera.

Suliassaqartitsinermut ministereqarfiup aamma Namminersorlutik Oqartussat nalilerpaat, pisariaqartoq Arbejdsmarkedets Erhvervssikringi Kalaallit Nunaanni taarsiissutinut il.il. akigititanik aamma akilerallakkanik akileeqqusisarnissaanik periarfississallugu, Arbejdsmarkedets Erhvervssikringip aalaakkaanerusumik akiliisinnaassuseqarnissaanik qulakkeerinnittumik.

Taamaattumik siunnersuutigineqarpoq, Arbejdsmarkedets Erhvervssikringip akigitinneqartunik ukiup siulliup (ukioq 1) aallartinnerani suliat Arbejdsmarkedets Erhvervssikringimut nalunaarutigineqarfianni siumoortumik akileeqqusisarnissaanut tunngavimmik pilersitsinissaq. Arbejdsmarkedets Erhvervssikringip ukiup tulliuttup aallartinnerani (ukioq 2) aningaasat sillimmasiisarfinniit ataasiakkaaniit akileqquneqartut naleqqussarsinnaavai, ukiumi 1-imi suliat nalunaarutigineqarsimasut amerlassusivii tunngavigalugit.

Piumasaqaatigineqarpoq, akigitinneqartunik akileeqqusinerup annertussusaa ukiup 1-ip aallartinneraniit sulinermi ajutoornerit aamma inuussutissarsiornermi nappaatit nalunaarutigineqartussatut amerlassusissaattut naatsorsuutigineqartunik missingiussineq piviusorsiortoq tunngavigalugu annertussusilerneqartassasoq. Sillimmasiisarfinniit aamma sulisitsisuniit akigititanik annertuallaartumik imaluunniit annikippallaartumik Arbejdsmarkedets Erhvervssikringimut akiliinerup kingorna ukiumoortumik naleqqussarneqartartoq, tak. § 64, imm. 1, nr. 2, ukiup 2-p aallartinnerani ingerlanneqassaaq.

Taamaaqataanik siunnersuutigineqarpoq, aningaasartuutissatut naatsorsuutigineqartunik piviusorsiortumik missingiussineq tunngavigalugu, Arbejdsmarkedets Erhvervssikringip taarsiissutissatut akiliutigineqarallarsimasunik ukiup 1-ip aallartinnerani siumoortumik akileeqqusisinnaaneranut tunngavimmik pilersitsinissaq. Sillimmasiisarfinniit aamma sulisitsisuniit ataasiakkaaniit, Arbejdsmarkedets Erhvervssikringimut akiliisartuniit, akileqquneqartunik ukiumoortumik kingorna naleqqussaaneq, tak. § 64, imm. 1, nr. 2, ukiup 2-p aallartinnerani ingerlanneqassaaq. Taarsiissutissanut il.il. akiliinermik siuartitsineq, Arbejdsmarkedets Erhvervssikringip akilerallarsimasaanik, malittarisassat atuuttut malillugit nammaqatigiittumik sillimmasiisarfinniit attuumassuteqartuniit aningaasalersorneqassapput, aamma akileeqqusineq ullumikkut pissaaq qaammatisiutit ukiuanni tulliuttumi.

Allannguutit kingunerissavaat, Arbejdsmarkedets Erhvervssikringip aningaasartuutit inatsisitigut piumasaqaataasut akilernissaannut ingerlaavartumik pisariaqartumik akiliisinnaassuseqarnissaa.

Allannguutip kingunerissavaa, Arbejdsmarkedets Erhvervssikringip 2026-mi taarsiissutinik akilerallakkanik aamma 2025-mi 2026-milu akigitinneqartunik akileeqqusinissaa. Tamanna ukiuni marlunni aningaasartuutinik aamma akigititanik akileeqqusineq taamaallaat 2026-mi pissaaq. Ukiuni tulliuttuni taamaallaat ukiumi ataatsimi aningaasartuutit aamma akigititat amerlaqataannik akileeqqusisoqassaaq.

Siunnersuutip kingunerivaa, suliassaqartitsinermut ministerip akigititat angissusaannut, siumoortumik akileeqqusinermut aamma Arbejdsmarkedets Erhvervssikringimi ingerlatsinermut ineriartortitsinermullu sulianut kingorna naleqqussaanernut, aamma taarsiissutinut il.il. akiliutigigallakkanut malittarisassanik aalajangersaasussaanera, taamaalillutik akileeqqusinerit ataatsikkut pisinnaaniassammata. Taamaalilluni Kalaallit Nunaanni sulinermi ajoqusernermut isumannaarineq pillugu inatsimmi § 52, imm. 6-imi aamma § 64, imm. 4-mi pisinnaatitsineq pillugu aalajangersakkat erseqqissarneqarput.

Allannguutit sulinermi ajoqusernermut isumannaarineq pillugu inatsimmi malittarisassanik assigiissaarissapput.

Siunnersuummi § 1, nr. 24-26, 28 aamma 31, aamma oqaaseqaatit innersuussutigineqarput.

**2.10. Sillimmasiisarfik akiliisinnaajunnaaraangat imaluunniit sulinermi ajutoornermut sillimmasiissutinik ingerlatsinissamut akuersissummik arsaarneqaraangat, sulinermi ajutoornermut sillimmasiinernik aqutsinerup Erhvervssikringimiit ajutoornermut sillimmasiisarfinnut Garantifondimut nuutsinneqarnera**

*2.10.1. Inatsisit atuuttut*  
Arbejdsmarkedets Erhvervssikringip sulinermi ajoqusernernut sillimmasiissutinik tigusinissamut pisussaaffia, sillimmasiisarfiup sulinermi ajoqusernernut sillimmasiinermik ingerlatsinissamut akuersissutaanik Finanstilsyni arsaarinnikkaanngat, Kalaallit Nunaanni sulinermi ajoqusernermut isumannaarineq pillugu inatsimmi § 59-imi ikkunneqarpoq inatsisikkut nr. 1528, 21. december 2010-meersukkut. Siornatigut peqqussutip § 62-ia inatsisikkut ingerlateqqinneqarpoq. Aalajangersagaq sulinermi ajoqusernermut isumannaarineq pillugu inatsimmi § 54-imut siornatigut atuuttumut assinguvoq.

§ 59, imm. 1-ip kingunerivaa, ajoqusernerit tamarmik, sillimmasiisarfimmut ingerlatseqatigiiffiup atorunnaarnerata kingorna nalunaarutigineqartut, sulinermi ajoqusernernut sillimmasiissutit Arbejdsmarkedets Erhvervssikringimut nassiunneqarnissaat, suliffeqarfiit aningaasarsiornermik ingerlataqartut pillugit inatsimmi § 250, imm. 2, imaluunniit suliffeqarfiit aningaasarsiornermik ingerlataqartut pillugit Kalaallit Nunaannut inatsisip atuutilersinneqarnissaanut peqqussummi nr. 1252, 15. december 2004-meersumi § 275 imm. 2, malillugit sulinermi ajoqusernernut sillimmasiissutit Arbejdsmarkedets Erhvervssikringimit aqunneqalersimappata. Taamaaqataanik aningaasaatit Arbejdsmarkedets Erhvervssikringimut tunniunneqassapput, suliffeqarfiit aningaasarsiornermik ingerlataqartut pillugit inatsit naapertorlugu ingerlatseqatigiiffiup immikkoortissimasai, aamma atorunnaarsinneqarnerata nalaani inatsit malillugu ingerlatseqatigiiffiup sillimmasiissutaanut attuumassuteqartut.

Ilanngullugu § 59, imm. 2-mi allaqqavoq, sillimmasiissutit aqunneqarnerisa kingunerisaanik aningaasartuutit, Arbejdsmarkedets Erhvervssikringimit siumoortumik akilerneqartarnissaat. Sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuanni malittarisassat malitsigivaat, qaammatisiutit ukiuinut tamanut aningaasartuutit sillimmasiisarfinnit tamanit agguataarneqarnissaat, sulinermi ajutoornernut sillimmasiisarfiusunit. Malittarisassat aamma taakkua malillugit aningaasat tunniunneqartut agguataarneqassapput.

Suliffeqarfiit aningaasarsiornermik ingerlataqartut pillugit inatsimmi § 250, imm. 1-imi, aamma suliffeqarfiit aningaasarsiornermik ingerlataqartut pillugit Kalaallit Nunaannut inatsisip atuutilersinneqarnissaanut peqqussummi nr. 1252, 15. december 2004-meersumi § 275, imm. 1-imi allaqqavoq, Finanstilsynip sillimmasiisarfik imminut sillimmasiinermik ingerlataqanngitsoq peqqussagaa, pisariaqartunik aaqqiinissamik, ingerlatseqatigiiffik sillimmasiinernut pisussaaffinnut tunngatillugu aningaasanik naammattunik immikkoortitsisimanngippat, ingerlatseqatigiiffiup aningaasataanik toqqissisimanartumik inissiisimanngippat imaluunniit inatsisinik eqquutsitsinngippat. Finanstilsyni qaqugu aaqqiinerit suliarineqareersimanissaat pillugu piffissarititaasumik aalajangersaassaaq.

Ilanngullugu siornatigut atuuttumi suliffeqarfiit aningaasarsiornermik ingerlataqartut pillugit inatsimmi § 250, imm. 2-mi allaqqavoq (inatsimmik nalunaarut nr. 1447, 11. september 2020-meersoq), suliffeqarfiit aningaasarsiornermik ingerlataqartut pillugit Kalaallit Nunaannut inatsisip atuutilersinneqarnissaanut peqqussummi nr. 1252, 15. december 2004-meersumi § 275, imm. 1-imut atuuttumut assingusumi, ingerlatseqatigiiffiup atorunnaarsinneqarnissaa pillugu Finanstilsynip aalajangiisinnaanera, aaqqitassatut peqqussutaasut piffissarititaasoq nallertinnagu aaqqinneqarsimanngippata, aamma aaqqiisimannginneq sillimmasersimasunut navianaateqartumik kinguneqarsinnaasutut nalilerneqarpat. Kalaallit Nunaanni sulinermi ajoqusernermut isumannaarineq pillugu inatsimmi § 59 naapertorlugu, ingerlatseqatigiiffik sulinermi ajutoornermut sillimmasiinermik ingerlataqarpat, Finanstilsynip ingerlatseqatigiiffiup sulinermi ajutoornermut sillimmasiinermik ingerlatsinissamut akuersissutaa utertissinnaavaa, tamatuma kingorna sillimmasersimasut Arbejdsmarkedets Erhvervssikringimit aqunneqalerlutik.

* + 1. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq

Arbejdsmarkedets Erhvervssikringi sillimmasernernik ingerlatsinissamut pilersitaanngilaq, akerlianilli sulinermi ajoqusernerit pillugit sulianik ingerlatsinissamut pilersitaalluni. Ajoqusernermut sillimmasiisarfinnut garantifondi pillugu inatsisip, peqatigiiffiit aningaasaliisartut il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat allanngortinneqarnissaannik inatsisikkut nr. 1163, 8. juni 2021-meersukkut, sulinermi ajoqusernermut sillimmasiissutinik Arbejdsmarkedets Erhvervssikringip aqutsilernissamut pisussaaffeqarnera, sulinermi ajoqusernermut sillimmasiisarfiup sulinermi ajoqusernermut sillimmasiinermik ingerlatsinissamut akuersissutaanik arsaarneqaraangat, tak. sulinermi ajoqusernermut isumannaarineq pillugu inatsimmi § 54 siornatigut atuuttoq, taamaattumik sulinermi ajoqusernermut sillimmasiisarfiit Garantifondiannut nuunneqarpoq 1. juli 2021 aallarnerfigalugu. Taamaaqataanik § 54 atorunnaarsinneqarpoq aamma ajutoornermut sillimmasiissutit piusut, Arbejdsmarkedets Erhvervssikringip aqutai, sulinermi ajoqusernermut sillimmasiisarfiit Garantifondiannut nuunneqarlutik.

Sulinermi ajoqusernermut sillimmasiisarfiit Garantifondiata sillimmasiissutit tigoriissavai, sillimmasiisarfik sillimmasiinermik ingerlatsinissamik akuersissutaanik arsaarneqarpat. Sulinermi ajoqusernermut sillimmasiisarfiit Garantifondip taamaalilluni aaqqissuussaavoq, sillimmasiissutinik ingerlatsinissamut piareersimasoq. Sulinermi ajoqusernermut sillimmasiisarfiit Garantifondi inatsisikkut 2003-mi pilersinneqarpoq aamma sillimmasersimasut inatsisitigut toqqissisimanartumik inissisimanissaasa isumannaarnissaat siunertaralugu, aamma taakkua sillimmasiinermut isumaqatigiissutit malillugit isumannaarsimanissaat, sulinermi ajoqusernermut sillimmasiisarfik akiliisinnaajunnaassagaluarpat.

Taamaalilluni ajoqusernermut sillimmasiisarfik akiliisinnaajunnaassagaluarpat aamma sillimmasiisarfiup Danmarkimi ajoqusernermut sillimmasiinermik ingerlatsinissamut akuersissutaanik arsaarneqassagaluarpat, sulinermi ajoqusernermut sillimmasiisarfiit Garantifondiata ullumikkut suliniuteqarneq aquppaa. Sulinermi ajoqusernermut sillimmasiisarfiit Garantifondiata ajoqusernermut sillimmasiisarfiup akiliisinnaajunnaarnerani sillimmasersimasut aamma isumannaarsimasut isumaginissaat misilittagaqarfigilersimavaa. Tamanna misilittagaq Arbejdsmarkedets Erhvervssikringimi taama annertutigisumik pigineqanngilaq.

Suliassaqartitsinermut ministereqarfiup aamma Namminersorlutik Oqartussat nalilerpaat, sulinermi ajoqusernermut sillimmasiissutinik aqutsilernisssamut pisussaaffik, sulinermi ajoqusernermut sillimmasiisarfiup Kalaallit Nunaanni sulinermi ajoqusernermut sillimmasiinermik ingerlatsinissamut akuersissataanik arsaarneqarpat, taamaaqataanik Arbejdsmarkedets Erhvervssikringimiit sulinermi ajoqusernermut sillimmasiisarfiit Garantifondimut tunniunneqartariaqartoq. Tamanna aamma atuuppoq sillimmasiissutaasinnaasunut piusunut, Arbejdsmarkedets Erhvervssikringip aqulereersimasaanut sulinermi ajoqusernermut sillimmasiisarfiit Garantifondiannut suliassamik nuussinermi. Tamatumuuna sulinermi ajoqusernermut sillimmasiisarfik akiliisinnaajunnaarpat, imaluunniit sulinermi ajoqusernermut sillimmasiinermik ingerlatsinissamut akuersissutaanik arsaarneqarpat, suliniuteqarneq ataatsimoortoq aamma ataqatigiissarneqartoq qulakkeerneqarpoq sillimmasersimasunut aamma isumannaarsimasunut attuumassuteqartunut iluaqutaasoq.

Taamaaqataanik aamma siunnersuut isumaqassaaq, Arbejdsmarkedets Erhvervssikringip sillimmasiinermik ingerlatsinnginnissaa, sillimmasiisarfik Kalaallit Nunaanni sulinermi ajoqusernermut sillimmasiinermik ingerlatsisoq, taamatut ingerlatsinissamut akuersissutiminik arsaarneqarpat. Taamaalilluni Arbejdsmarkedets Erhvervssikringip qitiusumik suliassani kisiat ukkatarissavaa, tassaasoq sulinermi ajoquserneq pillugu inatsit malillugu attuumassuteqanngitsumik eqqortumillu aalajangiinissaq. Ilanngullugu siunnersuut isumaqassaaq, siunissami Arbejdsmarkedets Erhvervssikring Kalaallit Nunaanni aamma Danmarkimi suliassaqarfimmi malittarisassat assigiinngitsut marluk malillugit aqutsissanngilaq.

Allannguutit sulinermi ajoqusernermut isumannaarineq pillugu inatsimmi malittarisassanik assigiissaarissapput.

Siunnersuummi § 1, nr. 23 aamma 27, § 2, imm. 2, aamma § 3, imm. 4-7, aamma oqaaseqaatit innersuussutigineqarput.

**2.11. Nioqqutissianut akisussaanermut malittarisassanik ataqatigiinneq**

*2.11.1. Inatsisit atuuttut*

Kalaallit Nunaanni sulinermi ajoqusernermut isumannaarineq pillugu inatsit malillugu taarsiiffigitinnissamut piumasaqarnerup aamma ajoqusiisutut akisussaaffeqartumit taarsiiffigitinnissamut piumasaqarnerup ataqatigiinneri Kalaallit Nunaanni sulinermi ajoqusernermut isumannaarineq pillugu inatsimmi § 70-imi aqunneqarpoq. Malittarisassat kingunerigivaat, Kalaallit Nunaanni sulinermi ajoqusernermut isumannaarineq pillugu inatsisip taarsiissuteqarnissamut akisussaaffeqarnermut tunngatillugu salliutinneqarnera, Kalaallit Nunaanni sulinermi ajoqusernermut isumannaarineq pillugu inatsit aamma nioqqutissianut akisussaaneq pillugu malittarisassat malillugit taarsiiffigitinnissamut piumasaqaateqartoqarsinnaappat, ajoqusiisutut akisussaasoqartillugu.

Inatsimmi § 70-imi malittarisassap ilanngullugu kingunerivaa, inatsit malillugu ikiorsiissutit ajoqusiisumit, ajoqusertunut imaluunniit qimagaasunut taarsiissuteqarnissamut akisussaaffeqalersimasumit, taarsiiffigiteqqulluni piumasaqaatitut tunngaviusinnaannginneri.

Kalaallit Nunaanni nioqqutissianut akisussaaneq pillugu malittarisassat Kalaallit Nunaanni nioqqutissianut akisussaaneq pillugu peqqussutikkut nr. 900, 30. august 2004-meersukkut naammassineqarput. Malittarisassat nioqqutissianut akisussaaneq pillugu inatsimmut nr. 371, 7. juni 1989-imeersumut assingupput, nioqqutissianut akisussaaneq pillugu malittarisassat allaffissornikkut imaluunniit inatsisitigut naalagaaffiit ilaasortaasut aalajangersagaannut qanillattortitsineq pillugu EU-direktiv-imik 85/374/EØF, 25. juli 1985-imeersumik atuutilersitsisumut.

Kalaallit Nunaanni nioqqutissianut akisussaaneq pillugu inatsisip atuutilersinneqarnissaanut peqqussummi § 6-imi kinaassusersiunngitsumik ajoqusernermut akisussaaneq eqqunneqarpoq, nioqqutissiap ajoquteqarneranit pissuteqartumik. Aalajangersagaq taanna malillugu nioqqutissiamik ajoqutilimmik nioqqutissiortoq kinaassusersiunngitsumik akisussaaffeqarpoq. Peqqussummi § 10 malillugu akunnermuliuttutut niuertoq ajoqusertunut aamma niuernermi kingusinnerusukkut akunnermuliuttutut niuertunut akiliisussaatitaavoq.

Tamanna isumaqarpoq, ajoqusertut Kalaallit Nunaanni nioqqutissianut akisussaaneq pillugu inatsisip atuutilersinneqarnissaanut peqqussut malillugu nioqqutissiortunut, akunnermuliuttutut niuertunut imaluunniit taakkununnga tamanut piumasaqaateqarsinnaanerannik, taakkuami tamarmik nammaqatigiillutik ajoqusertunut akiliisussaatitaammata, tak. peqqussummi § 11. Peqqussummi § 13-imi allaqqavoq, taarsiiffigitinneq pillugu malittarisassat nalinginnaasut malillugit isumaqatigiissummi imaluunniit isumaqatigiissutitaqanngitsumik, imaluunniit malittarisassat inatsisini allani imaluunniit inatsisit allat naapertorlugit aalajangersakkat malillugit ajoqusertut taarsiiffigitinnissamut periarfissaannik peqqussutip killilersuinnginnera.

*2.11.2.* Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq  
 Kalaallit Nunaanni sulinermi ajoqusernermut isumannaarineq pillugu inatsimmi malittarisassat atuuttut kingunerivaat, sulisitsisut imaluunniit taakkua sillimmasiisarfii inatsit malillugu taarsiissuteqarlutik akiliisimasut, tunisassiortunut aamma akunnermuliuttutut niuertunut, tunisassianut akisussaaneq pillugu malittarisassat malillugit taarsiissuteqarnissamut akisussaasunut, akiliisitsinissamut piumasaqaateqarsinnaanngillat.

Suliassaqartitsinermut ministereqarfiup aamma Namminersorlutik Oqartussat nalilerpaat, sulisitsisut imaluunniit taakkua sillimmasiisarfii, tunisassianut akisussaaneq pillugu malittarisassat malillugit taarsiissuteqarnissamut akisussaasoqaraangat, Kalaallit Nunaanni tunisassiortumut imaluunniit akunnermuliuttutut niuertumut akiliisitsinissamut piumasaqaateqarsinnaanermut periarfissaqartariaqartut. Tamanna isumaqarpoq, tunisassiap ajoquteqarnerata kingunerisaanik sulinermi ajoqusertoqarpat, sillimmasiisarfiup ajunngitsorsiaqartitsinermut aamma taarsiissuteqarnermut il.il. aningaasartuutit atorsimasai siunissami tunisassiortup imaluunniit akunnermuliuttutut niuertup matussusernissaannut peqquneqarsinnaassasut.

Taamaattumik siunnersuutigineqarpoq Kalaallit Nunaanni sulinermi ajoqusernermut isumannaarineq pillugu inatsimmi § 70, imm. 2-mi aalajangersakkamik atuutilersitsinissaq, tassani allaqqassalluni, taarsiissuteqarnissamut akisussaaffeqarneq pillugu inatsisip Kalaallit Nunaanni atulersinneqarnera pillugu peqqussut malillugu akisussaasoqaraangat, akiliisitsinissamut piumasaqaateqarsinnaaneq maannakkut inerteqqut atuutissanngitsoq. Tamanna isumaqarpoq, tunisassianut akisussaaneq pillugu malittarisassat malillugit akisussaaneq tunisassiortumit aamma akunnermuliuttutut niuertumit nassuerutigineqaraangat, imaluunniit eqqartuussutikkut aalajangerneqaraangat, tunisassiortunut imaluunniit akunnermuliuttutut niuertunut akiliisitsinissamut piumasaqartoqarsinnaasoq.

Ajoqusertut aamma qimagaasut taarsiiffigitinnissamut pisinnaatitaaffianut tunngatillugu annertussuseq apeqqutaanngilaq, taamaallaalli pineqarpoq kina taarsiissutinut il.il. naggataatigut akiliissanersoq.

Siunnersuutip kingunerissavaa, Arbejdsmarkedets Erhvervssikringip maannakkutut suliassaq ingerlatissagaa aamma Kalaallit Nunaanni sulinermi ajoqusernermut isumannaarineq pillugu inatsit malillugu taarsiiffigitinnissaq pillugu aalajangiilluni, tamatuma kingorna sillimmasiisarfiup pineqartup, sulisitsisup imminut sillimmasersimasup imaluunniit Arbejdsmarkedets Erhvervssikringip ajoqusertunut taarsiissutinik akiliinissaq pisussaaffigissallugu.

Taarsiissutit ajoqusertunut tunniunneqarpata, Kalaallit Nunaanni sulinermi ajoqusernermut isumannaarineq pillugu inatsit malillugu taarsiissuteqarnissamut pisussaaffeqartoq, tamatuma kingorna tunisassiortumut, akunnermuliuttutut niuertumut imaluunniit taakkua sillimmasiisarfiinut akiliisitsinissamut piumasaqarsinnaanermut periarfissaqalissaaq. Akiliisitsinissamut piumasaqarsinnaanerup annertussusaa taarsiissutigineqartup assingaa, sulinermi ajoqusernermut isumannaarineq pillugu inatsit malillugu ajoqusertup pisinnaatitaaffigisaa aamma sulinermi ajoqusernermut sillimmasiisarfiup il.il. akilersimasaa, taamaattoq sulisinnaajunnaarnermi ullormusiat akilerneqartut pinnagit, tak. inatsimmi § 10, nr. 2, aamma §§ 16-20. Kalaallit Nunaanni sulinermi ajoqusernermut isumannaarineq pillugu inatsit malillugu taarsiissuteqartoq, akiliisitsinissamut piumasaqarsinnaavoq, tassa ajutoornerit pineqartillugit sillimmasiisarfik aamma sulisitsisut imminnut sillimmasersimasut aamma inuussutissarsiornermi nappaatit pineqartillugit Arbejdsmarkedets Erhvervssikringi, tak. inatsimmi § 52, imm. 1, oqaaseqatigiit aappaat, tak. § 60, aamma Gruppeforsikringi naapertorlugu suliat, tak. inatsimmi §§ 67-69.

Sulinermi ajoqusernermut sillimmasiisarfiit akiliisitsinissamut piumasaqarsinnaanermut pisussaaffeqanngillat, akiliisitsinissamut piumasaqarsinnaanermut pinngitsuuineq amerlasuunik pissuteqarsinnaammat, assersuutigalugu eqqartuussivikkut suliaqarnermi aningaasaqarnermut pissutaasut.

Tunisassiortumut imaluunniit akisussaaneq pillugu sillimmasiisarfimmut akiliisitsinissamut piumasaqarsinnaanerup piuneranik annertussusaanillu naliliinermut atatillugu akiliisitsinissamut piumasaqarsinnaaneq pillugu naliliineq, sulinermi ajoqusernermut isumannaarineq pillugu inatsit malillugu aalajangiinerunngillat. Akiliisitsinissamut piumasaqarsinnaaneq pillugu akerleriissutit eqqartuussivinni suliarineqassapput aalajangiiffigineqarlutillu.

Allannguutit sulinermi ajoqusernermut isumannaarineq pillugu inatsimmi malittarisassanik assigiissaarissapput.

Siunnersuummi § 1, nr. 34 aamma 35 aamma § 2, imm. 2, aamma oqaaseqaatit innersuussutigineqarput.

**2.12. Aalajangersakkat allat**

Tamatuma saniatigut siunnersuutigineqarpoq Kalaallit Nunaanni sulinermi ajoqusernermut isumannaarineq pillugu inatsimmi annikitsumik aaqqiinerit arlallit, tamarmiullutik inatsisip nutarterneqarnissaanik aamma pisariillisarneqarnissaanik siunertaqartut.

2.12.1. Inatsisit atuuttut *Akeqanngitsumik nerisaqarneq aamma ineqarneq*  
Inuussutissarsiorsinnaanerup annaasaneqarneranut taarsiissutit naatsorneqarnerini ajoqusertut ajoquserneri sioqqullugu ukiumut aningaasarsiai ilaatinneqassapput, tak. Kalaallit Nunaanni sulinermi ajoqusernermut isumannaarineq pillugu inatsimmi § 28, imm. 1, oqaaseqatigiit siulliat. Ukiumut aningaasarsianut ilaatigut akeqanngitsumik nerisaqarnerit aamma ineqarnerit nalingi ilanngunneqassapput, tak. § 28, imm. 2. Taamaalilluni suliassaqartitsinermut ministerip ukiut tamaasa aalajangersassavai 1. januar atuutilersumik ukiumi tulliuttumi inuit sulisitsisumi najugaqartut nerisaqarnerisa aamma ineqarnerisa nalingi. Nerisaqarnermut aamma ineqarnermut akigititat Arbejdsmarkedets Erhvervssikringip (Sulisilluni Ajoqusernerit pillugit Sullissiviup) nittartagaani saqqummiunneqartassapput.

*Taarsiissutit il.il. akilerneqarnissaannut piffissarititaasumik allannguineq*Ullumikkut sillimmasiisarfiit il.il. ajunngitsorsianik aamma taarsiissutinik akiliisarput, ajoqusertut aamma qimagaasut Arbejdsmarkedets Erhvervssikringip aalajangiineranik nalunaarfigineqarneraniit kingusinnerpaamik sapaatip akunneri sisamat qaangiutsinnagit. Piffissarititaasoq ajoqusertunut aamma qimagaasunut naammagittaalliuteqarnissamut sapaatit akunnerinik arfinilinnik piffissarititaasup sioqquppaa, taamaattumik naammagittaalliuteqarnissamut piffissarititaasup qaangiunnissaanut akiliineq nalinginnaasumik uninngatinneqartarluni. Aalajangiineq pillugu nalunaarutiginninnerup sapaatit akunneri sisamat qaangiutereerneranni aatsaat akiliineq pigaangat, ajunngitsorsiassat aamma taarsiissutissat erniaqartinneqartarput.

*Suliap paasissutissiissutigineranut atasumik aningaasartuutinut akiliinermik erseqqissaaneq*  
Sulinermi ajoquserneq pillugu suliap suliarineqarneranut atatillugu arlalinnik aningaasartuutigineqassaaq. Tamatumunnga ilaapput nakorsat nalunaarutaannut aningaasartuutit, tassunga ilanngullugit nakorsat immikkut ilinniarsimasut nalunaarutaat aamma toqungasumik pilattaalluni misissuineq pillugu nalunaarutit, kiisalu oqaaseqaatinut aamma uppernarsaatinut aningaasartuutit, tassunga ilanngullugit kukkunersiornermik naatsorsuinerit aamma nutserinerit pisariaqartinneqartut. Aningaasartuutit sillimmasiisarfinnit aamma Arbejdsmarkedets Erhvervssikringimit akilerneqassapput aamma akigititat naapertorlugit aningaasalersugaanatik, soorlu Arbejdsmarkedets Erhvervssikringip sulianik ingerlatsinera taamaattoq.

*Suliamut paasissutissanik pissarsiniarneq*  
Arbejdsmarkedets Erhvervssikringip aamma Ankestyrelsip malittarisassat atuuttut malillugit, inunnut paasissutissanik sulinermi ajoqusernerit pillugit suliat ingerlanneqarnissaannut pisariaqartinneqartunik pissarsinissamut, ajoqusertunit imaluunniit qimagaasunit akuersissummik pissarsniarnissaq pisussaaffiginngilaat. Kalaallit Nunaanni sulinermi ajoqusernerit pillugit suliat ingerlanneqarnerannut atatillugu nalunaarutiginninnerup tiguneqarsimanera pillugu ajoqusertunut imaluunniit qimagaasunut allakkatigut uppernarsaat nassiunneqartarpoq. Tassunga atatillugu Arbejdsmarkedets Erhvervssikringip aamma Ankestyrelsip eqqumaffigeqqusarpaat, suliamik suliarinninnermut atatillugu paasissutissat suut pissarsiarineqarsinnaanersut. Tamanna assersuutigalugu ajoqusernerup qanoq pisimanera pillugu paasissutissaasinnaavoq, kiisalu nakorsat paasissutissaataat soorlu nakorsat nalunaarutaat imaluunniit nakorsat nalunaarsuiffii. Peqatigalugu ajoqusertut imaluunniit qimagaasut qaqugu paasissutissanik pissarsiniarneq pillugu akerliliisinnaanerannut piffissarititaasoq aalajangersarneqassaaq. Taamaalilluni paasissutissat pissarsiarinissaannut erseqqissumik akuersissummik pissarsiniartoqarneq ajorpoq.

2.12.2. Suliassaqartitsinermut ministereqarfiup isumaliuutersuutai aamma aaqqissuussineq siunnersuutigineqartoq  
Suliassaqartitsinermut ministereqarfiup aamma Namminersorlutik Oqartussat naapertuuttutut isigaat, Kalaallit Nunaanni sulinermi ajoqusernermut isumannaarineq pillugu inatsimmi arlalinnik allannguisoqarnissaa, inatsimmik nutarterinermik aamma naleqqussaanermik kinguneqartumik, tassunga ilanngullugu inatsisinik atuuttunik aaqqissuussineq, inatsisip siunissami paasinarnerulernissaa aamma innuttaasunut suliassaqarfimmilu allanit inatsiseqarnikkut atuisunut atoruminarnerulernissaa siunertaralugu.

*Akeqanngitsumik nerisaqarneq aamma ineqarneq*Suliassaqartitsinermut ministereqarfiup aamma Namminersorlutik Oqartussat nalilerpaat, inatsimmi nerisaqarnermut aamma ineqarnermut assigiinngitsunik akigititaqarnissaq naapertuutinngitsoq. Taamaattumik siunnersuutigineqarpoq, nerisaqarnermut aamma ineqarnermut akigititat, inunnut sulisitsisuminni najugaqartunut tulluarsarnissaat. Tamatuma kingorna akigititat Kalaallit Nunaanni akileraartarnermut suliassaqarfimmi Kalaallit Nunaanni Akileraartarnermut Aqutsisoqarfiup akigititatut aalajangersagai malissavaat. Taamaalilluni inatsimmi nerisaqarnermut aamma ineqarnermut akigititat siunissami nalunaarutikkut Suliassaqartitsinermut ministereqarfimmit atuutilersinneqarlutik aalajangersarneqassanngillat.

Allannguutit sulinermi ajoqusernermut isumannaarineq pillugu inatsimmi malittarisassat Kalaallit Nunaanni pissutsinut naapertuuttumik assigiissarneqarnerannik kinguneqassapput.

Siunnersuummi § 1, nr. 7, aamma oqaaseqaatit innersuussutigineqarput.

*Taarsiissutit il.il. akilerneqarnissaannut piffissarititaasumik allannguineq*Naammagittaalliuteqarnissamut piffissarititaasunik naatsorsuineq pillugu Justitsministereqarfiup ilitsersuutaani nr. 9533, 26. juni 2018-imeersumi imm. 5.2-mi allaqqavoq, aalajangiinerup kingorna qarasaasiakkut naammagittaalliutit piffissarititaasup ulluata kingulliani unnuap qeqqanut killeqartut.

Akiliinissamut sapaatit akunnerini sisamani piffissarititaasup kingunerivaa, ilaannikkut akiliinissap uninngatinneqartarnera, naammagittaalliuteqarnissamut sapaatit akunnerini arfinilinni piffissarititaasup qaangiunnissaata tungaanut, suliani taamatut ittuni ernianik naatsorsuinissamik kinguneqartarluni. Taamaattumik siunnersuutigineqarpoq, ajoqusertut aamma qimagaasut aalajangiineq pillugu nalunaarutiginninnermik tigusaqareerneranniit, ajunngitsorsiassanik aamma taarsiissutissanik akiliinissamut piffissaliussap sapaatit akunnerinut arfineq-marlunnut allanngortinneqassasoq. Taamaaliornikkut naammagittaalliuteqarnissamut aamma akiliinissamut piffissarititaasoq sapaatip akunneranik ataatsimik nikisinneqrpoq. Siunnersuut akiliinissap suliarineqarnera eqqarsaatigalugu naapertuuttutut nalilerneqarpoq. Tamanna pissuteqarpoq, sulisitsisunit aamma naalagaaffiup suliffeqarfiinit imminnut sillimmasersimasunit naammagittaalliutit, taarsiissutinik akiliinermut tunngatillugu, kinguartitsinermik sunniuteqartarnerat. Tamanna tunngavigalugu naapertuutinngilaq, ajunngitsorsiassanik aamma taarsiissutissanik akiliinissamut piffissap naammagittaalliuteqarnissamut piffissarititaasoq sioqqullugu inissisimanera, tamanna sillimmasiisarfiup aamma Arbejdsmarkedets Erhvervssikringip, taarsiissutissat akilerneqarnissaannik isumaginnittut, kukkusumik akiliisinnaanerannik imaluunniit kingusinaarluni akiliinerup erniaanik akiliisinnaanerannik kinguneqarmat.

Allannguutit sulinermi ajoqusernermut isumannaarineq pillugu inatsimmi malittarisassat Kalaallit Nunaanni pissutsinut naapertuuttumik assigiissarneqarnerannik kinguneqassapput.

Siunnersuummi § 1, nr. 8, aamma tassunga oqaaseqaatit, innersuussutigineqarput.

*Suliap paasissutissiissutigineranut atasumik aningaasartuutinut akiliinermik erseqqissaaneq*Kalaallit Nunaanni sulinermi ajoqusernermut isumannaarineq pillugu inatsimmi erseqqissumik allaqqanngilaq, sulinermi ajoqusernermut isumannaarinermut suliassaqarfimmi, aningaasartuutit akigititatigut aningaasalersukkat saniatigut, suliamut paasissutissanut atasumik aningaasartuutit aningaasalersornissaannut sillimmasiisarfiit imaluunniit Arbejdsmarkedets Erhvervssikringi pisussaaffeqarnersut. Taamaalilluni siunnersuutigineqarpoq, sillimmasiisarfiit ajutoornerit pillugit sulianut tunngatillugu aningaasartuutit tamaasa akilernissaannut pisussaaffeqarnerat, aamma Arbejdsmarkedets Erhvervssikringip inuussutissarsiornermi nappaatit pillugit sulianut tunngatillugu aningaasartuutit tamaasa akilernissaannut pisussaaffeqarnera erseqqissarnissaat. Tamatumani pineqarput aningaasartuutit, sulianik suliarinninnermut atatillugu toqqaannartumik aningaasartuutigineqartut, aamma suliarinninnermut akigititat atorlugit matussuserneqanngitsut. Ilaatigut pineqarput nakorsat nalunaarutaannut aamma aalajangiinerit nutserneqarnerinut akiliutit.

Allannguutit sulinermi ajoqusernermut isumannaarineq pillugu inatsimmi malittarisassanik assigiissaarissapput.

Siunnersuummi § 1, nr. 16, aamma oqaaseqaatit innersuussutigineqarput.

*Suliamut paasissutissanik pissarsiniarneq*

Arbejdsmarkedets Erhvervssikringip aamma Ankestyrelsip pisussaaffigivaat, sulinermi ajoqusernerit pillugit suliat suliarineqarnerannut atatillugu paasissutissat suut pissarsiarineqarsinnaaneri pillugit ajoqusersimasut imaluunniit qimagaasut ilisimatissallugit. Tamatumunnga atatillugu ajoqusersimasut imaluunniit qimagaasut paasissutissanik pissarsiniarneq pillugu akerliinissaannut kingusinnerpaamik qaqugu piffissarititaasoq aalajangersarneqarpoq.

Siunnersuutigineqarpoq, Arbejdsmarkedets Erhvervssikringip aamma Ankestyrelsip ajoqusersimasunut imaluunniit qimagaasunut ilisimatitsinerminnut atatillugu erseqqissumik eqqumaffigeqqussagaat, paasissutissanik pissarsiniarneq pillugu akerliliineq suliap ingerlanneqarneranut ajoqusiinernik kinguneqarsinnaammat.

Siunnersuut Arbejdsmarkedets Erhvervssikringip imaluunniit Ankestyrelsip paasissutissanik aalajangersimasunik pissarsiniarneri pillugit ajoqusersimasut imaluunniit qimagaasut akerliliinissamut periarfissaannut sunniuteqassanngilaq, tamatuma kingorna Arbejdsmarkedets Erhvervssikringi imaluunniit Ankestyrelsi tamanna unitsissallugu. Akerlianik, paasissutissanik aalajangersimasunik pissarsiniarnissaq pillugu akerliliinissaq pillugu aalajangiinissap tunngavissaqarluarluni aalajangiunneqarnissaanut siunnersuut ikiuutaassaaq, tassani ajoqusersimasut imaluunniit qimagaasut ilisimassallugu, akerliliinerup suliap ingerlanneqarneranut ajoqusiisinnaanera aamma taamaalilluni aalajangiinermut sunniuteqarsinnaalluni.

Allannguutit sulinermi ajoqusernermut isumannaarineq pillugu inatsimmi malittarisassanik assigiissaarissapput.

Siunnersuummi § 1, nr. 17, aamma oqaaseqaatit innersuussutigineqarput.

1. **Pisortat aningaasaqarnikkut kingunerisassai aamma piviusunngortitsinerup kingunerisassai**

Inatsisissatut siunnersuutip pisortat aningaasaqarnerannut tamakkiisumik kingunerisassai annertunngitsutut naatsorsuutigineqarput. Taamaattoq qaammatisiutit ukiuanni ataatsip ingerlanerani aningaasaqarnermut kingunerisassanik arlalinnik takkuttoqarsinnaassaaq. Aningaasartuutilli apparsinnaaneri imaluunniit qaffassinnaaneri siumoortumik naatsorsorneqarsinnaanngillat. Inatsisissatut siunnersuut annertuumik nalorninartulimmik ukiut ingerlanerini agguaqatigiissillugu ukiumut 100.000 kr-it angullugit appasinnerusumik aningaasaqarnikkut kingunerisassai naatsorsuutigineqarpoq.

Sulinermi ajoqusernernut taarsiissutinut aningaasartuutaanerusinnaasut sulisitsisutut kommuninit aamma Naalakkersuisunit aningaasartuutigineqassapput. Ingerlaavartumik taarsiissutinik ataatsikkut tunniutassanngortitsinermut tunngaviit (taarsigassarsiat aningaasanngortinneqarnerannut naleqqersuutitut taagorneqartut) taarserneqarnerisa malitsigisaanik aningaasartuutit nikerarneri pisortat sulisitsisut malugissavaat aamma Kalaallit Nunaanni sulinermi ajoqusernermut isumannaarineq pillugu inatsit malillugu, nerisaqarnermut aamma ineqarnermut akigititat immikkut ittut, Akileraartarnermut Aqutsisoqarfiup akigititaannik taarserneqarneri annikinnerusumik malugissavaat.

Kalaallit Nunaanni sulinermi ajoqusernermut isumannaarineq pillugu inatsit malillugu piffissami tunniussinermi taarsigassarsiat aningaasanngortinnerannut naleqqersuutinut atuuttunut immikkuualuttut marluk apeqqutaapput, tassunga ilanngullugit toqusoqartarnermut tunngatillugu piumasaqaatit aamma erniat qaffasissusaat. taarsigassarsiat aningaasanngortinnerannut naleqqersuutit ukiunut ilivitsunut aalajangersarneqartarput, tamanna imatut isumaqarluni, ajoqusertut qaammatinngorlugit utoqqaassusaat apeqqutaatinneqarnani. taarsigassarsiat aningaasanngortinnerannut naleqqersuutini ilaapput suiaassuseq apeqqutaatillugu toqusoqartarnermut tunngatillugu tunngavigisaq, U74-mut naleqqersuummik taaneqartoq, Danmarkimi 1960-ikkunni aamma 1970-ikkunni toqusoqartarnermut takussutissaasoq. Tamatuma saniatigut immikkuualuttutut ilaavoq aalajangersagaq 10 pct-imik qaffasissusilik, siunissami aningaasat ernialersorneqarnissaannut, Danmarkimi 1970-ikkunni erniat qaffasissusaata assinga, taarsiissuteqarnermi ukiut tamaasa ataasiarluni sinneruttunut ilanngaatigineqartartoq, taarsiissutit atorunnaarnissaasa tungaannut.

Siunnersuutigineqarpoq, taarsigassarsiat aningaasanngortinneqarnerannut naleqqersuutip U74-mut naleqqersuutaata taarserneqarnissaa aamma siunissami inuuneqqortussutsimut tunngatillugu piumasaqaatit aamma inuuneqqortussutsikkut pitsanngoriaatit pillugit Finanstilsynip uuttuutaata atorneqarnissaa. Ilanngullugu siunnersuutigineqarpoq, taarsigassarsiat aningaasanngortinneqarnerannut naleqqersuutip erniatigut qaffasissusaata nutarterneqarnissaa aamma erniap aalajangersimasup erniamik nikerartumik taarserneqarnissaa. Nangillugu siunnersuutigineqarpoq, ajoqusertut ukiui ukiuni aamma qaammatini ukiuiinut aalajangersarneqarnissaat, maannakkutuunngitsoq ukiunut ilivitsunut. Naggataatigut siunnersuutigineqarpoq, taarsigassarsiat aningaasanngortinneqarnerannut naleqqersuummi immikkuualuttunik nutaanik arlalinnik ilanngussinissaq. Taamaalilluni taarsigassarsiat aningaasanngortinneqarnerannut naleqqersuummi ataatsikkut tunniutassanngortitanut ilanngaat atuutilersinneqassalluni, ingerlaavartumik ukiumut taarsiissutinut akileraarummut ilanngaatigineqartartumut assingusoq. Taamaaqataanik taarsigassarsiat aningaasanngortinneqarnerannut naleqqersuummi ataatsikkut tunniutassanngortitat ilanngarneqassapput, taakkunannga pigisanit pissarsianik ataatsikkut tunniutassanngortitsinermi (ataatsikkut akiliutit) anguneqartussatut naatsorsuutigineqartunit. Naggataatigut taarsigassarsiat aningaasanngortinneqarnerannut naleqqersuummi ataatsikkut tunniutassanngortitat akinut naleqqussarneqartussaassapput, piffissap ingerlanerani akit aamma akissarsiat nalinginnaasumik qaffakkiartornerisa kingunerisaannik.

Taarsigassarsiat aningaasanngortinneqarnerannut naleqqersuutinik nutarterinerup kingunerissavai ajoqusertunut, 53-it inorlugit ukiulinnut, ataasiarluni taarsiissuteqarnerit qaffasinnerusut aamma ajoqusertunut, 53-it sinnerlugit ukiulinnut, ataasiarluni taarsiissuteqarnerit appasinnerusut. Annertuumik qularnaatilimmik missiliuunneqarpoq, Kalaallit Nunaanni agguaqatigiissillugu ukiumut ataasiarluni ataatsimut ingerlaavartumik taarsiissutinik ataatsikkut tunniutassanngortitsisarnissaq, inummut ataatsimut pisortani sulisitsisumi atorfeqarsimasumut. Taamaattumik pisortanut aningaasartuutit toqqaannartumik malitsiussapput, ukiumi ataatsimi suut aalajangiiunneqarnerinut, aamma tassunga ilanngullugit inuussutissarsiorsinnaanermik annaasaqarnerup annertussusaa, ajoqusinnginnermi ukiumut aningaasarsiat kiisalu ukiut.

Ajoqusersimasoq ukiunit 53-init inuusunneruppat, pisortat sulisitsisutut aningaasartuutit annertunerusut nalaassavaat. Akerlianilli ajoqusersimasoq ukiunit 53-init utoqqaaneruppat, pisortat sulisitsisutut aningaasartuutit appariarneri malugissallugit. Piffissami 2011-miit 2022-mut ataatsikkut tunniutassanngortitsinermik tigusaqartut agguaqatigiissillugu 56-inik ukioqarput. Tamanna tunngavigalugu missiliuunneqarpoq, inatsisissatut siunnersuut ukiuni arlalinni pisortat aqquaqatigiissillugu 100.000 kr-inik aningaasartuutigisartagaasa ukiumut appariarnerannik kinguneqassasoq.

Kalaallit Nunaanni sulinermi ajoqusernermut isumannaarineq pillugu inatsit malillugu nerisaqarnermut aamma ineqarnermut akigititat immikkut ittut Akileraartarnermut Aqutsisoqarfiup akigititaanik taarserneqartussaammata, aamma aningaasartuutaanerusunik pilersitsisoqassaaq. Ajoqusertup ajoqusernini sioqqullugu nerisaqarnermi aamma ineqarnermi nalingisa ukiumut aningaasarsiaminut ilanngullugit naatsorsorneqarnissaannut pisinnaatitaaffeqartillugu, pisortat sulisitsisut pisumut ataatsimut 10.000 kr-it miss. aningaasartuutaanerusut nalaassavaat. Missiliuunneqarpoq, ukiut amerlasuut ingerlaneranni ataasiaannartumik taamatut pisoqartarnissaa.

Inatsisissatut siunnersuutip inatsisinut digitalinngorsaanermut piareersimasunut tunngaviit malippai, aamma nalunaarutiginninnissamut piumasaqaatinik tulluarsaaneq nalilerneqarpoq, malittarisassat pisariitsuunissaannik aamma erseqqissuunissaannik tunngavimmut 1-imut aamma taaguutit paasissutissallu assigiiaartut tamakkerlutik imminnut atatqatigiinnissaannut tunngavimmut 4-mut immikkut isumaginninnera.

Inatsisissatut siunnersuutip piviusunngortinneqarnera pisortanut kinguneqassanngitsoq nalilerneqarpoq.

1. **Inuussutissarsiortut il.il. aningaasaqarnikkut aamma allaffissornikkut kingunerisassai**

Inuussutissarsiornermut tunngatillugu uummaarissumik naleqqussaanermut tunngaviit tallimat, teknologiit digitaliusut aamma niueriaatsit nutaat atornissaannik oqilisaassisussat, inatsisissatut siunnersuummut matumunnga sunniuteqannginnissaat nalilerneqarpoq, tassami nalimmassaanerit, sulinermi ajutoornerit pillugit nalunaarutiginninnissamut malittarisassat ataatsimoorussat kingunerisaat, sulitsisut allaffissornerannut kinguneqartussaanngitsutut nalilerneqarmat.

Inatsisissatut siunnersuutip Kalaallit Nunaanni inuussutissarsiortunut aningaasaqarnikkut ataatsimut kingunerisassai annikitsuinnaasussatut missiliuunneqarput. Taamaattoq qaammatisiutit ukiuanni ataatsimi aningaasaqarnikkut nikerartoqarsinnaassaaq. Siumoortumik nalileruminaappoq, aningaasartuutit appariassanersut imaluunniit qaffariassanersut. Annertuumik qularnaatilimmik missiliuunneqarpoq, inatsisissatut siunnersuut agguaqatigiissillugu, ukiut arlallit ingerlanerini, Kalaallit Nunaanni inuussutissarsiortut aningaasartuutaat annikitsumik appariarnissaat ukiumut 400.000 kr-it angullugit.

Siunnersuutip kingunerissavaa, sulisitsisut sulinermi ajoqusernernut taarsiissutinut aningaasartuuteqarnissaat. Sulisitsisut namminersortut, ingerlaavartumik taarsiissutinik ataatsikkut tunniutassanngortitsinermut tunngaviit (taarsigassarsiat aningaasanngortinneqarnerannut naleqqersuutitut taagorneqartut) taarserneqarnerisa kingunerisaannik aningaasartuutimi nikerarnerat nalaassavaat, aamma Kalaallit Nunaanni sulinermi ajoqusernermut isumannaarineq pillugu inatsit malillugu nerisaqarnermut aamma ineqarnermut akigititat immikkut ittut Akileraartarnermut Aqutsisoqarfiup akigititaanik taarserneqarnerisa malitsigisaannik malunnaatilimmik annikinnerusumik.

Kalaallit Nunaanni sulinermi ajoqusernermut isumannaarineq pillugu inatsit malillugu taarsigassarsiat aningaasanngortinneqarnerannut naleqqersuutit atuuttut tunniussinerup nalaani immikkuualuttunik marlunnik apeqqutaatitsipput, tassunga ilanngullugit toqusoqartarnermut tunngatillugu piumasaqaatit aamma erniat qaffasissusaat. taarsigassarsiat aningaasanngortinneqarnerannut naleqqersuutit aalajangersarneqartarput ukiunut ilivitsunut, tamanna isumaqarluni, ajoqusertut qaammatinngorlugit utoqqaassusaata apeqquutaatinneqannginneranik. Taamaalilluni taarsigassarsiat aningaasanngortinneqarnerannut naleqqersuummut ilaavoq toqusoqartarnermut tunngavik suiaassutsimut tunngasoq ilaavoq, U74-imut naleqqersuutitut taagorneqartoq, Danmarkimi 1960-ikkunni aamma 1970-ikkunni toqusoqartarnermut takussutissaasoq. Tamatuma saniatigut 10 pct-imik qaffasissusilittut aalajangersarneqartoq immikkuualuttutut ilaatinneqarpoq, aningaasat siunissami ernialersorneqarnissaannut Danmarkimi 1970-ikkunni erniat qaffasissusaannut assingusumik, ataatsikkut tunniutassanngortitaniit ukiut tamaasa ilanngaatigineqartoq, taarsiissutit atorunnaarnissaasa tungaannut sinneruttunut.

Siunnersuutigineqarpoq taarsigassarsiat aningaasanngortinneqarnerannut naleqqersuutip U74-imut naleqqersuutaata taarserneqarnissaa aamma inuuneqqortussutsimut tunngatillugu piumasaqaatinut aamma inuuneqqortussutsimut tunngatillugu pitsanngoriaatinut Finanstilsynip uuttuutaata siunissami atorneqarnissaa. Ilanngullugu siunnersuutigineqarpoq taarsigassarsiat aningaasanngortinneqarnerannut naleqqersuutip erniatigut qaffasissusaata nutarterneqarnissaa aamma erniat aalajangersimasut ernianik nikerartunik taarserneqarnissaat. Nangillugu siunnersuutigineqarpoq, ajoqusertut ukiuisa ukiut aamma qaammatit atorlugit ukiuiinut aalajangersarneqarnissaat, maannakkutuunngitsoq ukiunut ilivitsunut. Naggataatigut siunnersuutigineqarpoq, taarsigassarsiat aningaasanngortinneqarnerannut naleqqersuummi immikkuualuttunik nutaanik arlalinnik ilanngussinissaq. Taamaalilluni taarsigassarsiat aningaasanngortinneqarnerannut naleqqersuummi ataatsikkut tunniutassanngortitanut akileraaruteqartitsineq atuutilersinneqassalluni, ingerlaavartumik ukiumut taarsiissutinut akileraarutitut ilanngaatigineqartartumut assingusumik. Taamaaqataanik taarsigassarsiat aningaasanngortinneqarnerannut naleqqersuummi ataatsikkut tunniutassanngortitat ilanngarneqassapput, ataatsikkut tunniutassanngortitsinermi (ataatsikkut akiliutit) pigisanit pissarsiat naatsorsuutigineqartut. Naggataatigut taarsigassarsiat aningaasanngortinneqarnerannut naleqqersuummi ataatsikkut tunniutassanngortitat akitigut naleqqussarneqartussaassapput, piffissap ingerlanerani akinut aamma akissarsianut qaffaanerit nalinginnaasut kingunerisaannik.

Tamanna ajoqusertunut, 53-nik ukiulinnit inuusunnerusunut, qaffasinnerusumik taarsiissuteqarnissamik aamma ajoqusertunut, 53-nik ukiulinnit utoqqaanerusunut, appasinnerusumik taarsiissuteqarnissamik kinguneqassaaq. Annertuumik qularnaatilimmik missiliuunneqarpoq, ajoqusertunut sulisitsisumi namminersortumi atorfeqarsimasunut tunngatillugu ukiumut agguaqatigiissillugu sisamanik allanngortitsisoqartarnissaa. Taamaattumik Kalaallit Nunaanni inuussutissarsiortunut aningaasartuutit toqqaannartumik kinguneqassapput suut aalajangiinerit ukiuni ataasiakkaani aalajangerneqartarnerannut, tassunga ilanngullugit inuussutissarsiorsinnaanermik annaasaqarnerup annertussusaa, ajoquserneq sioqqullugu ajoqusertup ukiumut akissarsiai kiisalu ukiui. Ajoqusertoq 53-nik ukiulinnit inuusunneruppat, sulisitsisut namminersortut aningaasartuuteqarneruneq nalaassavaat. Akerlianik ajoqusertoq 53-nik ukiulinnit utoqqaaneruppat, sulisitsisut namminersortut aningaasartuutikinneruneq nalaassavaat.

Piffissami 2011-miit 2022-mut taarsiissutinik ataatsikkut tunniutassanngortitanik tigusaqartut agguaqatigiissillugu 56-inik ukioqarput. Tamanna tungavigalugu missiliuunneqarpoq, inatsisissatut siunnersuut namminersorlutik inuussutissarsiortut ukiuni arlalinni ukiumut aningaasartuutaasa agguaqatigiissillugu 400.000 kr-it angullugit annikitsumik appariarnissaannik kinguneqarnissaa.

Kalaallit Nunaanni sulinermi ajoqusernermut isumannaarineq pillugu inatsit malillugu nerisaqarnermut aamma ineqarnermut akigititat immikkut ittut Akileraartarnermut Aqutsisoqarfiup akigititaanik taarserneqarnerisa malitsigisaannik aningaasartuutaanerusut pilersinneqassapput. Ajoqusertoq akeqanngitsumik nerisaqarnerup aamma ineqarnerup nalingisa pineqartup ukiumut aningaasarsiaanut ilanngunneqarnissaannik pisinnaatitaaffeqarpat, namminersorlutik sulisitsisut pisumi ataatsimi 10.000 kr-inik aningaasartaataanerusut nalaassinnaavaat. Missiliuunneqarpoq, pisup taamaattup taamaallaat ukiut amerlasuut ingerlaneranni pisinnaanera.

Inatsisissatut siunnersuut nalilerneqarpoq Arbejdsmarkeds Erhvervssikringimut allaffissornikkut annikitsumik kinguneqarnissaa. Kingunerisassat taakkua nalilerneqarput 4 mio. kr-it inungaatsiassagaat, taamaattumillu saniatigut naatsorsuisoqassanngitsoq.

Inatsisissatut siunnersuut nalilerneqarpoq Kalaallit Nunaanni inuussutissarsiortut allaffissornerannut kinguneqassanngitsoq.

1. **Innuttaasunut allaffisornikkut kingunerisassai**

Ajoqusertunut imaluunniit qimagaasunut, Europap avataani najugaqartunut, naammagittaalliuteqarnissamut piffissarititaasup allanngortinneqarnissaanik siunnersuut, innuttaasunut killilimmik allaffissornikkut kinguneqassaaq.

Ajoqusertunut imaluunniit qimagaasunut naammagittaalliuteqarnissamut piffissarititaassapput sapaatip akunneri arfinillit, naammagittaalliuteqartup aalajangiinermik tigusaqarnerata kingorna, ajoqusertut imaluunniit qimagaasut najugaqarfiat apeqqutaatinnagu. Malittarisassat atuuttut malillugit ajoqusertunut imaluunniit qimagaasunut, Europap avataani najugaqartunut, naammagittaalliuteqarnissamut piffissarititaasoq qaammatit pingasuupput. Digitalinngortitsineq nalinginnaasoq isumaqarpoq, ajoqusertut aalajangiussami atuarnissaannut aamma taakkua qarasaasiat aqqutigalugit naammagittaalliutiginissaannut periarfissaqarnerat, pineqartup sumi najugaqarnera apeqqutaatinnagu. Taamaattumik ajoqusertunut naammagittaalliuteqarnissamut piffissarititaasut sivitsorneqarnissaat pisariaqarunnaarpoq, Europap avataani najugaqartunut. Ankestyrelsi pisuni immikkut ittuni naammagittaalliuteqarnissamut piffissarititaasunik immikkut qinnuteqarnissamut nangittumik periarfissaqassaaq.

Inatsisissatut siunnersuut nalilerneqarpoq innuttaasunut allaffissornikkut kinguneqassanngitsoq.

1. **Silap pissusianut kingunerisassai**

Inatsisissatut siunnersuut nalilerneqarpoq silap pissusianut kinguneqassanngitsoq.

1. **Avatangiisinut aamma pinngortitamut kingunerisassai**

Inatsisissatut siunnersuut nalilerneqarpoq avatangiisinut aamma pinngortitamut kinguneqassanngitsoq.

1. **EU-mi inatsiseqarnermut tunngasut**

Inatsisissatut siunnersuut nalilerneqarpoq EU-mi inatsiseqarnermut tunngasunut kinguneqassanngitsoq.

1. **Oqartussat aamma kattuffiit il.il. tusarniaaffigineqartut**

Inatsisissatut siunnersuummut missingiut piffissami ulloq xx. qaammat 20xx-miit ulloq xx. qaammat 20xx-mut tulliuttunut oqartussanut aamma kattuffinnut il.il. nassiunneqarluni tusarniutigineqarpoq:

AK (Atorfillit Kattuffiat), Ankestyrelsi, Arbejdsmarkedets Erhvervssikringi, Arbejdsmarkedets Tillægspensioni, [Suliffigissaaneq pillugu siunnersuisoqatigiit](https://amr.at.gl/om-arbejdsmiljoeraadet/), Kalaallit Nunaanni Ilinniagartuut Kattuffiat (ASG), Naalakkersuisut Siulittaasuata Naalakkersuisoqarfia, Aningaasaqarnermut Naalakkersuisoqarfik, Nunanut Allanut Naalakkersuisoqarfik, Aalisarnermut Piniarnermullu Naalakkersuisoqarfik, Isumaginninnermut Naalakkersuisoqarfik, Ilinniartitaanermut, Kultureqarnermut, Timersornermut Ilageeqarnermullu Naalakkersuisoqarfik, Aatsitassanut Naalakkersuisoqarfik, Avatangiisinut Naalakkersuisoqarfik, Ineqarnermut Attaveqaasersuutinullu Naalakkersuisoqarfik, Peqqissutsimut Naalakkersuisoqarfik, Forsikring & Pension, Sulisitsisut, Namminersorlutik Oqartussat, IMAK (Ilinniartitsisut kattuffiat), KNAPK (aalisatut piniartullu kattuffiat), Kalaallit Nunaanni kommunit, NPK (Perorsaasut Kattuffiat), NUSUKA (sulisitsisut kattuffiat), PK (Peqqissaasut Kattuffiat), Kalaallit Nunaanni Naalagaaffiup Sinniisua, Savalimmiuni Naalagaaffiup Sinniisua, SIK (sulisartut inuussutissarsiuteqartut kattuffiat) aamma Styrelsen for Arbejdsmarked og Rekruttering (suliffeqarnermut aamma sulisussarsiornermut aqutsisoqarfik).

1. **Skema eqikkagaq**

|  |  |  |
| --- | --- | --- |
|  | | |
|  | Kingunerisassat pitsaasut /aningaasartuutit annikinnerusut (aappiuppat, annertussuseq allaguk) | Kingunerisassat pitsaanngitsut /aningaasartuutaanerusut (aappiuppat, annertussuseq allaguk) |
| Naalakkersuisunut kommuninullu aningaasaqarnikkut kingunerisassai | Ukiumut aningaasartuutit 100.000 kr-nik annikillineri (ukiut arlallit ingerlanerannut agguaqatigiissillugu missiliuussineq) | Soqanngilaq |
| Naalakkersuisunut kommuninullu piviusunngortitsinikkut kingunerisassai | Soqanngilaq | Soqanngilaq |
| Inuussutissarsiortunut aningaasaqarnikkut kingunerisassai | Ukiumut aningaasartuutit 400.000 kr-nik annikillineri (ukiut arlallit ingerlanerannut agguaqatigiissillugu missiliuussineq) | Soqanngilaq |
| Inuussutissarsiortunut allaffissornikkut kingunerisassai | Soqanngilaq | Soqanngilaq |
| Innuttaasunut allaffissornikkut kingunerisassai | Soqanngilaq | Soqanngilaq |
| Silap pissusianut kingunerisassai | Soqanngilaq | Soqanngilaq |
| Avatangiisinut pinngortitamullu kingunerisassai | Soqanngilaq | Soqanngilaq |

*Inatsisissatut siunnersuummi aalajangersakkanut ataasiakkaanut oqaaseqaatit*

*§ 1-imut*

Nr. 1-imut

§ 6, imm. 1-imi aalajangersakkami atuuttumi allaqqavoq, ajutoorneq imatut paasineqassasoq pisoq imaluunniit sunnerneqarneq pissutigalugu inuup ajoqusernera, tassanngaannaq imaluunniit ullut tallimat iluanni pisoq. Inuup ajoqusernera ullut tallimat iluanni tassanngaannaq pisunit imaluunniit sunnerneqarnernit pissuteqassaaq. Inatsimmi § 5-imi, ajoquserneq sulinerup imaluunniit pisut nalaanni pissutsit kingunerisaannik pisimanissaanik piumasaqaat nangittumik naammassineqassaaq.

Inatsisissatut siunnersuutikkut siunnersuutigineqarpoq *§ 6, imm. 1*-imik nutaamik ikkussinissaq, tamatuma kingorna inuup ajoqusernera, tak. imm. 1, timikkut imaluunniit tarnikkut ajoqusernerusinnaalluni aamma ataavartuusinnaalluni imaluunniit qaangiuttussaasinnaalluni. Piumasaqaataanngilaq, inuup ajoqusernerata kingunerissagaa suliaritittariaqarneq, imaluunniit inuup ajoqusernini pillugu suliaritissimanissaa.«

Ataatsimut imm. 1 atuuttoq, nutaamut siunnersuutigineqartumut imm. 2-mut ataqatigiissillugu, inuup ajoqusernera nassuiassavaa, inatsimmut ilaatinneqartoq aamma sulinermi ajoqusernertut akuersaarneqarsinnaasoq.

Nutaamut § 6, imm. 2-mut siunnersuut, inatsit malillugu inuup ajoqusernera qanoq paasineqassanersoq, paasinninnermut erseqqinnerusumik nassuiaavoq. Taamaalilluni erseqqissarneqarpoq, inuup ajoqusernera timikkut imaluunniit tarnikkut peqqissutsikkut ajoqusernerusinnaasoq.

Inatsisissatut siunnersuummi allaqqassaaq, aamma inuit ajoquserneri qaangiuttussat sulinermi ajoqusernertut akuersaarneqarsinnaaneri, ajoquserneq qaangiunniaruni suliaritinnissamik piumasaqarfiunersoq apeqqutaatinnagu, aamma ajoquserneq nakorsartinnikkut suliaritissimanersoq apeqqutaatinnagu. Inuup ajoqusernera qaangiuttussaq assersuutigalugu tassaasinnaavoq iki, annikitsumik pillutsinneq, qaratsamik sajuppillatsitsineq piffissap sivikitsup ingerlanerani nammineerluni qaangiuttussaq, imaluunniit artukkigaanermit qisuariaat/naleqqussarnermi qisuariaat tassanngaannaq pisumik navianartorsiorfiusumi pilersinneqartoq, peqqissutsikkut kingunerisat nakorsartinnissamik pisariaqartitsilernersut imaluunniit naamik apeqqutaatinnagu. Akerlianik assersuutigalugu annikitsumik tilluusarneq, kimillanneq imaluunniit tupanneq inatsit malillugu nangittumik inuup ajoquserneratut isigineqassanngillat. Immikkoortitsinermut aalajangiisuuvoq, kingunerisat kingullertut taaneqartut ajoqusertut peqqissutsikkut inissisimanerannut aamma kingorna inissisimalernerannut apeqqutaannginnerat. Sunnerneqaatit kingunerisaat killigineqassaaq, nalinginnaasumik paasinnittaaseqarneq malillugu inuup ajoquserneratut isigineqanngitsoq. Imatut paasillugu, timikkut imaluunniit tarnikkut kinguneqarnani, ajoqusertup nalinginnaasumik inissisimaneranut imaluunniit ulluinnarni inuunermik ingerlatsineranut, arlaannaatigulluunniit - qaangiuttussamik imaluunniit ataavartumik - sunniuteqartumik.

Ajoqusernermik taaguutip allanngortinneqarnissaanik, pisup imaluunniit sunnerneqaatip ajoqusernermik nalunaarutiginninnermik kinguneqarnissaanut naleqquttuunissaa, siunnersuutip allanngortissanngilaa. Taamaalilluni piumasaqaatigineqarpoq, suleriaatsimut atuuttumut naapertuuttumik, pisup sulinermi ajoqusernertut akuersaarneqarsinnaanera pillugu nalilersuinermi, nangittumik pingaartinneqarnissaa, pisoq imaluunniit sunnerneqaat ataavartumik imaluunniit qaangiuttussamik timikkut imaluunniit tarnikkut ajoqusernermik kinguneqarsimanersoq, kiisalu pisoq imaluunniit sunnerneqaat pineqartumi ajoqusertumi inuup ajoqusernera nalunaarutigineqarsimasoq naleqquttuunersoq. Tamanna Eqqartuussiviit Qullersaata eqqartuussutaani 9. november 2016-imeersumi allaqqavoq, Ugeskrift for Retsvæsen 2017-imi, qupperneq 516 H ilanngunneqartoq. Eqqartuussut aamma Kalaallit Nunaanni inatsiseqartitsinermi pissutsinut pingaaruteqarpoq.

Ajutoornerit, kapuutinut ipertuunut kapinerup kingunerisaanik pilersut (kapilluni ajoqusernerit), qulaani allassimasut apeqqutaatinnagit sulinermi ajoqusernertut akuersaarneqarsinnaassapput, ajutoornerit taamaattut ajoqusertut peqqissusaannut sunniuteqanngikkaluarpataluunniit, tassami kapilluni ajoqusernerit sakkortuumik kinguneqartitsinissaat aarlerinaateqarsinnaammat, aatsaat kingusinnerusukkut ersiuteqalersitsisunik. Tamanna eqqartuussiviit qullersaata eqqartuussutaa sioqqullugu suleriaatsimut assinguvoq.

Ajoqusernermik taaguutip allanngortinneqarnissaanik siunnersuutip uppernarsaateqarnissamik piumasaqaat allanngortissanngilaa. Tamanna isumaqarpoq, nangittumik suleriaatsinut atuuttunut naapertuuttumik, paasissutissanik pigeriikkanik uppernarsaanissamut tunngatillugu naliliisoqarnissaanik, aamma pisup imaluunniit sunnerneqaatip aamma inuup ajoqusernerata akornanni pissutaasunut ataqatigiittoqarsinnaanera pillugu inatsisilerinikkut aamma nakorsaatitigut naliliisoqarnissaanik. Tassani naliliinermi ilaatinneqarput pisup imaluunniit sunnerneqaatip pissusaa, ajoqusernerup suussusaa, akornutit qanga pilersimaneri aamma pissutsit allat attuumassuteqartut. Taamaalilluni nakorsaatitigut pissutaasut ataqatigiinneri kisimiinngillat, kisianni immikkuaaluttut arlallit akornanni ilaallutik.

Ajoqusernermik taaguutip allanngortinneqarnissaanik siunnersuutikkut piumasaqaatigineqarpoq, nakorsat peqqissaarussamik naliliinissaannik pisariaqartitsisoqannginnissaa, pisoq pineqarpat, ajoqusernermik ingerlaannaq nassuiaasinnaasoq. Tamanna suleriaatsimut assinguvoq, Eqqartuussiviit Qullersaata 2013-imi eqqartuussutaa sioqqullugu atuuttumut (saqqummiunneqartoq Ugeskrift for Retsvæsen 2014-imi, qupperneq 452 H). Eqqartuussiviit Qullersaata aalajangerpaa, ajoqusernermik taaguutip sulinermi ajoqusernermut isumannaarineq pillugu inatsit malillugu taarsiissuteqariaatsinut ajoqusertut pisinnaatitaaffigisaannut ataqatigiissillugu isigineqarnissaa, taamaalilluni ajoqusernermik taaguutip, sulinermi ajoqusernermut isumannaarineq pillugu inatsit malillugu ikiorsiissutinut tunniunneqarsinnaasunut isigineqarluni. Eqqartuussutip kingunerivaa, anniarnerit qaangiuttussat, suliaritinnissamik pisariaqartitsinngitsut, kisianni nammineerlutik qaangiuttussat, nalinginnaasumik inuup ajoquserneratut isigineqassanngitsut. Tamatumani assersuutigalugu pineqarpoq, sanasup majuartarfinniit nakkarnera najungasualu ataatsip napinera, napisorlu suliarineqarnani mamilluni, imaluunniit quersuarmi sulisoq karsimik kivitsinerlunnera aamma ataavartumik qitimigut annialerluni, suliaritinnertaqanngitsumik piffissap ingerlanerani nammineerlutik qaangiuttussaq.

Inuit, Kalaallit Nunaanni sulinerminnut atatillugu ajoqusersimasut, Kalaallit Nunaanni sulinermi ajoqusernermut isumannaarineq pillugu inatsit malillugu napparsimanersiuteqarnissamut pisinnaatitaaffeqarsinnaapput, imatut pisoqarpat ajoqusernerup kingorna minnerpaamik ullup ataatsip qaangiunnerani tamakkiisumik imaluunniit ilaannakortumik sulisinnaajunnaarnermik ajoquserneq kinguneqarluni. Taamaattumik Ankestyrelsip tunngaviusumik aalajangiinermi 61-16-imi, ajoqusernermik taaguutip taarsiissuteqariaatsinut ataqataqatiittutut isigineqarnissaanik tunngavik aallaavigalugu, Kalaallit Nunaanni sulinermi ajoqusernermut isumannaarineq pillugu inatsit malillugu ajoqusertup pisinnaatitaaffigisaa, aalajangerpaa, ajoquserneq qaangiuttussaq, qaangiunnissaminut suliaritinnissamik pisariaqartitsinngitsoq, Kalaallit Nunaanni sulinermi ajoqusernermut isumannaarineq pillugu inatsit malillugu sulinermi ajoqusernertut akuersaarneqarsinnaanera, pisumi akuersaarnerup kingunerippagu inatsit taanna malillugu ajoqusertup ullormusiaqarnissamut pisinnaatitaaffeqalernissaa. Suleriaaseq tamanna naleqqunnerusoq taamaallaat ajoqusernernut qaangiuttussanut tunngavoq, tassani ajoqusernernik akuersaarneq kinguneqarsinnaalluni, Kalaallit Nunaanni sulinermi ajoqusernermut isumannaarineq pillugu inatsit malillugu ajoqusertup ullormusiaqarnissamut pisinnaatitaaneranik. Ajoquserneq qaangiuttussaq, suliaritinnertaqanngitsumik nammineerluni qaangiuttussaq, taamaalilluni inuup ajoquserneratut isigineqassanngilaq, pisumi ajoquserneq tamakkiisumik imaluunniit ilaannakortumik ajoqusertup sulisinnaajunnaarneranik kinguneqarpat. Taamaalilluni suli ajoqusernernik qaangiuttussanik suliaritinnissamik pisariaqartitsinngitsunik peqarpoq, inatsisit atuuttut malillugit Kalaallit Nunaanni sulinermi ajoqusernermut isumannaarineq pillugu inatsit malillugu akuersaarneqarsinnaanngitsunik.

Allannguutissatut siunnersuutigineqartukkut ajoqusernerit erseqqinnerusumik nalilersorneqarnissaat nangittumik pisariaqartinneqassaaq, avatangiisinit pissutaasut ilisimaneqanngitsut pilersimasut, aamma pisoq imaluunniit sunnerneqarneq pissutaasoq, inuup ajoquserseranut nassuiaataasinnaasoq, pillugu uppernarsaateqarnissamut piumasaqaat nakorsamit nalilersuinissamik kinguneqassalluni. Inuup ajoqusernera taamaattoq, avatangiisinit pissutaasut ilisimaneqanngitsut pilersimasut, assersuutigalugu nukikkut, sianiutikkut, ujalukkut aamma naggussakkut inuup ajoqusernerisinnaavaa. Uppernarsaateqarnissamut piumasaqaat pillugu malittarisassat Arbejdsmarkedets Erhvervssikringip aalajangiinissaq sioqqullugu suliat paasisimasaqarfiginissaannut pisussaaffimmut ataqatigiissillugu isigineqassapput. Tassani aamma pineqarpoq, Arbejdsmarkedets Erhvervssikringip aalajangiinissaa sioqqullugu, ajoqusertut ilanngussaqarnissamut pisinnaatitaaffiat.

Inatsit malillugu ajutoorneq sulinermi ajutoornertut itigartinneqassaaq, sunnerneqaat eqqartorneqartoq, inuup ajoquserneranut pissutaasutut naleqqutinngippat. Naliliinermi tassani nakorsat ilisimasaqarnerat ilaatinneqassaaq, pisumi sunnerneqaatip aamma ajoqusernerup ataqatigiinneri nalonilersitsippata. Ajutoorneq aamma itigartinneqassaaq, pisoq imaluunniit sunnerneqaat, sulinermik imaluunniit pisup nalaani pissutsinik tunngaveqanngippat.

Pisoq imaluunniit sunnerneqaat inuup ajoquserneranut pissutaasutut isigineqarsinnaavoq, uumassuseqartutigut pinnguutit aamma pissusissamisoortumik tunngavilersorluagaasumik nassuiarneqarpat, suliffimmi pisup imaluunniit sunnerneqaatip kingunerisaanik inuup ajoqusernerippagu. Naliliinermi aamma mianerineqarsinnaavoq, pisoq imaluunniit sunnerneqaat imatut pissuseqarsimasoq annertussuseqarsimasorlu, tamanna pissutigalugu pilersimanissaa ilimanaateqarluni. Taamatut nassuiaatissartaqanngippat, tamanna pissuteqarsinnaavoq, inuup ajoqusernera ajutoortup immikkut iliuuseqarnerata kingunerisaanik pilersimaneranik, inuup ajoquserneranik ineriartortitsisumik ilisimaneqartumik avatangiisinit sunnerneqaateqanngitsumik.

Makisiup annersinnera sakkortooq assersuutigalugu makisikkut annernermut pissutaasutut naleqqutissaaq. Qitip qulaatungaatigut sakkortuumik annersimagaanni, pinnguutitigut pissusissamisoorpoq aamma tunngavilersugaalluarpoq qitikkut ajoquserneq. Inuup ajoqusernera taamaattoq sulinermi ajoqusernertut akuersaarneqassaaq. Akerlianik issiavimmiit nikuinnermi annialerneq, makisikkut annialernermut pissutaasutut isigineqarsinnaassanngilaq. Tamanna atuuppoq, anniarnerluunniit pilersimagaluarpat, ajoqusertup nikuinnerani. Inuup ajoqusernerata aamma sunnerneqaatip akornanni piffissatigut atassuteqarneq ajutoornerup sulinermi ajutoornertut akuersaarneqarnissaanut naammanngilaq. Piffissami tassani pineqartup qitikkut anniartaleriartorsinnaaneranik anniarnerit pissuteqarsinnaapput, aalaneq aalajangersimasoq apeqqutaatinnagu. Ajutoorneq taamaattoq suli sulinermi ajutoornertut akuersaarneqassanngilaq.

Ajutoorneq sulinermi ajutoornertut akuersaarneqarsinnaassaaq, pissutsini toorlattuni atortussamik oqimaatsumik aamma passunneqarsinnaanngitsumik kivitsinikkut ajoqusertoqarsimappat, oqimaatsumik kivitsineq taamaattoq pinnguutitigut pissusissamisoortumik aamma tunngavilersugaalluartumik qitikkut tassanngaannartumik annialernermik ineriartortitsinermut nassuiaatitut isigineqarmat. Akerlianik ajutoorneq sulinermi ajutoornertut itigartinneqassaaq, pissutsini pitsaasuni atortussamik mikinerusumik kivitsineq pineqarpat, sunnerneqaat taamaattoq pinnguutitigut pissusissamisoortuunngitsumik aamma tunngavilersugaalluanngitsumik sunnerneqaatip inuup ajoquserneranut pissutaasutut nassuiaataammat.

Ullumikkut inatsit malillugu anniaatip ajorseriarnera inuup ajoquserneratut akuersaarneqarsinnaavoq, ajorseriarneq immini inuup ajoqusernerippagu. Tamanna Eqqartuussiviit Qullersaata eqqartuussinerani allaqqavoq, Ugeskrift for Retsvæsen 2017-imi, qupperneq 516-imi, ajorseriaat akuersaarneqarsinnaasoq, pisoq imaluunniit sunnerneqaat pissutigalugu, tassanngaannartumik pisoq imaluunniit ullut tallimat iluini. Ajunngitsorsiaqarnissaq aamma taarsiiffigitinnissaq pillugit aalajangersaanermut ajorseriaatip kingunerisai aallaaviussapput.

Inatsisissatut siunnersuummi § 1, nr. 1-ip, qaqugukkut inuk ajoqusernersoq eqqarsaatigalugu piumasaqaatit, suleriaatsimut Eqqartuussiviit Qullersaata 2013-ip eqqartuussunerata kingorna ineriartortissimasaanut tunngatillugu, oqilisaaneq kingunerivaat. Allannguutissatut siunnersuutip kingunerisaanik, inuit ajoquserneri, inatsit malillugu ajunngitsorsiaqarnissamut imaluunniit taarsiiffigitinnissamut pisinnaatitaaffiliinngitsut, sulinermi ajoqusernertut akuersaarneqarsinnaassapput. Pisumi, ajutoorneq sulinermi ajutoornertut akuersaarneqarluni, tamanna immini Kalaallit Nunaanni sulinermi ajoqusernermut isumannaarineq pillugu inatsit malillugu ajunngitsorsiaqarnissamut imaluunniit taarsiiffigitinnissamut il.il. pisinnaatitaaffimmik kinguneqanngilaq. Tamatumunnga pisinnaatitaanermut nangittsumik piumasaqaataavoq, inatsisip tamatumunnga piumasaqaataasa naammassineqarnissaat.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 6-imut assinguvoq.

Tamatuma saniatigut oqaaseqaatit nalinginnaasut innersuussutigineqarput, imm. 2.1.

Nr. 2-mut

§ 14 imm. 1, oqaaseqatigiit pingajuanni aalajangersakkami atuuttumi allaqqavoq, sungiusaqqinneq kingorna suliaritinnertut ingerlanneqassasoq nakorsamit nakkutigineqartumik napparsimanermik suliaritinnermut atatillugu.

Aalajangersagaq malillugu piumasaqaatit marluk naammassineqarsimassapput, ajoqusertut suliap ingerlanerani imaluunniit suliap suliareqqitassanngortinneqarnerani, napparsimanermik suliaritinnermut aamma sungiusaqqinnermut aningaasartuutinut taarsiiffigitinnissaanut, sungiusaqqinneq nakorsamit nakkutigineqartumik kingorna suliaritinnertut ingerlanneqarpat, aamma kingorna suliaritinneq napparsimanermik suliaritinnermut atatillugu ingerlanneqarpat.

§ 14 imm. 1, oqaaseqatigiit pingajuat malillugu aningaasartuutinut taarsiissuteqarnissamik apeqqummik nalilersuinermi Arbejdsmarkedets Erhvervssikringip nalinginnaasuusutut pingaartippaa, § 14 imm. 1, oqaaseqatigiit siulliat naapertorlugu suliaritinnissamut nakorsaqarnikkut tunngavilersuuteqarnersoq. Taamaalilluni piumasaqaataavoq, suliaritinnissap pisariaqartinneqarnissaa sungiusaqqinneq pitsaanerpaaq imaluunniit ajoqusernerup kingunerisa ajorunnaarnissat angujumallugu. Nalinginnaasumik piumasaqaataavoq, ajoqusernerup aamma suliaritinnerup pissutaasutigut attaqatigiinnerat takutinneqarsinnaanissaat.

Kingorna suliaritinnissamut piumasaqaatip napparsimanermik suliaritinnermut atatillugu kingunerivaa, piffissamut tunngatillugu killiliineq, napparsimanermik suliaritinnerup aamma kingorna suliaritinnerup akornanni piffissami ingerlasumi. Oqaaseqatigiiliakkut piumasaqaatigineqarpoq, kingorna suliaritinneq pissasoq napparsimanermik suliaritinnerup kinguninngua. Taamaattoq sulinermi ajoqusernerit pillugit suliat ingerlanneqarnerini Arbejdsmarkedets Erhvervssikringip nalinginnaasumik pingaarnerutippaa, ajoqusernerup ataavartunngornissaa sioqqullugu suliaritinneq ingerlanneqarnersoq, aamma taamaalilluni pisariaqartinneqarluni, tak. inatsimmi § 14 imm. 1, oqaaseqatigiit siulliat.

Inatsisissatut siunnersuummi *§ 1, nr. 2*-kkut*,* siunnersuutigineqarpoq,§ 14 imm. 1, oqaaseqatigiit pingajuata atorunnaarnissaa.

Allannguutissatut siunnersuutigineqartup kingunerissavaa, sungiusaqqinnerup kingorna suliaritinnertut ingerlanneqartup nakorsamit nakkutigineqarnissaa piumasaqaatigineqartarunnaassasoq. Ilanngullugu allannguutissatut siunnersuutigineqartup kingunerissavaa, napparsimanermik suliaritinnerup aamma sungiusaqqinnerup akornanni piffissamut tunngatillugu ataqatigiittoqarnissaa piumasaqaatigineqartarunnaassasoq.

Suliassaqartitsinermut ministereqarfiup aamma Namminersorlutik Oqartussat nalilerpaat, suliaritinnerup nakorsartinnikkut tunngavilersuuteqarnissaanik aamma napparsimanermik suliaritinnerup aamma sungiusaqqinnerup akornanni piffissamut tunngatillugu ataqatigiissitsinissamik piumasaqaatit, suliaritinnermut aningaasartuutit taarsiissutigineqarsinnaaneri sioqqullugit, nalinginnaasumik § 14, imm. 1, oqaaseqatigiit siulliat malereeraat, aamma sulinermi ajoqusernerup kingunerisaaniit ajorunnaarneq pitsaanerpaaq angujumallugu suliaritinnissap pisariaqartinneqarnissaanut innersuussineq. Taamaalillutik Suliassaqartitsinermut ministereqarfiup aamma Namminersorlutik Oqartussat nalilerpaat, § 14, imm. 1, oqaaseqatigiit pingajuat nalinginnaasumik imminermini apeqqutaanngitsoq.

§ 14, imm. 1, oqaaseqatigiit pingajuata atorunnaarsinneqarnissaanut siunnersuutitigut siunertaanngilaq kingorna suliaritinnermut il.il. aningaasartuutinut taarsiissuteqarnissamut akuersaarnermut suleriaatsip allanngortinneqarnissaa. Naqissuserneqarpoq, § 14, imm. 1, oqaaseqatigiit siulliat malillugu suliaritinnermut aningaasartuutinut taarsiiffigitinnissap angunissaanut piumasaqaatit nalinginnaasut nangittumik atuunnissaat. Aalajangersagaq malillugu taarsiiffigitinnissamut periarfissaqarnermut nangittumik piumasaqaataassaaq, suliaritinneq, taarsiiffigitinnissamut qinnuteqaatigineqartoq, sulinermi ajoqusernerup kingunerisaaniit ajorunnaarneq pitsaanerpaaq angujumallugu pisariaqartinneqassasoq. Nangittumik aamma piumasaqaataassaaq, suliaritinnissamut nakorsartinnikkut tunngavilersuuteqarnissaq. Naggataatigut § 14, imm. 1, oqaaseqatigiit pingajuata atorunnaarsinneqarnerata kingunerisaanik piumasaqaatigineqarpoq, aallaaviatigut ajoqusernerup ataavartunngorsinnaanera sioqqullugu suliaritinnissaq, aamma tamatumuuna nangittumik piumasaqaataassalluni suliaritinnerup aamma ajoqusernerup pilernerata akornanni piffissamut tunngatillugu ataqatigiittoqarnissaa.

Atorunnaarsitsinissamik siunnersuutigineqartup ilanngullugu kingunerissavaa, aalajangersakkap piumasaqaatinut Kalaallit Nunaanni inuiaqatigiinni naammassiuminaatsunut innersuussiunnaarnissaa, pingaartumik nunaqarfinni mikinerusuni nalinginnaasumik nakorsanik amigaateqartoqartillugu. § 14, imm. 1, oqaaseqatigiit pingajuata atorunnaarsinneqarnerata kingunerissavaa, § 14-i ataatsimut isigalugu Kalaallit Nunaanni pissutsinut pitsaanerusumik naapertuunnerulernissaa.

Nangittumik sillimmasiisarfiit imaluunniit Arbejdsmarkedets Erhvervssikringip nalilertassavaat, sungiusaqqinnissamut aningaasartuutinut taarsiissuteqarnissamut piumasaqaatit naammassineqarnersut.

Aalajangersagaq siunnersuutigineqartoq Kalaallit Nunaanni pissutsinut tulluarsagaavoq.

Tamatuma saniatigut oqaaseqaatit nalinginnaasut innersuussutigineqarput, imm 2.4.

Nr. 3-mut

§ 15, imm. 1-imi aalajangersakkami atuuttumi allaqqavoq, napparsimaneq pissutigalugu suliaritinnerup, sungiusaqqinnerup imaluunniit piginnaanngorsaqqinnerup kingorna ajoqusertup siunissami peqqissutsikkut inissisimaffigisinnaasaa aamma inuussutissarsiornissamut periarfissai pillugit missiliuusiornissamut tunngavissaqarpat, Arbejdsmarkedets Erhvervssikringip aalajangissagaa, ajoqusertoq § 21 malillugu inuussutissarsiorsinnaanerminik annaasaqarnerminut aamma § 22 malillugu ataavartumik ajoquteqalernerminut taarsiiffigitinnissamut pisinnaatitaanersoq. Sulinermi ajoqusernerup nalunaarutigineqarneraniit ukiup ataatsip qaangiutinnginnerani aalajangiisoqassaaq. Inuussutissarsiornikkut nappaatinut, Erhvervssygdomsudvalgetimut saqqummiunneqartussanut, piffissarititaavoq ukiut marluk.

Aamma § 15, imm. 2-mi aalajangersakkami atuuttumi allaqqavoq, sulinermi ajoquserneq toqumik kinguneqarsimappat, imm. 1-imi taaneqartutut piffissaliussat iluanni aalajangersarneqassasut, toqunerup nalunaarutigineqarneraniit naatsorsorneqartumik, toqusoqarnerani qimagaasut ikaarsaarnermi aningaasannannissamut, pilersuisumik annaasaqarnermut taarsiiffigitinnissamut aamma qimagaasunut ajunngitsorsiaqarnissamut pisinnaatitaanersut.

Taamaalilluni Arbejdsmarkedets Erhvervssikringi piffissarititaasut iluanni ajoqusernerup nalunaarutigineqartoq sulinermi ajoqusernertut akuersaarneqarsinnaanera pillugu aalajangiinissamut pisussaaffeqarpoq, tassunga ilanngullugit ajoqusertoq aamma qimagaasut ataavartumik ajoquteqalerneq pillugu ajunngitsorsiaqarnissamut aamma inuussutissarsiorsinnaanermik annaasaqarneq pillugu taarsiiffigitinnissamut pisinnaatitaanersut (ataatsimoorussamik aalajangiineq).

Malittarisassat atuuttut malillugit piffissarititaasut naatsorsorneqassapput piffissamiit, Arbejdsmarkedets Erhvervssikringip ajutoorneq imaluunniit napparsimanermik nalunaarutiginninnermik tigusaqarnera. Tamanna pissuteqarpoq, Arbejdsmarkedets Erhvervssikringip suliassaq nalunaarutigineqareersimatinnagu suliamik ingerlatsisinnaanngimmat.

Inatsisissatut siunnersuummi *§ 1, nr. 3-*mi*,* siunnersuutigineqarpoq § 15-imi imm. 1-ip aamma 2-p atorunnaarsinneqarnissaat. Imm. 3 tamatuma kingorna imm. 1-inngussaaq.

Siunnersuut kinguneqassaaq, § 15, imm. 1 aamma 2-mi, sulinermi ajoqusernermik nalunaarutigineqartunik suliaqarnermut aamma inatsit malillugu ajoqusertoq ikiorsiinernut pisinnaatitaaffeqarnersoq pillugu aalajangiinermut, piffissarititat inatsisitigut aalajangerneqartut atorunnaarsinneqarnerannik. Suliassat sulinerineqartarnerannik piffissaq sivikillineqarnissaa siunertaralugu, Kalaallit Nunaanni sulinermi ajoqusernermik isumannaallisaaneq pillugu inatsimmi suliat aalajangiinerillu assigiinngitsut akornanni annertuumik nikerarsinnaasut eqqarsaatigalugit, suliassat suliarineqartarnerannut atatillugu Arbejdsmarkedets Erhvervssikringi annertunerusumik eqaannerusumik aaqqissuussinissaanut periarfissaqalissaaq. Siunnersuut Danmarkimi sulinermi ajoqusernermut isumaanaallisaaneq pillugu inatsit malillugu piffissarititat inatsisitigut aalajangerneqartut atorunnaarsinneqarnerat 1. juli 2024-mi sunniuteqalersumut ataqatigiissillugu isigineqassaaq.

Siunnersuutip kingunerissavaa, akuersaarnermut aamma taarsigassarsianut ajunngitsorsiassanullu apeqqutit pillugit Arbejdsmarkedets Erhvervssikringi ataatsimoorussamik aalajangiinissaanut piumasaqaateqarunnaartoq.

Siunnersuummi piumasaqaataavoq anguniakkat qulaani taaneqartut Kalaallit Nunaanni sulinermi ajoqusernermut isumannaarineq pillugu inatsimmi sulianut ilaatinneqartunut aallaaviatigut aamma atuutissammata, Kalaallit Nunaanni pissutsit eqqarsaatigalugit aamma Kalaallit Nunaanni Namminersorlutik Oqartussat oqaloqatigalugit Kalaallit Nunaanni sulinermi ajoqusernermut isumannaarineq pillugu inatsit malillugu suliani suliassat suliarineqartarnerannut piffissamut immikkut ittunik aalajangersaasoqanngippat. Ilanngullugu piumasaqaataavoq, ingerlatsinermi inatsisitigut tunngaviusut najoqqutassallu Kalaallit Nunaannut atuuttut naapertorlugit sulinermi ajoqusernermut suliassaqarfimmi suliassanut assigiinngitsunut ataasiakkaanut suliassat suliarineqartarnerat pillugu anguniagassaliornissaq, tamanut tikinneqarsinnaasariaqartut, aamma suliassat suliarineqartarnerannut piffissaq naatsorsuutigisaq pillugu Arbejdsmarkedets Erhvervssikringip suliami peqataasut ilisimatittariaqarlugit. Ilanngullugu piumasaqaataavoq, suliami aalajangersimasumi suliassat suliarineqartarnerannut piffissaq naatsorsuutigineqartutut nalunaarutigineqartoq eqquutsinneqarsinnaanngippat, Arbejdsmarkedets Erhvervssikringip suliami peqataasut nalunaaruteqarfigissagai. Ingerlatsinermi inatsisitigut tunngaviusut aamma suleriaatsut atuuttut malillugit Arbejdsmarkedets Erhvervssikringip sulinermi ajoqusernermik suliani aalajangiisarnissaa piffissami naapertuuttumik pisarnissaanut siunnersuutip allanngortinnavianngilaa.

Tamatumunnga § 1, nr. 19-imut oqaaseqaatit aamma oqaaseqaatit nalinginnaasut, imm. 2.2, innersuussutigineqarput.

Nr. 4-mut

§ 16-i atuuttoq malillugu ajoqusernerup kingunerisaani ajoqusertoq tamakkiisumik ilaannakortumilluunniit sulisinnaajunnaarnermini ullormusianik pisinnaatitaavoq. Ullormusiat § 18 malillugu suliffeerunnermi ikiorsiissutinut akigititaq qaqugukkulluunniit atuuttoq annertoqatigaat, tak. suliffeerunnermi ikiorsiissutit pillugit inatsisartut inatsisaat nr. 2, 15. maj 2014-imeersoq. Ajoqusertup napparsimanermut nalunaaruteqarneq sioqqullugu sapaatit akunnerini 13-ini agguaqatigiissillugu nalunaaquttap akunneri sulineranut atatillugu akigititaq atorneqassaaq, taamaattoq amerlanerpaamik nalunaaquttap akunneri 40-t ikinnerpaamillu nalunaaquttap akunneri 20-t. Suliffeerunnermi ikiorsiissutinut nalunaaquttap akunnermut akigititaq tassaavoq sulisartut ilinniarsimanngitsut pillugit akissarsiat pillugit SIK´p aamma Inatsisartut akornanni isumaqatigiissut malillugu akissarsiat ikinnerpaaffiisa 90 %-ii.

Inatsisissatut siunnersuummi *§ 1, imm. 4*-mi siunnersuutigineqarpoq *§ 18, oqaaseqatigiit siullerni*, »suliffeerunnermi ikiorsiissutit« allanngortinneqassasoq ima »suliffissarsiortunut ikiorsiissutit pillugit Inatsisartut inatsisaat nr. 7, 20. juni 2022-meersumi napparsimanermi suliffissarsiortunut ikiorsiissutit«.

Namminersorlutik Oqartussat nalunaaruteqarnikkut nr. 78, 14. december 2023-imeersukkut, suliffeerunnermi ikiorsiissutit pillugit Inatsisartut inatsisaat nr. 2, 15. maj 2014-imeersoq atorunnaarsinneqartoq peqatigalugu, suliffissarsiortunut ikiorsiissutit pillugit Inatsisartut inatsisaat nr. 7., 20. juni 2022-meesut ulloq 1. januar 2024-mi atuutilersinneqarnerata allannguineq kinguneraa. Taamaalilluni suliffissarsiortunut ikiorsiissutit suliffeerunnermi ikiorsiissutit taarserpaat. Suliffissarsiortunut ikiorsiissutit pillugit Inatsisartut inatsisaat nr. 7, 20. juni 2022-meersumi § 20, imm. 1 malillugu suliffissarsiortunut ikiorsiissutinut akigititaq procentinngorlugu naatsorsorneqartarpoq, sulisartut ilinniarsimanngitsut pillugit akissarsiat pillugit SIK aamma Naalakkersuisut akornanni isumaqatigiissut malillugu nalunaaquttap akunneranut akissarsiat ikinnerpaaffiusut tunngavigalugit aamma napparsimanermi nalunaaquttap akunneranut akissarsiat ikinnerpaaffiisa 90 %-ii.

Siunnersuut isumaqarpoq, siunissami ajoqusertunut ullormusianut akigititat suli sulisartut ilinniarsimanngitsunut isumaqatigiissut atuuttoq malillugu napparsimanermi akigititaq tunniunneqartartoq, nalunaaquttap akunneranut ikinnerpaaffittut akissarsiaritinneqartoq malillugu nalimmassarneqartassasoq, taamaalilluni ullormisuanut akigititap annertussusia maannakkutut attanneqarluni.

Nr. 5-imut

*§ 21, imm. 7, oqaaseqatigiit aappaata* atuuttup kinguneraa, ajoqusertumut piffissamut aalajangiiffiusumut, tak. imm. 1, utoqqalinersiaqalernissamut ukiorititat ukiut marluinnanngorpagit sivikinnerulluniluunniit, taarsigassarsiat § 31, imm. 4-mi malittarisassat malillugit tunniunneqartassasut, taarsigassarsiat aningaasanngortilugit ukiumut ingerlaavartumik taarsigassarsianik tunniussisarnerup annertoqataanik, tak. imm. 6.

Aalajangersakkap kinguneraa, ajoqusertoq, utoqqalinersiaqarnissamut ukiorititat ukiunik marlunnik sivikinnerusumik pisinnaatitaalertussaq, pisuni tamani inuussusissarsiornermik annaasaqanermut taarsigassarsiassani taarsigassarsiat aningaasanngortillugit tunineqassasoq, ingerlaavartumik taarsigassarsiat ukiumut tunniunneqartartut annertoqataanik. Tamanna aamma atuuppoq ajoqusertunut, utoqqalinersiaqalereertunut, inuussutissarsionermik annaasaqarnera 50 %-i qaangerneraa inorneraaluunniit apeqqutaatinnagu aamma atuulluni.

Inatsisissatut siunnersuummi *§ 1, imm. 5-ikkut* siunnersuutigineqarpoq, *§21, imm. 7, oqaaseqatigiit aappaat* atorunnaarsinneqassasoq taarsiullugulu ima oqaasertalerneqarluni, ajoqusertoq piffissami aalajangiiffiusumi utoqqalinersiaqarnissamut ukiorititat ukiunik marlunnik sivikinnerusumilluunniit angussappagit, tak. utoqqalinersiaqarneq pillugu Inatsisartut inatsisaat, taarsigassarsiat § 31, imm. 4-mi malittarisassat malillugit tunniunneqartassasut taarsigassarsiat aningaasanngorlugit naleqqersuutilerlugit inummut ataatsimut utoqqalinersiaqalernissamik ukiorititat ukiut marluk qaangiunneranni anguneqartussatut aalajangersarneqartut, ukiumut ingerlaavartumik taarsigassarsiat annertoqataannik amerlisarlugit.

Siunnersuut kinguneqassaaq, taarsigassarsiat aningaasanngortinneqarnerannut naleqqersuutip, ajoqusertup utoqqalinersiaqarnissamut ukiorititat angunissaannut ukiut marluinnanngorpata, appasinnerulernissaa malittarisassanut atuuttunut naapertuuttumik pinngitsoortinneqassasoq. Kalaallit Nunaanni utoqqalinersiaqalernissamut ukiorititat tassaapput ukiut 67-it, tamannalu kingunerivaa, ajoqusertoq 65-inik ukioqalerpat taarsigassarsiat aningaasanngortinneqarnerannut naleqqersuut appasinnerulissanngitsoq. Peqatigalugu siunnersuutip kingunerissavaa, ingerlaavartumik taarsigassarsiat aningaasanngortinneqarnerannut allannguinermi, taarsigassarsiat aningaasanngortinneqarnerannut naleqqersuummik naatsorsueriaatsip allanngortinneqarnera. Siunnersuut siunnersuummi § 1, nr. 9-mut ataqatigiissillugu isigineqassaaq, tamatuma kingorna taarsigassarsiat aningaasanngortinneqarnerannut naleqqersuutip sillimmasiinermik naatsorsuisarnermut tunngatillugu tunngaviit aallaavigalugit aalajangersarneqarnissaa aamma ukiumiit ukiumut nikerartuussalluni. Tamanna kingunerissavaa, inatsit atuuttoq malillugu naleqqersuummik aalajangersimasumik aalajangersaasoqarsinnaanngitsoq. Akerlianik innersuussutigineqarpoq § 31-mi malittarisassat malillugit, inummut utoqqalinersiaqarnissamut ukiorititat angunissaannut ukiut marluinnanngorpagit, naleqqersuut. Naleqqersuut taanna ukiumut aalajangersarneqartarpoq.

Oqaaseqaatinut nalinginnaasunut, imm. 2.8, innersuussisoqarpoq.

Nr. 6-imut.

Kalaallit Nunaanni sulinermi ajoqusernermut isumannaarineq pillugu inatsit malillugu ullumikkut Arbejdsmarkedets Erhvervsikring inatsisitigut tunngavissaqanngilaq, inuussutissarsiorsinnaanermik annaasaqarneq pillugu inaarutaasumik naliliinissamut, peqatigalugu taarsiissutit inaarutaasut pillugit aalajangiineq sioqqullugu piffissamut inuussutissarsiorsinnaanermik annaasaqarnermut ingerlaavartumik taarsiissutinik akuersissuteqarneq.

Inatsisissatut siunnersuummi *§ 1, nr. 6-imi*, siunnersuutigineqarpoq *§ 21-*mi *immikkoortumik 8-mik* nutaamik ikkussisoqassasoq, tamatuma malitsigissallugu § 31, imm. 1, oqaaseqatigiit siullerni malittarisassat malillugit taarsiissutit aningaasanngorlugit ataatsikkut tunniutassat tunniunneqarpata, ajoqusertoq piffissamiit inuussutissarsiornermik annaasaqarnerani uppernarsineqarfianiit ingerlaavartumik taarsiissutinik pisinnaatitaassasoq, taamaattoq piffissamiit sulinermi ajoqusernerup nalunaarutigineqarnera sioqqullugu pinnagu, aamma piffissamut taarsiissutinik tunniutassanngortitsiffiusoq tikillugu.

Ilanngullugu siunnersuutigineqarpoq, *§ 21-mi* *immikkoortumik 9-mik* nutaamik ikkussisoqassasoq, tamatuma kingorna §§ 46 aamma 47 malillugit suliat suliareqqitassanngortuni imm. 7-mi 8-milu malittarisassat assinganik atorneqarlutik. Suliani taakkunani piffissaq suliareqqitassanngorlugu qinnuteqarfiusoq sioqqullugu, imaluunniit Arbejdsmarkedets Erhvervssikringip suliaq suliareqqilernissaa sioqqullugu, tak § 47, taarsiissutinik tunniussisoqarneq ajorpoq.

Imm. 8 tamatuma kingorna imm. 10-nngussaaq.

Siunnersuutikkut suliani ajoqusertumut inuussutissarsiornermik annaasaqarnermut ingerlaavartumik taarsiissutit pillugit akuerineqarsinnaasuni, taarsiissutit aningaasanngorlugit tunniunneqartussanngortuni, periarfissamik pilersitsisoqassaaq, tamatuma suliani inuussutissarsiornermik annaasaqarnermut ingerlaavartumik taarsiissutinik tunniunneqartussanngortuni naapertuuttumik pisoqarnissaanik qulakkeerissalluni.

Inuussutissarsiornermik annaasaqarnermut ingerlaavartumik taarsiissutinik akuersisoqartillugu, ingerlaavartumik taarsiissutit aallartinneqassapput, piffissamiit inuussutissarsiornermik annaasaqarnerup uppernarsineqarfianiit. Piffissaq tamanna taarsiissutit pillugit aalajangiineq sioqqullugu inissisimasinnaavoq. Taamaattoq ingerlaavartumik taarsiissutit siusinnerpaamik tunniunneqarsinnaapput, piffissamiit ajoquserneq sillimmasiisarfimmut imaluunniit Arbejdsmarkedets Erhvervssikringimut nalunaarutigineqarfianiit.

Suliani suliareqqitassanngortuni, taarsiissutit siusinnerpaamik tunniunneqarsinnaapput, piffissamiit suliamik suliareqqitassanngorlugu qinnuteqarfiusumiit. Suliani Arbejdsmarkedets Erhvervssikringi nammineq iliuuseqarneratigut suliareqqitassanngortuni, taarsiissutit siusinnerpaamik tunniunneqarsinnaapput, piffissamiit suliap suliareqqitassanngornera pillugu Arbejdsskadestyrelsip aalajangiinerani piffissaq allaqqasoq malillugu.

Siunnersuut sulinermi ajoqusernermik isumannaarineq pillugu inatsimmi malittarisassanik atuuttunik naapertuuppoq.

Inatsisissatut siunnersuummi imm. 2.8-mut oqaaseqaatit nalinginnaasut innersuussutigineqarput.

Nr. 7-imut

§ 28, imm. 2, oqaaseqatigiit aappaanni aalajangersakkami atuuttumi allaqqavoq, suliassaqartitsinermut ministerip inuit sulisitsisuminni najugaqartut nerisaqarnerisa aamma ineqarnerisa nalingi aalajangersassagai.

Suleriaaseq nalinginnaasoq malillugu, Kalaallit Nunaanni sulinermi ajoqusernermut isumannaarineq pillugu inatsimmi § 29, imm. 1-imi naleqqussaanerit allat assingannik periuseqarluni, nerisaqarnermut aamma ineqarnermut akigititat naleqqussarneqartarput. Aalajangersakkami innersuussutigineqarput sulinermi ajoqusernermut isumannaarineq pillugu inatsimmi § 25, imm. 1-imi malittarisassat, tamatuma kingorna akigititat ukiut tamaasa 1. januar naleqqussarneqartarlutik ukiumut naatsorsuiffiusumut pineqartumut procentitigut 2,0 pct.-inik tulluarsarneqartarlutik, tak. akigititanik naleqqussaanermi procenti pillugu inatsimmi § 2.

Suliassaqartitsinermut ministeri ukiut tamaasa ukiup tulliani 1. januar atuutilertussamik inuit sulisitsisuminniittut nerisaqarnerisa aamma ineqarnerisa nalinginik aalajangersaasarpoq. Ukioq 2022-mut nerisaqarnermut aamma ineqarnermut akigititat Sulisilluni Ajoqusernerit pillugit Sullissiviup nittartagaani saqqummiunneqarput. Inunnut sulisitsisuminniittunut nalingi ukiumut 43.800 kr-inut annertussusilerneqarput, nerisaqarnermuinnarli nalinga ullormut 98 kr-inut annertussusilerneqarluni.

Inatsisissatut siunnersuummi *§ 1, nr. 7*-mi*,* siunnersuutigineqarpoq, § 28, imm. 2, oqaaseqatigiit aappaat ima allanneqassasoq: »Inuit sulisitsisuminniittut nerisaqarnerinut aamma ineqartinnerinut naliusutut akigitinneqartut, Kalaallit Nunaanni Akileraartarnermut Aqutsisoqarfiup ukiumut pineqartumut aalajangersagaat akigititat assingaat.«

Akeqanngitsumik nerisaqarnerup aamma ineqarnerup nalingi ajoqusertup ukiumut akissarsiaanut ilaatinneqassapput, inuussutissarsiorsinnaanermik annaasaqarnermut taarsissutissanik naatsorsuinermut atorneqartut.

Siunnertuutitigut ajoqusertut ataasiakkaat sulisitsisuminni nerisaqarnerisa aamma ineqarnerisa nalingi Kalaallit Nunaanni Akileraartarnermut Aqutsisoqarfiup akileraartarnermi nerisaqarnermut aamma ineqarnermut akigititatut aalajangersagaat malissavaat. Taamaaliornikkut ajoqusertut akeqanngitsumik nerisaqarnermut aamma ineqarnermut akigititat akornanni assigiinngissutaasunik misigisaqassanngillat, pineqartup akileraartarneranik naatsorsuinermut atorneqartunik, aamma akeqanngitsumik nerisaqarnermut aamma ineqarnermut akigititat, sulinermi ajoquserneq pillugu taarsiiffigitinnermik aalajangersaanermut atorneqartunik. Taamaalilluni allannguutissatut siunnersuutigineqartoq, Kalaallit Nunaanni sulinermi ajoqusernermut aamma akileraartarnermut tunngatillugu, akeqanngitsumik nerisaqarnermut aamma ineqarnermut akigititanik tulluarsaanermik kinguneqassaaq.

Kalaallit Nunaanni Akileraartarnermut Aqutsisoqarfiup najoqqutassatut innersuussinikkut akigititat aalajangersassavai. Ajoqusertunut sulisitsisuminni akeqanngitsumik nerisaqartunut aamma ineqartunut, najoqqutassatut innersuussummi akigititat eqimattakkaat sisamat aallaaviusumik attuumassuteqassapput. Pineqarput imm. A (akeqanngitsumik ineqarnerup nalinga), imm. B (akeqanngitsumik nerisaqarnerup nalinga), imm. D (aatsitassanut aamma kommunit agguataarnerisa avataannut akeqanngitsumik nerisaqarneq aamma ineqarneq) aamma imm. E (pisortanut aamma akunnittarfinni pisortanut il.il. akeqanngitsumik najugaqarneq).

Suleriaaseq nalinginnaasoq malillugu Kalaallit Nunaanni Akileraartarnermut Aqutsisoqarfiup nerisaqarnermut aamma ineqarnermut akigititat Kalaalli Nunaanni Naatsorsueqqissaartarfiup atuisunut akit naleqqersuutaat tamakkiisoq tunngavigalugu naleqqussaanikkut aalajangersartarpai (”nioqqutissat aamma sullissinerit tamakkerlugit”) kisitsisit 2008-minngaanneersut tunngavigalugit, ukiut tamaasa nallimmassarneqartartut. Akigititanik nutaanik naatsorsuinermi atuisunut akit naleqqersuutaata allannguutaa ilanngunneqartarpoq imaluunniit ilanngaatigineqarluni.

Siunnersuutip akigititanik naleqqussaaneq kingunerissavaa, Kalaallit Nunaanni sulinermi ajoqusernermut isumannaarineq pillugu inatsit malillugu akigititat atuuttut aallaaviusumik, Kalaallit Nunaanni Akileraartarnermut Aqutsisoqarfimmiit saqqummiunneqartartuniit, akigititanit appasinnerummata.

Kalaallit Nunaanni sulinermi ajoqusernermut suliassaqarfimmi nerisaqarnerup aamma ineqarnerup 2022-mi nalingi, tak. nalunaarut nr. 140, 8. oktober 2021-meersoq, inunnut sulisitsisuminniittunut ukiumut 43.800 kr-inut aalajangersarneqarput. Kalaallit Nunaanni akileraartarnermut suliassaqarfimmi tamakkiisumik nerisaqarnermut aamma ineqarnermut 2022-mi nalingititai katillugit ukiumut 55.100 kr-inut aalajangersarneqarput, tak. imm. A aamma B Akileraartarnermut Aqutsisoqarfiup 2022-mut najoqqutassatut innersuussutaat. Taamaalilluni inuit ajoquserneq sioqqullugu akeqanngitsumik nerisaqartut aamma ineqartut ukiumut aningaasarsiaat aalajangersarneqassapput 11.000 kr-inik qaffasinnerusumik, inuussutissarsiorsinnaanermik annaassaqarnermut taarsiissuteqarnissamut aningaasartuutit annikitsumik qaffannissaannik kinguneqartussamik. Taamaattoq taarsiissuteqarnissamut aningaasartuutit qaffasinnerusut annikitsuinnaanissaat nalilerneqarpoq, ajoquserneq sioqqullugu sulisitsisuminni akeqanngitsumik nerisaqartut aamma ineqartut ikitsuinnaammata.

Inuit eqimattat pineqartillugit, Kalaallit Nunaanni Akileraartarnermut Aqutsisoqarfiup najoqqutassatut innersuussutaani imm. D-mi ilaatinneqartut, tamakkiisumik ineqarnermut aamma nerisaqarnermut nalingi ukiumut ataatsimoortillugit 2022-mi 40.400 kr-inut aalajangersarneqarput. Taamaalilluni inuit eqimattat taakkua aningaasartuutaat aningaasaqarnikkut annikitsumik annikillititsissapput. Taamaattoq taarsiissuteqarnissamut aningaasartuutit annikinnerusut annikitsuinnaanissaat nalilerneqarpoq.

Taamaalilluni siunnersuut ataatsimoorullugu inuussutissarsiorsinnaanermik annaasaqarnermut taarsiissuteqarnissamut qaffasinnerusumik aamma appasinnerusumik aningaasartuuteqarnissamik killilimmik kinguneqassaaq.

Taamaalillutik inatsisip nerisaqarnermut aamma ineqarnermut akigititai siunissami Suliassaqartitsinermut ministereqarfimmit nalunaarutikkut atuutilersinneqartukkut aalajangersarneqartassanngillat, kisianni Kalaallit Nunaanni Akileraartarnermut Aqutsisoqarfimmiit najoqqutassatut innersuussutaani allaqqasassallutik, Naalakkersuisut ukiumut pineqartumut aalajangigaat tunngavigalugit.

Aalajangersagaq siunnersuutigineqartoq Kalaallit Nunaanni pissutsinut tulluarsagaavoq.

Tamatuma saniatigut oqaaseqaatit nalinginnaasut innersuussutigineqarput, imm. 2.12.

Nr. 8-mut

§ 30, imm. 4, oqaaseqatigiit siullianni aalajangersakkami atuuttumi allaqqavoq, aningaasat imm. 1-imi taaneqartut, akuerineqarnerisa nalunaarutigineqarneraniit sapaatit akunneri sisamat qaangiutereerneranni akilerneqarpata, aningaasat ernialersorneqassapput sapaatip akunnerinik sisamanik piffissarititaasup qaangiunneraniit, aningaasat akilerneqarnissaata tungaannut, ukiumut ernialerlugit erniamut, kingusinaarluni akiliinermut il.il. erniaritinneqartut pillugit inatsimmi aalajangersarneqartumut, assingusumik.

Aningaasat pineqartut Kalaallit Nunaanni sulinermi ajoqusernermut isumannaarineq pillugu inatsit malillugu taarsiissutaapput aamma ajunngitsorsiaapput.

Aalajangersakkap siunertaraa aalajangiisoqartillugu taarsiissutinik aamma ajunngitsorsianik ajoqusertunut aamma qimagaasunut piaartumik akiliisarnissap isumannaarneqarnissaa.

Taamaattumik ajoqusertumut taarsiissutissat aamma ajunngitsorsiassat sapaatip akunnerinik sisamanik piffissarititaasup qaangiunneraniit ernialersorneqassapput. Tamanna isumaqarpoq, ullumikkut piffissap ernialersuilerfiusussap, ajoqusertut aamma qimagaasut aalajangiineq pillugu naammagittaalliuteqarnissannut sapaatip akunnerinik arfinilinnik piffissarittaasoq, sapaatit akunnerinik marlunnik sioqqullugu, inissisimanera, tak. inatsimmi § 49, imm. 2, oqaaseqatigiit aappaat.

Taarsiissutinik imaluunniit ajunngitsorsianik akiliinissaq pinngitsoortinniarlugu, naammagittaalliutaasinnaasup kingunerisassaa apeqqutaatillugu, akilerneqartussaanngikkaluakkanik, sillimmasiisarfiit taarsiissutinik imaluunniit ajunngitsorsianik akiliinissaq utaqqisussaassavaat, naammagittaalliuteqarnissamut sapaatip akunnerinik arfinilinnik piffissarititaasup qaangiunnissaata tungaanut. Sillimmasiisarfiup naammagittaalliuteqarnissamut piffissarittaasup qaangiunnissaa utaqqippagu, akiliinissamut sapaatip akunnerinik sisamanik piffissarititaasoq naapertorlugu akiliisoqassanngilaq. Akiliinissamut piffissarititaasoq qaangerneqarpat, ernialersorneqassaaq, pisuni taamaattuni erniassat naatsorsorneqarnissaannik kinguneqartussamik.

Taamaattumik ullumikkut aaqqissuussineq, taarsiissutinik akiliinissamut sapaatit akunneri sisamat piffissarititaallutik, kisianni naammagittaalliuteqarnissamut sapaatip akunneri arfinillit piffissarititaallutik, siunertamut naapertuutinngitsutut nalilerneqarpoq.

Inatsisissatut siunnersuummi *§ 1, nr. 8*-imi*,* *§ 30, imm. 4, oqaaseqatigiit siullianni* siunnersuutigineqarpoq»sapaatit akunneri sisamat« allanngortinneqassasoq »sapaatit akunneri arfineq-marluk«-mut, aamma »sapaatit akunneri sisamanik piffissarititaasoq« allanngortinneqassasoq »sapaatit akunneri arnieq-marlunnut piffissarititaasoq«-mut.

Siunnersuutikkut akiliinissamut piffissarititaasoq sapaatit akunnerinut arfineq-marlunnut aalajangersarneqarpoq aamma taamaalilluni naammagittaalliuteqarnissamut piffissarititaasumut sanilliullugu sapaatip akunneranik sivisunerulluni. Taamaaliornikkut sillimmasiisarfiit aamma Arbejdsmarkedets Erhvervssikringi il.il. taarsiissutinik aamma ajunngitsorsianik akiliinissaq utaqqissussinnaalissavaat, piffissarititaasup qaangiunnissaata tungaanut. Taamaalilluni qulakkeerneqassaaq, naammagittaalliuteqarnissamut piffissarititaasup qaangiutereernerani akiliinissap eqqortuunissaa, aamma anigaasat, ullormiit akuersissutigineqarnerisa nalunaarutigineqarneraniit sapaatit akunneri arfineq-marluk qaangiutereerneranni ernialersorneqannginnissaat.

Taamaalilluni siunnersuut isumaqarpoq, sapaatit akunnerini arfineq-marlunni piffissap kingorna aatsaat kingusinaartumik akiliinermut ernialersuisoqarnissaa.

Aalajangersagaq siunnersuutigineqartoq Kalaallit Nunaanni pissutsinut tulluarsagaavoq.

Tamatuma saniatigut oqaaseqaatit nalinginnaasut innersuussutigineqarput, imm. 2.12.

Nr. 9-mut

Sulinermi ajoqusernerup ajoqusertup sulinikkut isertitaqarsinnaassusia appartissimappagu, ajoqusertoq inuussutissarsiorsinnaanermik annaasaqarnerminut taarsiiffigitinnissamut pisinnaatitaaffeqarpoq. Malittarisassat atuuttut malillugit ajoqusertup imaluunniit taassuma qimatai inuussutissarsiorsinnaanermik annaasaqarnermut taarsiiffigitinnissamut akuersaarneqassapput, ajoqusertup toquneratigut pilersuisumik annaasaqarsimasut.

Taarsiissuteqarneq ingerlavartumik taarsiissutitut imaluunniit ataatsikkut tunniutassanngortitatut akilerneqarsinnaapput. Ingerlaavartumik taarsiissuteqarneq qaammatikkaarlugit akilerneqartarpoq, tigusisup utoqqalinersiuteqalernissaata tungaanut imaluunniit ingerlaavartumik taarsiissuteqarnerup atorunnaarnissaata tungaanut. Taarsiissutit ataatsikkut tunniutassanngortitat ataasiartumik akilerneqassapput.

Kalaallit Nunaanni sulinermi ajoqusernermut isumannaarineq pillugu inatsimmi § 21 malillugu 50 procent inorlugu inuussutissarsiorsinnaanermik annaasaqarnermut taarsiissuteqarnissaq inaarutaasumik akuersissutigineqartoq, nalinginnaasumik, aamma taarsiiffigitinnissamut pisinnaatitaasoq akuersiteqqaarnagu, ataatsikkut tunniutassanngortinneqassaaq, tak. Kalaallit Nunaanni sulinermi ajoqusernermut isumannaarineq pillugu inatsimmi § 31, imm. 1, oqaaseqatigiit siulliat.

50 procentimik imaluunniit taanna qaangerlugu inuussutissarsiorsinnaanermik annaasaqarnermut taarsiissuteqarnissaq inaarutaasumik akuersissutigineqartoq, taarsiiffigitinnissamut pisinnaatitaasup noqqaassuteqarneratigut ataatsikkut tunniutassanngortinneqarsinnaavoq, tak. Kalaallit Nunaanni sulinermi ajoqusernermut isumannaarineq pillugu inatsimmi § 31, imm. 2, oqaaseqatigiit siulliat. Taamaattoq taarsiissutissat inuussutissarsiorsinnaanermik annaasaqarnerup 50 procenti angullugu nalingi annerpaamik ataatsikkut tunniutassanngortinneqarsinnaapput.

Pilersuisumik annaasaqarnermut taarsiissutit piffissami aalajangersimasumi ingerlaavartumik taarsiissutitut akuersissutigineqassapput, ulloq toquffimmiit atuuttumik akilerneqartussat aamma sivisunerpaamik ukiuni qulini, tak. Kalaallit Nunaanni sulinermi ajoqusernermut isumannaarineq pillugu inatsimmi § 24, imm. 2. Pilersuisumik annaasaqarnermut taarsiissutit aallaaviatigut ingerlaavartumik taarsiissutitut akilerneqassapput, kisinni qimagaasup noqqaassuteqarneratigut ataatsikkut tunniutassanngortinneqarsinnaallutik, tak. Kalaallit Nunaanni sulinermi ajoqusernermut isumannaarineq pillugu inatsimmi § 24, imm. 3, tak. § 31, imm. 3.

Kalaallit Nunaanni sulinermi ajoqusernermut isumannaarineq pillugu inatsimmi § 31, imm. 4, oqaaseqatigiit siullianni allaqqavoq, ingerlaavartumik taarsiissutinik ataatsikkut tunniutassanngortitsineq allanngortitsinerup nalaani ikiorsiissutit angissusaat tunngavigalugit pissasoq, tassa piffissami, aningaasat akilerneqarsinnaaffianni.

Ingerlaavartumik taarsiissutinik ataatsikkut tunniutassanngortitsinermi taarsigassarsiat aningaasanngortinneqarnerannut naleqqersuutit atorneqassapput, aalajangersakkamut inatsimmi oqaaseqatit malillugit toqusoqartarnermut tunngatillugu piumasaqaatinik aamma erniat qaffasissusaannik imaqartut. Taarsigassarsiat aningaasanngortinneqarnerannut naleqqersuutit aalajangersarneqarput siumoortumik naatsorsuinermut tunngaviit malillugit aamma ullumikkut naliusup naatsorsorneqarnissaanut, taarsiiffigitittussap pissarsiassai nangittumik ingerlaavartuugaluarpata. Aalajangersakkami allanneqarpoq, piffissaq allanngortitsiffiusoq tassaammat piffissaq, aningaasat akilerneqarsinnaaffiat, imatut isumaqartoq, piffissami tassani ajoqusertup inuussutissarsiornikkut atugai naammattumik erseqqissarneqassasut.

Taarsigassarsiat aningaasanngortinneqarnerannut naleqqersuutinik aalajangersaanermut tunngaviit 1978-imiilli allanngortinneqanngillat aamma tunngavinnut assingullutik, sulinermi ajoqusernermut isumannaarineq pillugu inatsit malillugu atorneqartunut, taassuma 2007-mi allanngortinneqarnissaa sioqqullugu.

Allanngortitsinermi taarsigassarsiat aningaasanngortinneqarnerannut naleqqersuutinut immikkuualuttut arlallit apeqqutaapput, siunissami taarsiissutissat naatsorsorneqarsinnaanissaat siunertaralugu, tigusisussap utoqqalinersiuteqalernissaata tungaanut. Immikkuualuttut tulliuttut marluk aalajangersakkami ilaapput:

* Toqusoqartarnermut tunngatillugu piumasaqaatit: U74-imut naleqqersuutitut taagorneqartoq, Danmarkimi 1960-ikkunni aamma 1970-ikkunni toqusoqartarnermut alaatsinaannermik tunngaveqarpoq, aamma angutit arnallu immikkoortinneqarlutik, naatsorsueqqissaarnikkut Kalaallit Nunaanni arnani toqusoqartarnera annikinnerummat angutinut sanilliullugu. U74-imut naleqqersuummi toqusoqartarnermut tunngatillugu ilimaginninneq piffissamut naleqqutinngilaq, ukiut inuuffigineqartartut qaffasinnerummata, 1960-ikkunni aamma 1970-ikkunni ukiunut inuuffigineqartartunut sanilliullugit. Toqusoqartarnermut tunngatillugu ilimaginninnermik U74-imut naleqqersuummik atuinerup kingunerivaa, ataatsikkut tunniutassanngortitat nalinginnaasumik appasippallaarnerat, ingerlaavartumik taarsiissutinut sanilliullugit, aamma piffissamut naleqquttumik naatsorsuisarnermut tunngatillugu.
* Erniat qaffasissusaat: aningaasat siunissami ernialersornissaannut 10 procentimik qaffasissusilimmik aalajangersaaneq, tassani ukiut tamaasa erniat ataatsikkut taarsiissutiniit ilanngaatigineqassallutik taarsiissutit atorunnaarnissaata tungaannut. Erniat qaffasissusaannik atuinerup kingunerivaa, ataatsikkut taarsiissutininngaanniit ilanngaanissaq, ernialersuummit qaffasinnerusumik, ataatsikkut taarsiissutinik/pigisanik nalilinnik inissiinikkut/aningaasaliinikkut taarsiiffigitinnissamut pisinnaatitaasut naatsorsuutigisinnaasaannik.

Tamatuma saniatigut taarsigassarsiat aningaasanngortinneqarnerannut naleqqersuutit ukiunut ilivitsunut aalajangersarneqassapput aamma taamaalillutik ajoqusertup ukiuinik eqqortunik apeqqutaatitsinatik, tassunga ilanngullugu pineqartoq ukioqaleqqamminersoq imaluunniit ukioqalissanersoq assersuutigalugu qaammatit marluk iluanni. Tamanna isumaqarpoq, ajoqusertoq ataatsikkut taarsiissutissanik assingiinnik tigusissasoq, apeqqutaatinnagu tigusisoq assersuutigalugu 43-nik ukioqarnera aamma qaammammik ataatsimik qaammateqarnera imaluunniit 43-nik ukioqarnera aamma qaammatinik aqqanilinnik qaammateqarnera.

Taarsiissutit ataatsikkut tunniunneqarpata akileraaruteqassanngillat, akernianilli akileraasusigassaallutik, ingerlaavartumik taarsiissutitut akilerneqarpata. Taarsigassarsiat aningaasanngortinneqarnerannut naleqqersuutini tamanna apeqqutaatinneqassanngilaq, tamatumalu kingunerissavaa, akileraartitsilluni ilanngaasoqassannginnera, ingerlaavartumik ukiumut taarsiissutinit akileraarutissap akilerneqartup assinganik. Tamanna isumaqarpoq, taarsiissutit ataatsikkut tunniutassanngortitat naleqarnerusut, ingerlaavartumik taarsiissutinut sanilliullugit.

Kalaallit Nunaanni sulinermi ajoqusernermut isumannaarineq pillugu inatsimmi § 31, imm. 4, oqaaseqatigiit aappaanni atuuttumi ilanngullugu allaqqavoq, taarsiissutinik allanngortitsineq taamaallaat siunissamut sunniuteqassasoq. Tamanna isumaqarpoq, siunissami taarsiissutit taamaallaat ataatsikkut tunniutassanngortinneqarsinnaaneri, tassami ingerlaavartumik taarsiissuteqarneq piffissami aallartittussaammat, inuussutissarsiornermik annaasaqarnerup takussutissartaqalernerani. Piffissaq taarsiiffigitinnissaq pillugu aalajangiineq sioqqullugu inissisimasinnaavoq, taamaattoq siusinnerpaamik piffissami, ajoqusernerup sillimmasiisarfimmut imaluunniit Arbejdsmarkedets Erhvervssikringimut nalunaarutigineqareernerani.

Kalaallit Nunaanni sulinermi ajoqusernermut isumannaarineq pillugu inatsimmi § 31, imm. 4, oqaaseqatigiit pingajuanni atuuttumi naggataatigut allaqqavoq, suliassaqartitsinermut ministeri Namminersorlutik Oqartussat isumaqatigiinniarfigereerlugit, ingerlaavartumik ikiorsiissutinik ataatsikkut tunniutassanngortitsilluni allanngortitsineq pillugu malittarisassanik aalajangersaassasoq.

Taamaalilluni suliassaqartitsinermut ministeri Namminersorlutik Oqartussat isumaqatigiinniarfigereerlugit, qanoq ililluni inuussutissarsiorsinnaanermik annaasaqarnermut ingerlaavartumik taarsiiffigitinnerup ataatsikkut tunniutassanngortitsilluni allanngortinneqarnissaat pillugu malittarisassanik erseqqinnerusunik aalajangersaanissamut pisinnaatitaavoq, tak. Kalaallit Nunaanni sulinermi ajoqusernermut isumannaarineq pillugu inatsimmi § 31, imm. 4, oqaaseqatigiit pingajuat. Ingerlaavartumik taarsiissutit ataatsikkut tunniutassanngortillugit allanngortitsineq pillugu malittarisassat, Kalaallit Nunaanni sulinermi ajoqusernermut isumannaarineq pillugu inatsit malillugu ingerlaavartumik ikiorsiissutit ataatsikkut tunniutassanngortillugit allanngortitsineq pillugu nalunaarummik nr. 1602, 18. december 2018-imeersumik aallaaveqarput.

Inatsisissatut siunnersuummi *§ 1, nr. 9*-mi*,* siunnersuutigineqarpoq, § 31, imm. 4 imatut allanneqassasoq: »Ingerlaavartumik taarsiissutit aningaasanngorlugit ataatsikkut tunniutassanngortinneqarneranni, piffissami tunniutassanngortitsinermi taarsiissutissat annertussusaat tunngavigalugit tunniutassanngortitsisoqassaaq, piffissaq aningaasat tunniunneqarsinnaaffiat, tassaavoq piffissaq tunniutassanngortitsivik. Tunniutassanngortitsineq taamaallaat siunissamut sunniuteqassaaq. Ingerlaavartumik taarsiissutinik aningaasanngorlugit tunniutassanngortitsinermut naleqqersuutit, qaammatinut aamma ukiunut tamakkiisunut, sillimmasiinernik naatsorsuisarnermut tunngatillugu tunngaviit tunngavigalugit aalajangersarneqassapput. Ingerlaavartumik taarsiissutinik aningaasanngorlugit ataatsikkut tunniussisoqartarnissaanut malittarisassat, Suliassaqartitsinermut ministerip Namminersorlutik Oqartussat isumaqatigiinniarfigereerlugit aalajangersassavai.«

Siunnersuutip ilaatigut kingunerissavaa, § 31 imm. 4-mi taaguutit »taarsiissutit« aamma »ikiorsiissutit«, assigiissarneqarnissaat taamaalilluni taaguut »taarsiissutit« kisimi atorneqarlerluni. Taaguutit marluullutik, sulinermi ajoquserneq pillugu suliamut atatillugu ajoqusertunut imaluunniit qimagaasunut akilerneqartunut, inuussutissarsiorsinnaanermik annaasaqarneq pillugu taarsiiffigitinnermut imaluunniit pilersuisumik annaasaqarneq pillugu taarsiiffigitinnermut ilaapput.

Taaguutinik marlunnik atuinermi pisoq aamma taanna pineqarpoq, ingerlaavartumik qaammammut taarsiissutinik ataatsikkut tunniutassanngortillugit allanngortitsineq. Taaguutinik assigiissaarinerup imarisaanik allannguinerit kingunerissanngilai, aamma taamaallaat pineqarluni oqaatsitsigut allannguineq, aalajangersakkamik pisariillisaasoq.

§ 31 imm. 4, oqaaseqatigiit siulliannut siunnersuutip nangittumik kingunerissavaa, ingerlaavartumik taarsiissutinik ataatsikkut tunniutassanngortillugit allanngortitsinerup, allanngortitsinerup nalaani taarsiissutit annertussusaat tunngavigalugit pinissaa, tassaasoq piffissaq, ataatsikkut tunniussilluni akiliisinnaalerneq.

Tamanna isumaqarpoq, inatsisit atuuttut allanngortinneqassanngitsut, tamatuma kingorna piffissaq allanngortitsineq tassaasoq piffissaq, ataatsikkut tunniussilluni akiliisinnaalerneq. Ajoqusertup inuussutissarsiornikkut atugai piffissami tassani naammattumik erseqqissarneqarsimassapput.

§ 31 imm. 4, oqaaseqatigiit aappaannut siunnersuutip kingunerissavaa, aalajangersakkap ilusilersugaanerata ingerlateqqinneqarnissaa, taamaalilluni taarsiissutinik allanngortitsineq taamaallaat siunissamut sunniuteqassalluni.

Tamatuma kingunerissavaa, ajoqusertut imaluunniit qimagaasut nangittumik taarsiissutinik ingerlaavartunik allanngortitsisinnaannginnerat, ataatsikkut tunniutassanngortitat akilerneqarsinnaanerat sioqqullugu piffissami, ataatsikkut tunniutassatut. Tamanna taarsiissutit akilerneqarsimaneri imaluunniit naamik apeqqutaatinnagu atuuppoq.

Ilanngullugu siunnersuutip kingunerissavaa, § 31 imm. 4-mi nutaamik oqaaseqatigiit pingajuannik ikkussinissaq, tassani allaqqalluni, ingerlaavartumik taarsiissutit ataatsikkut tunniutassanngortillugit allanngortitsinermut naleqqersuutit, siumoortumik naatsorsuinermut tunngaviit tunngavigalugit ukiunut aamma qaammatinut ilivitsunut aalajangersarneqarnissaat.

Taamaalilluni siunnersuutigineqarpoq, suleriaatsinut atuuttunut naapertuuttumik toqqaannartumik aalajangersakkami allaqqassasoq, taarsigassarsiat aningaasanngortinneqarnerannut naleqqersuutit siumoortumik naatsorsuinermut tunngaviit malillugit aalajangersarneqassasut aamma tamatuma saniatigut, ukiunut aamma qaammatinut ilivitsunut aalajangersaanissaq, ukiunuinnaanngitsunut suleriaatsit atuuttut malillugit. Taamaaliornikkut qulakkeerneqassaaq, ataasikkut tunniutassanngortitsinerup ajoqusertup ukiuinut eqqortunut tulluarsarneqarnissaa.

Matumuuna siunnersuutigineqarpoq, taarsigassarsiat aningaasanngortinneqarnerannut naleqqersuutit atuuttut erniat qaffasissusaannik aamma U74-imik naleqqersuutinik imaqartut, taarsigassarsiat aningaasanngortinneqarnerannut naleqqersuutinik piffissamut naleqqunnerusunik aamma eqquunnerusunik taarserneqarnissaat. Siunnersuutigineqarpoq, ataatsikkut tunniutassanngortitat aalajangersarneqarnerinut immikkuualuttut tulliuttut ilaatinneqarnissaat:

* Inuuneqqortussutsimut tunngatillugu piumasaqaatinut Finanstilsynip uuttuutaa
* Suiaassutsimik apeqqutaatitsinnginneq
* Pigisat pissarsiat naatsorsuutigineqartut, erniat annertussusiat tunngavigalugit naatsorsorneqartut ukiut siuliini tallimani Danmarkimi ukiunut 30-nut realkreditobligationinut erniat ukiumut agguaqatigiissitsinikkut aalajangersarneqartut
* Pigisanit pissarsiat naatsorsuutigineqartut akileraaruserneri ukiup isertitsiviusup siuliani Kalaallit Nunaanni akileraarutigitinneqartut katinnerisut aalajangersarneqartut
* Ilanngaat ikiorsiissutit ingerlaavartut akileraarusersorneqarnerinut assingusoq ukiup isertitsiviusup siuliani Kalaallit Nunaanni akileraarutigitinneqartut katinnerisut aalajangersarneqartut
* Naleqqussaaneq ukiuni tallimani Kalaallit Nunaanni akit ineriartornerinut naleqqersuutip agguaqatigiissinneranut assingusoq, Arbejdsmarkedets Erhvervssikringip ukiut tamaasa Kalaallit Nunaanni Naatsorsueqqissaartarfimmiit pissarsiarisartagaa, aamma Kalaallit Nunaanni ingerlaavartumik taarsissutit naleqqussarneqartarnerini atorneqartareersoq
* Ajoqusertup ukiui aamma qaammatai

Ullumikkut Finanstilsynip inuuneqqortussutsimut tunngatillugu piumasaqaatinut uuttuutini ukiumut ataasiarluni aalajangersartarpaa. Inuuneqqortussutsimut tunngatillugu piumasaqaatinut tunngaviupput danskit paasissutissaataat aamma Kalaallit Nunaanni inuuneqqortussuseq Danmarkimut sanilliullugu sivikinnerugaluartoq, pineqarput nikinganerit annikitsut, Kalaallit Nunaanni sulinermi ajoqusernermut isumannaarineq pillugu inatsit malillugu qaqutiguinnaq taarsiiffigitinnissamut akuerineqartartunut eqimattanut ukioqatigiiaanut malunnaateqarnerusut. Kalaallit Nunaanni eqimattani ukioqatigiiaani aalajangersimasuni toqusoqartarnera pisunut aalajangersimasunut annerusumik attuumassuteqarsinnaavoq, taamaalillunilu Kalaallit Nunanni toqusoqartarnerani nikerarnernik naatsorsuinerit nalaatsornermik aamma nalorninartumik mikinngitsumik sunnerneqarsimassallutik. Tamanna tunngavigalugu Kalaallit Nunaanni inuuneqqortussutsip qaffasissusaanut inuuneqqortussutsimut tunngatillugu piumasaqaatinut Finanstilsynip uuttuutaa piffissamut naleqqunnerpaatut aamma eqquunnerpaatut nalilerneqarpoq.

Inuuneqqortussutsimut tunngatillugu piumasaqaatinut Finanstilsynip uuttuutaa immikkuualuttunik marlunnik tunngaveqarpoq; ullumikkut toqusoqartarnera alaatsinaanneqartumut uuttuut aamma siunissami inuuneqqortussutsimut pitsanngoriaatissatut naatsorsuutigineqartumut uuttuut.

Ullumikkut toqusoqartarnermut alaatsinaannermut Finanstilsynip uuttuutaa ukioqqortussutsini tamani toqusoqartarnera pillugu aalajangersakkanik iluseqarpoq aamma arnanut angutinullu immikkut aalajangersarneqartarluni. Ullumikkut toqusoqartarneranik alaatsinaannermut uuttuummut tunngaviupput danskit imminut sillimmasiisarfiisa aamma soraarnerussutisiaqalernissamut aningaasaateqarfiisa arlallit paasissutissaataat aamma pineqarlutik inuit katillugit 2,9 millionit (2018), ingerlaavartumik ilaartorneqartut. Tamatuma kingorna ukiuni tallimani kingullerni paasissutissat aamma ukiut tamaasa nutarterneqartartut Videncenter for Helbred og Forsikringimit aamma Danmarks Statistikimit suliarineqartarput.

Videncenter for Helbred og Forsikringimiit paasissutissat inersimasunut taamaallaat ilaatinneqarmata, Finanstilsynip 0-25 ukiullit pillugit toqusoqartarnera pillugu naatsorsuinermini Danmarki tamakkerlugu inuuneqqortussutsimut paasissutissat Danmarks Statistikimit tussarsiarineqartut atorpai.

Inuuneqqortussutsimut tunngatillugu siunissami pitsanngoriaataasussatut naatsorsuutigineqartunut uuttuut toqusoqartarnerata ukiumut annikilleriarneranik procentimik aalajangersaanermik tunngaveqarpoq aamma arnanut angutinullu immikkut aalajangersarneqartarluni. Inuuneqqortussutsimut tunngatillugu siunissami pitsanngoriaataasussatut naatsorsuutigineqartunut Finanstilsynip uuttuutaa paasissutissanik tunngaveqarpoq, Danmarks Statistikimit pissarsiarineqartunik aamma Danmarki tamakkerlugu innuttaasut pillugit paasissutissanik tunngaveqarluni. Siumut naatsorsuinermut ukiuni kingullerni 20-ni paasissutissat tunngaviupput, ukiut tamaasa nutarterneqartartut.

Taamaattumik inuuneqqortussutsimut tunngatillugu piumasaqaatinut Finanstilsynip uuttuutaa, ullumikkut toqusoqartarnermut tunngatillugu alaatsinaannermut uuttuummik aamma inuuneqqortussutsimut tunngatillugu siunissami pitsanngoriaataasussatut naatsorsuutigineqartunut tunngatillugu uuttuummik ilaqartoq, Kalaallit Nunaanni toqusoqartarnermut tunngatillugu ullumikkut nassuiaammik pitsaanerpaamik takutitsivoq aamma siunissami taamaaginnarnissaa naatsorsuutigineqarluni, paasissutissammi ukiut tamaasa nutarterneqartarmata.

Tamatuma malitsigisaanik piumasaqaatigineqarpoq, Arbejdsmarkedets Erhvervssikringip taarsiissutit ingerlaavartut ataatsikkut tunniutassanngortillugit allanngortitsinerminut inuuneqqortussutsimut tunngatillugu piumasaqaatinut Finanstilsynip uuttuutaanik atuinermini, ullumikkut toqusoqartarnermut tunngatillugu alaatsinaannermut uuttuut aamma inuuneqqortussutsimut tunngatillugu siunissami pitsanngoriaataasussatut naatsorsuutigineqartunut tunngatillugu uuttuut ilaatittassagai.

Sulinermi ajoqusernermut tunngatillugu taarsigassarsiat aningaasanngortinnerannut naleqqersuutit U74-imi naleqqersuut toqusoqartarnermut ilimaginninnermiit inuuneqqortussutsimut tunngatillugu piumasaqaatinut Finanstilsynip uuttuutaanut allannguinissamut siunnersuutip kingunerissavaa ajoqusertunut aamma qimagaasunut taarsiissutinik ataatsikkut tunniussineq piffissamut naleqqunnerusoq. Tamatumunnga pissutaavoq, U74-imi naleqqersuummik toqusoqartarnermut ilimaginninnermut sanilliullugu inuuneqqortussutsimut tunngatillugu piumasaqaatinut Finanstilsynip uuttuutaa malillugu toqusoqartarnermut annertunerusumik ilimanaateqartitsinera, aamma uuttuutip ingerlaavartumik nutarterneqartarnera. Taarsiissutinik ataatsikkut tunniussinerit nangittumik nikerassapput, tigusisussap ukiui aamma taarsiissutit atorunnaaneri naleqqersuutinut apeqqutaammata.

Inuuneqqortussutsimut tunngatillugu piumasaqaatinut Finanstilsynip uuttuutaa Finanstilsynip ataatsimoorussamik ilusiliineq tunngavigalugu atorneqarpoq, suiaassuseq apeqqutaatinnagu agguaqatigiissillugu inuuneqqortussutsimik takutitsisoq.

Taarsigassarsiat aningaasanngortinnerannut naleqqersuutit suiaassutsimik apeqqutaatitsinngitsunik atuinermi Kalaallit Nunaanni sulinermi ajoqusernermut isumannaarineq pillugu inatsit sulinermi ajoqusernermut isumannaarineq pillugu inatsit malillugu sulinermi ajoqusernermut taarsiissutinik ataatsikkut tunniutassanngortitsinermut malittarisassanut assingulissaaq, 1. marts 2015-imiilli taarsigassarsiat aningaasanngortinnerannut naleqqersuutit suiaassutsimik apeqqutaatitsinngitsut atorneqarmata.

Siunnersuutikkut siunissami aningaasat ernialersorneqarnissaannut erniat qaffasissusaat nutarterneqassaaq. Piffissami siusinnerusumi erniat qaffasissuserisaat aallavigalugu erniat qaffasissusaat aalajangersarneqassaaq. Ukiuni 30-ni realkreditobligationimut erniaritinneqartut agguaqatigiissinnerat erniassatut siunertarineqassaaq, ukiuni tallimani agguaqatigiissitsineq tunngavigalugu. Tamatuma kingunerissavaa, tunngaviusumik erniap aalaakkaanerunissaa, ukiut akornanni nikerarnerit naleriissarneqarmata. Piffissaq illuatunaaniittoq ungasippallaanngilaq nalinginnaasutut sunniutissat annaaneqarnaviaratik.

Ernianut tunngatillugu piumasaqaatinut kinaassusersiunngitsumik piumasaqaatit apeqqutaatillugit, Danmarkimi erniat ineriartornerannik ilumoortumik takutitsisunut, qulakkeerneqarpoq, taarsiissutit ataatsikkut tunniussat piffissami atuuttumi (ullutsinni) nalingisa, ernialersuinissaq naatsortuutigineqartoq ilanngunnagu aamma ingerlaavartumik taarsiissutit akornanni, taarsiissutit atorunnaanissaata tungaannut naapertuunnerusumik inissisimaneq.

Tamatuma saniatigut siunnersuutikkut pigisanit pissarsiat naatsorsuutigisat akileraarusersorneqassapput, pigisanit pissarsiat akileraarusersorneqarneranni akileraarutit procentinngorlugit agguaqatigiissinnerat atorneqarlutik, tassaasut kommunimut, nuna tamakkerlugu aamma kommuninut ataatsimut akileraarutit, pigisanit pissarsiat akileraaruserneqarneranni atorneqartussat.

Tamanna ataatsimut isumaqarpoq, inuit taarsiiffitiginneri ukiualunnguit qaangiunnerini atorunnaartussaasut, annikinnerusumik taarsiiffigitissasut, ernianut appasinnerusumik ilanngaateqarnermi pissarsiassaq tamakkiisumik akileraarutinut ilanngaammit appasinnerusussaammat. Inuit ukiorpassuarni tulliuttuni taarsiiffigitinneri aatsaat qaangiuttussat, nangittumik ataatsimut isigalugu ataatsikkut taarsiissutit malunnaatilimmik qaffasinnerulissasut misigissavaat.

Ilanngullugu siunnersuutikkut ingerlaavartumik taarsiissutit akileraarusersorneqarnerinut assingusumik ilanngaasoqassaaq, ingerlaavartumik taarsiissutit akileraarusereernerisa kingorna naatsorsuinermi akileraarutit procentinngorlugit agguaqatigiissinneri atorneqassallutik. Kalaallit Nunaanni akileraarutip procentinngorlugu agguaqatigiissinneri atorneqassapput, tassaasut kommunimut, nuna tamakkerlugu aamma kommuninut ataatsimut akileraarutit.

Ataatsimut isigalugu taarsigassarsiat aningaasanngortinnerannut naleqqersuummut akileraarummut ilanngaammik ilanngussineq ataatsikkut taarsiissutinik annikinnerusunik akiliinermik kinguneqassaaq, siusinnerusukkut Kalaallit Nunaata taarsigassarsiat aningaasanngortinnerannut naleqqersuummut akileraarutit eqqarsaatigineqanngimmata. Ataatsikkut taarsiissutini ilanngaammik ilanngussinerup isumannaassavaa, ataatsikkut taarsiissutip aamma ingerlaavartumik taarsiissutip nalingisa annertunerusumik assigiissarneqarneri.

Siunnersuutikkut ingerlaavartumik taarsiissutinik ataatsikkut tunniutassanngortitsilluni allanngortitsineq ilanngullugu naleqqussarneqassaaq akit ineriartornissaannut naatsorsuutiginninnermut tunngatillugu. Tamanna pissaaq akit ineriartornerannut naleqqersuutip agguaqatigiissinneqarnera tunngavigalugu, Arbejdsmarkedets Erhvervssikringip ukiut tamaasa pissarsiarisartagaa, aamma ilaatigut Kalaallit Nunaanni sulinermi ajoqusernermut isumannaarineq pillugu inatsit malillugu ingerlaavartumik taarsiissutit ukiumoortumik naleqqussarneqarneranni atorneqartartoq. Siunnersuutigineqarpoq, ukiut siuliini tallimani naleqqersuut tunngavigalugu agguaqatigiissitsinerup naatsorsorneqartarnissaa, taamaaliornikkut ineriartorneq kingulleq eqqarsaatigineqartarmat, kisianni peqatigalugu ukiuni ataasiakkaani nikerarnerit assigiissarneqartarlutik.

Naggataani siunnersuutip kingunerissavaa, ajoqusertup ukiui ukiunut qaammatinullu iluittunut aalajangersarneqartarnissaat. Ilitsersuutini ukiumoortuni, taarsigassarsiat aningaasanngortinnerannut naleqqersuutit saqqummiunneqartarfiini, ukiunut iluittunut naleqqersuutit taamaallaat allaqqasarput. Ajoqusertup ukiui ukiunut aamma qaammatinut naatsorsorneqarpata, aamma ukiorisat ukiut ilitsersuutini saqqummiunneqartut akornaniippata, naleqqersuutit akornaniittut assingusut atorneqassapput, ajoqusertup ukiuinik tunngaveqartut, ukiunut aamma qaammatinut naatsorsorneqarlutik. Taakkua naleqqersuutini akornaniittut Arbejdsmarkedets Erhvervssikringip nittartagaani pissarsiarineqarsinnaapput.

Ukiunut aamma qaammatinut iluittunut aalajangersaanerup taarsiissutit assigiinngittarneri annikillisissavai, ingerlaavartumik taarsiissutit ataatsikkut tunniutassanngortinnissaannut qaqugukkulluunniit aalajangiinermut tunngatillugu, assersuutigalugu ajoqusertup inuuissiornissaa sioqqullugu imaluunniit kingoqqullugu. Taamaaliornikkut qularnaarneqassaaq immikkoortitsinissaq inummik, assersuutigalugu ukiunik 40-nik qaammammillu ataatsimik ukiulimmik aamma inummik, ukiunik 40-nik qaammatinillu 11-nik ukiulimmik, taamaalilluni taarsiissutit uuttortarneqarneranni eqqarsaatigineqassalluni, inuup aappaa inummut aappaanut sanilliullugu ukiumik ataasingajammik nukarliunera taamaattumillu utoqqalinersiuteqalernissaanut piffissaq ukiumik ataasingajammik sivisunerussalluni.

Taarsigassarsiat aningaasanngortinnerannut naleqqersuutinik nutartikkanik atuutilersitsineq, taarsiissutinik ataatsikkut tunniussineq peqatigalugu pissaaq. Tamanna isumaqarpoq, qaavatigut aningaasartuutip ingerlaavarumik atuutilersinnissaa, ingerlaavartumik taarsiissutinik ataatsikkut tunniutassanngortitsilluni inissiinikkut allanngortitsineq peqatigalugu. Sillimmasiisarfiit piffissami ajoqusernermut aningaasartuutit tamarmik siullertut inissinneqarneranni tamanna eqqumaffigisussaasavaat.

Naggataatigut § 31 imm. 4, oqaaseqatigiit sisamaanni siunnersuutigineqarpoq, aalajangersakkap taamatut isikkoqartillugu ingerlateqqinneqarnissaa. Taamaalilluni siunnersuutip kingunerivaa, suliassaqartitsinermut ministerip Namminersorlutik Oqartussat isumaqatigiinniarfigereerlugit ingerlaavartumik taarsiissutit ataatsikkut tunniutassanngortillugit allanngortitsinermut malittarisassanik aalajangersaanissaa.

Tamanna isumaqarpoq, suliassaqartitsinermut ministeri tamanna tunngavigalugu pisinnaatinneqartoq ingerlaavartumik taarsiissutit ataatsikkut tunniutassanngortillugit allanngortitsinermut malittarisassanik erseqqinnerusunik nalunaarummi aalajangersaanissamut, ingerlaavartumik taarsiissutit ataatsikkut tunniutassanngortillugit allanngortitsineq pillugu Kalaallit Nunaanni sulinermi ajoqusernermut isumannaarineq pillugu inatsit malillugu nalunaarut kingulleq nr. 1602, 18. december 2018-imeersoq.

Taarsigassarsiat aningaasanngortinnerannut naleqqersuutit ukiumoortut siunissami siunnersuummik aamma nalunaarummi tunngaviit nutaat malillugit naatsorsorneqassapput aamma tamatuma saniatigut siunissami ukiumoortumik ilitsersuummi Arbejdsmarkedets Erhvervssikringip siulersuisuiniit inassuteqarneq tunngavigalugu piviusunngortinneqassallutik. Sulinermi ajoqusernermik isumannaarineq pillugu inatsimmi suleriaatsimut assinguvoq.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 27-mut assinguvoq.

Tamatuma saniatigut oqaaseqaatit nalinginnaasut innersuussutigineqarput, imm. 2.8.

Nr. 10-mut

Kalaallit Nunaanni sulinermi ajoqusernermut isumannaarineq pillugu inatsimmi § 35, imm. 1-imi aalajangersakkami atuuttumi allaqqavoq, sulinermi ajutoorneq, inatsit malillugu ikiorsiissuteqarnissamut piumasaqaateqarsinnaanermut tunngaviusinnaasoq, piaarnerpaamik aamma ajoqusernermiit kingusinnerpaamik ullut qulingiluat qaangiunneranni nalunaarutigineqassasoq. Tamatuma saniatigut inatsimmi § 35, imm. 2-mi aalajangersakkami atuuttumi allaqqavoq, sulinermi ajutoorneq imm. 1 malillugu nalunaarutigineqarsimanngippat, aamma ajoqusertoq ullormiit ajoquserfimminiit kingusinnerpaamik sapaatit akunneri tallimat qaangiunneranni nalinginnaasumik tamakkiisumik suleqqilersimanngippat, tamatuma kingorna kingusinnerpaamik ullut qulingiluat qaangiutsinnagit ajoqusernerup nalunaarutigineqassasoq.

Inatsit malillugu ajoqusertumut aamma qimagaasunut taarsiiffigitinnermik aamma ajunngitsorsiaqarnermik il.il. kinguneqarsinnaappat, imaluunniit ajoqusertoq ullormiit ajutoorfimminiit kingusinnerpaamik sapaatit akunneri tallimat qaangiunneranni nalinginnaasumik tamakkiisumik suleqqilersimanngippat, taamaalilluni aalajangersagaq atuuttoq malillugu, ajoquserneq nalunaarutigineqassaaq. Aalajangersakkami taamaallaat pineqarput sulinermi ajutoornerit. Aalajangersagaq atuuttoq malillugu nalunaarutiginninnissamut piumasaqaat pingaarneq tassaavoq, sulinermi ajutoorneq pissutigalugu ajunngitsorsiaqarnissaq piumasaqaataanersoq, aappaattullu piumasaqaat pingaarneq tassaalluni, ajoqusertup ullormiit ajoquserfimminiit sapaatit akunneri tallimat qaangiunneranni suli nalinginnaasumik tamakkiisumik sulileqqissinnaannginnera.

Sulinermi ajutoorneq inatsisit atuuttut malillugit inuup ajoqusernerivaa, tassanngaannartumik pisup imaluunniit sunnerneqaatip kingunerisaa, sivisunerpaamik ulluni tallimani atuuttoq, aamma sulinerup kingunerisaa. Taamaalilluni piumasaqaataavoq, ajutoorneq pisimassasoq ajoqusertup sulinera pissutigalugu imaluunniit pissutsit sulinermi atuuttut pissutigalugit. Taamaattumik sulinerup avataani timikkut nakuuserneq, sioorasaarineq aamma kanngunarsaalluni pissusilersorneq alla ilaatinneqassapput, tamanna sulisitsisumut sullissinermut attuumassuteqarpat. Oqaaseqaatigineqassaaq, inuup ajoquserneranik taaguut aamma taamaalilluni akuersaarnissamut apeqqut inatsisissatut siunnersuummi matumani sakkukillineqassammata, tak. inatsisissatut siunnersuummi § 1, nr. 1.

Sulisitsisoq kinaluunniit nalunaarutiginninnissamut pisussaaffeqarpoq, nunami maani sullissinermini inunnik sulisitsisoq, sulineq akissarsiaqaataanersoq, akissarsiaqaataannginnersoq, ataavartuunersoq, utaqqiisaagallartuunersoq imaluunniit qaangiuttussaanersoq apeqqutaatinnagu. Tamanna sulisitsisumut ilanngullugu atuuppoq, sullissinermini inunnik Kalaallit Nunaanni umiarsuarmi sulisunik sulisitsisumut, tak. Kalaallit Nunaanni sulinermi ajoqusernermut isumannaarineq pillugu inatsimmi § 53, imm. 3.

Inummut inuup nammineq angerlarsimaffiani sulisumut imaluunniit nammineq inuttut sulinermi kiffartuussisumut, sillimmasernissamut pisussaaffeqanngitsumut, tak. § 36, imm. 2, sulisitsisoq nalunaarutiginninnissamut pisussaaffeqarpoq. Ajoqusertumut, § 36, imm. 3 malillugu imminut isumannaarsimasumut, aamma inummut, nunami maani inuup inuuneranik annaassiniartumut, tamanna nalinginnaasumik suliffianut ilaanngikkaluartoq, tak. inatsimmi § 4, imm. 2, nr. 4, pineqartup nammineerluni imaluunniit taassuma qimataasa nalunaarutiginninneq isumagissavaat.

Inatsisissatut siunnersuummi *§ 1, nr. 10*-mi*,* siunnersuutigineqarpoq, § 35 imm. 1-miit 3-mut atorunnaarsinneqarnissasut aamma taarsiullugu ikkunneqassasoq: »Sulisitsisup ullormiit sulinngiffiusumiit siullermiit kingusinnerpaamik ullut 14-it qaangiutsinnagit sulinermi ajutoorneq nalunaarutigissavaa, ullup ajoquserfiup saniatigut, ajutoorneq ajoqusertup nalinginnaasumik sulisarneraniit sulinngitsoornermik kinguneqarpat.

*Imm. 2.* Sulinermi ajutoornerit, sulinngitsoornermik kinguneqanngitsut, kisianni inatsit malillugu ikiorsiissutinik pisartagaqarnissamut piumasaqaateqarfiusinnaasutut nalilerneqartut, tak. § 10, kingusinnerpaamik ullormiit ajoquserfiusumiit ullut 14-it qaangiutsinnagit sulisitsisumit nalunaarutigineqassapput.«

Imm. 4 imm. tamatuma kingorna imm. 3-nngussaaq.

§ 35, imm. 1-imi allannguutissatut siunnersuutigineqartup kingunerissavaa, ajutoorneq ullup ajoquserfiusup saniatigut ajoqusertup nalinginnaasumik suliffianiit sulinngitsoornermik kinguneqarsimappat, sulisitsisup ulloq sulinngiffiusoq siullermiit kingusinnerpaamik ullut 14-it qaangiutsinnagit sulinermi ajutoorneq nalunaarutiginninnissaa.

Siunnersuutip kingunerissavaa, nalunaarutiginninnissamut pisussaaffik nangittumik sulisitsisumiissasoq, Kalaallit Nunaanni sulinermi ajoqusernermut isumannaarineq pillugu inatsimmi § 46, imm. 1 malillugu isumannaarinissamut pisussaaffeqartitsisoq.

Ilanngullugu siunnersuutip kingunerissavaa, ullup ajoquserfiup saniatigut ajutoorneq ajoqusertup nalinginnaasumik suliffimmini sulinngitsoorneranik kinguneqarpat, sulisitsisup sulinermi ajutoorneq nalunaarutigissagaa. Tamatumunnga atatillugu aalajangiisuuvoq, sulisoq ullup ajoquserfiup kingorna nalinginnaasumik suliassaminik piffissami nalinginnaasumi ingerlatsisinnaanersoq, ajoqusertoq sulinngiffeqarnersoq, assersuutigalugu sapaatip akunnerata naanera imaluunniit sulinngiffeqarneq pissutigalugit apeqqutaatinnagu. Taamaattumik sulinngitsoornertut isigineqarpoq, ajoqusertoq ajutoornerup kingorna taamaallaat ilaannakortumik suliassaminik nalinginnaasunik ingerlatsisinnaappat, sulisoq saniatigut allanik suliaqarnersoq apeqqutaatinnagu aamma taamaalilluni piffissaq suliffigisassani nalinginnaasoq naammassillugu. Taamaattumik ajoqusertoq sulinngitsoortutut isigineqarsinnaavoq, ajoqusertoq suligaluarpalluunniit, piffissaq suliffiusoq sivikinnermik imaluunniit qajassuussilluni mianerinninnermik pissuteqartoq. Apeqqutaanngilaq, ullormi ajoquserfimmi ajoqusertup sulinini tamakkiisumik ingerlatileqqilersimaneraa.

Siunnersuutip kingunerissavaa, sulisitsisup sulinermi ajutoorneq naluaarutigissagaa ulloq sulinngitsoorfik sullermiit kingusinnerpaamik ullut 14-it qaangiutsinnagit. Taamaalilluni piffissamut nalunaarutiginniffiusumut ulloq sulinngitsoorfik siulleq aalajangiisuuvoq. Ajutoornerit nangittumik Arbejdsmarkedets Erhvervssikringimut nalunaarutigineqartassapput, tassunga ilanngullugu Sulisilluni Ajoqusernerit pillugit Sullissivik, qarasaasiat aqqutigalugit imaluunniit pappialanngorlugit immikkut immersugassat atorlugit, Sulisilluni Ajoqusernerit pillugit Sullissivimmit, sillimmasiisarfinnit imaluunniit Sullivinnik Nakkutilliisoqarfimmit tunniunneqartut. Qarasaasiat aqqutigalugit [www.anmeld.gl](http://www.anmeld.gl/)-ikkut nalunaarutiginnittoqarsinnaavoq.

Kalaallit Nunaanni sulinermi ajoqusernermut isumannaarineq pillugu inatsimmi § 40 malillugu, sulisitsisup ajutoorneq eqqortumik nalunaarutigisimanngippagu, ajutoornerup pinerata kingorna ukioq ataaseq qaangiutsinnagu, ajoqusertut imaluunniit qimagaasut inatsit malillugu piumasaqaateqarsinnaapput. Taamaattoq ukiumik ataatsimik piffissarititaasoq eqqortinneqanngippat, ajoqusertup ajutoornera aamma ajoqusertoq imaluunniit qimagaasut taarsiiffigitinnissamut pisinnaatitaaffeqarnerat uppernarsarneqarpat piffissarititaasumiit immikkut akuersisoqarnissaanut periarfissaqarpoq.

§ 35, imm. 2-mi aalajangersakkap siunnersuutigineqartup kingunerivaa, ajutoornerit, sulinngitsoornermik kinguneqarsimanngitsut, kisianni inatsimmi § 10 malillugu piumasaqaateqarnermut tunngaviusinnaasutut ilimagineqartut, ulloq ajoquserfimmiit kingusinnerpaamik ullut 14-it qaangiutsinnagit sulisitsisumit nalunaarutigineqassasut.

Siunnersuutip kingunerissavaa, sulineq imaluunniit sulinermi pissutsit kingunerisaanik ajutoorneq, ajutoorneq sulinngitsoornermik kinguneqanngikkaluarpalluunniit, sulisitsisup ajutoorneq nalunaarutigissagaa, ajutoorneq makkununnga pisinnaatitaaffeqalersitsinissaa naatsorsuutigineqarpat:

1) napparsimaneq pissutigalugu suliaritinnermut, sungiusaqqinnermut aamma ikiuutinut il.il. aningaasartuutinut akiliineq, tak. § 15,  
2) inuussutissarsiorsinnaanermik annaasaqarnermut taarsiissutit, tak. § 21,  
3) ataavartumik ajoquteqalernermut ajunngitsorsiassat, tak. § 22.

Sulisitsisup suliffimmi toqusoqarnerit tamaasa nangittumik nalunaarutigisassavai, tak. inatsimmi § 48, imm. 4.

Taamaalilluni siunnersuutigineqartoq § 35 imm. 2 malillugu apeqqutaassanngilaq, sulisup piffissami pisarnermisut nalinginnaasumik sulinini ingerlassinnaaneraa. Siunnersuutip kingunerissavaa, sulisitsisup sulinermi ajutoorneq nalunaarutigissagaa ullormit ajoquserfiusumit kingusinnerpaamik ullut 14-it qaangiutsinnagit.

§ 35, imm. 3-mi aalajangersakkap atorunnaarsinneqarnissaanik siunnersuutip kingunerissavaa, inuussutissarsiornermi nappaatinik nalunaarutiginninnissamut piffissarititaasoq inatsimmi toqqaannartumik allaqqajunnaassammat.

§ 35 imm. 3-mi aalajangersagaq atuuttoq, immini sunniuteqanngilaq, tassami nalunaarutiginninnermut piffissap qaqugumiit naatsorsorneqarnissaa il.il. pillugit nalunaarutiginninneq aamma aalajangersaaneq pillugit malittarisassanik aalajangersagaqarmat, Kalaallit Nunaanni sulinermi ajoqusernermut isumannaarineq pillugu inatsit malillugu, nakorsat aamma kigutit nakorsaat inuussutissarsiornermi nappaatinik Arbejdsskadestyrelsenimut nalunaarutiginninnissamut pisussaaffiat pillugu nalunaarummi nr. 1624, 31. december 2010-meersumi. Taamaattumik § 35, imm. 3-p atorunnaarsinneqarnissaanik siunnersuut inatsimmik pisariillisaaqataassaaq aamma inatsisinik paasiuminarnerulertissalluni.

Nalunaarutiginninneq pillugu § 35-mi malittarisassat allanngortinneqarnissaannik siunnersuutitigut, § 35, imm. 1-imi sulinngitsoorneq pillugu nalunaarutiginninnissamut piumasaqaat pingaarneq kinaassusersiortuussanngilaq, aamma ajutoornerit tamarmik, ullup ajoquserfiusup saniatigut sulinngitsoornermik kinguneqartut Sullivinnik Nakkutilliisoqarfimmut nalunaarutigineqartarnissaat pillugu sullivimmi avatangiisit pillugit inatsimmi malittarisassanut assingussalluni. Taamaattoq sulisitsisut § 35, imm. 2 malillugu, nangittumik sulinermi ajutoornerit nalunaarutigisassavaat, taarsiiffigitinnissamut pisinnaatitaanermik kinguneqartussatut naatsorsuutigineqartut, naak ajutoorneq sulinngitsoornermik kinguneqanngikkaluartoq.

Sulisitsisup nangittumik ajutoornerit Arbejdsmarkedets Erhvervssikringimut (Sulisilluni Ajoqusernerit pillugit Sullissivik) nalunaarutigisassavai. Sulisitsisut tamarmik, sullissinermini inunnik sulisoqartoq, Kalaallit Nunaanni sulinermi ajoqusernermut isumannaarineq pillugu inatsimmi § 52 malillugu, tak. aamma sulinermi ajoqusernermut isumannaarineq pillugu inatsimmi § 2, sillimmasernissamut pisussaaffeqarpoq. Sillimmasertoqarsimanngippat, ajutoorneq aamma Arbejdsmarkedets Erhvervssikringimut nalunaarutigineqassaaq.

Nalunaarutiginninneq pillugu malittarisassanut allannguutissatut siunnersuutit nalunaarutikkut nutaakkut piviusunngortinneqassapput Kalaallit Nunaanni sulinermi ajoqusernermut isumannaarineq pillugu inatsimmi § 39 malillugu aamma nalunaarutikkut nutaakkut Kalaallit Nunaanni sulinermi ajoqusernermut isumannaarineq pillugu inatsimmi § 58 malillugu. Nalunaarutit aamma pillaaneq pillugu aalajangersakkanik imaqassapput, tak. Kalaallit Nunaanni sulinermi ajoqusernermut isumannaarineq pillugu inatsimmi § 75, imm. 3, aamma Kalaallit Nunaanni sullivimmi avatangiisit pillugit inatsimmi § 67.

Nalunaarutiginninnissamut piumasaqaatinik naleqqussaanermi, sulisitsisunut aamma sulinermi ajutoornernik nalunaarutiginnittussanut allanut, sulinermi ajutoornerup qaqugukkut nalunaarutigineqarnissaata pisussaaffiunera pillugu, ajornannginnerusumik pisariunnginnerusumillu paasinninnissaat aamma nalilersuinissaat, naatsorsuutigineqarpoq.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 31-mut assinguvoq.

Tamatuma saniatigut oqaaseqaatit nalinginnaasut innersuussutigineqarput, imm. 2.3.

Nr. 11-mut

Malittarisassat atuuttut malillugit Arbejdsmarkedets Erhvervssikringi toqusoqarnera pillugu nalunaaquttap akunnerit 48-t qaangiutsinnagit nalunaarfigineqassaaq, sulinermi ajoqusernermik pissuteqarsinnaasoq, tassunga ilanngullugu suliffimmi toqusoqarnerit tamaasa. Kalaallit Nunaanni sulinermi ajoqusernermut isumannaarineq pillugu inatsimmi § 35, imm. 4, oqaaseqatigiit aappaanni aalajangersakkami atuuttumi allaqqavoq, nalunaarutiginnittoqassasoq, sulinermi ajoquserneq, toqusoqarneranik kinguneqarsinnaasoq, nalunaarutigineqareeraluarpalluunniit imaluunniit imm. 1-imiit 3-mut malillugit nalunaarutigineqartussaagaluarpalluunniit.

Inatsisissatut siunnersuutip *§ 1, nr. 11*-ni siunnersuutigineqarpoq, *§ 35, imm. 4, oqaaseqatigiit aappaanni,* imm. 3, oqaaseqatigiit aappaanngortussami »imm. 1-3« imatut allanngortinneqassasoq: »imm. 1 aamma 2 kiisalu § 38«.

Inatsisissatut siunnersuummi § 1, nr. 10-imi allannguutissatut siunnersuutit siunnersuutip kingunerivai, § 35, imm. 3 atorunnaarsinneqarluni, taamaalilluni inuussutissarsiornermi nappaatinik nalunaarutiginninneq pillugu malittarisassat § 38-mi allaqqallutik, kiisalu Kalaallit Nunaanni sulinermi ajoqusernermut isumannaarineq pillugu inatsit malillugu nakorsat aamma kigutit nakorsaat inuussutissarsiornermi nappaatinik Arbejdsskadestyrelsenimut nalunaarutiginninnissamut pisussaaffiat pillugu nalunaarummi nr. 1624, 21. december 2010-meersumi.

Siunnersuut sulinermi ajoqusernerup kingunerisinnaasaanik, ajutoornernik toqumik kinguneqartunik, nalunaarutiginninnissamut pisussaaffik pillugu malittarisassat imarisaanut tunngatillugu allannguisoqassanngilaq, tassunga ilanngullugu suliffimmi toqusoqarnera. Taamaattumik toqusoqartillugu Arbejdsmarkedets Erhvervssikringi nangittumik nalunaaruteqarfigineqassaaq, sulinermi ajoqusernermik pissuteqarsinnaasoq, tassunga ilanngullugu suliffimmi toqusoqarnera, naak sulinermi ajoquserneq, toqunermik kinguneqarsinnaasoq, sulinermi ajutoornernik imaluunniit inuussutissarsiornermi nappaatinik nalunaarutiginninneq pillugu malittarisassat malillugit nalunaarutigineqareeraluartoq.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 31-mut assinguvoq.

Tamatuma saniatigut oqaaseqaatit nalinginnaasut innersuussutigineqarput, imm. 2.3.

Nr. 12-mut

Kalaallit Nunaanni sulinermi ajoqusernermut isumannaarineq pillugu inatsimmi § 36, imm. 1-imi aalajangersakkami atuuttumi allaqqavoq, ajutoornerit pineqartillugit sulisitsisoq isumannaarinissamut pisussaaffeqartoq nalunaarutiginninnermut pisussaaffeqarmat.

Taamaalilluni aalajangersagaq atuuttoq malillugu sulisitsisup isumannaarinissamut pisussaaffeqartup, tassanngaannartumik pisoq imaluunniit sunnerneqaat pissutigalugu inuup ajoqusernera, sivisunerpaamik ulluni tallimani atuussimasoq, aamma sulinermik pissuteqartoq nalunaarutigissavaa. Sulisitsisoq isumannaarinissamut pisussaaffeqartoq tassaapput sulisitsisut tamarmik, sullissinerminni inunnik nunami maani sulisitsisut, sulineq akissarsiaqaataanersoq, akissarsiaqaataannginnersoq, ataavartuunersoq, utaqqiisaagallartuunersoq imaluunniit qaangiuttussaanersoq apeqqutaatinnagu. Tamanna ilanngullugu atuuppoq sulisitsisumut, sullissinermini inunnik Kalaallit Nunaanni umiarsuarmi sulisunut sulisitsisumut.

Inatsisissatut siunnersuutip *§ 1, nr. 12*-ani siunnertuutigineqarpoq, § 36, imm. 1, atorunnaarsinneqassasoq.

Imm. 2 aamma 3 tamatuma kingorna imm. 1 aamma 2-nngussapput.

Atorunnaarsitsinerup kinguneqaraa, sulisitsisup isumannaarinissamut pisussaaffeqartup ajutoornernik nalunaarutiginninnissamut pisussaaffeqarnera pillugu malittarisassat, siunnersuummi § 35, imm. 1-imut aamma 2-mut ikkunneqarnissaannik siunnersuuteqarneq, tak. inatsisissatut siunnersuut § 1, nr. 5. Taamaalilluni § 36, imm. 1-imi aalajangersagaq pisariaqarunnaassaaq. Siunnersuutikkut ajutoornernut tunngatillugu nalunaarutiginninnissamut pisussaaffik nangittumik allanngornani sulisitsisumiiginnassaaq.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 32-mut assinguvoq.

Tamatuma saniatigut oqaaseqaatit nalinginnaasut innersuussutigineqarput, imm. 2.3.

Nr. 13-mut

Kalaallit Nunaanni sulinermi ajoqusernermut isumannaarineq pillugu inatsimmi § 37, imm. 1-imi aalajangersakkami atuuttumi allaqqavoq, sulisitsisup nalunaarutiginninnissamut pisussaaffeqartup, tak. § 36, aamma nammineq piumassutsiminik isumannaarinnittup, tak. § 52, imm. 2, Arbejdsmarkedets Erhvervssikringimut ajutoorneq nalunaarutigissagaat.

Taamaalilluni aalajangersagaq atuuttoq malillugu sulisitsisoq isumannaarinissamut pisussaaffeqartoq, Arbejdsmarkedets Erhvervssikringimut ajutoornernik nalunaarutiginnittuussaaq. Sulisitsisoq isumannaarinissamut pisussaaffeqartoq tassaavoq sulisitsisoq kinaluunniit, sullissinermini inunnik nunami maani sulisitsisoq, sulineq akissarsiaqaataanersoq, akissarsiaqaataannginnersoq, ataavartuunersoq, utaqqiisaagallartuunersoq imaluunniit qaangiuttussaanersoq apeqqutaatinnagu, kiisalu sulisitsisoq kinaluunniit, sullissinermini inunnik Kalaallit Nunaanni umiarsuami sulisunik sulisitsisoq. Tamatuma saniatigut inuussutissarsiorlutik namminersortut namminneq piumassutsiminnik isumannaarinnittut aamma aapparisatut suleqataasut ajutoornernik Arbejdsmarkedets Erhvervssikringimut nalunaarutiginnissapput.

Inatsisissatut siunnersuutip *§, nr. 13*-mi siunnertuutigineqarpoq, § 37, imm. 1-imi allaqqasoq »Sulisitsisoq nalunaaruteqartussaatitaasoq, tak. § 36« allanngortinneqassasoq imatut: »Sulisitsisoq, tak. § 35, imm. 1 aamma 2«.

Siunnersuutip kingunerissavaa, sulisitsisup ajutoorneq Arbejdsmarkedets Erhvervssikringimut nangittumik nalunaarutigissagaa, ilanngullugu tamanna nangittumik atuutissasoq nammineq piumassutsiminik isumannaarinnittumut. Sullivimmi avatangiisit pillugit inatsit malillugu ilanngullugu sulisitsisoq Sullivinnik Nakkutilliisoqarfimmut ajutoornernik nalunaarutiginninnissamut pisussaaffeqarpoq.

Siunnersuut taaguutinik assigiissaarinikkut inatsisip pisariillisarnissaanik kissaateqarnermik aallaaveqarpoq. Taamaalilluni nalunaarutiginninnermik pisussaaffeqarneq pillugu aalajangersakkani allani taaguutinik sulisitsisumik aamma sulisitsisumik nalunaarutiginnittussaatitaasumik immikkoortitsisoqanngilaq.

Siunnersuutikkut siunertarineqanngilaq suleriaatsinik atuuttunik allanngortitsinissaq. Siunnersuutikkut nangittumik taannaassaaq sulisitsisoq, nunami maani imaluunniit Kalaallit Nunaanni umiarsuarmi inunnik sulisitsisoq, Arbejdsmarkedets Erhvervssikringimut nalunaarutiginnittussaq. Ilanngullugu nangittumik atuutissaaq, inuussutissarsiorlutik namminersortut aamma aapparisatut suleqataasut nammineq piumassutsiminnik isumannaarinnuttut ajoqusernernik Arbejdsmarkedets Erhvervssikringimut nalunaarutiginnittarnerat.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 33-mut assinguvoq.

Inatsisissatut siunnersuummi § 1, nr. 12-imut oqaaseqaatit aamma oqaaseqaatit nalinginnaasut innersuussutigineqarput, imm. 2.3.

Nr. 14-mut

Kalaallit Nunaanni sulinermi ajoqusernermut isumannaarineq pillugu inatsimmi § 38-mi aalajangersakkami atuuttumi allaqavoq, suliassaqartitsinermut ministeri Namminersorlutik Oqartussat isumaqatigiinniarfigereerlugit nakorsat aamma kigutit nakorsaat inuussutissarsiornermi nappaatinik erseqqissunik imaluunniit ilimagineqartunik sulinerminnut atatillugu ilisimalikkaminnik Arbejdsmarkedets Erhvervssikringimut aamma Sullivinnik Nakkutilliisoqarfimmut nalunaarutiginnittarnissaat pillugu malittarisassanik aalajangersaassasoq.

Aalajangersagaq atuuttoq malillugu nakorsap imaluunniit kigutit nakorsaata nappaammik ilisimasaqalernerani inuussutissarsiornermi nappaatinik nalunaarutiginnittoqartarnissaanut aamma nappaatip sulinermut ataqatigiissinnaanera pillugit malittarisassanik suliassaqartitsinermut ministeri aalajangersaavoq. Arbejdsmarkedets Erhvervssikringimut qarasaasiat aqqutigalugit nalunaarutiginnittoqarsinnaavoq [www.anmeld.gl](http://www.anmeld.gl/) aqqutigalugu imaluunniit pappialanngorlugu immersugassat immikkut sanaat atorlugit. Tamatumunnga malittarisassat Kalaallit Nunaanni sulinermi ajoqusernermut isumannaarineq pillugu inatsit malillugu nakorsat aamma kigutit nakorsaat inuussutissarsiornermi nappaatinik Arbejdsskadestyrelsenimut nalunaarutiginninnissamut pisussaaffiat pillugu nalunaarummi nr. 1624, 21. december 2010-meersumi aalajangersarneqarput.

Inatsisissatut siunnersuutip *§ 1, nr. 14*-ani siunnersuutigineqarpoq, § 38, imm. 1-imi, »Namminersorlutik Oqartussat isumaqatigiinniarfigereerlugit suliassaqartitsinermut ministeri malittarisassanik aalajangersaassaaq, nakorsat« allanngortinneqassasoq imatut: »Nakorsat«.

Siunnersuutikkut nakorsat aamma kigutit nakorsaasa nalunaarutiginninnermik pisussaanerat toqqaannartumik § 38-mi allaqqassaaq, taamalillutik nakorsat aamma kigutit nakorsaat inuussutissariornermi nappaatinik erseqqissunik imaluunniit ilimagineqartunik sulinerminnut atatillugu ilisimalikkaminnik Arbejdsmarkedets Erhvervssikringimut aamma Sullivinnik Nakkutilliisoqarfimmut nalunaarutiginnittassasut. Siunnersuut nakorsat imaluunniit kigutit nakorsaata inatsisitigut inissisimanerannut sunniuteqassanngilaq.

Siunnersuutip ilanngullugu kingunerissavaa, nakorsat aamma kigutit nakorsaat inuussutissarsiornermi nappaatinik erseqqissunik imaluunniit ilimagineqartunik sulinerminnut atatillugu ilisimalikkaminnik nalunaarutiginnittarnissaat pillugu suliassaqartitsinermut ministerip malittarisassanik aalajangersaanissamut tunngavia aalajangersakkamiit peerneqarnissaa. Sulinermi ajutoornernik aamma inuussutissarsiornermi nappaatinik nalunaarutiginninneq paasissutissanik sunik imaqassanersoq pillugu suliassaqartitsinermut ministerip malittarisassanik aalajangersaanissamut pisinnaatitaanera, inatsisissatut siunnersuummi § 1, nr. 15-imi siunnersuutigineqarpoq, taarsiullugu aalajangersakkamut siunnersuutigineqartumut § 39, imm 1, oqaaseqatigiit siulliannut ikkunneqassasoq.

Taamaalilluni § 38, imm. 1-imi nakorsat aamma kigutit nakorsaat inuussutissarsiornermi nappaatinik nalunaarutiginnittarnissaat pillugu suliassaqartitsinermut ministerip malittarisassanik aalajangersaanissamut pisinnaatitaanera peerneqassaaq, aamma nalunaarut atuuttoq § 38, imm. 1 malillugu atuutilersinneqartoq, siunnersuummi § 39, imm. 1, oqaaseqatigiit siulliat malillugu taarsiullugu pisinnaatitsissutaassaaq, tak. inatsisissatut siunnersuummi § 1, nr. 12. Taamaaliornikkut pisinnaatitsissutit aalajangersakkami ataatsimi § 39, imm. 1, oqaaseqatigiit siullianni ataatsimoortinneqassapput, tak. inatsisissatut siunnersuummi § 1, nr. 12.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 34-mut assinguvoq.

Inatsisissatut siunnersuummi § 1, nr. 15-imut oqaaseqaatit aamma oqaaseqaatit nalinginnaasut innersuussutigineqarput, imm. 2.3.

Nr. 15-imut

Kalaallit Nunaanni sulinermi ajoqusernermut isumannaarineq pillugu inatsimmi § 39, imm. 1, oqaaseqatigiit siullianni aalajangersakkami atuuttumi allaqqavoq, suliassaqartitsinermut ministeri Namminersorlutik Oqartussat isumaqatigiinniarfigereerlugit, nalunaarutiginninnerit sunik paasissutissanik imaqarnissaannut, aamma qanoq nalunaarutiginnittoqarnissaanut malittarisassanik aalajangersaassasoq. Allaqqasinnaavoq, sulinermi ajutoornerit qarasaasiat aqqutigalugit nalunaarutigineqarsinnaasut.

Taamaalilluni aalajangersagaq atuuttoq malillugu ilaatigut suliassaqartitsinermut ministeri Namminersorlutik Oqartussat isumaqatigiinniarfigereerlugit, ajutoornernik nalunaarutiginninnerup qarasaasiat aqqutigalugit imaluunniit pappialatigut immikkut immersugassatigut pisinnaanera pillugu malittarisassanik aalajangersaavoq. Arbejdsmarkedets Erhvervssikringimut nalunaarutiginnittoqassaaq. Qarasaasiat aqqutigalugit nalunaarutiginnittoqassaaq [www.anmeld.gl](http://www.anmeld.gl/) aqqutigalugu, pappialatigullu nalunaarutiginninneq pissalluni immersugassat Sulisilluni Ajoqusernerit pillugit Sullissivimmiit, sillimmasiisarfinniit imaluunniit Sullivinnik Nakkutilliisoqarfimmiit tunniunneqartut atorlugit. Tamatumunnga malittarisassat Kalaallit Nunaanni sulinermi ajoqusernermut isumannaarineq pillugu inatsit malillugu sulinermi ajutoornernik nalunaarutiginnittarneq pillugu nalunaarummi nr. 1656, 21. december 2010-meersumi aalajangersarneqarput.

Inuussutissarsiornermi nappaatinik nalunaarutiginninnerit paasissutissanik sunik imaqarnissaannut aamma qanoq nalunaarutiginnittoqarnissaanut malittarisassat, Kalaallit Nunaanni sulinermi ajoqusernermut isumannaarineq pillugu inatsit malillugu nakorsat aamma kigutit nakorsaat inuussutissarsiornermi nappaatinik Arbejdsskadestyrelsenimut nalunaarutiginninninermut pisussaaffiat pillugu nalunaarummi nr. 1624, 21. december 2010-meersumi aalajangersarneqarpoq.

Inatsisissatut siunnersuutip § 1, nr. 15-ani siunnertuutigineqarpoq, § 39, imm. 1, oqaaseqatigiit 1-anni »Nalunaarutit« kingorna »sunik« peerneqassasoq, ikkunneqarlunilu: »sulinermi ajutoornerit aamma inuussutissarsiornermi nappaatit pillugit«.

Siunnersuutip kingunerissavaa, aalajangersakkami erseqqissumik allaqqanissaa, nalunaarutiginnittarneq pillugu malittarisassanik aalajangersaanissamut pisinnaatitaanermut sulinermi ajutoornerit aamma inuussutissarsiornermi nappaatit ilaatinneqarneri. Taamaalillluni pisinnaatitsineq malillugu sulinermi ajutoornernik aamma inuussutissarsiornermi nappaatinik nalunaarutiginninnerit paasissutissanik sunik imaqarnissaat pillugu aamma qanoq sulinermi ajutoornernik aamma inuussutissarsiornermi nappaatinik nalunaarutiginnittoqarnissaa pillugu malittarisassanik aalajangersaasoqarsinnaavoq.

Suliassaqartitsinermut ministerip aamma Namminersorlutik Oqartussat sulinermi ajutoornernik aamma inuussutissarsiornermi nappaatinik nalunaarutiginninnerit paasissutissanik sunik imaqarnissaat pillugu aamma qanoq sulinermi ajutoornernik aamma inuussutissarsiornermi nappaatinik nalunaarutiginnittoqarnissaa pillugu malittarisassanik aalajangersaanissamut pisinnaatitaanerat, § 38-mi aamma § 39, imm. 1, oqaaseqatigiit siulliani allaqqasuni pisinnaatitaanernut atuuttunut assinguvoq.

Siunnersuutip pisinnaatitaanerit imarisaatigut allanngortitsinnginnermik kinguneqarpoq.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 35, imm. 2-mut assinguvoq.

Inatsisissatut siunnersuummi § 1, nr. 14-mut oqaaseqaatit aamma oqaaseqaatit nalinginnaasut innersuussutigineqarput, imm. 2.3.

Nr. 16-imut

Kalaallit Nunaanni sulinermi ajoqusernermut isumannaarineq pillugu inatsimmi § 39, imm. 4-mi aalajangersakkami atuuttumi allaqqavoq, sillimmasiisarfiup aamma Arbejdsmarkedets Erhvervssikringip nakorsat nalunaarutaannut aningaasartuutit akilissagaat, tassunga ilanngullugit nakorsat immikkut ilinniarsimasut nalunaarutaat aamma toqusumik pilattaalluni misissuinermik nalunaarutit, aamma oqaaseqaatit uppernarsaatillu allat, tassunga ilanngullugit kukkunersiuisut nalunaarutaat aamma nutserinerit pisariaqartut.

Aalajangersakkami atuuttumi allaqqanngilaq, suliani sorlerni sillimmasiisarfik aamma Arbejdsmarkedets Erhvervssikringi aningaasartuutinut akiliissanersut, assersuutigalugu nakorsat nalunaarutaannut, oqaaseqaatinut aamma uppernarsaatinut allanut.

Inatsisissatut siunnersuutip *§ 1, nr. 16*-ani siunnertuutigineqarpoq, *§ 39, imm. 4,* imatut allanneqassasoq: »*Imm. 4.* Ajutoornerit pillugit suliani paasissutissanut tunngasut akiligassat tamaasa sillimmasiisarfiup akilissavai. Inuussutissarsiornermi nappaatit pillugit suliani paasissutissanut tunngasut akiligassat tamaasa Arbejdsmarkedets Erhvervssikringip akilissavai. Oqaaseqatigiit siullianni aamma aappaanni akiligassanut ilaatigut tunngapput nakorsat nalunaarutaannut, tassunga ilanngullugit nakorsat immikkut ilinniarsimasut nalunaarutaat aamma toqusumik pilattaalluni misissuinermik nalunaarutit, aamma oqaaseqaatinut uppernarsaatinullu allanut, tassunga ilanngullugit kukkunersiuisut naatsorsuutaat aamma nutserinerit pisariaqartut.«

Siunnersuutikkut inatsimmi allaqqalissaaq, inatsimmi aningaasaliinermut tunngaviit atuuttut naapertorlugit, Arbejdsmarkedets Erhvervssikringip sulinermi ajutoornerit pillugit sulianik ingerlatsineranut atatillugu aningaasartuutit tamaasa sillimmasiisarfiit akilissagaat. Taamaaqataanik Arbejdsmarkedets Erhvervssikringip sulisitsisuniit akiliisoqarneratigut inuussutissarsiornermi nappaatit pillugit sulianut aningaasartuutit akilissavai.

Aalajangersagaq siunnersuutigineqartoq suliami paasissutissanut aningaasartuutinut aamma aningaasartuutinut allanut tunngavoq, sulianik ingerlatsisinnaanissamut aamma suliani aalajangiisinnaanissamut pisariaqartunut. Assersuutigalugu taaneqarsinnaapput nakorsat aamma kigutit nakorsaata inuussutissarsiornermik nappaatit pillugit nalunaarutaannut aningaasartuutit, nakorsat immikkut ilinniarsimasut nalunaarutaannut aningaasartuutit aamma nutserinernut aningaasartuutit akilerneqartussat, ajoqusertumut aalajangiinerup nalunaarutigineqarnissaanut pisariaqartut. Taaguineq tamakkiisuunngilaq.

Sillimmasiisarfiit aamma Arbejdsmarkedets Erhvervssikringip aningaasartuutinik taaneqartunik akiliinissamut pisussaaffiat, sulianik nutaanik ingerlatsinermut, nalilersueqqinnermut aamma sulianik siornatigut naammassineqartunut suliareqqitassanngortitsinermut atuuppoq.

Siunnersuutikkut allannguinissaq siunertarineqanngilaq, kisianni suleriaatsinik nalinginnaasunik erseqqissaanissaq aamma aaqqissuussinissaq taamaallaat pineqarluni.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 35, imm. 7-imut assinguvoq.

Oqaaseqaatit aamma oqaaseqaatit nalinginnaasut innersuussutigineqarput, imm. 2.12.

Nr. 17-imut

Kalaallit Nunaanni sulinermi ajoqusernermut isumannaarineq pillugu inatsimmi § 42-mi aalajangersakkami atuuttumi allaqqavoq, § 41 malillugu Kalaallit Nunaanni sulinermi ajoqusernerit pillugit sulianik ingerlatsinermut paasissutissanik pissarsiniarnissamut akuersissut imatut pissarsiarineqassasoq, ajoqusertut imaluunniit qimagaasut nalunaarutiginninnermik tiguneqarneranik allakkatigut uppernarsaammi eqqumaffiginneqqullugit, paasissutissat sorliit pissarsiarineqarnissaat pisariaqartinneqalersinnaasoq, aamma tamatumunnga akerliliisinnaanermut piffissalerneqarlutik.

Inatsisissatut siunnersuutip *§ 1, nr. 17*-ani siunnertuutigineqarpoq, *§ 42* imatut allanneqassasoq:

»Arbejdsmarkedets Erhvervssikring imaluunniit Ankestyrelsi § 41 malillugu paasissutissanik pissarsiniartinnani, Arbejdsmarkedets Erhvervssikring imaluunniit Ankestyrelsi paasissutissat qanoq ittut pissarsiniarinissaat pisariaqalersinnaanera pillugu ajoqusertoq imaluunniit qimagaasut allakkatigut ilisimatitsissaaq. Arbejdsmarkedets Erhvervssikring imaluunniit Ankestyrelsi aamma ajoqusertoq imaluunniit qimagaasut tamatumunnga akerliliilluni nalunaaruteqarsinnaanermut piffissarititaasumik tunniussissaaq aamma ajoqusertoq imaluunniit qimagaasut tamatumuunakkut eqqartuussivinni suliassanngortitsinermi ajoqutaasinnaasut pillugit ilisimatitsilluni.«

Siunnersuutikkut Arbejdsmarkedets Erhvervssikringi aamma Ankestyrelsi siunissami ajoqusertut aamma qimagaasut ilisimatitsissaaq, § 41 malillugu paasissutissanik pissarsiniarnermut akerliliinerit eqqartuussivinni suliassanngortitsinermi ajoqutaasinnaaneri pillugit. Tamanna ajoqusertunut aamma qimagaasunut ilisimatitsissut tunniunneqassaaq, paasissutissanik pissarsiniarneq pillugu ilisimatitsinermut peqatigalugu.

Siunnersuutikkut § 41 malillugu sulinermi ajoqusernerit pillugit sulianik ingerlatsinermut atatillugu Arbejdsmarkedets Erhvervssikringip aamma Ankestyrelsip paasissutissanik nangittumik pissarsisinnaanerat allanngortinneqanngilaq, ajoqusertumit imaluunniit qimagaasunit akuersissummik piniaqqaanngikkaluarlutik. Arbejdsmarkedets Erhvervssikringip aamma Ankestyrelsip ilanngullugu nangittumik ajoqusertut aamma qimagaasut allakkatigut ilisimatittassavaat, suliami paasissutissanik sorlernik pissarsiniarnissaq pisariaqalersinnaanersoq. Naggataatigut Arbejdsmarkedets Erhvervssikringip aamma Ankestyrelsip nangittumik piffissarititaasumik aalajangersaasassapput, ajoqusertut imaluunniit qimagaasut kingusinnerpaamik qaqugu paasissutissanik pissarsiniarnermut akerliliisinnaassanerat pillugu.

Siunnersuutip sunnissanngilaa ajoqusertut imaluunniit qimagaasut Arbejdsmarkedets Erhvervssikringip imaluunniit Ankestyrelsip paasissutissanik piniarnerat pillugu akerliisinnaanerat, tamatuma kingorna Arbejdsmarkedets Erhvervssikringi imaluunniit Ankestyrelsi tamatuminnga unitsitsissallutik. Siunnersuutip tamatuma illuatungerisaanik iluaqutaassaaq, paasissutissanik aalajnagersimasuni piniarneq pillugu akerliliinissaq pillugu aalajangerneq, paasissutissanik tunngaveqarluni aalajangiinerussasoq, tassani ajoqusertut imaluunniit qimagaasut ilisimassallugu, akerliliinerit eqqartuussivinni suliassanngortitsinermi ajoqutaasinnaaneri aamma taamaalillutik aalajangiinissamut sunniuteqarsinnaallutik.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 37 a-mut assinguvoq.

Oqaaseqaatinut nalinginnaasunut innersuussisoqarpoq, imm. 2.12.

Nr. 18-imut

§ 43, imm. 2, oqaaseqatigiit siullianni aappaannilu aalajangersakkani atuuttuni allaqqavoq, imm. 1 malillugu ajoqusertut nakorsamit suliaritinnermut atatillugu angalanermut aningaasartuutinut akiliunneqarnissamut pisinnaatitaaffeqartut, nakorsamit suliaritinneq il.il. Arbejdsmarkedets Erhvervssikringip imaluunniit Ankestyrelsip noqqaassuteqarneratigut pippat. Imm. 1 malillugu ajoqusertut suliaritinnermut il.il. atatillugu sulinngitsoorneq minnerpaamik nalunaaquttap akunneranik marlunnik sivisussuseqarpat, sulisinnaajunnaarnermut uppernarsarneqartumut tunngatillugu taarsiiffigitinnissamut ilanngullugu pisinnaatitaapput.

§ 43, imm. 2-mi aalajangersagaq § 43, imm. 1-imi aalajangersakkamut atuuttumut ataqatigiittutut isigineqassaaq, sulinermi ajoqusernerup pineraniit sapinngisamik piaartumik nakorsamit misissortinnermut ajoqusertup peqataanissaanik peqqussuteqartoq aamma tamatuma kingorna nakorsamit suliaritinnissaanik imaluunniit sungiusaqqinnissaanik, nakorsap imaluunniit Arbejdsmarkedets Erhvervssikringip pisariaqartutut naliligaanik.

Pisuni arlalinni nakorsamit misissortinnermut taamaattumut ajoqusertoq namminersuutigisaminik peqataasinnaassanngilaq. Tamanna sulinermi ajoqusernermik imaluunniit pissutsinik allanik pissuteqarsinnaavoq. Taamaattumik ajoqusertup, misissortinnerup naammassineqarsinnaanissaanut pisariaqartissinnaavaa misissortinnissamut ingiaqateqarnissani, assersuutigalugu misissortinnissamut angalanermut atatillugu imaluunniit oqalutseqarnissamut.

Ingiaqatigisap taamaalilluni qulakkeersinnaava, misissortinnerup naammassineqarnissaa sapinngisamik piaartumik aamma pisariaqanngitsumik kinguarsaanertaqanngitsumik, aamma nakorsap imaluunniit napparsimmaviup misissortinnermi immikkut ikiuuteqarnissaq imaluunniit oqalutseqarnissaq eqqarsaatigisariaqarnagu.

§ 43, imm. 2-p atuuttup kingunerivaa, ajoqusertut angalanermut aningaasartuutiminnut aamma sulinikkut akissarsiat annaanerinut akiliunneqarnissaat, kisianni aalajangersagaq ingiaqatigisamut aningaasartuutit akilerneqarnissaannut tunngavimmik imaqanngilaq. Taammaattoq ukiorpassuarni suleriaasiuvoq angalanermut aningaasartuutinut aamma sulinikkut akissarsianik annaasanut akiliussisoqartarluni, kiisalu akunnermusiassanut aamma ullormusiassanut, aamma ingiaqatigisinnaasamut atugassanik.

Suliassaqartitsinermut ministereqarfiup aamma Namminersorlutik Oqartussat nalilerpaat, § 43, imm. 2, atituumik nassuiarneqassasoq, taamaalilluni "sulinikkut akissarsiat annaasat aamma angalanermut aningaasartuutit", aalajangersimasumik siunertaqarluni nassuiaaneq aallaavigalugu, ajoqusertup misissortissinnaanissaanut, aningaasartuutit, pisariaqartut, tamakkerlugit ilaatinneqarlutik. Taamaalilluni sulinikkut akissarsianik annaasanut aamma ingiaqatigisap angalaneranut aningaasartuutinut atuuppoq, ingiaqateqarneq nakorsamit misissortinnissap naammassineqarnissaanut pisariaqarpat.

Inatsisissatut siunnersuutip *§ 1, nr. 18*-ani siunnertuutigineqarpoq, *§ 43, imm. 2*, *oqaaseqatigiit siullianni aappaannilu*, »Ajoqusersimasoq« kingorna ikkunneqassasoq: »aamma ingiaqatigisaq pisariaqartoq«.

Tamatumuunakkut suleriaatsitut sivisuumik atuussimasumut tunngavimmik erseqqarissumik pilersitsoqassaaq, tamatuma kingorna aamma ingiaqatigisap pisariaqartup angalanermut aningaasartuutai aamma sulinikkut akissarsianik annaasai akilerneqarsinnaalissallutik ajoqusertumut malittarisassat taamaaqatai malillugit.

Suliani ataasiakkaani ingiaqateqarnissamik pisariaqartitsineq pingaartinneqarpoq. Tamanna pillugu nalilersuinermi immikkuualuttut arlallit ilaatinneqassapput, tassunga ilanngullugu ajoqusernerup qanoq issusaa aamma annertussusaa, ajoqusertup misissortinnissamut peqataanissamut periarfissai, tassunga ilanngullugu ingiaqateqarnani misissortiffissamut aamma misissortiffimminngaanniit angalaneq, aamma ingiaqateqarnani misissortinnerup naammassineqarnissaanut periarfissat allat. Ataatsimoorussamik nalilersuinissaq pineqarpoq, immikkuualuttut ataasiakkaat assigiinngitsumik pingaarnersiorneqarsinnaasut ilaatinneqassallutik.

Siunnersuutip kingunerissavaa, sulinermi ajoquserneq pillugu suliamik ingerlatsinissamut misissortinnerup naammassineqarnissaa pisariaqartinneqaraangat, ajoqusertup misissortinneranut atatillugu ingiaqatigisap pisariaqartup angalanermut aningaasartuutaanik aamma sulinikkut akissarsianik annaasaanut akiliunneqarsinnaanera. Taamaalilluni siunnersuutip qulakkiissavaa, misissortinnissap siunertaata kinguarsannginnissaa imaluunniit maanngaannartinnginnissaa.

§ 43, imm. 1-imi siunertaavoq, ajoqusertup peqqissutsikkut inissisimanera pillugu paasissutissat aqqutissiuunneqarnissaat, akuersaarneqarnissaq, ajunngitsorsiaqarnissaq aamma taarsiiffigitinnissaq pillugit aalajangiinissamut tunngaviusinnaasut. Tamatumunnga piumasaqaataasinnaavoq, ajoqusertup nakorsamit misissorneqarnissaa. Ajoqusernermiit misissuinerit sapinngisamik piaartumik ingerlanneqassapput. Tamanna misissuinerup siunertaata maanngaannartinneqarsinnaaneranik pissuteqarpoq.

Taamaalilluni ajoqusertunik misissuinernut tunngatillugu, pisuni arlalinni nakorsamit misissortinnermut nammineerluni peqataasinnaannginnermi, kinguarsaanertaqanngitsumik naammassineqarsinnaanissaannut siunnersuut ikorfartuissaaq.

Angallannermut aningaasartuutinut aamma sulinikkut akissarsianik annaasanut sillimmasiisarfiit akiliissapput. Taamaattumik ajoqusertoq imaluunniit ingiaqatigisaq pisariaqartoq sillimmasiisarfimmut siumoortumik akuersissummik pissarsinnaapput, ingiaqatigisap pisariaqartup akiliunneqarnissaanut.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 38-mut assinguvoq.

Oqaaseqaatinut nalinginnaasunut innersuussisoqarpoq, imm. 2.5.

Nr. 19-imut

§ 44-mi aalajangersakkami atuuttumi allaqqavoq, ajoquserneq nalunaarutigineqartoq inatsimmi ilaatinneqanngitsoq paasineqarpat, taava Arbejdsmarkedets Erhvervssikringi tamanna pillugu aalajangiissasoq. § 6 ajutoornernut tunngasoq malillugu suliani suliarineqartuni aalajangiineq pissaaq, Arbejdsmarkedets Erhvervssikringip nalunaarutiginninnermik tigusaqarneraniit kingusinnerpaamik qaammatit pingasut qaangiutsinnagit. § 7, imm 1, nr. 1, inuussutissarsiornermi nappaatit allattorsimaffiannut tunngasoq malillugu suliat suliarineqartut, piffissarititaavoq qaammatit arfinillit. Inuussutissarsiornermi nappaatit pillugit sulianut, § 7, imm. 1, nr. 2 aamma § 7, imm. 2 malillugit suliarineqartunut, Erhvervssygdomsudvalgimut saqqummiunneqartussanut, ukiuni marlunni piffissarititaasoq kisimi atuuppoq, tak. inatsimmi § 15, imm. 1.

Toqusoqarnerup inatsimmi ilaatinneqannginnera pillugu piffissarititaasut qimagaasunut nalunaaruteqarnermut assinganik atuupput, tak. § 44, imm. 2. Piffissarititaasut naatsorsorneqartarput toqusoqarnera pillugu Arbejdsmarkedets Erhvervssikringimut nalunaarutiginnittoqaraangat.

Imm. 1 aamma 2 malillugit piffissarititaasut iluanni aalajangiisoqarsinnaanngikkaangat, ajoqusertoq imaluunniit qimagaasut tamanna pillugu nalunaarfigineqassapput. Nalunaarutiginninneq aalajangiinerunngilaq, naammagittaalliuutigineqarsinnaasoq.

Inatsisissatut siunnersuutip *§ 1, nr. 19*-ani siunnertuutigineqarpoq, § 44 atorunnaarsinneqassasoq.

Siunnersuutip kingunerissavaa, sulinermi ajoqusernerit nalunaarutigineqartut suliarinerannut aamma ajoqusertup inatsip malillugit ikiorsiissutinik pisinnaatitaanersoq pillugu aalajangiineq, § 15, imm. 1 aamma 2-mi piffissarititat inatsisitigut aalajangerneqartut atorunnaarsinneqarnerannik. Piffissaq suliassat suliarineqartarnerannut atorneqartoq sivikillisarneqarnissaa siunertaralugu, Kalaallit Nunaanni sulinermi ajoqusernermik isumannaarineq pillugu inatsimmi suliat aalajangiinerillu assigiinngitsut akornanni nikerarnerit annertuut eqqarsaatigalugit, suliassat suliarineqartarnerat aaqqissuunnissaanut atatillugu Arbejdsmarkedets Erhvervssikringi eqaannerusumik inissisimalissaaq. Piffissarititat inatsisitigut aalajangerneqartut, Danmarkimi sulinermi ajoqusernermik isumannaarineq pillugu inatsimmi 1. juli 2024-miit sunniuteqartumik atorunnaarsinneqartunut siunnersuut ataqatigiissillugu isigineqassaaq.

Siunnersuummi piumasaqaataavoq, qulaani taaneqartut aallaaviatigut Kalaallit Nunaanni sulinermi ajoqusernermik isumannaarineq pillugu inatsimmi sulianut ilaatinneqartunut aamma atuutissasut, Kalaallit Nunaanni sulinermi ajoqusernermik isumannaarineq pillugu inatsit malillugu sulianut tunngatillugu, Kalaallit Nunaanni pissutsit eqqarsaatigalugit aamma Namminersorlutik Oqartussat oqaloqatigalugit, suliassat sulinerineqartarnerannut anguniakkanik immikkut ittunik aalajangersaasoqassanngippat. Ilanngullugu piumasaqaataavoq, suliami aalajangersimasumi suliassat sulinerineqarnerannut piffissaq naatsorsuutigineqartoq pillugu nalunarutigineqartoq eqquutsinneqarsinnaanngippat, Arbejdsmarkedets Erhvervssikringip suliami pineqartut nalunaarfigissagai.

Siunnersuutip allanngortissanngilai, ingerlatsinermi inatsisitigut tunngaviusut aamma suleriaatsit atuuttut malillugit piffissap naapertuuttup iluani Arbejdsmarkedets Erhvervssikring sulinermi ajoqusernerup nalunaarutigineqartup akuerineqarnissaa pillugu apeqqummik suli aalajangiisarnissaa.

Inatsisissatut siunnersuummi § 1, nr. 3-mut oqaaseqaatit aamma oqaaseqaatit innersuussutigineqarput, imm. 2.2.

Nr. 20-imut

§ 49, imm. 2, oqaaseqatigiit pingajuanni aalajangersakkami atuuttumi allaqqavoq, ajoqusertut imaluunniit qimagaasut Europap avataani najugaqarpata, taava Arbejdsmarkedets Erhvervssikringip aalajangineri pillugit naammagittaalliuteqarnissamut piffissarititaasoq qaammatit pingasut.

Inatsisissatut siunnersuutip *§ 1, nr. 20*-ani siunnertuutigineqarpoq, § 49, imm. 2-mi, oqaaseqatigiit pingajuat atorunnaarsinneqassasoq.

§ 49, imm. 2, oqaaseqatigiit pingajuat atorunnaarsinneqarnissaanik siunnersuutip kingunerissavaa, ajoqusertunut imaluunniit qimagaasunut naammagittaalliornissamut sapaatit akunneri arfinillit piffissarititaassasut, aalajangiinerup tiguneqarneraniit, ajoqusertut aamma qimagaasut sumi najugaqarneri apeqqutaatinnagit, tak. § 49, imm. 2, oqaaseqatigiit aappaat.

Ajutoornerit pillugit suliani sillimmasiisarfimmut, inuussutissarsiornermi nappaatit pillugit suliani Arbejdsmarkedets Tillægspensionip siulersuisuinut, aamma sulisitsisumut, sulinermi ajutoornerit akuersaarneqarnissaannut aalajangiinerit pineqartillugit, nangittumik naammagittaalliuteqarnissamut piffissarititaavoq sapaatip akunneri sisamat, tak. § 49, imm. 2, oqaaseqatigiit siulliat.

Naammagittaalliuteqarnissamut piffissarititaasoq qaammatinik pingasunik sivitsugaq, inatsimmi § 49, imm. 2, oqaaseqatigiit pingajuat malillugu, aalajangiinerit aamma naammagittaalliutit allakkatigut nassiunneqartarallarneranniit piffissaminngaanneerpoq, taamaattumillu ajoqusertut imaluunniit qimagaasut najugaqarfigisaat, pineqartut aamma Arbejdsmarkedets Erhvervssikringip qanoq sukkatigisumik attaveqaqatigiittarnerinut apeqqutaalluni.

Pisuni aalajangiineq allakkatigut nassiunneqartillugu, aalajangiineq pillugu naammagittaalliutip eqqortumik tiguneqarnera pillugu nalilersuinermut, aalajangiinerup tigusisussamut qanga apuussinnaanerata missiliuutigineqarnera apeqqutaassaaq. Tamatumunnga atatillugu ajoqusertumut nunami allamiittumut aalajangiinerup kingusissukkut apuussimanera pillugu paasissutissaq apeqqutaatinneqarsinnaavoq. Akerlianik qarasaasiakkut attaveqaqatigiinnermi periarfissaavoq aalajangiinermik piffissap nassiussiviusup aamma naammagittaalliummik piffissap tigusiffiusup eqqoqqissaartup nalunaarsorneqarsinnaaneri. Taamaattumik naammagittaalliuteqarnissamut piffissarititaasoq naatsorsorneqartariaqarpoq, nalunaarutip tigusisussamit qarasaasiakkut pissarsiarineqarsinnaalerneraniit, ullup qanoq ilinerani nalunaarut tiguneqarnersoq apeqqutatinnagu.

Ullumikkut ajoqusertut aamma qimagaasut oqartussaqarfinnik attaveqaqatigiinneq allakkat aamma e-mailit digitaliusut atorsinnaavaat. Ajoqusertut imaluunniit qimagaasut Europap avataani najugaqartillugit, tamanna qaqugu aalajangiinerup imaluunniit naammagittaalliuteqarnerup apuunnissaannut apeqqutaajunnaassaaq. Taamaalilluni inuiaqatigiinni digitalinngorsaanerup aamma pisortani attaveqaqatigiinnerup, Europap avataani najugaqarnermut tunngatillugu, qaammatini pingasuni naammagittaalliuteqarnissamut piffissarititaasoq sivitsugaq pisariaqartikkunnaarpaat.

Aalajangiinerup tiguneraniit ajoqusertut imaluunniit qimagaasut naammagittaalliuteqarnissamut piffissarititaasumik sapaatit akunnerinut arfinilinnut inissiinikkut assigiissaarineq, suliani ataasiakkaani naammagittaalliuteqarnissamut piffissarititaasut pillugit isummernissamik pisariaqartitsiunnaarnermik isumaqassaaq, ajoqusertut imaluunniit qimagaasut Europap avataani najugaqarnersut najugaqannginnersulluunniit apeqqutaatinnagu.

Pisuni immikkut ittuni Ankestyrelsi naammagittaalliuteqarnissamut piffissarititaasunik immikkut akuersissuteqarsinnaavoq, tak. Kalaallit Nunaanni sulinermi ajoqusernermut isumannaarineq pillugu inatsimmi § 49, imm. 3. Naammagittaalliuteqarnissamut piffissarititaasunik immikkut akuerineqarnissamut tunngavissaqarnersoq Ankestyrelsip nalilersuinermini immikkut eqqumaffigissavaa, ajoqusertut imaluunniit qimagaasut Europap avataani najugaqarnerat, naammagittaalliuteqarnissamut sapaatit akunnerinik arfilinnik piffissarititaasumut naleqqiullugu, suliani allannguummi ilaatinneqartuni naammagittaalliutip piffissaq eqqorlugu tiguneqannginneranut pissutaanersoq.

Nalilerneqarpoq inatsisitigut isumannaassutsimut tunngatillugu naammagittaalliuteqarnissamut piffissarititaasup qaammatini pingasuni sivitsukkap atorunnaarsinneqarnissaanik siunnersuut ippinnartoqanngitsoq, ajoqusertut imaluunniit qimagaasut Europap avataani najugaqartillugit.

Aalajangersagaq siunnersuutigineqartoq Kalaallit Nunaanni pissutsinut naleqqussagaavoq.

Oqaaseqaatinut nalinginnaasunut innersuussisoqarpoq, imm. 2.6.

Nr. 21-imut

§ 49, imm. 1-imi aalajangersakkami atuuttumi allaqqavoq, Kalaallit Nunaanni sulinermi ajoqusernermut isumannaarineq pillugu inatsit malillugu Arbejdsmarkedets Erhvervssikringip aalajangiineri ajoqusertunit imaluunniit qimagaasunit Ankestyrelsimut, ajutoornerit pillugit suliani sillimmasiisarfinnut, inuussutissarsiornermi nappaatit pillugit suliani Arbejdsmarkedets Tillægspensionip siulersuisuinut, aamma sulisitsisunut tunniunneqarsinnaaneri, sulinermi ajutoornerit akuersaarneqarnissaat pillugu aalajangiinerit pineqartillugit.

Inatsisitigut isumannaatsuuneq aamma inunnik isumaginninnermi allaffissorneq pillugit inatsimmi kapitali 9-mi aamma §§ 68-imi 70-imilu malittarisassat malillugit, Arbejdsmarkedets Erhvervssikringip sulinermi ajoqusernerit pillugit suliani aalajangiinerinut naammagittaalliutit, suleriaatsit atuuttut malillugit Ankestyrelsip suliarisarpai, Kalaallit Nunaanni sulinermi ajoqusernermut isumannaarineq pillugu inatsit malinneqartussaanngikkaangat. Tamanna sulinermi ajoqusernermut isumannaarineq pillugu inatsit malillugu sulianik ingerlatsisarnermut naapertuuppoq.

Inatsisissatut siunnersuutip *§ 1, nr. 21*-ani siunnertuutigineqarpoq, *§ 49*-miimm. 3-p kingorna immikkoortutut nutaatut ikkunneqassasoq: »Imm. 4.Ankestyrelsip inatsit manna malillugu sulianik ingerlatsinerani inatsisitigut isumannaatsuuneq aamma inunnik isumaginninnermi allaffissorneq pillugit inatsimmi kapitali 9 kiisalu §§ 68 aamma 70 atuutissapput, imaassimanngippat inatsisip matuma alla malitsigigaa.«

Siunnersuutip suleriaatsinik atuuttunik aaqqissuussinissaq kingunerissavaa, tamatuma kingorna inatsisitigut isumannaatsuuneq aamma inunnik isumaginninnermi allaffissorneq pillugit inatsimmi kapitali 9-mi aamma §§ 68-imi 70-imilu malittarisassat malillugit, Arbejdsmarkedets Erhvervssikringip sulinermi ajutoornerit pillugit suliani aalajangiinerinut naammagittaalliutit Ankestyrelsip suliarissallugit, Kalaallit Nunaanni sulinermi ajoqusernermut isumannaarineq pillugu inatsit malinneqartussaanngikkaangat.

Taamaalilluni § 49, imm. 4-mi siunnersuut, taamaallaat suleriaatsinik atuuttunik aaqqissuussineruvoq aamma Ankestyrelsip naammagittaalliutinik suliaqarneranut apeqqutaanani.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 44, imm. 4-mut assinguvoq.

Nr. 22-imut

§ 49, imm. 6-imi aalajangersakkami atuuttumi allaqqavoq, imm. 1 malillugu Ankestyrelsi naammagittaalliummik suliaqalinnginnerani, Arbejdsmarkedets Erhvervssikringip naammagittaalliuteqartup tamakkiisumik imaluunniit ilaannakortumik tapersissallugu tunngavissaqarnersoq nalilissavaa. Taamaattumik naammagittaalliut Arbejdsmarkedets Erhvervssikringimut nassiunneqassaaq.

Aalajangersagaq atuuttoq malillugu Arbejdsmarkedets Erhvervssikringi aalaajangiinernik piviusunik tunngaveqartunik imaluunniit inatsisitigut kukkunilinnik allannguinissaq taamaallaat periarfissarivaa. Taamaalilluni Arbejdsmarkedets Erhvervssikringi § 49, imm. 6 malillugu naammagittaalliummik nalilersueqqinnermini aalajangiinermik eqqunngitsumik allannguinissamut tunngavissaqanngilaq, aalajangiineq kukkulluni missiliuussinermik tunngaveqarpat. Taamaattumik Arbejdsmarkedets Erhvervssikringip suliat taamaattut Ankestyrelsimut ingerlateqqissavai.

Piviusunik tunngaveqartunik imaluunniit inatsisitigut kukkunernut assersuutaasinnaavoq, Arbejdsmarkedets Erhvervssikringip ukiumut akissarsianik naatsorsuinermi sulisitsisumiit utoqqalinersianut akiliutinik ilanngussisimannginnera, Arbejdsmarkedets Erhvervssikringi suliami pappialaatini paasissutissanik takunngitsuuisimammat, imaluunniit Arbejdsmarkedets Erhvervssikringip aalajangiinermini Kalaallit Nunaanni sulinermi ajoqusernermut isumannaarineq pillugu inatsimmi ukiumut akissarsianik naatsorsuinermut malittarisassaq kukkusumik atorsimammagu.

Inatsisissatut siunnersuutip *§ 1, nr. 22*-ani siunnertuutigineqarpoq, *§ 49, imm. 6*-mi*,* imm. 7-nngortussami,oqaaseqatigiit pingajuattut ikkunneqassasoq: »Arbejdsmarkedets Erhvervssikringip aalajangiineq pillugu nalilersuinermini immikkuualuttut piviusunik tunngavillit aamma inatsisinut tunngasut kiisalu missiliuussinerit isummerfigisinnaavai.«

Siunnersuutip kingunerissavaa, Arbejdsmarkedets Erhvervssikringip naammagittaalliutinut atatillugu aalajangiinermi immikkuualuttut tamaasa pillugit nalilersueqqinnissamut periarfissaqalernera, tassunga ilanngullugu missiliuussineq, taamaalillunilu nammineerluni aalajangiineq allanngortissinnaalerlugu.

Aalajangiinermi missiliuussinermut assersuutaasinnaavoq, Arbejdsmarkedets Erhvervssikringip ajoqutip annertussusaanik nalilersuinermini, missiliuullugu nalilerpagu, ajoqusertup sananeqaatimigut kingornussaata affai pissutsinut atuutereersunut pissuteqarsinnaaneri.

Taamaalilluni Arbejdsmarkedets Erhvervssikringi naammagittaalliummik tigusinermini isummerfigissavaa, aalajangiinermi piviusunik tunngaveqartunik imaluunniit inatsisitigut kukkuneqarnersoq, imaluunniit kukkulluni missiliuussisoqarnersoq. Tamatuma kingorna Arbejdsmarkedets Erhvervssikringi aalajangiinerup nalilersoqqinnissaanut periarfissaqarpoq, suliaq Ankestyrelsimut nassiuteqqaanngikkaluarlugu. Aalajangiineq nalilersoqqitaq Ankestyrelsimut naammagittaalliutigineqarsinnaavoq, aalajangiinermik tigusisoq tassunga isumaqataanngippat.

Nalilerneqarpoq, siunnersuutip kingunerissagaa, naammagittaalliutit ilaannik suliarinninnermut piffissaq atorneqartoq sivikinnerulissasoq.

Siunnersuut innuttaasut inatsisitigut isumannaatsuunerannut kinguneqassanngilaq, nangittumik aalajangiineq nalilersoqqitaq Ankestyrelsimut suli tunniussinnaassammassuk.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi 44, imm. 7-imut assinguvoq.

Oqaaseqaatinut nalinginnaasunut innersuussisoqarpoq, imm. 2.7.

Nr. 23-mut

Kalaallit Nunaanni sulinermi ajoqusernermut isumannaarineq pillugu inatsimmi § 49-mi sulinermi ajoqusernerit pillugit suliani kikkut naammagittaalliuuteqarnissamut pisinnaatitaanersut tamakkiisumik nalunaarsuiffimmi allattorneqarput. Suliami illuatungeriit kisimiillutik naammagittaalliuuteqarnissamut pisinnaatitaaneranni, pingaarnertut ingerlatsinermi inatsisitigut tunngavimmut nalinginnaasumut assinguvoq. Tamatumani sulinermi ajoqusernerup akuersaarneqarnissaanut apeqqut pineqartillugu, sulisitsisoq suliami illuatungiunngikkaluarluni naammagittaalliuteqarnissamut pisinnaatitaavoq.

§ 49, imm. 1, nr. 2-mi aalajangersakkami atuuttumi allaqqavoq, § 45 malillugu Arbejdsmarkedets Erhvervssikringip ajutoornerit pillugit suliani aalajangiineri sillimmasiisarfimmiit Ankestyrelsimut suliassanngortinneqarsinnaasut.

Inatsisissatut siunnersuutip *§ 1, nr. 23*-ani siunnertuutigineqarpoq, *§ 51*-imi *imm. 2-*tut ikkunneqassasoq:

»*Imm. 2.* Ajoqusernermut sillimmasiisarfinnut Garantifondi pillugu inatsit malillugu, ajoqusernermut sillimmasiisarfinnut Garantifondip ingerlataani, ajoqusernermut sillimmasiisarfinnut Garantifondi § 49-mi taaneqartutut sulinermi ajoqusernerit pillugit sulianik naammagittaalliuteqarsinnaatitaavoq.«

Siunnersuut inatsisissatut siunnersuummi § 1, nr. 27-mi Kalaallit Nunaanni sulinermi ajoqusernermut isumannaarineq pillugu inatsimmi § 59-p atorunnaarsinneqarnissaanik siunnersuummut ataqatigiittutut isigineqassaaq.

Tamatuma malitsigisaanik inatsisissatut siunnersuummi § 3, imm. 4-mi aamma 5-imi siunnersuutigineqarpoq, ajutoornermut sillimmatinik tigusinerup kingunerisaanik, § 59 malillugu Arbejdsmarkedets Erhvervssikringi pigisanik nalilinnik aamma pisinnaatitaaffinnik tigusisimappat aamma pisussaaffeqarlersimalluni, taakkua ajoqusernermut sillimmasiisarfinnut Garantifondimut tunniunneqassasut.

Taamaalilluni ajoqusernermut sillimmasiisarfinnut Garantifondi pisinnaatitaaffinnik aamma pisussaaffinnik sillimmasiisarfiup tigummisimasaanik tigusissaaq, tigusineq sioqqullugu sillimmasiisarfiup tigummisimasaanik.

Siunnersuutikkut qulakkeerneqassaaq, ajoqusernermut sillimmasiisarfinnut Garantifondi, ajutoornerit pillugit suliani taarsiissutinut il.il. aningaasatuutinik akiliisoq, ajutoornermut sillimmatinik tigusinerup kingorna, Arbejdsmarkedets Erhvervssikringip aalajangiineri pillugit naammagittaalliuteqarnissamut sillimmasiisarfittulli periarfissaqarnissaa.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 46 imm. 2-mut assinguvoq.

Oqaaseqaatinut nalinginnaasunut innersuussisoqarpoq, imm. 2.10.

Nr. 24-mut

§ 52, imm. 6, oqaaseqatigiit aappaanni aalajangersakkami atuuttumi allaqqavoq, sulinermi ajutoornernut tunngatillugu aningaasartuutit, nammineq angerlarsimaffimmi imaluunniit nammineq kiffartuussinermi sulinermut ikiortimut atorneqartut, ukiumut sullissinermi akunnerit 400-t anguneqanngippata, Arbejdsmarkedets Erhvervssikringimit siumoortumik akilerneqartassasut sillimmasiisarfinnilu tamani ukiut qaammatisiutaannut ataasiakkaanut agguataarneqarlutik, Kalaallit Nunaanni sulinermi ajutoornermut sillimmasiisartunut.

Inatsisissatut siunnersuutip *§ 1, nr. 24*-ani siunnertuutigineqarpoq, *§ 52, imm. 6, oqaaseqatigiit aappaat,* atorunnaarsinneqassasoq, aamma taarsiullugu ikkunneqassasoq: »Sulinermi ajutoornermut aningaasartuutit, ikiorteqarnermik qaangiisut, tak. oqaaseqatigiit siulliat, Arbejdsmarkedets Erhvervssikringimit akilerneqassapput. Oqaaseqatigiit aappaat malillugu aningaasartuutinut aningaasaliinerit, ukiumi aningaasartuuteqarfiusup aallartinnerani, sillimmasiisarfinni tamani, Kalaallit Nunaanni sulinermi ajoqusernermut sillimmasiinermik ingerlatsisuni, acontomik akileqquneqassapput, kingornalu ukiumi tulliuttumi naleqqussarneqarlutik.«

Imm. 2-5 tamatuma kingorna imm. 3-6-nngussapput.

§ 52, imm. 6, oqaaseqatigiit aappaanni aamma pingajuanni aalajangersakkatut nutaatut siunnersuutip, inatsimmi atuuttumi § 52, imm. 6, oqaaseqatigiit aappaat taarserpaat.

Allannguutissatut siunnersuutigineqartup kingunerissavaa, Arbejdsmarkedets Erhvervssikringip ukiumi aningaasartuuteqarfiusup aallartinnerani (ukioq 1), sillimmasiisarfinni aningaasartuutissatut naatsorsuutigineqartunik ukiumoortumik acontomik akileeqqusisalernissaa.

Arbejdsmarkedets Erhvervssikringip taarsiissutinut il.il. tunngatillugu allanngortitsinikkut ukiumoortumik ukioq 1-ip aallartinnerani acontomik aningaasartuutinut akileeqqusinermut aamma ukiumut 2-mut kingorna naleqqussaanermut piumasaqaataavoq, ukiup sisamararterutaasa siulliup naannginnerani akileeqqusinissaq aamma naleqqussaanissaq.

Taarsiissutissanut aningaasartuutinut il.il. acontomik akileeqqusineq ukiumoortoq, ukiumi siullermi (ukioq 1) taarsiissutissanut aningaasartuutissanik il.il. piviusorsiortumik missiliuussineq tunngavigalugu pissaaq, minnerpaamik ulluni 14-ini akiliinissamut piffissaqartitsilluni.

Ukiup tulliuttup aallartinnerani (ukioq 2) Arbejdsmarkedets Erhvervssikringi sillimmasiisarfinniit acontomik qaffasippallaamik imaluunniit appasippallaamik akiliutinik ukiumoortumik kingornatigut naleqqussaasassaaq. Arbejdsmarkedets Erhvervssikringi ukioq 2-mi kingornatigut naleqqussaanermi taarsiissutissanut il.il. aningaasartuutinut akileeqqusisinnaassaaq ukioq 1-ip ingerlanerani sillimmasiisarfinninnganniit sulinermi ajutoornernut sillimmasertarfiusut nutaajusuniit aningaasartuutigineqartunik. Ukioq 1-imut tunngatillugu piffissami akileeqqusinermi peqatigalugu naleqqussaasoqarnissaanik piumasaqaateqarpoq.

Sillimmasiisarfiit, sulinermi ajuutoornernut sillimatinik aqutsinermik allanut tunniussisimasut, assersuutigalugu sillimmasiissutinik tuniniaasunut, taarsiissutinut il.il. assinganik akiliissapput, aamma Arbejdsmarkedets Erhvervssikringip aningaasat, sillimmasiissutinik tuniniaasuniit imaluunniit allamiit sillimmasiisarfik sinnerlugu sillimmasiissutinik aqutsisumiit akileqqusinnaavai.

Taamaalilluni siunissami Arbejdsmarkedets Erhvervssikringip ukioq 2024-minngaanniit ukiumi aningaasartuutissanut naatsorsuutigineqartunik missiliuussineq piviusorsiortoq tunngavigalugu §§ 52, 56 aamma 64 malillugit aningaasat acontonngorlugit akileqqusussaassavai, ukiup taassuma aningaasartuuteqarfiusussap aallartinnerani.

Piumasaqaatigineqarpoq, Suliassaqartitsinermut ministereqarfiup sulinermi ajoqusernermut isumannaarineq pillugu inatsit aamma sulinermi ajutoornerup kingunerisaanut isumannaarineq pillugu inatsit malillugit Arbejdsmarkedets Erhvervssikringimit akilerneqartut, taarsiissutit aalajangersimasut il.il. ilaannut aningaasaliineq pillugu nalunaarutaa nr. 645, 28. juni 2019-imeersoq malillugu kiisalu Arbejdsskadestyrelsip aamma Ankestyrelsip pisunik Kalaallit Nunaanni sulinermi ajoqusernermut isumannaarineq pillugu inatsimmi ilaatinneqartunik aqutsineranut akiliineq pillugu nalunaarutaa nr. 1655, 21. december 2010-meersoq malillugit § 52, imm. 6, oqaaseqatigiit pingajuannut aamma sisamaannut aalajangersakkatut siunnersuutigineqartoq naapertorlugu aallanngortinneqarnissaat, tak. inatsisissatut siunnersuummi § 1, nr. 25-mut oqaaseqaatit.

Nalilerneqarpoq, allannguut peqatigitillugu ataani ingerlatsinermut ineriartornermullu aningaasartuutinut, malittarisassat atuuttut malillugit siumoortumik Arbejdsmarkedets Erhvervssikringip akilerallartagaanut, akigititanut taaneqartunut akileeqqusinermik siuartitsinermut, Arbejdsmarkedets Erhvervssikringip akiliisinnaassusaanut malunnaatilimmik pitsanngorsaataassasoq, Arbejdsmarkedets Erhvervssikringip kingumoortumut taarsiullugu siumoortumik akigititat akileqqusinnaalissammagit.

Siunnersuutip malitsigisaanik inatsisissatut siunnersuummi § 1, nr. 31-mi siunnersuutigineqarpoq, § 64, imm. 4, oqaaseqatigiit siulliat malillugu akigititanik akileeqqusineq, Arbejdsmarkedets Erhvervssikringip ingerlatsineranut aamma ineriartorneranut allanngortinneqassasoq, taamaalillutik akigititat acontomik assinganik akileqquneqartalerlutik ukiup aallartinnerani, suliat Arbejdsmarkedets Erhvervssikringimut nalunaarutigineqarfianni (ukioq 1), aamma ukiumi tulliuttumi (ukioq 2) kingornatigut naleqqussarneqarlutik. Aalajangersakkamut matumunnga allannguutissatut siunnersuutigineqartup kingunerissavaa, akigititanik akileeqqusineq pisinnaasoq Arbejdsmarkedets Erhvervssikringip akilerallarsimasaanut aningaasartuutinut matussutissatut siumoortumik akileeqqusinermut peqatigitillugu.

Aalajangersagaq siunnersuutigineqartoq sulinermi ajoqusernermut isumannaarineq pillugu inatsimmi § 48, imm. 6-imi, oqaaseqatigiit aappaannut assinguvoq.

Inatsisissatut siunnersuummi § 1, nr. 25-mut aamma 31-mut oqaaseqaatit aamma oqaaseqaatit nalinginnaasut innersuussutigineqarput, imm. 2.9.

Nr. 25-mut

§ 52, imm. 6, oqaaseqatigiit pingajuanni aalajangersakkami atuuttumi allaqqavoq, sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuat malillugu, Arbejdsmarkedets Erhvervssikringip malittarisassat aalajangersagai malillugit Finanstilsyni suleqatigalugu aningaasartuutit agguarneqassasut.

Aalajangersakkap atuuttup sulinermi ajutoornermut atatillugu aningaasartuutit agguataarneqarnissaannut aalajangersaaneq malittarisassiorpaa, nammineq illugisami sulinermi imaluunniit kiffartuussinermi ikiorteqarnermut atorneqartunik, sulinerup katillugit qaammatisiutit malillugit ukiumut nalunaaquttap akunneri 400-t qaanginngippagit. Arbejdsmarkedets Erhvervssikringip Finanstilsyni suleqatigalugu innersuussutigisai tunngavigalugit malittarisassat suliassaqartitsinermut ministerimit aalajangersarneqartut malillugit, qaammatisiutit malillugit ukiut tamaasa aningaasartuutit sillimmasiisarfinnut sulinermi ajutoornermut sillimmasiisartunut tamanut agguataarneqassapput.

Inatsisissatut siunnersuutip *§ 1, nr. 25*-ani siunnertuutigineqarpoq, *§ 52, imm. 6, oqaaseqatigiit pingajuanni,* oqaaseqatigiit sisamaanngortussami »Arbejdsmarkedets Erhvervssikring« imatut allanngortinneqassasoq: »suliassaqartitsinermut ministeri Arbejdsmarkedets Erhvervssikringip siulersuisuisa inassuteqarnerat malillugu« aamma »oqaaseqatigiit pingajuat« imatut allanngortinneqassaaq: »oqaaseqatigiit sisamaat«

Sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuat inatsisikkut nr. 550, 7. maj 2019-imeersukkut § 48, imm. 6, oqaaseqatigiit sisamaanngorlugu allanngortinneqarnerata siunnersuut kingunerivaa. Siunnersuutip aningaasartuutinik agguataarinermut malittarisassat imarisaatigut allanngortissanngilai. Sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit sisamaannik allanngortitsinikkut, aalajangersakkami pineqarput agguataarineq, acontomik akiliineq aamma kingornatigut naleqqussaaneq. Taamaattumik Arbejdsmarkedets Erhvervssikringip siulersuisuisa innersuussuteqarnerisa kingorna, sulinermi ajoqusernermut sillimmasiisarfiit akornanni ukiumoortumik aningaasartuutinik agguataarisarnermut malittarisassat erseqqinnerusut suliassaqartitsinermut ministerip Finanstilsyni suleqatigalugu aalajangersassavai. Agguataarinermut tunngatillugu pineqarput sulinermi ajutoornernut aningaasartuutit, ikiorteqarnermut atorneqartut kiisalu acontomik akiliinermut malittarisassat erseqqinnerusut aamma kingornatigut naleqqussaaneq. Tamatuma kingorna aningaasat akilerallakkat ukiup atuuttup aallartinnerani aningaasartuutit atorneqarfissaanni akileqquneqassapput.

Sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit sisamaanni piumasaqaatigineqarpoq, pisinnaatitsineq imatut piviusunngortinneqassasoq, erseqqissumik allaqqassalluni, Arbejdsmarkedets Erhvervssikringip ukiut aallartinneri tamaasa, missiliuussineq piviusorsiortoq tunngavigalugu, sillimmasiisarfinnut sulinermi ajutoornernut sillimmasiinermik ingerlatsisunut tamanut siumoortumik acontomik akileeqqusisarnissaa. Sillimmasiisarfiit, sulinermi ajutoornernut sillimmasiissutinik aqutsinermik allanut tunniussisimasut, assersuutigalugu sillimmasiissutinik tuniniaasartunut, assinganik aningaasartuutinut akiliisussaapput, aamma Arbejdsmarkedets Erhvervssikringip aningaasat sillimmasiisarfimminngaanniit imaluunniit allamiit sillimmasiisarfik sinnerlugu sillimmasiissutinik aqutsisumiit akileqqusinnaavai.

Tamatuma saniatigut piumasaqaatigineqarpoq, pisinnaatitaanerup qaffasippallaamik imaluunniit appasippallaamik acontomik akiliineq pillugu ukiumut tulliuttumut ukiumoortumik kingornatigut naleqqussaanermut malittarisassanik aalajangersaanissamut atorneqarnissaa. Siunnersuutigineqarpoq, taamaallaat ukiumut ataasiarluni akileeqqusineqartassasoq, aamma akileeqqusinermut, §§ 52, 56 aamma 64 malillugit aningaasartuutit saniatigut, § 64 malillugu Arbejdsmarkedets Erhvervssikringimi aamma Ankestyrelsimi suliamik ingerlatsinermut tunngatillugu akigititanik akileeqqusineq ilaatinneqarluni.

§ 1, nr. 24-mi allannguutissatut siunnersuutigineqartup siunnersuut kingunerivaa, aamma piumasaqaatigalugu Suliassaqartitsinermut ministereqarfiup sulinermi ajoqusernermut isumannaarineq pillugu inatsit aamma sulinermi ajutoornerup kingunerisaanut isumannaarineq pillugu inatsit malillugit Arbejdsmarkedets Erhvervssikringimit akilerneqartut, taarsiissutit aalajangersimasut il.il. ilaannut aningaasaliineq pillugu nalunaarutaa nr. 645, 28. juni 2019-imeersoq malillugu kiisalu Arbejdsskadestyrelsip aamma Ankestyrelsip pisunik Kalaallit Nunaanni sulinermi ajoqusernermut isumannaarineq pillugu inatsimmi ilaatinneqartunik aqutsineranut akiliineq pillugu nalunaarutaa nr. 1655, 21. december 2010-meersoq malillugit siunnersuutigineqartoq naapertorlugu allanngortinneqarnissaat.

Inatsisissatut siunnersuummi § 1, nr. 24-mut aamma 31-mut oqaaseqaatit aamma oqaaseqaatit nalinginnaasut innersuussutigineqarput, imm. 2.9.

Nr. 26-mut

§ 56, imm. 4-mi aalajangersakkami atuuttumi allaqqavoq, imm. 1 malillugu aningaasat Arbejdsmarkedets Erhvervssikringimit tunniunneqartut, § 52, imm. 6, oqaaseqatigiit aappaanni aamma pingajuanni malittarisassat malillugit, imm. 2 malillugu aningaasat utertinneqarsimasinnaasut ilanngaatigalugit, sillimmasiisarfinnut Kalaallit Nunaannut sulinermi ajutoornernut sillimmasiisartunut tamanut agguanneqassasut.

Inatsisissatut siunnersuutip *§ 1, nr. 26*-ani siunnertuutigineqarpoq, *§ 56, imm. 4*-mi*,* »§ 52, imm. 6, oqaaseqatigiit aappaat aamma pingajuat« allanngortinneqassasoq imatut: »§ 52, imm. 6, oqaaseqatigiit aappaanniit sisamaannut«

§ 1, nr. 25-mi allannguutissatut siunnersuutigineqartup siunnersuut kinguneraa, § 52, imm. 6, oqaaseqatigiit aappaat aamma pingajuat malillugit aningaasartuutinik agguaasarneq pillugu aalajangersakkap allanngortinneqarnissaa siunnersuutigineqarluni, siunnersuutip kingorna oqaaseqatigiit aappaanniit aamma sisamaanngortussat.

§ 1, nr. 24-mi aamma 25-mi siunnersuutini, § 52, imm. 6, oqaaseqatigiit aappaanni aamma pingajuanni aalajangersakkat allanngortinneqarnissaat siunnersuutigineqarpoq. Allannguutissatut siunnersuutit kingunerivaat, § 52, imm. 6-imi agguaanissamut aalajangersakkat attuumassuteqartut siunnersuutip kingorna § 52, imm. 6, oqaaseqatigiit aappaanniit sisamaannut nassaassaalissammata.

Inatsisissatut siunnersuummi § 1, nr. 24-mut aamma 25-mut oqaaseqaatit aamma oqaaseqaatit nalinginnaasut innersuussutigineqarput, imm. 2.9.

Nr. 27-mut

§ 59, imm. 1-imi aalajangersakkami atuuttumi allaqqavoq, sulinermi ajutoornernut sillimmasiissutit suliffeqarfiit aningaasarsiornermik ingerlataqartut pillugit inatsimmi § 250, imm. 2 imaluunniit suliffeqarfiit aningaasarsiornermik ingerlataqartut pillugit inatsisip Kalaallit Nunaannut atuutilersinneqarnissaanut peqqussummi nr. 1252, 15. december 2004-meersumi § 275 imm. 2 malillugu Arbejdsmarkedets Erhvervssikringimit aqunneqalerpata, ajoqusernerit tamarmik, sillimasiisarfimmut sillimmasiisarfiup ullup atorunnaarsinneqarfiata kingorna nalunaarutigineqartut, Arbejdsmarkedets Erhvervssikringimut nassiunneqassasut. Peqatigitillugu aningaasat ingerlatseqatigiiffiup, suliffeqarfiit aningaasarsiornermik ingerlataqartut pillugit inatsit naapertorlugu illuartissimasai, aamma piffissaq atorunnaarsitsinerup kingorna inatsit malillugu ingerlatseqatigiiffiup sillimmasiinerinut attuumassuteqartut, Arbejdsmarkedets Erhvervssikringimut tunniunneqassapput.

Aamma § 59, imm. 2-mi aalajangersakkami atuuttumi allaqqavoq, sillimmasiissutinik aqutsinermut aningaasartuutit, Arbejdsmarkedets Erhvervssikringimit siumoortumik akilerneqartassasut, aamma sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuanni malittarisassat malillugit qaammatisiutit malillugit ukiunut tamanut sillimmasiisarfinni tamani, sulinermi ajutoornermut sillimmasiisartuni agguaanneqarlutik. Aningaasat tunniunneqartut malittarisassat taakkua atorlugit agguaanneqassapput.

Kalaallit Nunaanni sulinermi ajoqusernermut isumannaarineq pillugu inatsimmi § 59 sulinermi ajoqusernermut isumannaarineq pillugu inatsimmi § 54-imut imarisaanut tunngatillugu assinguvoq, taanna 1. juli 2019 tikillugu taamatut allassimalluni. Aalajangersagaq aamma taassumunnga piareersarluni sulineq, sillimasiisarfiup Alpha Insurance A/S-ip 2018-imi akiliisinnaajunnaarneranut atatillugu aalajangersakkap matussusiineranut sanilliullugu ersernerluttoq paasinarsivoq. Taamaattumik akiliisinnaajunnaarnermut atatillugu Suliassaqartitsinermut ministereqarfik aalajangersakkap nassuiaatigineqarneranut ilanngussivoq, immikkuualuttut tulliuttut ilanngunneqarlutik:

1) Finanstilsynip sillimmasiisarfiup sulinermi ajutoornermut sillimmatinik ingerlatsinissamut akuersissutaanik arsaarpagu, Arbejdsmarkedets Erhvervssikringip sillimmasiisarfimmi sulinermi ajutoornermut sillimmasiinermut sillimmasiissutit tamakkerlugit tigunissaat pisussaaffigivaa.

2) Arbejdsmarkedets Erhvervssikringip pisussaaffiginngilaa sulinermi ajutoornermut sillimmasiissutinut ilassutaasinnaasut tigunissai, silimmasiisarfiup tunisimasinnaasai.

3) Arbejdsmarkedets Erhvervssikringip sulianik aqutsineq tigussavaa, sillimmasiissutit ataasiakkaat qaangiunnissaata tungaannut. Tamanna isumaqarpoq, Arbejdsmarkedets Erhvervssikringip, sulinermi ajoqusernermut isumannaarineq pillugu inatsimmi § 54 malillugu, ajoqusernerit pisimasut aamma sillimmasiinerit kingorna ajoqusernerit, suli atuuttut aqunneqarneri tigussagai, ingerlatseqatigiiffiup sulinermi ajutoornernut sillimmasiissutinik tuniniaasinnaaneranik Finanstilsynip utertitsinerata kingornatigut ajoqusernerit aatsaat pisimanerat apeqqutaatinnagu.

4) Sulinermi ajoqusernermut isumannaarineq pillugu inatsimmi § 54-imik siunertaavoq, sillimmasiisarfiup atorunnaarsinneqarnerani sillimmasersimasut sillimmasernerup atorunnaarsinneqarnissaanut illersorneqarnissaat. Tamanna suliffeqarfiit aningaasarsiornermik ingerlataqartut pillugit inatsimmi § 230-p siunertaanut assinguvoq. Tamanna akiliisinnaajunnaarneq sioqqullugu ajoqusernernik tigusinissamik killiliinissamut akerliuvoq.

5) Sillimmasiissutinik paasinninnermi, pingaartinneqassapput isumaqatigiissutit aalajangersimasut, sillimmasiisarfiup aamma sillimmasertut akornanni sillimmasiissutitut isumaqatigiissutit ataasiakkaat atuuffii pillugit, ingerlatseqatigiiffiup sulinermi ajoqusernermut isumannaarineq pillugu inatsit malillugu sillimmasiissutinik atulersitsisinnaanermut akuersissutaata atorunnaarsinneqarnerani.

Taamaalilluni Arbejdsmarkedets Erhvervssikringip sulinermi ajutoornermut sillimmasiissutinik tigusinerminut atatillugu, sillimmasiisarfiup tunniussinissaq sioqqullugu, sulinermi ajutoornermut silllimmasiinermik ingerlatsinerminut tunngatillugu pisinnaatitaaffigisai aamma pisussaaffigisai tigussavai. Tamanna taarsiissuteqarnissamut piumasaqaatinut matussuserneqarsimanngitsunut matussusiinermut aamma ajoqusernerit piareersaataasumik suliarineqarnerinut atuuppoq, tassunga ilanngullugit nalunaarutiginninnernik suliaqarneq aamma suliaritinnermut aningaasartuutinut apeqqutit pillugit isummerneq, aamma suliami paasissutissanut, ikiuutinut il.il. akiliutit.

Arbejdsmarkedets Erhvervssikringip aningaasartuutit aningaasaliiffigissavai, sulinermi ajutoornermut sillimmasiissutinik tigusinerup malitsigisai aamma pigisat nalillit, tassunga ilanngullugit sillimmaseqqinnermik isumaqatigiissutini pissamaatit, sillimmasiisarfimmiit imaluunniit tassannga suliffeqarfimmiit tunniunneqarsimasumit nuunneqartut. Arbejdsmarkedets Erhvervssikringip aningaasartuutit akilerallassavai, sulinermi ajutoornermut sillimmasiissutinik il.il. tigusinerup malitsigisai, pigisanik nalilinnik imaluunniit pigisanik nalilinnik naammanngitsunik sillimmasiisarfimmiit imaluunniit taassuma qimataanit nuunneqarsimanngitsut piffissamiit, aningaasartuutit akilerneqarfissaanni aamma pigisat nalillit pisariaqartinneqartut tigunissaasa tungaannut. Aningaasartuutit, Arbejdsmarkedets Erhvervssikringip akiligai, sillimmasiisarfinnit tamanit sulinermi ajutoornermut sillimmasiinermik ingerlatsisunit aningaasaliiffigineqassapput.

Inatsisissatut siunnersuutip *§ 1, nr. 27*-ani siunnertuutigineqarpoq, § 59-ip atorunnaarsinneqarnissaa.

Suliffeqarfiit aningaasarsiornermik ingerlataqartut pillugit inatsimmi § 250, imm. 2 malillugu, ajoqusernermut sillimmasiisarfinnut garantifondini pillugu inatsisip allanngortinneqarnissaanut inatsisikkut nr. 1163, 8. juni 2021-meersukkut, aningaasaliisartut peqatigiiffii il.il. pillugit inatsisikkut, aningaasanik peqquserluutinik malunnarunnaarsaasarneq pillugu inatsisikkut, Danmarks Grønne Investeringsfondi pillugu inatsisikkut aamma inatsisikkut allatigut assigiinngitsukkut, Finanstilsynip sillimmasiisarfiup sulinermi ajoqusernermut sillimmasiisarnermik ingerlatsinissamut akuersissutaa utertippagu, Arbejdsmarkedets Erhvervssikringip sulinermi ajoqusernermut isumannaarineq pillugu inatsit malillugu sulinermi ajoqusernermut sillimmasiissutinik aqutsilernissamut pisussaaffia, 1. juli 2021-imi ajoqusernermut sillimmasiisarfiit Garantifondiannut nuutsinneqarnerata siunnersuut kingunerivaa. Inatsit nr. 1163, 8. juni 2021-meersumi § 17, imm. 3-mi allaqqavoq, Finanstilsynip sillimmasiisarfiup sulinermi ajoqusernermut sillimmasiisarnermik ingerlatsinissamut akuersissutaa utertippagu, ajoqusernermut sillimmasiisarfiit Garantifondiata ajoqusernermut sillimmasiissutinik tigusinissamut pisussaaffeqarnera pillugu aalajangersakkat, kunngip peqqussutaatigut ilanngullugu Kalaallit Nunaannut atuutilersinneqarsinnaaneri. Siunertaavoq, danskit aamma kalaallit suliassaqarfimmi malittarisassaasa akornanni sammiveqatigiinnermik pilersitsiniarluni tamanna pissasoq. Nalorninartoqarmat, kunngip peqqussutaata matumalu inatsisissatut siunnersuutip ataatsikkut atuutilersinneqarsinnaaneri, inatsisissatut siunnersuummi § 2, imm. 2-mi peqatigalugu siunnersuutigineqarpoq, suliassaqartitsinermut ministeri § 59-ip atorunnaarsinneqarnissaata atuutilersinneqarnissaanut piffissamik aalajangersaassasoq. Inatsisissatut siunnersuummi § 3, imm. 5-imiit 8-mut oqaaseqaatit aamma oqaaseqaatit nalinginnaasut innersuussutigineqarput, imm. 2.10.

Nr. 28-mut

§ 62, imm. 4-mi aalajangersakkami atuuttumi allaqqavoq, imm. 1 malillugu Arbejdsmarkedets Erhvervssikringimit aningaasat tunniunneqartut, imm. 2 malillugu aningaasat utertinneqarsinnaasut ilanngaatigalugit § 52, imm. 6, oqaaseqatigiit sisamaanni aamma tallimaanni malittarisassat malillugit agguaanneqassasut.

Inatsisissatut siunnersuutip *§ 1, nr. 28*-ani siunnertuutigineqarpoq, § 62, imm. 4-mi*,* »§ 52, imm. 6, oqaaseqatigiit sisamaat aamma tallimaat« allanngortinneqassasoq imatut: »§ 52, imm. 6, oqaaseqatigiit tallimaat aamma arferngat«.

Inatsisissatut siunnersuummi § 1, nr. 24-mi aamma 25-mi allannguutissatut siunnersuutit siunnersuut kingunerivaa, § 52, imm. 6, oqaaseqatigiit aappaat aamma pingajuat malillugit sulinermi ajutoornernut aningaasartuutinik akileeqqusineq aamma agguaaneq pillugit aalajaangersakkat allanngortinneqarlutik, siunnersuutip kingorna oqaaseqatigiit aappaanniit sisamaanngortussat. Allannguutit kingunerivaat, § 52, imm. 6-imi agguaanermut aalajangersakkat attuumassuteqartut, siunnersuut malillugu inuussutissarsiornermi nappaatit pineqartillugit, § 52, imm. 6, oqaaseqatigiit tallimaanni aamma arfernganni nassaassaalernerat.

Aalajangersagaq sulinermi ajoqusernermut isumannaarineq pillugu inatsimmi § 57, imm. 4-mut assinguvoq.

Inatsisissatut siunnersuummi § 1, nr. 24-mut aamma 25-mut oqaaseqaatit aamma oqaaseqaatit nalinginnaasut innersuussutigineqarput, imm. 2.9.

Nr. 29-mut aamma 30-mut

§ 62, imm. 1-imi aalajangersakkami atuuttumi allaqqavoq, Arbejdsmarkedets Erhvervssikringip aamma Ankestyrelsip pissutsinik inatsimmi ilaatinneqartunik ukua aningaasaliiffigissagaat:

1) Sillimmasiisarfiit sulinermi ajutoornermut sillimmasiisartut, sulinermi ajutoornerit pillugit suliat pineqartillugit, pineqartunut attuumassuteqartut,

2) Arbejdsmarkedets Erhvervssikringi inuussutissarsiornermi nappaatinut tunngatillugu aningaasartuutit aningaasaliiffigineqarnissaannut tapiissutitut, tak. sulinermi ajoqusernermut isumannaarineq pillugu inatsimmi § 55, inuussutissiornermi nappaatit nalunaarutigineqartut pineqartillugit aamma  
3) Naalagaaffik, Kalaallit Nunaanni Namminersorlutik Oqartussat aamma kommunit, imminut sillimmasersinnaaneq atorneqaraangat, tak. § 52, imm. 5.

Kalaallit Nunaanni sulinermi ajoqusernermut isumannaarineq pillugu inatsimmi § 67-imi aalajangersakkami atuuttumi allaqqavoq, Arbejdsmarkedets Erhvervssikringi tassaasoq sulisitsisut aamma atorfilittat ataatsimoorussamik sillimmasiinerinik isumannaarisoq, tassunga ilanngullugit aapparisatut suleqataasut, § 52, imm. 4-mi taaneqartut. Sulisitsisut namminersortutut inuussutissarsiortutut atorfilinnut isumannaarinissamut pisussaaffitsik naammassisinnaavaat aamma imminut isumannaarsinnaallutik suliffeqarfimmi nammineerlutik peqataagaangamik, ataatsimoorussamik sillimmasiinermi, tak. § 67. Ataatsimoorussamik sillimmasiinerup iluani isumannaarinermut aamma saniatigut sulineq ilaatinneqarpoq, pingaarnertut inuussutissarsiummut attuumassuteqartoq.

Namminersorlutik inuussutissarsiortut sorliit ataatsimoorussamik sillimmasiinernut ilaasortaasinnaanerat, aamma ataatsimoorussamik sillimmasiinermut ilanngunneq, aamma akiliutissanik akileeqqusineq aamma ilaasortaajunnaarneq pillugit malittarisassat erseqqinnerusut suliassaqartitsinermut ministerimit Namminersorlutik Oqartussat suleqatigalugit aalajangersarneqassapput, tak. § 69.

Tamanna isumaqarpoq, namminersorlutik inuussutissarsiortunut il.il. ataatsimoorussamik aamma atorfilittat sillimmasiinerinut akiliisartunut tunngatillugu, tassunga ilanngullugit aapparisatut suleqataasut, Arbejdsmarkedets Erhvervssikringi sillimmasiisarfittut inissisimassasoq.

Ataatsimoorussamik sillimmasiinermut ilaatinneqarpoq kinaluunniit, nammineq akilikkaminik imaluunniit allat peqatigalugit inuussutissarsiutigalugu aalisarnermik, piniarnermik aamma assigisaanik kiisalu savaateqarnermik ingerlatsisoq. Assinganik atuuppoq kimulluunniit, umiarsuarmik ingerlatsisumut, aamma nammineerluni umiarsuarmi sulisartumut, imaassimanngippat umiarsuaq nuannaariutaannartut atorneqartoq. Ilaasortaaneq atuuppoq inunnut imaluunniit ingerlatseqatigiiffinnut, Namminersorlutik Oqartussaniit inuussutissarsiornermik taaneqartuni ingerlatsinissamut akuersissuteqartunut. Umiarsuarnut piginnittut, 15 meterinik imaluunniit qaangerlugu takissuseqartunut, ataatsimoorussamik sillimmasiinermut ilaasortaasinnaanngillat. Ataatsimoorussamik sillimmasiinerup iluani isumannaarineq aamma atuuppoq saniatigut suliffeqarnermut, pingaarnertut inuussutissarsiummut attuumassuteqartumut.

Ataatsimoorussamik sillimmasiinermi tarsiissutinut aningaasartuutit il.il. inatsimmi § 68 malillugu, inunnut taakkununnga ataatsimoorussamik sillimmasiinermut ilaatinneqartunut, præmienik akiliuteqarnikkut aningaasaliiffigineqassapput. Præmiet angissusaat suliassaqartitsinermut ministerimit aalajangersarneqassapput, Arbejdsmarkedets Erhvervssikringip siulersuisuisa innersuussuteqarnerisigut, aamma Namminersorlutik Oqartussat isumaqatiginiareernerisigut. Ataatsimoorussamik sillimmasiinermi tarsiissutinut aningaasartuutinut il.il. præmiet matussusiinissamut naammanngippata, aningaasat amigaatigineqartut naalagaaffimmiit akilerneqassapput. Aammattaaq suliffeqarfinnut inunnit ataasiakkaanit ingerlanneqartunut ataatsimoorussamik sillimmasiinernut præmiet annikillisinneqarnissaannut naalagaaffik tapiissuteqassaaq. Tapiissut sulisitsisup nammineq inuttut aamma suliffeqarfimmi atorfillit isumannaarneqarnissaannut atugassanngortinneqassapput. Tapiissutit præmiet tallimararterutaata aapparaat (2/5).

Ajoqusernerit pillugit sulianik aqutsineq, ajoqusertunut tunngatillugu, ataatsimoorussamik sillimmasiinermut ilaatinneqartunut malittarisassat atuuttut malillugit Arbejdsmarkedets Erhvervssikringimit § 64, imm. 1, nr. 1 akilerneqassaaq, Arbejdsmarkedets Erhvervssikringi sillimmasiisarfittut pineqarmat, suliat ataatsimoorussamik sillimmasiinermut ilaatinneqartut pineqartillugit.

Inatsisissatut siunnersuutip *§ 1, nr. 30*-ani siunnertuutigineqarpoq, *§ 64, imm. 1*-imi*,* nr. 2-p kingorna nutaatut normutut ikkunneqassasoq: »3) § 68 malillugu Arbejdsmarkedets Erhvervssikringimit aningaasat, ataatsimoorussamik sillimmasiineq malillugu suliat pineqartillugit, tak. §§ 67-69 aamma«.

Siunnersuutikkut Kalaallit Nunaanni sulinermi ajoqusernermut isumannaarineq pillugu inatsimmi § 67-68 malillugit Arbejdsmarkedets Erhvervssikringip sulianik ataatsimoorussamik sillimmasiinermut ilaasortanut tunngassuteqartunut akiliinissamut pisussaaffilerneqarnissaanut tunngavimmik erseqqarissumik pilersitsisoqassaaq. Tassa namminsersorlutik inuussutissarsiuteqartut il.il., ataatsimoorussamik sillimmasiinermut akiliisartut, aamma atorfilittaminnut, tassunga ilanngullugit aapparisatut suleqataasut.

Siunnersuutip erseqqissarpaa, inuit ataatsimoorussamik sillimmasiinikkut isumannaarneqarsimasut pillugit suliat aqunneqarnerinut akiliinissamut Arbejdsmarkedets Erhvervssikringip pisussaaffieqarnera.

Siunnersuutip aamma erseqqissarpaa, Arbejdsmarkedets Erhvervssikringip § 68 malillugu ataatsimoorussamik sillimmasiinermut præmie akilerneqarsimasoq aqqutigalugu sulianik aqutsineq aningaasaliiffigissagaa. Tamanna isumaqarpoq, Arbejdsmarkedets Erhvervssikringimi aamma Ankestyrelsimi aqutsineq præmienik aningaasaliiffigineqassasoq, sulisitsisut akiligaannik, ataatsimoorussamik sillimmasiinermut ilaatinneqartut, aamma naalagaaffik aningaasanik amigaataasunik akiliissalluni, præmiet akiliutigineqartut aningaasartuutinik matussusiinissamut naammanngippata.

Siunnersuut ajoqusertut imaluunniit qimagaasut taarsiiffigitinnissamut pisinnaatitaaffiannut apeqqutaanngilaq. Siunnersuut aningaasaqarnikkut kinguneqanngilaq, suleriaatsinut atuuttunut naapertuuttumik erseqqissaaneq pineqarmat.

Inatsisissatut siunnersuutip *§ 1, nr. 29*-ani siunnertuutigineqarpoq, *§ 64, imm. 1,* *nr. 2*-mi peerneqassasoq: »aamma«.

Siunnersuut § 1, nr. 30-imi siunnersuutip kingunerisaanik allannguineruvoq.

Oqaaseqaatit nalinginnaasut innersuussutigineqarput, imm. 2.12.

Nr. 31-mut

§ 64, imm. 4, oqaaseqatigiit siullianni aalajangersakkami atuuttumi allaqqavoq, suliassaqartitsinermut ministeri akiliinermut, akigititat annertussusissaannut aamma taakkuninnga akiliisitsiniartarnermut malittarisassanik aalajangersaassasoq, tassunga ilanngullugit Ankestyrelsimut malittarisassat, social aamma indenrigsministerip isumaqatiginiareerneratigut.

§ 64, imm. 4, oqaaseqatigiit aappaanni aamma allaqqavoq, Arbejdsmarkedets Erhvervssikringip siulersuisuisa innersuussuteqareernerisigut suliassaqartitsinermut ministerip ukiumut ataasiarluni akigititat annertussusissaat nalunaarutigisassagai, tassunga ilanngullugit Ankestyrelsip akigitai, social aamma indenrigsministerip isumaqatiginiareerneratigut.

Akigititat Arbejdsmarkedets Erhvervssikringip ingerlatsinermut aamma ineriartornermut aningaasartuutaanut matussutissatut akileqquneqartassapput. Sulinermi ajutoornermut aningaasartuutinut sillimmasiisarfiit akileeqquneqartassapput. Sillimmasiisarfiup sulinermi ajutoornermut sillimmasiissutinik aqutsineq allanut tunniussimappagu, assersuutigalugu sillimmasiissutinik tuniniaasartunut, taakkua assinganik aningaasartuutinut akiliissapput. Inuussutissarsiornermi nappaatinut atatillugu aningaasartuutinut Arbejdsmarkedets Erhvervssikringi akileeqquneqartassaaq, sulisitsisunit aningaasaliiffigineqartunik Arbejdsmarkedets Erhvervssikringimut tapiissutit aqqutigalugit, tak. Kalaallit Nunaanni sulinermi ajoqusernermut isumannaarineq pillugu inatsimmi § 60.

Inatsisissatut siunnersuutip § 1, nr. 31-ani siunnertuutigineqarpoq, § 64, imm. 4, oqaaseqatigiit siullianni, »akiliineq,« peerneqassasoq, aamma »aamma tamatuminnga akiliisitsiniarneq« allanngortinneqassasoq imatut: », acontonngorlugu akiliisitsiniarneq aamma kingornatigut naleqqussaaneq«.

Allannguutissatut siunnersuutigineqartup kingunerissavaa, Arbejdsmarkedets Erhvervssikringip qaammatisiutini ukiup aallartinnerani, aningaasartuutit sumi atorneqarnissaannut tunngatillugu (ukioq 1), aningaasartuutinik naatsorsuutigineqartunik ukiumut akigititatigut acontomik akileeqqusisarsinnaanera pillugu Suliffissaqartitsinermut ministerip malittarisassanik aalajangersaasinnaanissaa.

Piumasaqaatigineqarpoq, Suliffissaqartitsinermut ministerimut pisinnaatitsineq allanngortinneqartup kingunerissagaa, ullumikkut oktoberip qaammataani ukiumoortumik akileeqqusinermik, ukiumi suliat Arbejdsmarkedets Erhvervssikringimut (ukioq 1) nalunaarutigineqarfiani aaqqissuussinerup, ukiup aallartinnerani ukiumoortumik acontomik akileeqqusinermut allanngortinneqarnissaanut malittarisassanik aalajangersaanissaq. Ajutoornerit pillugit suliani sillimmasiisarfinnut, aamma inuussutissarsiornermi nappaatit pillugit suliani Arbejdsmarkedets Erhvervssikringimut, nangittumik akigititanik akiliineq ukiumut ataasiarluni pisartussaassaaq, taamaattoq § 64, imm. 4, oqaaseqatigiit siulliannik allanngortitsinikkut akileeqqusineq acontomik pisassalluni, siumoortumik ukioq 1-ip aallartinnerani.

Arbejdsmarkedets Erhvervssikringip ingerlatsinermut aamma ineriartornermut aningaasartuutinut tunngatillugu akigititanik akileeqqusisarneranik, ukioq 1-ip aallartinnerani ukiumut acontomik akileeqqusisarnermut aamma ukioq 2-p aallartinnerani kingornatigut naleqqussaanermut allanngortitsinikkut, piumasaqaatigineqarpoq, akileeqqusisarneq aamma naleqqussaaneq ukiup sisamararterutaata siulliup naannginnerani pisarnissaat.

Ukiumoortumik ukiumi siullermi (ukioq 1) acontomik akileeqqusisarneq, sillimmasiisarfiit sulinermi ajutoornernik nalunaaruteqartarnerinik aamma Arbejdsmarkedets Erhvervssikringip inuussutissarsiornermi nappaatinik nalunaaruteqartarneranik piviusorsiortumik missiliuussinerit tunngavigalugit pisassaaq. Tamatumunnga missiliuussinermut, ilaatigut ukiuni kingullerni sillimmasiisarfiit ataasiakkaat aamma Arbejdsmarkedets Erhvervssikringip nalunaaruteqartarneranni misilittakkat tunngaviusassapput, assersuutigalugu Arbejdsmarkedets Erhvervssikringip nalunaarutiginneriaatsinik allannguutit pillugit ilisimasai aamma sillimmasiisarfiit suliassaasa annertussusaanni allannguutit, sulinermi ajutoornerit pillugit suliassat aamma inuussutissarsiornermi nappaatit pillugit suliassat qassit ukiumi tulliuttumi suliarineqarnissaannut naatsorsuutit pillugit naqqiiffigineqarsinnaasunik.

Ukiup tulliuttup aallartinnerani (ukioq 2) Arbejdsmarkedets Erhvervssikringi sillimmasiisarfinniit aamma Arbejdsmarkedets Erhvervssikringimiit ukioq 1-imi akigititanut akiliinernut qaffasippallaanut imalunniit appasippallaanut ukiumoortumik kingornatigut naleqqussaassaaq. Ukiumut 1-imut tunngatillugu naleqqussaaneq akileeqqusinerlu piffissamut tunngatillugu ataatsikkut pissassasut piumasaqaataavoq. Kingornatigut naleqqussaaneq aningaasanut akileqqusanut nassuiaammik immikkoortitikkamik ilalerneqassaaq.

Taamaalilluni Arbejdsmarkedets Erhvervssikringi siunissami 2024-minngaanniit, § 64 naapertorlugu ingerlatsinermut aamma ineriartornermut aningaasartuutissatut missiliuussat piviusorsiortut tunngavigalugit ukiumi aningaasartuutit atorneqarfissaanni akigititat akileqqusassavai.

Piumasaqaatigineqarpoq, Suliassaqartitsinermut ministereqarfiup, Arbejdsskadestyrelsip aamma Ankestyrelsip Kalaallit Nunaanni sulinermi ajoqusernermut isumannaarineq pillugu inatsimmi ilaatinneqartunik pissutsinik aqutsinerinut akiliineq pillugu nalunaarutaa nr. 1655, 21. december 2010-meersoq allanngortinneqassasoq, ukiumoortumik akigititanik acontomik ukiup 1-p aallartinnerani akileeqqusisarneq pillugu siunnersuummut naapertuuttumik, tassunga ilanngullugu tamatuma ukiup sisamararterutaasa siulliup naannginnerani pinissaa naatsorsuutigineqarluni.

Nalilerneqarpoq, allannguut, taarsiissutinut il.il. aningaasartuutinik akileeqqusinermik siuartitsinermut ataani taaneqartut peqatigalugit, Arbejdsmarkedets Erhvervssikringip malittarisassat atuuttut malillugit siumoortumik akilerallartagai, Arbejdsmarkedets Erhvervssikringip akiliisinnaassusaanut malunnaatilimmik pitsanngorsaataassasoq, Arbejdsmarkedets Erhvervssikringip akigititat kingumoortumut taarsiullugu siumoortumik akileqqusarsinnaassammagit.

Siunnersuutip kingunerisaanik § 1, nr. 24-mi aamma 25-mi siunnersuutigineqarpoq, Arbejdsmarkedets Erhvervssikringip taarsiissutinut il.il. aningaasat akilerallagaanik akileeqqusineq, tak. § 52, imm. 6, allanngotinneqassasoq, taamaalillutik aningaasartuutit ukiup aallartinnerani assigisaanik acontomik akileqquneqartassallutik, aningaasartuutit atorneqarfiani (ukioq 1) aamma ukiup tulliani (ukioq 2) kingornatigut naleqqussarneqarlutik. Aalajangersakkap allanngortinneqarnissaanut siunnersuutip kingunerissavaa taarsiissutissanut il.il. aningaasanik akileeqqusineq Arbejdsmarkedets Erhvervssikringip ingerlatsinermut aamma ineriartornermut aningaasartuutaanut matussutissatut aningaasanik siumoortumik akileeqqusinermut peqatigalugu pisinnaanera.

Aalajangersagaq sulinermi ajoqusernermut isumannaarineq pillugu inatsimmi § 59, imm. 5, oqaaseqatigiit siulliannut assinguvoq.

Inatsisissatut siunnersuummi § 1, nr. 214-mut aamma 25-mut oqaaseqaatit aamma oqaaseqaatit nalinginnaasut innersuussutigineqarput, imm. 2.9.

Nr. 32-mut aamma 33-mut

Kalaallit Nunaanni sulinermi ajoqusernermut isumannaarineq pillugu inatsimmi § 65-imi aalajangersakkami atuuttumi allaqqavoq, aningaasat, § 30, imm. 2, § 52, imm. 6, § 56, imm. 1 aamma 5, aamma § 62 malillugit Arbejdsmarkedets Erhvervssikringimit siumoortumik akilerallarneqartut, ukiumut erniamik ernialersorneqassasut, ullormiit ullormut aningaasanik niuernermut erniaritinneqartut agguaqatigiissinneqarnerannik assingusumik, Nationalbankimiit naatsorsorneqartunik. Erniat naatsorsorneqassapput, sulinermi ajoqusernermut isumannaarineq pillugu inatsimmi § 60, imm. 1 malillugu malittarisassat suliassaqartitsinermut ministerimit aalajangersarneqartut malillugit, tak. inatsimmi § 65, oqaaseqatigiit aappaat. Malittarisassap atuuttup suliassaqartitsinermut ministeri kisiat pisinnaatippaa erniat naatsorsorneqarnissaat pillugu malittarisassanik aalajangersaanissamut.

23. november 2015-imi Nationalbankip ullormiit ullormut aningaasanik niuernermut erniarititanik katersuineq, naatsorsuineq aamma saqqummiussineq NASDAQ OMX-imut nuunneqarput aamma erniaritinneqartut taakkua ullumikkut Tomorrow/Next ernianik taagorneqarput.

Inatsisissatut siunnersuutip § 1, nr. 32-ani aamma nr. 33-ani siunnertuutigineqarpoq, § 65, oqaaseqatigiit siullianni aamma aappaanni », Nationalbankip ullormiit ullormut ernialiuttagaata agguaqatigiissinneranut naapertuuttunik« peerneqassasoq, aamma »naatsorsorneqassapput« allanngortinneqassasoq imatut: »aalajangersarneqassapput«.

Taamaalilluni ullormiit ullormut aningaasanik niuernermut erniarititat, Nationalbankimiit naatsorsorneqartut, erniaritinneqartussanik aalajangersaanermut atugassatut naatsorsorneqartarunnaarnerisa siunnersuuteqarnermik kinguneqarpoq.

§ 65, oqaaseqatigiit aappaanni aalajangersakkap allanngortinneqarnissaanik siunnersuutip kingunerissavaa, aalajangersakkap oqaasertaasa sulinermi ajoqusernermut isumannaarineq pillugu inatsimmi § 60, imm. 1, oqaaseqatigiit aappaannut innersuussutigineqartumut tulluarsarneqarnissaat.

Sulinermi ajoqusernermut isumannaarineq pillugu inatsimmi § 60, imm. 1, oqaaseqatigiit aappaat malillugu, suliassaqartitsinermut ministeri ernianik ukiumoortunik aalajangersaanermut malittarisassanik erseqqinnerusunik aalajangersaanissamut pisinnaatitaavoq, tassunga ilanngullugit § 30, imm. 2, § 52, imm. 6, § 56, imm. 1 aamma 5 aamma § 62 malillugit ernialersuinermi erniat ukiumoortut Arbejdsmarkedets Erhvervssikringip akilerallarsimasai qanoq naatsorsorneqassanersut aamma saqqummiunneqassanersut.

Suliassaqartitsinermut ministeri malittarisassat atuuttut malillugit ernialersuineq pillugu malittarisassanik erseqqinnerusunik aalajangersaasinnaassaaq. Taamaattoq pisinnaatitsinerup allanngortinneqarnissaa siunnersuutaavoq, suliassaqartitsinermut ministeri erniat aalajangersarneqarnissaannut malittarisassanik aalajangersaasinnaanngortillugu, tassunga ilanngullugit ernianik atorneqartussanik aalajangersaaneq, naatsorsuineq aamma saqqummiussineq.

Suliassaqartitsinermut ministereqarfiup aamma Namminersorlutik Oqartussat nalilerpaat, NASDAQ OMX-imiit Tomorrow/Next erniat tassaasut erniat, maannakkut pitsaanerpaamik ernialersuinermut tunngaviusumut taarsiissutaasinnaasut. Taamaattumik piumasaqaatigineqarpoq, § 30, imm. 2, § 52, imm. 6, § 56, imm. 1 aamma 5 aamma § 62 malillugit Arbejdsmarkedets Erhvervssikringip aningaasanut akilerallarsimasaanut ernianik aalajangersaaneq NASDAQ OMX-imiit Tomorrow/Next erniat tunnngavigalugit pissasoq. NASDAQ OMX-imiit Tomorrow/Next ernianik katersuineq, naatsorsuineq imaluunniit saqqummiussineq allanngortinneqarpata, imaluunniit ernianik saqqummiussinissamik suliassaq NASDAQ OMX-iunngitsumut allanut tunniunneqarpat, taamaalilluni suliassaqartitsinermut ministeri aningaasanut Arbejdsmarkedets Erhvervssikringip akilerallarsimasaanut ernialersuinermut malittarisassanik allanik aalajangersaasinnaassaaq. Taamaattoq matumani pisumi piumasaqaatigineqarpoq, NASDAQ OMX-imiit Tomorrow/Next ernianut periarfissat allat NASDAQ OMX-imiit Tomorrow/Next ernianut tunngavinnut assingunissaat.

Aalajangersakkat siunnersuutigineqartut sulinermi ajoqusernermut isumannaarineq pillugu inatsimmi § 60, imm. 1-imut assingupput.

Suliassaqartitsinermut ministereqarfiup nalunaarutaa nr. 413, 24. april 2017-imeersoq Kalaallit Nunaanni sulinermi ajoqusernermut isumannaarineq pillugu inatsimmi § 52, imm. 6 malillugu aningaasanik agguaanermi aamma ernialersuinermi nangittumik atorneqassaaq, tak. Suliassaqartitsinermut ministereqarfiup nalunaarutaani nr. 645, 28. juni 2019-imeersumi § 4, imm. 4, oqaaseqatigiit aappaat.

Piumasaqaatigineqarpoq, suliassaqartitsinermut ministereqarfiup nalunaarutaani nr. 645, 28. juni 2019-imeersumi § 4, imm. 4, oqaaseqatigiit aappaat, siunnersuutip atuutilersinneqarneranut atatillugu atorunnaarsinneqassasoq.

Nr. 34-mut

Kalaallit Nunaanni sulinermi ajoqusernermut isumannaarineq pillugu inatsimmi § 70, oqaaseqatigiit siullianni aalajangersakkami atuuttumi allaqqavoq, inatsit malillugu ikiorsiissutit aallaaviatigut ajoqusiisumut, ajoqusertumut aamma qimagaasunut taarsiissuteqarnissamut pisussaaffeqalertumut, akiliisitsinissamut piumasaqaarsinnaanermut tunngavigineqarsinnaanngitsut. Taamaalillutik inatsimmi malittarisassat atuuttut kingunerivaat, sulisitsisut imaluunniit taakkua sillimmasiisarfii, inatsit naapertorlugu taarsiissutinik tunniussisut, tunisassiortumut imaluunniit akunnermuliuttutut niuertumut, tunisassianut akisussaaneq pillugu malittarisassat malillugit taarsiissuteqarnissamut akisussaaffeqartunut, akiliisitsinissamut piumasaqarsinnaanerat pisinnaanngitsoq.

Inatsisissatut siunnersuutip § 1, nr. 34-ani siunnertuutigineqarpoq, § 70, oqaaseqatigiit siullianni, »qimagaasut« kingorna ikkunneqassasoq: », taamaattoq tak. imm. 2«.

Siunnersuut § 1, nr. 32-mi siunnersuummut ataqatigiissillugu isigineqassaaq, § 77, imm. 2-mi sulinermi ajoqusernermut sillimmasiisarfiit il.il. tunisassiortumut imaluunniit akunnermuliuttutut niuertumut, tunisassianut akisussaaneq pillugu malittarisassat malillugit taarsiissuteqarnissamut akisussaaffeqartumut, akiliisitsinissamut piumasaqarsinnaanerat pillugu aalajangersakkamik atuutilersitsisoqassasoq. Taamaalilluni siunnersuutigineqarpoq, akiliisitsinissamik piumasaqarsinnaanerup inerteqqutaaneranit ilaatitsinnginneq atuuttoq annertusineqassasoq, tunisassianut akisussaaneq pillugu malittarisassani ilaatinneqartunut, ajoqusernermut atatillugu taarsiiffigitinnermik ilanngussinermik.

Siunnersuut isumaqassaaq, sulinermi ajoqusernermut sillimmasiisarfiit il.il. tunisassiortumut imaluunniit akunnermuliuttutut niuertumut akisussaasumut, tunisassianut akisussaaneq pineqartillugu, akiliisitsinissamut piumasaqarsinnaanerat.

Aalajangersagaq sulinermi ajoqusernermut isumannaarineq pillugu inatsimmi § 77-imut assinguvoq.

Inatsisissatut siunnersuummi § 1, nr. 35-mut oqaaseqaatit aamma oqaaseqaatit nalinginnaasut innersuussutigineqarput, imm. 2.11.

Nr. 35-mut

Kalaallit Nunaanni sulinermi ajoqusernermut isumannaarineq pillugu inatsimmi § 70-imi aalajangersakkami atuuttumi allaqqavoq, inatsit naapertorlugu ikiorsiissutit ajoqusiisumut, ajoqusertumut aamma qimagaasunut taarsiissuteqarnissamut pisussaaffeqalertumut, akiliisitsinissamut piumasaqarsinnaanermut tunngavigineqarsinnaanngitsut. Ajoqusertut imaluunniit qimagaasut piumasaqaataat taarsiissuteqarnissamut akisussaasumut appartinneqassapput, inatsit manna malillugu akiliisoqarsimappat imaluunniit ikiorsiissutinik pineqartunut akiliinissaq pisussaaffiuppat.

Tamanna isumaqarpoq, Kalaallit Nunaanni taarsiissuteqarnissaq pillugu malittarisassat nalinginnaasut malillugit taarsiissuteqarnissamut akisussaaffeqarnermut naleqqiullugu, Kalaallit Nunaanni sulinermi ajoqusernermut isumannaarineq pillugu inatsit pingaarnerusoq, tassunga ilanngullugit inatsisit allat. Taamaalillutik ajoqusertut Kalaallit Nunaanni sulinermi ajoqusernermut isumannaarineq pillugu inatsimmi malittarisassat malillugit tamatigut taarsiissutinik tunineqassapput, sulisitsisuniit aningaasaliiffigineqartunik, sulisitsisuunngitsumik, kisianni inuk pingajuusumik, ajoqusiisutut akisussaasuuppat apeqqutaatinnagu. Tamatuma aamma kingunerivaa, ajoqusiisutut akisussaasumut akiliisitsinissamik piumasaqartoqarsinnaannginnera.

Ajoqusiisutut akisussaasoq, Kalaallit Nunaanni taarsiissuteqarneq pillugu malittarisassat nalinginnaasut malillugit, taamallaat taarsiissutaasinnaasut assingiinngissutaannik akiliinissamut pisussaaffeqarpoq. Taarsiissutit assigiinngissutaannik piumasaqartoqartarpoq, taarsiissutit taarsiissuteqarnissamut akisussaaffeqarneq pillugu inatsisip Kalaallit Nunaanni atuutilersinneqarnera pillugu peqqussut nr. 1078, 15. september 2015-imeersoq malillugu annertussusilerneqartut, Kalaallit Nunaanni sulinermi ajoqusernermut isumannaarineq pillugu inatsit malillugu taarsiissutit annertussusilerneqartut qaangerpatigit. Tamanna naatsorsuinermut malittarisassat assigiinngitsut pissutigalugit assersuutigalugu inuussutissarsiorsinnaanermik annaasaqarnermut taarsiissuteqarnermut attuumassuteqarsinnaavoq.

Tunisassianut akisussaaneq pillugu inatsisikkut nr. 371, 7. juni 1989-imeersukkut, ajoqusernermut kinaassusersiunngitsumik akisussaanermik eqqussisoqarpoq, tunisassiani ajoqutinit pissuteqartunik, tak. tunisassianut akisussaaneq pillugu inatsimmi § 6. Inatsit naammassineqarpoq tunisassianut akisussaaneq pillugu inatsisip Kalaallit Nunaannut atuutilersinneqarneranut peqqussutikkut nr. 900, 30. august 2004-imeersukkut. Peqqussummi § 6 malillugu kinaassusersiunngitsumik akisussaaffik tunisassiamik tunisassiortumi inissisimavoq. Ilanngullugu peqqussummi § 10-p malitsigivaa, akunnermuliuttutut niuertup niueqatigiiaannermi ajoqusertumut akiliisussaatitaanera aamma kingusinnerusukkut akunnermuliuttutut niuertunut.

Tamanna isumaqarpoq, tunisassianut akisussaaneq pillugu inatsisip Kalaallit Nunaannut atuutilersinneqarneranut peqqussut malillugu ajoqusertup toqqarsinnaagaa tunisassiortumut, akunnermuliuttutut niuertumut imaluunniit taakkununnga marluutillugit taarsiiffigitinnissamut piumasaqarnissani, marluullutik nammaqatigiillutik ajoqusertumut akiliisussaammata, tak. peqqussummi § 11. Peqqussummi § 13-imi allaqqavoq, peqqussut killiliissutissartaqanngilaq ajoqusertup taarsiissuteqartarneq pillugu isumaqatigiissummi imaluunniit isumaqatigiissutip avataani malittarisassat nalinginnaasut malillugit imaluunniit malittarisassat inatsisini allani aalajangersagaasut imaluunniit inatsisit allat naapertorlugit taarsiiffigineqarsinnaaneranut.

Kalaallit Nunaanni sulinermi ajoqusernermut isumannaarineq pillugu inatsimmi malittarisassat atuuttut malillugit, taarsiissutit assigiinngissutaat pillugit piumasaqaat pineqarpat, tunisassiortunut aamma akunnermiliuttutut niuertunut taamaallaat akiliisitsinissamut piumasaqartoqarsinnaavoq.

Kalaallit Nunaanni sulinermi ajoqusernermut isumannaarineq pillugu inatsisikkut eqqarsaataanngilaq, sulisitsisut aamma sulinermi ajoqusernermut sillimmasiisarfiit tunisassianut akisussaaneq pillugu inatsisip Kalaallit Nunaannut atuutilersinneqarneranut peqqussummi malittarisassat malillugit annaasami matussuserneqarnissaat pillugu qinnuteqarnissamut.

Inatsisissatut siunnersuutip § 1, nr. 35-ani siunnertuutigineqarpoq, § 70-imi imm. 2-tut ikkunneqassasoq: »Imm. 2. Imm. 1, oqaaseqatigiit siullianni malittarisassaq atuutissanngilaq imaattoqarpat, tunisassianut akisussaaneq pillugu inatsimmi taarsiissuteqarnissamut akisussaasoqartoq imaluunniit akisussaanissamut peqqusisoqartoq.«

Siunnersuut ajoqusertut imaluunniit qimagaasut taarsiiffigitinnissamut pisinnaatitaaffiannut tunngatillugu annertussusissaanut sunniuteqassanngilaq, taamaallaalli pineqarluni, naggataatigut kina taarsiissutissanut il.il. akiliissanersoq.

Siunnersuutip kingunerissavaa, Arbejdsmarkedets Erhvervssikringi, Kalaallit Nunaanni sulinermi ajoqusernermut isumannaarineq pillugu inatsimmi §§ 14 aamma 21-27 malillugit, taarsiiffigitinnissaq il.il. pillugit aalajangiisimappat, aamma sillimmasiisarfiup il.il. taarsiissutissat imaluunniit ajunngitsorsiassat tunniussimappagit, aamma tunisassianut akisussaasoqartillugu, sillimmasiisarfiit il.il. tunisassiamik ajutoornermik kinguneqartumut tunisassiortumut imaluunniit akunnermiliuttutut niuertumut, akiliisitsinissamut piumasaqarsinnaanermut periarfissaqalernerat. Siunnersuutip ilanngullugu kingunerivaa, sillimmasiisarfiit, tunisassiamik ajutoornermik kinguneqartumut, tunisassiortumut imaluunniit akunnermuliuttutut niuertumut akiliisitsinissamut piumasaqarsinnaanermut periarfissaqarnerat, sillimmasiisarfik imaluunniit Arbejdsmarkedets Erhvervssikringi §§ 16-20 malillugit ullormusianik tunniussisimatillugu, imaluunniit ajoqusernerup sulinermi ajoqusernertut akuersaarneqarnissaa sioqqullugu kommunip akilersimasaanik ullormusianik utertitsisimatillugu.

Tunisassiortumut imaluunniit akunnermuliuttutut niuertumut, tunisassianut akisussaaneq pillugu malittarisassat malillugit akisussaanini nassuerutigippagu, imaluunniit akisussaaneq eqqartuussutikkut aalajangerneqarsimappat, akiliisitsinissamut piumasaqartoqarsinnaavoq. Imatut paasillugu, sulinermi ajutoornerit pineqartillugit sillimmasiisarfimmiit, pisortat sulisitsisuiniit aamma sulisitsisuniit namminersortuniit imminnut sillimmasersimasuniit, aamma inuussutissarsiornermi nappaatit pineqartillugit Arbejdsmarkedets Erhvervssikringimiit, akiliisitsinissamut piumasaqartoqarsinnaavoq, tak. § 52 imm. 1, oqaaseqatigiit aappaat, tak. Kalaallit Nunaanni sulinermi ajoqusernermut isumannaarineq pillugu inatsimmi § 60. Arbejdsmarkedets Erhvervssikringip inuussutissarsiornermi nappaatit pillugit suliani aamma inatsit malillugu suliani allani taarsiissutinik il.il. tunniussissaaq, assersuutigalugu suliani ataatsimoorussamik sillimmasiinermut ilaatinneqartuni, suliani sillimmasiinissamut pisussaaffeqanngitsuni, imaluunniit suliani sillimmasernissamut pisussaaffimmik naammassineqarsimatinnagu taarsiissutinik il.il. tunniussissalluni.

Akiliisitsinissamut piumasaqarsinnaanerup annertussusissaa taarsiissutisinermut assinguvoq, ajoqusertup sulinermi ajoqusernermut isumannaarineq pillugu inatsit malillugu pisinnaatitaafigisaanut, aamma sulinermi ajoqusernermut sillimmasiisarfiup il.il. tunniussimasaanut, taamaattoq sulisinnaajunnaanermi ullormusiat tunniunneqarsimasut pinnagit, tak. inatsimmi § 10, nr. 2, aamma §§ 16-20. Akiliisitsinissamut piumasaqarsinnaanermi, tunisassiortup imaluunniit akunnermuliuttutut niuertup tunisassianut akisussaaneq pillugu inatsit malillugu pisussaaffittut akiligassai, aningaasat qaangersinnaanngilai, tak. tunisassianut akisussaaneq pillugu inatsisip Kalaallit Nunaannut atuutilersinneqarnera pillugu peqqussummi § 6.

Siunnersuutip sillimmasiisarfiit il.il. akiliisitsinissamut piumasaqarsinnaanermut inerteqqutip peerneratigut akiliisitsinissamut piumasaqarsinnaanermut periarfissippai. Akerlianik pineqanngilaq, sillimmasiisarfiit il.il. akiliisitsinissamut piumasaqarsinnaanermut pisussaaffilerlugit peqquneqarnissaat.

Akiliisitsinissamut piumasaqarsinnaavoq, Kalaallit Nunaanni sulinermi ajoqusernermut isumannaarineq pillugu inatsit malillugu taarsiissuteqarnissaq imaluunniit ajunngitsorsiaqarnissaq pillugu aalajangiisoqaraangat, aamma sulinermi ajoqusernermut sillimmasiisarfik il.il., tunisassianut akisussaaneq pillugu malittarisassat tunngavigalugit akiliisitsinissamut piumasaqarsinnaanermut tunngavissaqarnera pillugu nalilersuinissamut periarfissaqarsimappat. Tamanna isumaqarpoq, taarsiissuteqarnissaq imaluunniit ajunngitsorsiaqarnissaq pillugu aalajangiinerit saniatigut, ullormi atuutilerfiusumi aalajangerneqartut, tassunga ilanngullugit suliat suliareqqitassanngortitat, akiliisitsinissamut piumasaqarsinnaanermut aamma periarfissaassasoq, aalajangiinerit ulloq atuutilerfiusoq sioqqullugu aalajangiunneqarsimasut pineqartillugit, aamma sulinermi ajoqusernermut sillimmasiisarfiup ullormi atuutilerfiusumi imaluunniit kingusinnerusukkut nalilerpagu, akiliisitsinissamut piumasaqartoqarsinnaasoq. Taamaattoq akiliisitsinissamut piumasaqarsinnaaneq pisoqalisoornissaq pillugu malittarisassanit killilerneqarpoq, tak. tunisassianut akisussaaneq pillugu inatsisip Kalaallit Nunaannut atuutilersinneqarnera pillugu peqqussummi § 14. Tamanna isumaqarpoq, sulinermi ajoqusernermut sillimmasiisarfiup piffissarititaasoq qaaniutsinnagu piumasaqarsimanngippat, akiliisitsinissamut piumasaqarsinnaaneq pisoqalisimasoq.

Tunisassiortumut imaluunniit akisussaanermut sillimmasiisarfimmut akiliisitsinissamut piumasaqarsinnaaneq pillugu aalajangiineq, aamma tamatumunnga atatillugu, akisussaasoqarnersoq aamma qanoq annertutigisumik piumasaqaataasinnaasoq pillugit naliliineq, Kalaallit Nunaanni sulinermi ajoqusernermut isumannaarineq pillugu inatsit malillugu aalajangiinerunngillat. Akiliisitsinissamut piumasaqarsinnaaneq pillugu akerleriinneit eqqartuussivinnit suliarineqartussaassapput aamma aalajangiiffigineqartussaallutik.

Inatsimmi § 70-imi aalajangersagaq atuuttoq atatiinnarneqassaaq. Tamanna isumaqarpoq, malittarisassaq nalinginnaasoq nangittumik tassaammat, inatsisit allat malillugit taarsiissuteqarnermut naleqqiullugu, Kalaallit Nunaanni sulinermi ajoqusernermut isumannaarineq pillugu inatsit malillugu taarsiissuteqarneq pingaarnerusoq. Taamaalilluni isumaqarpoq, sulinermi ajoqusernermut sillimmasiisarfik, tassunga ilanngullugu sulisitsisut imminnut isumannaarsimasut aamma Arbejdsmarkedets Erhvervssikringi, nangittumik Kalaallit Nunaanni sulinermi ajoqusernermut isumannaarineq pillugu inatsit malillugu, tunisassianut akisussaaffeqartoqanngippat, suliani akiliisitsinissamut piumasaqarsinnaassanngitsut taarsiissutinut tunniunneqartunut tunngatillugu.

Siunnersuutip kingunerivaa, Kalaallit Nunaanni sulinermi ajoqusernermut isumannaarineq pillugu inatsimmi tunisassianut akisussaaneq pillugu malittarisassat, EU-p eqqartuussiviata 21. december 2011-mi (C-495/10) eqqartuussutaanit aallaaveqartunut, sulinermi ajoqusernermut isumannaarineq pillugu inatsimmi malittarisassanut tunngaviatigut assingunerat.

Aalajangersagaq sulinermi ajoqusernermut isumannaarineq pillugu inatsimmi § 77-imut assinguvoq.

Oqaaseqaatit nalinginnaasut innersuussutigineqarput, imm. 2.11.

*§ 2-mut*

*Imm. 1*-mi siunnersuutigineqarpoq, inatsit atuutilissasoq ulloq 1. januar 2026, taamaattoq tak. imm. 2.

Tamatuma kingunerivaa, inatsisissatut siunnersuummi immikkuualuttut tulliuttut ulloq 1. januar 2026 atuutilersinneqassasut aamma sulianut tamanut sunniuteqassasut:

* Napparsimanermik katsorsaanerup sungiusarnerullu piffissamut tunngatillugu ataqatigiinnerat pillugu piumasaqaatip atorunnaarsinneqarnera, tak. § 1, nr. 2, suliani, Arbejdsmarkedets Erhvervssikringip 1. januar 2026 aallarnerfigalugu aalajangiiffigisaanut sunniuteqassaaq.
* Piffissarititanik inatsisitigut aalajangerneqartunik, tak. § 1, nr. 3 aamma 19, ajutoornerit pillugit sulianut aamma inuussutissarsiornermi nappaatit pillugit sulianut sunniutaa, ullormi atuutilerfiusumi imaluunniit kingusinnerusukkut nalunaarutigineqartumi, atorunnaarsinneqarput.
* Ullormusianut akigititat pillugit aalajangersaanermut inatsisitigut tunngaviup allanngortinneqarnera, tak. § 1, nr. 4, 1. januar 2026-miit sunniuteqalissaaq.
* Ingerlaavartumik taarsiissutit aningaasanngorlugit ataatsikkut piffissamut tunniutassanngortitsinermut tunniussineq, tak. § 1, nr. 6, sulinermi ajoqusernermik suliani, ullormi atuutilerfiusumi kingusinnerusukkulluunniit aalajangerneqartuni, Arbejdsmarkedets Erhvervssikringip aalajangiineri sunniuteqassaaq.
* Akeqanngitsumik nerisaqarnermut ineqarnermullu akigititanik nutarsaaneq, tak. § 1, nr. 7, ajutoornerit pillugit sulianut, ajutoornerit pisimareertillugit, aamma inuussutissarsiornermi nappaatit pillugit sulianut, ullormi atuutilersiusumi kingusinnerusukkulluunniit nalunaarutigineqartunut, sunniuteqarpoq.
* Inatsit malillugu taarsiissutinik, ajunngitsorsianik aamma ullormusianik tunniussinissamut piffissarititaasup allanngortinneqarnera, tak. § 1, nr. 8, sulinermi ajoqusernerit pillugit suliani Arbejdsmarkedets Erhvervssikringip aalajangiinerinut atuutissapput, ullormi imaluunniit kingusinnerusukkut atuutilerfiusumi.
* Ajutoornerit pillugit nalunaarutiginninnermut piumasaqaatit allanngortitat, § 1 nr. 10-15-ikkut atuutilersinneqartut, ajutoornernut aamma inuussutissarsiornermi nappaatinut, ullormi atuutilerfiusumi imaluunniit kingusinnerusukkut nalunaarutigineqartunut, atuutissapput. Tamatuma kingunerissavaa, ajutoornerit pillugit suliat, ulloq 1. januar 2026 sioqqullugu atuutilertut, aamma aatsaat ulloq 1. januar 2025 kingornatigut nalunaarutigineqartut, malittarisassatut siunnersuutigineqartut malillugit aamma nalunaarutigineqarnissaat. Tassa piffissaq nalunaarutiginniffiusoq aalajangiisuuvoq, nalunaarutiginninnermut malittarisassat sorliit atorneqarnissaannut tunngatillugu. Tamatumuuna qulakkeerneqarpoq malittarisassat maannamut atuuttut aamma nutaat akornanni pisariitsumik ikaarsaarneq. Erseqqissarneqarpoq, § 1, nr. 10-miit 15-mut siunnersuutit, ajoqusertup pisinnaatitaaffiinik imaluunniit pisussaaffiinik allanngortitsinnginnerat, kisianni nalunaarutiginninnermi suleriaatsinik taamaallaat allanngortitsisoqarluni. Taamaalilluni inatsisitigut isumannaatsuunermut tunngatillugu ajornartorsiutaassanngilaq nalunaarutiginninnermut malittarisassat nutaat atorneqarnissaat, aamma ajoqusernernut ulloq atuutilerfissaq 1. januar 2026 sioqqullugu pisunut.
* Suliami paasissutissanut tunngatillugu aningaasartuutinut akiliinissamut pisussaaffiup erseqqissarneqarnera, tak. § 1 nr. 16, ullormi atuutilerfiusumi imaluunniit kingusinnerusukkut aningaasartuutinik akiliinermi atorneqassaaq.
* Paasissutissanik pissarsiniarneq pillugu ajoqusertunut aamma qimagaasunut allakkatigut ilisimatitsineq, tak. § 1, nr. 17, suliassani nutaani tamani atorneqassaaq, Arbejdsmarkedets Erhvervssikringip imaluunniit Ankestyrelsip ulloq 1. januar 2026-miit paasissutissanik pisssarsinissaani, piffissaq tamanna sioqqullugu sulinermi ajutoorneq pisimanersoq imalunniit inuussutissarsiornermi nappaat nalunaarutigineqarsimanersoq apeqqutaatinnagu.
* Misissortinnermut atatillugu ingiaqatigisap pisariaqartup angalaneranut aamma sulinikkut akissarsianik annaasaanut akiliinernik malittarisassiorneq, tak. § 1, nr. 18, ullormi atuutilerfiusumi imaluunniit kingusinnerusukkut aningaasartuutinik akiliinermi atorneqassaaq.
* Europap avataani najugaqarnermut atatillugu naammagittaalliuteqarnissamut piffissarititaasup sivitsukkap atorunnaarsinneqarnera, tak. § 1, nr. 20, suliani tamani, 1. januar 2026-miit Arbejdsmarkedets Erhvervssikringip aalajangiiffigisaani, atorneqassaaq.
* Naammagittaalliuuteqarnermik suliarinninnermut atatillugu isumaginninnermut suliassaqarfimmi inatsisitigut isumannaatsuuneq aamma aqutsineq pillugit inatsit atorneqarnissaanik erseqqissaaneq, tak. § 1, nr. 21.
* Naammagittaalliuuteqarnermik aaqqissuussinerup pisariillisarneqarnera, tak. § 1. nr. 22, isumaqarpoq, Arbejdsmarkedets Erhvervssikringi, naammagittaalliuutinik nalilersueqqinnerni tamani, ulloq 1. januar 2026 suliarineqartuni, imaluunniit ulloq 1. januar 2026 imaluunniit kingusinnerusukkut tiguneqartuni, immikkuualuttut piviusut aamma inatsisit aamma aalajangiinermi missiliuussinerit immikkuualuttut pillugit isummersinnaassasoq.
* Arbejdsmarkedets Erhvervssikringip aningaasaliisarnermut aaqqissuussineranut tunngatillugu allannguinerup (ukiumoortumik siumoortumik akileeqqusineq), tak. § 1, nr. 24-26, 28 aamma 31, kingunerissavaa, Arbejdsmarkedets Erhvervssikringip 2026-mi taarsiissutit akilerallakkat aamma 2025-mi aamma 2026-mi akigititat akileqqussagai. Tamanna ukiuni marlunni aningaasartuutinut aamma akigititanut aningaasanik akileeqqusineq taamaallaat 2026-mi pissaaq. Ukiuni tulluttuni taamaallaat ukiumut ataatsimut aningaasartuutinut aamma akigititanut aningaasanik akileeqqusisoqassaaq.
* Arbejdsmarkedets Erhvervssikringip inunnut ataatsimoorussamik sillimmasiinikkut isumannaarneqartunut tunngatillugu sulianik ingerlatsinermut akiliinissamut pisussaaffianik erseqqissaaneq, tak. § 1, nr. 29 aamma 30, ataatsimoorussamik sillimmasiineq malillugu ullormi atuutilerfiusumi imaluunniit kingusinnerusukkut suliarineqartunut sulianik aqutsinermut atorneqassaaq.
* Ullormiit ullormut aningaasanik niuernermut erniaritinneqartut, Nationalbankimiit naatsorsorneqartut tunngavigalugit ernialersuinerup aalajangersarneqarnera NASDAQ OMX-imut nuunneqassaaq, erniaritinneqartut Tomorrow/Next erniatut taaneqartut, tak. § 1, nr. 29 og 30, ullormi atuutilerfiusumi imaluunniit kingusinnerusukkut aningaasat ernialersorneqarnerinut atorneqassallutik.

Imm. 2-mi siunnersuutigineqarpoq, § 1, nr. 23-p, 27-p, 34-p aamma 35-p piffissaq atuutilerfissaat suliassaqartitsinermut ministerip aalajangersassagaa.

Kalaallit Nunaanni sulinermi ajoqusernermut isumannaarineq pillugu inatsimmi allannguutinik atuutilersitsinissamut apeqqutaaavoq, tak. § 1, nr. 23 aamma 27, Inuussutissarsiornermut ministereqarfiup (Finanstilsynip) ajoqusernermut sillimmasiisarfinnut garantifondi pillugu inatsisip Kalaallit Nunaannut atuutilersinneqarnissaanut peqqussutip atuutilersinneqarnissaa, ajoqusernermut sillimmasiisarfinnut il.il. garantifondini pillugu inatsimmi nr. 1163, 8. juni 2021-meersumi § 2-p malitsigisaanik allannguutit ilanngullugit. Ajoqusernermut sillimmasiisarfinnut garantifondi pillugu inatsimmi allannguutit Danmarkimut atuutilerput ulloq 1. juli 2021 aamma peqqussutip atuutilersinneqarneratigut Kalaallit Nunaannut atuutissallutik. Matumuuna Kalaallit Nunaanni sillimmasiisarfiup Kalaallit Nunaanni sulinermi ajutoornermut sillimmasiinermik ingerlatsinissamut akuersissutaa utertinneqarsimappat, ajoqusernermut sillimmasiisarfinnut garantifondip sulinermi ajutoornermut sillimmasiinernik tigusinissaa tunngavissinneqarpoq.

Kalaallit Nunaanni sulinermi ajoqusernermut isumannaarineq pillugu inatsimmi allannguutinik atuutilersitsinermut piumasaqaataavoq, tak. § 1, nr. 34 aamma 35, taarsiissuteqarnissamut akisussaaneq pillugu inatsisip Kalaallit Nunaannut atuutilersinneqarnissaanut peqqussutip atuutilersinneqarnissaa, taarsiissuteqarnissamut akisussaaneq pillugu inatsimmi allannguutit ilanngullugit, sulinermi ajoqusernermut isumannaarineq pillugu inatsisip allanngortinneqarnissaanut inatsisip, Arbejdsmarkedets Erhvervssikringi imminut pigisoq pillugu inatsisip aamma taarsiissuteqarnissamut akisussaaneq pillugu inatsisip nr. 2200, 29. december 2020-meersup malitsigisaannik. Matumuuna tunngavik pilersinneqassaaq, taarsiissuteqarnissamut akisussaaneq pillugu inatsisip Kalaallit Nunaannut atuutilersinneqarneranut peqqussummi § 17, imm. 1, oqaaseqatigiit siullliat Kalaallit Nunaanni sulinermi ajoqusernermut isumannaarineq pillugu inatsit malillugu ikiorsiissutinut atuutinnginneranut, tunisassianut akisussaaneq pillugu inatsit malillugu taarsiissuteqarnissamut akisussaaffeqarpat, taamaalillunilu § 1, nr. 34-mi aamma 35-mi allannguutissatut siunnersuutigineqartunut naapertuuttumik pilersitsisoqarluni. Tamatuma kingorna § 1, nr. 34 aamma 35 suliani tunisassiortumut, akunnermiliuttutut niuertumut imaluunniit taakkua sillimmasiisarfiannut akiliisitsinisssamut piumasaqarfiusinnaasuni atuutissapput, ullormi imaluunniit kingusinnerusukkut atuutilerfiusumi. Allannguutit taarsiissuteqarnissamut akisussaaneq pillugu inatsisip allanngortinneqarnerata atuutilersinneqarsinnaanngornera peqatigalugu atuutilissapput.

*§ 3-mut*

*Imm. 1-*imi siunnersuutigineqarpoq, § 1, nr. 1-imi siunnersuut, ajutoornerit pillugit sulianut, ulloq 1. januar 2025 sioqqullugu aallartinneqarsimasunut, atuutissanngitsoq. Sulianut taakkununnga malittarisassat maannamut atuuttut atuutissapput.

Siunnersuutip kingunerissavaa, ajutoornerit akuersaarneqarnissaat pillugit suliat ingerlasut, ulloq 1. januar 2026 sioqqullugu aallartinneqarsimasut, malittarisassat 1. januar 2026 tungaanut atuuttut tunngavigalugit nalilersorneqassasut.

*Imm. 2*-mi siunnersuutigineqarpoq, § 1, nr. 3-mi, 5-imi, 7-imi, 9-mi aamma 19-imi siunnersuut, ajutoornerit pillugit sulianut, ulloq 1. januar 2026 sioqqullugu aallartinneqarsimasunut, aamma inuussutissarsiornermi nappaatit pillugit sulianut, ulloq 1. januar 2026 sioqqullugu nalunaarutigineqarsimasunut atuutissanngitsut. Sulianut taakkununnga malittarisassat 1. januar 2026 tungaanut atuuttut atuutissapput.

Siunnersuummi § 1, nr. 3-mi aamma 19-imi, Kalaallit Nunaanni sulinermi ajoqusernermut isumannaarineq pillugu inatsimmi § 15, imm. 1-ip aamma 2-p, aamma § 44-p, piffissarititat inatsisitigut aalajangerneqartut atorunnaarsinissai, taamaalillunilu kingunerisaanik ataatsimoorussamik aalajangiinissamut piumasaqaat atorunnaarsillugu, ajutoornerit pillugit sulianut, ulloq 1. januar 2026 imaluunniit kingusinnerusukkut suliarineqalertunut aamma inuussutissarsiornermi nappaatit pillugit sulianut, ulloq 1. januar 2026 imaluunniit kingusinnerusukkut nalunaarutigineqarsimasunut, atuutissapput.

Ilanngullugu § 3, imm. 2-p kingunerivaa, inunnut sulisitsisuminni najugaqartunut, nerisaqarnermut ineqarnermullu akigititat pillugit § 1, nr. 7-p, sulianut ingerlasunut, inatsisip ulloq 1. januar 2026 atuutilernerani, sunniuteqassanngitsoq. Taakkununnga sulianut 1. januar 2026 tungaanut malittarisassat atuuttut nangittumik atuutissapput.

Kalaallit Nunaanni sulinermi ajoqusernermut isumannaarineq pillugu inatsimmi § 31, imm. 4-ip allanngortinneqarnissaanik siunnersuutip kingunerivaa, § 1, nr. 9, taarsigassarsiat aningaasanngortinnerannut naleqqersuutit nutarterneqartunut aamma tamatumunnga attuumassuteqartunut allannguutinut, tak. § 1, nr. 5, tunngatillugu, sulinermi ajutoornernut tunngatillugu ulloq 1. januar 2026 imaluunniit kingusinnerusukkut aallartinneqartunut, aamma inuussutissarsiornermi nappaatinut, ulloq 1. januar 2026 imaluunniit kingusinnerusukkut nalunaarutigineqartunut, atuutissasut. Kalaallit Nunaanni sulinermi ajoqusernermut isumannaarineq pillugu inatsimmi § 31-mi malittarisassat maannamut atuuttut, ajutoornerit pillugit suliani, ulloq 1. januar 2026 sioqqullugu aallartinneqartunut, aamma inuussutissarsiornermi nappaatinut, ulloq 1. januar 2026 sioqqullugu nalunaarutigineqartunut atuutsinneqassapput. Immikkut ilitsersuummik nutaamik suliaqartoqassaaq, ulloq 1. januar 2026-miit sulianut nutaanut taarsigassarsiat aningaasanngortinnerannut naleqqersuutinik nutartikkanik imaqartumik.

*§ 3, imm. 3*-mi siunnersuutigineqarpoq*,* § 1, nr. 8-imi taarsiissutinik aamma ajunngitsorsianik tunniussinissamut piffissarititaasup allanngortinneqarnissaanut, aamma § 1, nr. 20-mi ajoqusertunut aamma qimagaasunut Europap avataani najugaqartunut naammagittaalliuuteqarnissamut piffissarititaasup allanngortinneqarnissaaanut siunnersuutit, Arbejdsmarkedets Erhvervssikringip sulinermi ajoqusernerit pillugit suliani tamani aalajangiinerinut, ulloq 1. januar 2026 sioqqullugu aalajangiiffiusimasunut atuutissanngitsut. Aalajangiinernut taamaattunut maannamut maliitarisassat atuuttut atuutissapput.

Siunnersuummi imm. 3-p kingunerissavaa, tak. § 1, nr. 20, taarsiissutinik il.il. tunniussinissamut piffissarititaasoq aamma qaqugu ernialersuisoqarnissaanut piffissaq, suliani taarsiissuteqarnissaq pillugu 1. januar 2026 sioqqullugu aalajangiisoqarsimatillugu, 1. januar 2026-p tungaanut malittarisassat atuuttut naapertorlugit aalajangiinerup ajoqusertumut nalunaarutigineqarneraniit, nangittumik sapaatit akunneri sisamaassasut.

Siunnersuummi imm. 3-p, tak. § 1, nr. 20, ilanngullugu kingunerissavaa, suliani tamani naammagittaalliuteqarnissamut piffissarititaasoq, ajoqusertut aamma qimagaasut Europap avataani najugaqartillugit aamma ulloq 1. januar 2026 sioqqullugu aalajangiisoqartillugu, nangittumik qaammatinik pingasunik sivisussuseqarnera, naammagittaalliuuteqarnissamut piffissarititaasut 1. januar 2026-p tungaanut atuuttut naapertorlugit. Pisuni taamaattuni 1. januar 2026-miit naammagittaalliuuteqarnissamut piffissarititaasoq sapaatit akunneranik arfinilinnik sivisussusilerlugu allanngortinneqassaaq.

*Imm. 4*-mi siunnersuutigineqarpoq*,* Kalaallit Nunaanni sulinermi ajoqusernermut isumannaarineq pillugu inatsimmi § 59 naapertorlugu, sulinermi ajoqusernermut sillimmasiinernik tigusinerup kingunerisaanik, Arbejdsmarkedets Erhvervssikringi pigisanik nalilinnik aamma pisinnaatitaaffinnik tigusaqarsimaguni, ajoqusernermut sillimmasiisarfinnut Garantifondimut tunniunneqassasut. Tunniussinermut peqatigalugu ajoqusernermut sillimmasiisarfinnut garantifondi pillugu inatsisip, aningaasaliisartut peqatigiiffii il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat allanngortinneqarnissaannut inatsimmi nr. 1163, 8. juni 2021-meersumi § 1 Kalaallit Nunaannut atuutilersinneqassaaq, tak. inatsimmi § 17, imm. 3.

Tamanna ilaatigut isumaqarpoq, ajoqusernermut sillimmasiisarfinnut Garantifondi nalinginnaasumik pisortat ingerlatsineranni illuatungeriittut pisinnaatitaaffeqalernissaa, sillimmasiisarfiup suliani, Kalaallit Nunaanni sulinermi ajoqusernermut isumannaarineq pillugu inatsit malillugu suliarineqartuni, pisinnaatitaaffeqarneratut.

Imm. 4-p ilanngullugu malitsigaa, ajoqusernermut sillimmasiisarfinnut Garantifondip, Arbejdsmarkedets Erhvervssikringip sillimmaseqqittarfinnut piumasaqaataanut aamma akiligassaqarfiit piumasaqaataanni tamani sillimmasiisarfiup akiliisinnaajunnaarsimanerani ilanngussinnaanera, Kalaallit Nunaanni sulinermi ajoqusernermut isumannaarineq pillugu inatsimmi § 59 malillugu Arbejdsmarkedets Erhvervssikringip sillimmasiinernik tigusaqarsimatillugu, ajutoornermut sillimmasiisarfik akiliisinnaajunnaarneq pissutigalugu sulinermi ajutoornermut sillimmasiinermik ingerlatsinissamut akuersissutaanik arsaarneqarnera pissutigalugu.

*Imm. 5*-imi siunnersuutigineqarpoq*,* Kalaallit Nunaanni sulinermi ajoqusernermut isumannaarineq pillugu inatsimmi § 59 naapertorlugu Arbejdsmarkedets Erhvervssikringi sillimmasiinernik tigusaqarnermi kingunerisaanik pisussaaffilerneqarsimappat, pisussaaffiit piusut aamma siunissamut atuuttut ajoqusernermut sillimmasiisarfinnut Garantifondimut tunniunneqassasut. Tunniussineq peqatigalugu ajoqusernermut sillimmasiisarfinnut garantifondi pillugu inatsisip, aningaasaliisartut peqatigiiffii il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat allanngortinneqarnissaannut inatsimmi nr. 1163, 8. juni 2021-meersumi § 1, Kalaallit Nunaannut atuutilersinneqassaaq, tak. inatsimmi § 17, imm. 3.

Tamatuma ilaatigut kingunerivaa, ajoqusernermut sillimmasiisarfinnut Garantifondimut pisussaaffiit tigussagai, Kalaallit Nunaanni sulinermi ajoqusernermut isumannaarineq pillugu inatsimmi § 59 malillugu, ajoqusernerit pillugit sulianik ingerlatsineq pineqartillugu, Arbejdsmarkedets Erhvervssikringimut peqqussutaasinnaasut. Pineqarput suliassat, Kalaallit Nunaanni sulinermi ajoqusernermut isumannaarineq pillugu inatsit malillugu sillimmasiisarfinniit tigummineqartut, tassunga ilanngullugit nalunaarutiginninnernik suliaqarneq, paasissutissanik suliaqarneq, § 14 malillugu suliarinninnermut aningaasartuutit aamma ikiuutinut aningaasartuutit matussuserneqarnissaat pillugu apeqqutinut isummernerit, kiisalu § 10, § 39, imm. 4 aamma §§ 43 aamma 64 malillugit taarsiissutinik aamma ajunngitsorsianik il.il. tunniussinermut atatillugu aningaasartuutit. Ilanngullugu ingerlatseqatigiiffiup sulinermi ajutoornernut sillimmasiinerinik tigusinerup kingunerisaanik akiliisinnaajunnaarnermut tunngatillugu Arbejdsmarkedets Erhvervssikringip tigummisinnaasai, ajoqusernermut sillimmasiisarfinnut Garantifondip isumaqatigiissutaasinnaasut aamma pisussaaffiusinnaasut tigussavai.

Imm. 5-ip aamma kingunerivaa, ajoqusernermut sillimmasiisarfinnut Garantifondip ikiorsiissutinut, Kalaallit Nunaanni sulinermi ajoqusernermut isumannaarineq pillugu inatsimmi allaqqasunut, pisussaaffiit tigusinnaassagai. Imaassimanngippat ajoqusernermut sillimmasiisarfinnut Garantifondi pillugu inatsit, imaluunniit ajoqusernermut sillimmasiisarfinnut Garantifondi pillugu inatsisip Kalaallit Nunaannut atuutilersinneqarneranut peqqussut malillugu Garantifondip tamatumunnga pisussaatitaanerani, taamaalilluni ajoqusernermut sillimmasiisarfinnut Garantifondip inatsisit allat imaluunniit sillimmasiinerit allat malillugit pisussaaffiit tigussanngilai, pisussaffiit sulinermi ajoqusernermut tunngassuteqarneri apeqqutaatinnagu. Tamanna assersuutigalugu taarsiissuteqarnissamut akisussaaneq pillugu inatsit malillugu piumasaqaatinut (taarsiissutit assigiinngissutaat) aamma ilassutitut sillimmasiinernut atuuppoq.

*Imm. 6*-imi siunnersuutigineqarpoq, ajoqusernermut sillimmasiisarfinnut garantifondi pillugu inatsisip, aningaasaliisartut peqatigiiffii il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat allanngortinneqarnissaannut inatsimmi nr. 1163, 8. juni 2021-meersumi § 1-ip Kalaallit Nunaannut atuutilersinneqarneraniit, tak. inatsimmi § 17, imm. 3, aamma qaammatit arfinillit ingerlareernerini, Arbejdsmarkedets Erhvervssikringip sillimmasiinerusinnaasunut atortut ajoqusernermut sillimmasiisarfinnut garantifondimut tunniutissavai, tak. § 3 imm. 4 aamma 5, Arbejdsmarkedets Erhvervssikringi taakkuninnga tigummisaqarpat, tassunga ilanngullugit inunnut paasissutissat, sulinermi ajutoornerit pillugit sulianut attuumassuteqartut. Tunniussinermi ilaatinneqarput taamaallaat atortut, Kalaallit Nunaanni sulinermi ajoqusernermut isumannaarineq pillugu inatsimmi § 59 malillugu Arbejdsmarkedets Erhvervssikringip sillimmasiinernik aqutsineranut attuumassuteqartut, aamma ilaatinneqarnatik atortut, Arbejdsmarkedets Erhvervssikringip qitiusumik suliassaanut attuumassuteqartut. Arbejdsmarkedets Erhvervssikringi piffissami ajoqusernermut sillimmasiisarfinnut garantifondi pillugu inatsisip, aningaasaliisartut peqatigiiffii il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat allanngortinneqarnissaannut inatsimmi nr. 1163, 8. juni 2021-meersumi § 1-ip Kalaallit Nunaannut atuutilersinneqarneraniit, tak. inatsimmi § 17, imm. 3, aamma qaammatit arfinillit ingerlareernerini, pisariaqartitsineq naapertorlugu sulinermi ajutoornerit pillugit suliaasinnaasut, tunniussinermut ilaatinneqartut, ingerlaannarnissaannik Garantifondip suliaqarneranik ikiortassavaa, ajoqusernermut sillimmasiisarfinnut Garantifondip nammineerluni suliassanik ingerlatseriaatsinik il.il. pilersitsinissaata tungaanut.

Siunnersuutip kingunerissavaa, Arbejdsmarkedets Erhvervssikringip aamma ajoqusernermut sillimmasiisarfinnut Garantifondip ataatsimoorlutik toqqissisimanartumik sulinermi ajutoornermut sillimmasiinernik tunniussinermik naammassinnissinnaanerat, taamaalillutik ajoqusertut tunniussinermik sunnerneqaqqunagit. Siunnersuut isumaqassaaq, Arbejdsmarkedets Erhvervssikringip qaammatini arfinilinni piffissami pisussaaffinnik aamma pisinnaatitaaffinnik tamanik tunniussinissamut aamma naammassinninnissamut periarfissaqarnissaa, Arbejdsmarkedets Erhvervssikringip Kalaallit Nunaanni sulinermi ajoqusernermut isumannaarineq pillugu inatsimmi § 59 naapertorlugu tigummisinnaasaanik. Piffissami tassani Arbejdsmarkedets Erhvervssikringip sulinermi ajutoornermut sillimmasiinernik eqimattaasinnaasunik, tunniussinermut ilaatinneqartunik, nuussineq angumerisinnaassavaa.

Ajutoornermut sillimmasiinernik eqimattaasinnaasunik ajoqusernermut sillimmasiisarfinnut Garantifondimut tunniussisoqarpat aamma tamatumunnga inunnut paasissutissat ilaatinneqarpata, inunnut paasissutissanik suliarinnittarneq pillugu inatsisip Kalaallit Nunaannut atuutilersinneqarneranut peqqussummi nr. 1238, 14. oktober 2016-imeersumi malittarisassat eqqumaffigalugit tunniussineq ingerlanneqassaaq.

Kalaallit Nunaanni sulinermi ajoqusernermut isumannaarineq pillugu inatsimmi § 59 malillugu Arbejdsmarkedets Erhvervssikringi sulinermi ajutoornermut sillimmasiinernik aqutsisimappat, ulloq tunniussivissaq inaarutaasoq ajoqusernermut sillimmasiisarfinnut Garantifondimut isumaqatigiissutigineqassaaq. Tunniussineq piffissami ajoqusernermut sillimmasiisarfinnut garantifondi pillugu inatsisip, aningaasaliisartut peqatigiiffii il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat allanngortinneqarnissaannut inatsimmi nr. 1163, 8. juni 2021-meersumi § 1-ip Kalaallit Nunaannut atuutilersinneqarneraniit, tak. inatsimmi § 17, imm. 3, qaammatit arfinillit angullugit ingerlassaaq.

Arbejdsmarkedets Erhvervssikringi sulinermi ajutoornermut sillimmasiinernik tigusaqarsimappat, aamma tamatumunnga atatillugu sillimmasiisarfimmiit imaluunniit sillimmasiisarfiup qimataaniit pigisanik nalilinnik imaluunniit pigisanik nalilinnik naammattunik nuussisoqarsimanngippat, Arbejdsmarkedets Erhvervssikringip aningaasartuutit akilerallassavai, pigisat nalillit pisariaqartinneqartut sillimmasiisarfimmiit tiguneqarnissaasa tungaanut.

Kalaallit Nunaanni sulinermi ajoqusernermut isumannaarineq pillugu inatsimmi § 59 malillugu aningaasartuutit Arbejdsmarkedets Erhvervssikringimit akilerneqartut, sillimmasiisarfinnit sulinermi ajutoornermut sillimmasiinermik ingerlatsisuusunit tamanit aningaasaliiffigineqassapput, sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuanni agguataarineq malillugu. Aningaasaliineq pissaaq, Arbejdsmarkedets Erhvervssikringip ukiup aallartinnerani aningaasartuutit atorneqarfiani, sillimmasiisarfinni tamani, sulinermi ajutoornermut sillimmasiinermik ingerlatsisuni, aningaasartuutinik acontomik akileeqqusineratigut, ukiumi tulliuttumi naleqqussarneqarlutik.

Arbejdsmarkedets Erhvervssikringip aningaasartuutai ilaqarsinnaapput, ajoqusernermut sillimmasiisarfinnut Garantifondimut sillimmasiinernik tunniussinermut attuumassuteqarsinnaasunik, tassunga ilanngullugit sillimmasiinernik tunniussinermut aamma naatsorsuutinik naammassinninnermut atatillugu aningaasatuutit. Taamaattunik aningaasartuuteqartillugu Arbejdsmarkedets Erhvervssikringi aningaasartuutit matussuserneqarnissaat aamma pisariaqartitsissaaq.

*Imm. 7*-mi siunnersuutigineqarpoq*,* Kalaallit Nunaanni sulinermi ajoqusernermut isumannaarineq pillugu inatsimmi § 59 malillugu aningaasanik kingornatigut naleqqussaanermi, tak. inatsimmik nalunaarut nr. 75, 16. januar 2017-imeersoq, sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuanni aningaasanik kingornatigut naleqqussaaneq pillugu aalajangersagaq assinganik atuutissaaq, tak. inatsimmik nalunaarut nr. 1186, 19. august 2022-meersoq. Aalajangersagaq assinganik atuutissaaq ukiumi, ajoqusernermut sillimmasiisarfinnut garantifondi pillugu inatsisip, aningaasaliisartut peqatigiiffii il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat allanngortinneqarnissaannut inatsimmi nr. 1163, 8. juni 2021-meersumi § 1-ip Kalaallit Nunaannut atuutilersinneqarfiani, tak. inatsimmi § 17, imm. 3, ukiut tulliuttut marluk ilanngullugit. Piffissami tassani aningaasat sinneruttuusinnaasut, Kalaallit Nunaanni sulinermi ajoqusernermut isumannaarineq pillugu inatsimmi § 59 malillugu Arbejdsmarkedets Erhvervssikringip akileqqusinnaasai, aningaasanik allanik siumoortumik akileeqqusinermut tunngavimmut ilaasinnaapput, Arbejdsmarkedets Erhvervssikringip sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuanni kingornatigut naleqqussaaneq pillugu aalajangersakkamik assinganik atuinikkut akileqqusai.

Imm. 7-mut siunnersuutip kingunerissavaa, sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuanni aningaasaliisanermut ilusiliinerup assinganik atuunnissaa ukiumi, ajoqusernermut sillimmasiisarfinnut garantifondi pillugu inatsisip, aningaasaliisartut peqatigiiffii il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat allanngortinneqarnissaannut inatsimmi nr. 1163, 8. juni 2021-meersumi § 1-ip Kalaallit Nunaannut atuutilersinneqarfiani, tak. inatsimmi § 17, imm. 3, ukiut tulliuttut marluk ilanngullugit, Kalaallit Nunaanni sulinermi ajoqusernermut isumannaarineq pillugu inatsimmi § 59 naapertorlugu aningaasaatigineqarsinnaasunik kingornatigut naleqqussaanikkut. Tamanna aamma atuutissaaq aningaasartuutinik ilaasoqarpat, Arbejdsmarkedets Erhvervssikringimiit ajoqusernermut sillimmasiisarfinnut Garantifondimut sillimasiinernik tunniussinermut attuumassuteqartunik.

Kalaallit Nunaanni sulinermi ajoqusernermut isumannaarineq pillugu inatsimmi § 59 naapertorlugu aningaasartuutinik ilaasoqarpat aamma ajoqusernermut sillimmasiisarfinnut Garantifondimut sillimasiinernik tunniussisoqarpat, kingornatigut naleqqussaanermut kingusinnerusumi ukiumi, ajoqusernermut sillimmasiisarfinnut garantifondi pillugu inatsisip, aningaasaliisartut peqatigiiffii il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat allanngortinneqarnissaannut inatsimmi nr. 1163, 8. juni 2021-meersumi § 1-ip Kalaallit Nunaannut atuutilersinneqarfiani, tak. inatsimmi § 17, imm. 3, siunnersuutigineqarpoq, Arbejdsmarkedets Erhvervssikringip aningaasartuutinik ilaasoqarpat taamaattut aamma ukiuni tulliuttuni marlunni kingornatigut naleqqussaanermut ilanngussinnaagai.

Peqatigitillugu siunnersuutigineqarpoq, aningaasat sinneruttut, Kalaallit Nunaanni sulinermi ajoqusernermut isumannaarineq pillugu inatsimmi § 59 malillugu Arbejdsmarkedets Erhvervssikringip akileqqusimasinnaasai, aningaasanik allanik, sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuat malillugu akileqquneqartunik, acontomik akileeqqusinermut ilaatinneqarnissaat ukiumi, ajoqusernermut sillimmasiisarfinnut garantifondi pillugu inatsisip, aningaasaliisartut peqatigiiffii il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat allanngortinneqarnissaannut inatsimmi nr. 1163, 8. juni 2021-meersumi § 1-ip Kalaallit Nunaannut atuutilersinneqarfiani, tak. inatsimmi § 17, imm. 3, ukiut tulliuttut marluk ilanngullugit. Tamatuminnga siunertaavoq, pisariitsumik naammassinninnissamik qulakkeerineq, § 59 malillugu Arbejdsmarkedets Erhvervssikringi suliassaqartillugu.

Siunnersuutikkut qulakkeerneqarpoq, Arbejdsmarkedets Erhvervssikringip Kalaallit Nunaanni sulinermi ajoqusernermut isumannaarineq pillugu inatsimmi § 59 malillugu sillimmasiinernik aqutsisinnaanerup matuneqarnissaanut aningaasaqarnikkut pisariaqartinneqartunik aningaasaateqarnissaq, aamma tamatuminnga ajoqusernermut sillimmasiisarfinnut Garantifondimut tunniussinissamut.

Oqaaseqaatit nalinginnaasut innersuussutigineqarput, imm. 2.10.

|  |  |  |
| --- | --- | --- |
| **Inatsisissatut siunnersuut inatsimmut atuuttumut sanilliullugu** | | |
| *Oqaasertat atuuttut* |  | *Inatsisissatut siunnersuut* |
|  |  | Kalaallit Nunaanni sulinermi ajoqusernermut isumannaarineq pillugu inatsimmi, tak. inatsimmik nalunaarut nr. 75, 16. januar 2017-meersoq kingusinnerusukkut allannguutit ilanngullugit, tulliuttut allanngortinneqassapput: |
| Kalaallit Nunaanni sulinermi ajoqusernermut isumannaarineq pillugu inatsit  **§ 6. ---**  *Imm. 2*. Ajoqusernernut tunngatillugu inatsisip matuma atuutilerfia tassaavoq ulloq ajoquserfik, imaluunniit sunnigaanerup ajoquserneqarnermut pissutaasup qaangiuffia, aatsaalli inatsimmi allamik aalajangersaasoqarsimanngippat. |  | *Suliassaqartitsinermut ministereqarfik*  **§ 1**  **1.** *§ 6-*imi imm. 1-ip kingorna immikkoortutut nutaatut ikkunneqassaaq:  »*Imm. 2*. Inuup ajoqusernera, tak. imm. 1, timikkut imaluunniit tarnikkut ajoqusernerusinnaavoq aamma ataavartuusinnaavoq imaluunniit qaangiuttussaq. Piumasaqaataanngilaq, inuup ajoqusernera suliaritittariaqarnermik kinguneqarnissaa, imaluunniit inuup ajoqusernerata suliarineqareersimanissaa.«  Imm. 2 tamatuma kingorna imm. 3-nngussaaq. |
| **§ 14.** [….] Sungiusarneqarneq nakorsat nappaammik katsorsaanerannut malitsigitinneqartoq nakorsanit nakkutigineqartumik ingerlanneqassaaq.  *Imm. 2-7. ---*  **§ 15.** Nappaatip katsorsareerneratigut, sungiusaaqqereernikkut imaluunniit piginnaanngorsaaqqereernikkut ajoqusertup siunissami peqqissutsikkut atugarisassai inuussutissarsiorsinnaaneralu naliliiffigissallugit tunngavissaqarpat Arbejdsmarkedets Erhvervssikringip aalajangissavaa ajoqusertoq inuussutissarsiorsinnaanermik annaasaqarnermut taarsiissutinik § 21 naapertorlugu taarsiiffigineqarsinnaanersoq aamma ataavartumik ajuuteqalerneq pillugu ajunngitsorsianik § 22 naapertorlugu tunineqarsinnaanersoq. Sulinermi ajoqusernerup nalunaarutigineqarneraniit ukioq ataaseq qaangiutsinnagu aalajangiiniartoqartassaaq. Inuussutissarsiornikkut nappaatit, Erhvervssygdomsudvalgimut saqqummiunneqartussat, piffissarititaasoq ukiut marluupput.  *Imm. 2.* Sulinermi ajoquserneq toqumik kinguneqarsimappat, imm. 1-imi taaneqartutuut piffissat taakkua ingerlaneranni, toqunerup nalunaarutigineqarneraniit naatsorsorlugu, toqusup qimatai toqusoqarnerani ikaarsaariarnermi tunniunneqartartunik, pilersuisorisamik annaasaqarnermi taarsiissutinik aamma qimagaasunut ajunngitsorsianik tunineqarsinnaanersut aalajangerneqassaaq.  *Imm. 3. ---*  **§ 18**. Ullormusiat suliffissarsiortunut ikiorsiissutini nalunaaquttap akunneranut aningaasat, qaqugukkulluunniit aalajangersarneqartartut aamma ullut 14-it tamaasa kingumut, tunniunneqartartut annertoqatigaat. [… .]  **§ 21.---**  **§ 28. ---**  *Stk. 2.* [….] Suliassaqartitsinermut ministerip inuit sulisitsisuminni najugaqarallartut nerisaqarnerisa ineqarnerisalu nalingat aalajangersassavaa.  *Imm. 3-8*. **---**  **§ 30. ---**  *Imm. 4.* Aningaasat imm. 1-imi pineqartut ullormit aningaasat pisassanngortinneqarnerannik nalunnaaruteqarfiusumiit sapaatit akunnerinit sisamanit kingusinnerusumik tunniunneqarpata, aningaasat sapaatit akunnerinik sisamanik piffissarititaasup naaneraniit tunniunneqarnissaat tikillugu erniat ukiumoortut, kingusinaarluni akiliinermi il.il. ernialersuisarneq pillugu inatsit naapertorlugu annertussusiligaasut annertoqqataannik ernialersorneqassapput. [… .]  *Imm. 5-6.* **---** |  | **2.** *§ 14, imm. 1*-imi*, oqaaseqatigiit pingajuat*,atorunnaarsinneqassaaq.  **3.** *§ 15, imm. 1* aamma *2,* atorunnaarsinneqassapput.  Imm. 3 tamatuma kingorna imm. 1-inngussaaq.  **4.** *§ 18, oqaaseqatigiit siullianni*, »suliffeerunnermi ikiorsiissutit« allanngortinneqassapput: »suliffissarsiortunut ikiorsiissutit«.  **5.** *§ 21, imm. 7, oqaaseqatigiit aappaat, atorunnaarsinneqassaaq taarsiullugulu ikkunneqarluni* »Ajoqusertup piffissamik aalajangiinermiit ukiut marluk imaluunniit sivikinnerusumik utoqqalinersiaqarnissamut ukioritat angussappagit, tak. utoqqalinersiaqarneq pillugu Inatsisartut inatsisaat, taarsiissutissat § 31, imm. 4-mi malittarisassat malillugit tunniunneqassapput, inummut utoqqalinersiaqarnissamut ukiorititat ukiut marluk qaangiunneranni angusussaappagit, aningaasanngorlugit ataatsikkut tunniutassatut naleqqersuut atorlugu, ukiumoortumik ingerlaavartumik taarsiissutinik amerlisarlugu.«.  **6.** *§ 21,* imm. 7-ip kingorna*,* immikkoortutut nutaatut ikkunneqassapput:  »*Imm. 8.* Taarsiissutit § 31, imm. 1, oqaaseqatigiit siullianni malittarisassat malillugit aningaasanngorlugit ataatsikkut tunniutassanngortinneqarpata, ajoqusertoq piffissamiit inuussutissarsiornermik annaasaqarnerup uppernarsineqarneraniit ingerlaavartumik taarsiiffigineqarnissamut pisinnaatitaavoq, taamaattoq sulinermi ajoqusernerup nalunaarutigineqarnera piffissaq sioqqullugu minillugu, aamma taarsiissutit aningaasanngortinneqarnerannut piffissaq angullugu.  Imm. 9. Imm. 7-mi 8-milu malittarisassat §§ 46 aamma 47 malillugit sulianut suliareqqitassanngortinneqartunut atuutissapput. Suliareqqitassanngortitsinermut qinnuteqarnermut piffissaq sioqqullugu imaluunniit Arbejdsmarkedets Erhvervssikringip suliaq suliareqqittussaappagu, tak. § 47, suliani taakkunani taarsiissutinik tunniussisoqarneq ajorpoq.« Imm. 8 tamatuma kingorna imm. 10-nngussaaq.  **7.** *§ 28, imm. 2, oqaaseqatigiit aappaat,* ima oqaasertaqassaaq: »Inunnut sulisitsisuminni najugaqartunut nerisaqarnermut ineqarnermullu akigititat, Kalaallit Nunaanni Akileraartarnermut Aqutsisoqarfimmit ukiumut pineqartumut akigititat aalajangersarneqartut annertoqatigivaat.«  **8.** *§ 30, imm. 4, oqaaseqatigiinni siullerni,* allanngortinneqassapput »Sapaatit akunneri sisamat« uunga: »sapaatit akunneri arfineq-marluk«, aamma »sapaatit akunnerinut sisamanut piffissarititaq« allanngortinneqassaaq imaalillugu: »sapaatit akunnerinut arfineq-marlunnut piffissarititaq«. |
| **§ 31.** ---  *Imm. 4.* Ingerlaavartumik pisartagarititat aningaasanngorlugit ataatsikkut tunniutassanngortinneqarneranni, pisartagarisat piffissami aningaasanngorlugit ataatsikkut tunniunneqarfigisaanni annertussusiat tunngavigineqassaaq, piffissaq tassaalluni piffissaq aningaasanngorlugit ataatsikkut tunniunneqartussat tunniunneqarfigisinnaasaat. Taarsiissutinik aningaasanngorlugit ataatsikkut tunniussassanngortitsisarneq taamaallaat siunissami pisussanut atuutissaaq. Ingerlaavartumik pisartagarititanik aningaasanngorlugit ataatsikkut tunniussisoqartarnissaanut maleruagassat, Suliassaqartitsinermut ministerip aalajangersassavai Nammisorlutik Oqartussat isumaqatigiinniarfigereerlugit.  *Imm. 5. ---* |  | **9.** *§ 31, imm. 4,* imatut allanneqassaaq:  »*Imm. 4*. Ingerlaavartumik taarsiissutit aningaasanngorlugit ataatsikkut tunniutassanngortinneqarneranni, piffissami tunniutassanngortitsinermi taarsiissutissat annertussusaat tunngavigalugit tunniutassanngortitsisoqassaaq. Piffissaq aningaasat tunniunneqarsinnaaffiat, tassaavoq piffissaq tunniutassanngortitsivik. Tunniutassanngortitsineq taamaallaat siunissamut sunniuteqassaaq. Ingerlaavartumik taarsiissutinik aningaasanngorlugit tunniutassanngortitsinermut naleqqersuutit, qaammatinut aamma ukiunut tamakkiisunut, sillimmasiinernik naatsorsuisarnermut tunngatillugu tunngaviit tunuliaqutaralugit aalajangersarneqassapput. Ingerlaavartumik taarsiissutinik aningaasanngorlugit ataatsikkut tunniussisoqartarnissaanut malittarisassat, Suliassaqartitsinermut ministerip Namminersorlutik Oqartussat isumaqatigiinniarfigereerlugit aalajangersassavai.« |
| **§ 35.** Sulinermi ajoquserneq inatsit naapertorlugu aningaasanik pisartagaqarnissamik piumasaqarfiusinnaassangatitaq sapinngisamik piaarnerpaamik kingusinnerpaamillu ajoqusernermiit ullut qulingiluat qaangiutinnginneranni nalunaarutigineqassaaq.    *Imm. 2.* Sulinermi ajoquserneq imm. 1 naapertorlugu nalunaarutigineqanngitsoq, ajoqusernerullu pineraniit sapaatip akunnerisa tallimat qaangiunneranni ajoqusertup tamakkiisumik nalinginnaasumik sulilersinnaasimannginneranik nassataqartoq kingusinnerpaamik tamatuma qaangiunnerani ullut qulingiluat qaangiutinnginneranni nalunaarutigineqassaaq.  *Imm. 3.* Imm. 1 aamma 2 aamma atuuppoq inuussutissarsiornermi nappaatigilikkanut, taamaattorli nalunaaruteqarnissamut piffissarititaq piffissamit nalunaarutiginninnissamut pisussaasup nappaatip inuussutissarsiornermik pissuteqarsorineqarneranik ilisimasaqalerfigisaaniit aallartittumik naatsorsorneqassaaq.  *Imm. 4.* Nalunaaruteqarneq pissaaq sulinermi ajoquserneq toqunermik kinguneqarsimagaluarpalluunniit, imm. 1-3 malillugit nalunaarutigineqareersimagaluarpalluunniit imaluunniit nalunaarutigineqassappat. |  | **10.** *§ 35, imm. 1*-*3,* atorunnaarsinneqassapput, aamma taarsiullugu ikkunneqassaaq:  »Sulisitsisup, ullormiit sulinngiffiusumi siullermiit kingusinnerpaamik ullut 14-it qaangiutsinnagit sulinermi ajutoorneq nalunaarutigissavaa, ajutoorneq ajoqusertup nalinginnaasumik sulisarnermiit sulinngitsoorneranik kinguneqarpat, ullup ajoquserfiup saniatigut.  *Imm. 2.* Sulinermi ajutoornerit, sulinngitsoornermik kinguneqanngitsut, kisianni inatsit malillugu ikiorsiissutinik pisartagaqarnissamut piumasaqaateqarfiusinnaasutut nalilerneqartut, tak. § 10, kingusinnerpaamik ullormiit ajutoorfiusumiit ullut 14-it qaangiutsinnagit sulisitsisumit nalunaarutigineqassapput.«  Imm. 4 tamatuma kingorna imm. 3-nngussaaq.  **11.** *§ 35, imm. 4, oqaaseqatigiit aappaanni,* imm. 3, oqaaseqatigiit aappaanngortussami, »imm. 1-3« imatut allanngortinneqassaaq: »imm. 1 aamma 2 kiisalu § 38«. |
| **§ 36.** Sulilluni ajutoornernik nalunaaruteqartussaatitaavoq sulisitsisoq isumannaarinissamut pisussaatitaasoq, tak. § 52.  *Imm. 2-3. ---*  **§ 37.** Sulisitsisup nalunaaruteqartussaatitaasup, tak. § 36, aamma inuup imminut isumannaariffigisimasup, tak. § 52, imm. 2 aamma 4, ajoqusernerit Arbejsskadets Erhvervssikringimut nalunaarutigissavaat.  *Imm. 2. ---* |  | **12.** *§ 36, imm. 1,* atorunnaarsinneqassaaq.  Imm. 2 aamma 3 tamatuma kingorna imm. 1 aamma 2-nngussapput.  **13.** *§ 37, imm. 1*-imi*,* »Sulisitsisoq nalunaaruteqartussaatitaasoq, tak. § 36« imatut allanngortinneqassaaq: »Sulisitsisoq, tak. § 35, imm. 1 aamma 2«. |
| **§ 38.** Nakorsat kigutillu nakorsaasa inuussutissarsiornermi nappaatigilikkat qularnaatsut taamatullu pasitsaassat, inuussutissarsiornermikkut ilisimalikkatik pillugit Arbejdsmarkedets Erhvervssikringimut aamma Kalaallit Nunaanni Sullivinnik Nakkutilliisoqarfimmut nalunaaruteqartarnissaat pillugu maleruagassat Namminersorlutik Oqartussat isumaqatigiinniarfigereerlugit suliassaqartitsinermut ministerip aalajangersassavai.  **§ 39**. Nalunaarutit sunik paasissutissartaqarnissaat qanorlu nalunaaruteqartoqartarnissaa pillugit maleruagassat Namminersorlutik Oqartussat isumaqatigiinniarfigereerlugit suliassaqartitsinermut ministerip aalajangersassavai.  [… .]  *Imm. 2-3. ---*  *Imm. 4.* Nakorsat uppernarsaatitut oqaaseqaataannut, matumani aamma nakorsat immikkut ilisimasallit uppernarsaatitut oqaaseqaataannut toqusimasunillu pilattaalluni misissuinerit pillugit oqaaseqaatinut, aammattaarlu oqaaseqaatinut allagartatigullu uppernarsaasiussanut allanut, matumani aamma naatsorsuutinik kukkunersiuisut naatsorsuinerannut pisariaqartunut nutserinermullu aningaasartuutit sillimmasiisarfiup aamma Arbejdsmarkedets Erhvervssikringip akilissavaat.  **§ 42.** Kalaallit Nunaanni sulinermi ajoqusernerit pillugit sulianik suliarinninnermi § 41 malillugu paasissutissanik pissarsinissamut akuersissut pissarsiarineqarsinnaavoq, nalunaaruteqartoqarsimaneranik allaganngorlugu uppernarsaanikkut, ajoqusertoq imaluunniit qimagaasoq paasissutissat qanoq ittut pissarsiarineqassanersut erseqqissaavigineqarpat, tamatumunngalu akerliliisinnaanermut piffissarititamik tunineqarluni. |  | **14.** *§ 38, imm. 1-imi,* »Suliassaqartitsinermut ministeri Namminersorlutik Oqartussat isumaqatigiinniarfigereerlugit malittarisassanik aalajangersaassaaq, nakorsat« ima allanngortinneqassaaq: »Nakorsat«.  **15.** *§ 39, imm. 1, oqaaseqatigiit siullianni,* »Nalunaarutit« kingorna »sunik« peerneqassasoq, ikkunneqarlunilu: »sulinermi ajutoornerit aamma inuussutissarsiornermi nappaatit pillugit«.  **16.** *§ 39, imm. 4,* imatut allanneqassaaq:  »*Imm. 4.* Ajutoornerit pillugit suliani sillimmasiisarfiup akiligassat suliani paasissutissanut tunngasut tamaasa akilissavai. Inuussutissrsiornermi nappaatit pillugit suliani Arbejdsmarkedets Erhvervssikringip akiligassat suliani paasissutissanut tunngasut tamaasa akilissavai. Oqaaseqatigiit siullianni aamma aappaanni akiligassat ilaatigut tunngapput nakorsat nalunaarutaannut akiligassat, tassunga ilanngullugit nakorsat immikkut ilinniarsimasut nalunaarutaat aamma toqusumik pilattaalluni misissuinermik nalunaarutit, aamma oqaaseqaatinut aamma uppernarsaatinut allanut, tassunga ilanngullugit kukkunersiuisut naatsorsuutaat pisariaqartinneqartut aamma nutserinerit.«  **17.** *§ 42* imatut allanneqassaaq:  »**§ 42.**Arbejdsmarkedets Erhvervssikringip imaluunniit Ankestyrelsip § 41 malillugu paasissutissanik pissarsitinnani, Arbejdsmarkedets Erhvervssikringip imaluunniit Ankestyrelsip paasissutissat qanoq ittut pissarsiarinissaanut pisariaqalersinnaanera pillugu ajoqusertoq imaluunniit qimagaasut allakkatigut ilisimatissavai. Arbejdsmarkedets Erhvervssikringip imaluunniit Ankestyrelsip aamma ajoqusertoq imaluunniit qimagaasut tamatumunnga akerliliilluni nalunaaruteqarsinnaanermut piffissarititaasumik tunissavai aamma ajoqusertoq imaluunniit qimagaasut tamatumuunakkut eqqartuussivinni suliassanngortitsinermi ajoqutaasinnaasut pillugit ilisimatissavai.« |
| **§ 43.** ---  *Imm. 2.* Nakorsamit katsorsarneqarneq il.il. Arbejdsmarkedets Erhvervssikringip imaluunniit Ankestyrelsip piumasaqarnera malillugu pippat ajoqusertoq nakorsamit katsorsarneqarnerminut il.il., tak. imm. 1, atatillugu angalanermut aningaasartuutinut akiliunneqarnissaminut pisinnaatitaavoq. Aammattaaq qimagusimaneq minnerpaamik nalunaaquttap akunnerinik marlunnik sivisussuseqarsimappat ajoqusertoq katsorsartinnermini il.il. sulinikkut iluanaarutissaagaluanit annaasanut uppernarsaasikkanut taartisiaqarsinnaatitaavoq, tak. imm. 1, oqaaseqatigiit aappaat pingajuilu.  [… .]    *Imm. 3-5.---*  **§ 44*.*** Paasinarsippat ajoquserneq nalunaarutigineqartoq inatsimmi ilaatinneqanngitsoq, tamanna pillugu Arbejdsmarkedets Erhvervssikringi aalajangiissaaq. Sulianut, ajutumeernerit pillugit § 6 malillugu suliarineqartunut, kingusinnerpaamik Arbejdsmarkedets Erhvervssikringip nalunaarummik tigusereernerata kingorna qaammatit pingasut qaangiutsinnagit aalajangiisoqassaaq. Sulianut, inuussutissarsiornermi nappaataalersut allattorsimaffiat pillugit § 7, imm. 1, nr. 1 malillugu suliarineqartunut, piffissaliussaq qaammatit arfiniliupput. Inuutissarsiornermi nappaataalersunut, § 7, imm. 1, nr. 2 aamma § 7, imm. 2 malillugit suliarineqartunut, Erhvervssygdomsudvalgimut saqqummiunneqartussanut, § 15, imm. 1-imi taaneqartoq ukiunik marlunnik piffissarititaasoq taamaallaat atuutinneqassaaq.  *Imm. 2.* Ajoqusertoq ajoqusernerup nalunaarutigineqareerneratigut toquppat, toqqutaasup inatsimmi pineqartunut ilaatinneqarsinnaaneranik qimagaasunut nalunaaruteqarnissami imm. 1-imi piffissarititat taamatulli atuutissapput. Taamaattoqartillugu piffissarititat toqunerup Arbejdsmarkedets Erhvervssikringimut nalunaarutigineqarneraniit naatsorsorneqassapput. *Imm. 3.* Imm. 1 aamma 2 naapertorlugit aalajangiinissaq piffissarititat naannginneranni pisinnaanngippat ajoqusertoq qimagaasulluunniit tamatuminnga ilisimatinneqassapput. Ilisimatitsissut taamaattoq tassaanngilaq aalajangiineq naammagittaalliuutigineqarsinnaasoq. |  | **18**. *§ 43, imm. 2*, *oqaaseqatigiit siullianni* »Ajoqusersimasoq« kingorna ikkunneqassaaq: »aamma ingiaqatigisaq pisariaqartinneqartoq«.  **19.** *§ 44* atorunnaarsinneqassaaq. |
| **§ 49.** ---  *Imm. 2* [….] Ajoqusersimasoq imaluunniit qimagaasut Europap avataaniippata, piffissarititaasoq qaammatit pingasuupput.  *Imm. 3. ---*  *Imm. 4-5. ---* |  | **20.** *§ 49, imm. 2, oqaaseqatigiit pingajuat,* atorunnaarsinneqassaaq.  **21.** *§ 49*-miimm. 3-p kingorna immikkoortutut nutaatut ikkunneqassaaq:  »*Imm. 4.* Ankestyrelsip inatsit manna malillugu sulianik ingerlatsinerani inatsisitigut isumannaatsuuneq aamma inunnik isumaginninnermi allaffissorneq pillugit inatsimmi kapitali 9 kiisalu §§ 68 aamma 70 atuutissapput, imaassimanngippat inatsisip matuma alla kingunerigaa.«  Imm. 4-8 tamatuma kingorna imm. 5-9-nngussapput. |
|  |  |  |
| *Imm. 6*. Ankestyrelsi imm. 1 naapertorlugu naammagittaalliuummik suliaqartinnagu Arbejdsmarkedets Erhvervs- sikringip nalilissavaa naammagittaalliortoq tamakkiisumik ilaannakuusumilluunniit tapersissallugu tunngavissa- qarnersoq. Taamaattumik naammagittaalliuut Arbejdsmarkedets Erhvervssikringimut nassiunneqassaaq.  *Imm. 7-8. ---*  **§ 51.** --- |  | **22.** *§ 49, imm. 6*-mi*,* imm. 7-nngortussami,oqaaseqatigiit pingajuattut ikkunneqassaaq:  »Nalilersuinermi Arbejdsmarkedets Erhvervssikringip aalajangiinermini isummerfigisinnaavai immikkuualuttut piviusunik tunngavillit aamma inatsisinut tunngasut kiisalu missiliuussinerit.«  **23**. *§ 51*-imi *imm. 2-*tut ikkunneqassaaq:  »*Imm. 2.* Ajoqusernermut sillimmasiisarfinnut Garantifondi § 49-mi taaneqartutut sulinermi ajutoornerit pillugit sulianik suliassanngortitseqqiisinnaavoq, ajoqusernermut sillimmasiisarfinnut Garantifondip, ajoqusernermut sillimmasiisarfinnut Garantifondi pillugu inatsit malillugu, ingerlataani.« |
| **§ 52.** ---  *Imm. 6*. [….] Sulisorisat taakku sulisillutik ajoqusernerini aningaasartuutit Arbejdsmarkedets Erhvervssikringimit siumoortumik tunniunneqassapput, qaammatisiutillu malillugit ukiuni tamani sillimmasiisarfinnut sulinermi ajoqusernissamut sillimmasiiffiusartunut tamanut agguaanneqartassallutik. Aningaasartuutit Arbejdsmarkedets Erhvervssikringip Finanstilsyni suleqatigalugu, sulinermi ajoqusersinnaanermut isumannaarineq pillugu inatsimmi § 48, imm. 6, oqaaseqatigiit pingajuat naapertorlugu maleruagassiai naapertorlugit agguaanneqartassapput. [….]  **§ 56.** ---  *Imm. 4.* Aningaasat Arbejdsmarkedets Erhvervssikringip imm. 1 naapertorlugu tunniussimasai § 52, imm. 6, oqaaseqatigiit aappaanni pingajuinilu maleruagassat naapertorlugit, aningaasanik imm. 2 naapertorlugu utertinneqarsimajunnartunik ilanngarlugit sillimmasiisarfinnut sulinermi ajoqusersinnaanermut sillimmasiiffiusartunut tamanut agguaanneqassapput.  *Imm. 5. ---*  **§ 59.** Sulinermi ajoqusersinnaanermut sillimmasiissutit aningaasarsiornermik ingerlataqarneq pillugu inatsimmi § 250, imm. 2 naapertorlugu imaluunniit aningaasarsiornermik ingerlataqarneq pillugu inatsisip Kalaallit Nunaanni atuutilernissaanik pillugu peeqqussut nr. 1252, 15. december 2004-meersumi § 275, imm. 2 naapertorlugu Arbejdsskadestyrelsimit aqutassanngortinneqarsimappata, ajoqusernerit, ullup sillimmasiisarfiup atorunnaarfiata kingornatigut sillimmasiisarfimmut nalunaarutigineqartuttamarmik Arbejdsmarkedets Erhvervssikringimut nassiunne- qassapput. Tamatumunnga peqatigitillugu aningaasaatit sillimmasiisarfiup, aningaasarsiornermik ingerlataqarneq pillugu inatsit naapertorlugu immikkoortissimasai, sillimmasiisarfiullu atorunnaarnerata nalaani inatsit naapertorlugu sillimmasiissutinut pigisaanut tunngasuusut Arbejdsmarkedets Erhvervssikringimut tunniunneqassapput.  *Imm. 2.* Sillimmasiissutit aqunneqarnerannut atatillugu aningaasartuutit Arbejdsmarkedets Erhvervssikringimit siumoortumik tunniunneqartassapput, qaammatisiutillu malillugit ukiuni tamani sillimmasiisarfinnut, sulinermi ajoqusersinnaanermut sillimmasiiffiusartunut tamanut, sulinermi ajoqusersinnaanermut isumannaarineq pillugu inatsimmi § 48, imm. 6, oqaaseqatigiit aappaanni pingajuannilu maleruagassat naapertorlugit agguataarneqassallutik. Aningaasaatit tunniunneqarsimasut maleruagassat taakku malillugit agguataarneqassapput.  **§ 62.** ---  *Imm. 4.* Aningaasat Arbejdsmarkedets Erhvervssikringip imm. 1 naapertorlugu akilersimasai § 52, imm. 6, oqaaseqatigiit sisamaanni tallimaannilu maleruagassat naapertorlugit, aningaasat imm. 2 naapertorlugu utertitsissutaasimasinnaasut ilanngaatigalugit agguataarneqassapput.  *Imm. 5. ---*  **§ 64. ---**  1) ---  2) Inuussutissarsiornermi nappaatigilikkat nalunaarutigineqartut pillugit suliat eqqarsaatigalugit inuussutissarsiornermi nappaatigilikkani aningaasartuutit aningaasalersornerisa ilaannut Arbejdsmarkedets Erhvervssikringi, tak. sulinermi ajoqusersinnaanermi isumannaarineq pillugu inatsimmi § 55 aamma  3) ---  *Imm. 2-3. ---*  *Imm. 4.* Akiliisarneq, akigititat annertussusaat taakkuninngalu akileeqqusineq pillugu maleruagassanik suliassaqartitsinermut ministeri aalajangersaassaaq, matumunga ilanngullugu Ankestyrelsi pillugu maleruagassat eqqarsaatigalugit isumaginninnermut nunamullu namminermut ministeri isumaqatigiinniarfigereerlugu.  [… .]  **§ 65.** Aningaasat Arbejdsmarkedets Erhvervssikringip § 30, imm. 2, aamma § 52, imm. 6 aamma § 56, imm. 1 aamma 5 aamma § 62 naapertorlugit siumoortumik akilerallarsimasaat ukiumoortumik ernianik, aningaasat niuerutigiissutaaneranni Nationalbankip ullormiit ullormut ernialiuttagaasa agguaqatigiissinnerannut naapertuuttunik ernialersorneqassapput. Erniat sulinermi ajoqusersinnaanermut isumannaarineq pillugu inatsimmi § 60, imm. 1 naapertorlugu suliassaqartitsinermut ministerimit maleruagassiat aalajangersarneqartut naapertorlugit naatsorsorneqassapput.  **§ 70.** Inatsit naapertorlugu pisartagarititat ajoqusiisumut, ajoqusertumut taassumaluunniit qimataanut taarsiisussanngortitaasimasumut akilersinniarneqarnissaat piumasarineqarsinnaanngilaq. [… .] |  | **24.** *§ 52, imm. 6, oqaaseqatigiit aappaat,* atorunnaarsinneqassaaq, aamma taarsiullugu ikkunneqassaaq:  »Sulinermi ajutoornermut aningaasartuutit, ikiorteqarnermik qaangiisut, tak. oqaaseqatigiit siulliat, Arbejdsmarkedets Erhvervssikringimit akilerneqassapput. Oqaaseqatigiit aappaat malillugu aningaasartuutinut aningaasaliinerit, ukiumi tassani aningaasartuuteqarfiusumi, sillimmasiisarfinni tamani, Kalaallit Nunaanni sulinermi ajoqusernermut isumannaarinermik ingerlatsisuni, aconto-tut akileqquneqassapput, kingornalu ukiumi tulliuttumi naleqqussarneqarlutik.«  **25.** I*§ 52, imm. 6, oqaaseqatigiit pingajuanni,* oqaaseqatigiit sisamaanngortussami »Arbejdsmarkedets Erhvervssikring« imatut allanngortinneqassaaq: »suliassaqartitsinermut ministeri Arbejdsmarkedets Erhvervssikringip siulersuisuisa inassuteqarnerat malillugu« aamma »oqaaseqatigiit pingajuat« imatut allanngortinneqassaaq: »oqaaseqatigiit sisamaat«  **26.** *§ 56, imm. 4*-mi*,* »§ 52, imm. 6, oqaaseqatigiit aappaat aamma pingajuat« imatut allanngortinneqassaaq: »§ 52, imm. 6, oqaaseqatigiit aappaanniit sisamaannut«  **27.** *§ 59* atorunnaarsinneqassaaq.  **28.** *§ 62, imm. 4*-mi*,* »§ 52, imm. 6, oqaaseqatigiit sisamaat aamma tallimaat« imatut allanngortinneqassaaq: »§ 52, imm. 6, oqaaseqatigiit tallimaat aamma arferngat«  **29.** *§ 64, imm. 1,* *nr. 2*-mi*,* »inuussutissarsiornermi nappaatit aamma« imatut allanngortinneqassaaq: »inuussutissarsiornermi nappaatit,«.  **30.** *§ 64, imm. 1*-imi*,* nr. 2-p kingorna nutaatut normutut ikkunneqassaaq: »3) § 68 malillugu Arbejdsmarkedets Erhvervssikringimit aningaasat, ataatsimoorussamik sillimmasiineq malillugu suliat pineqartillugit, tak. §§ 67-69 aamma«.  Nr. 3 tamatuma kingorna nr. 4-nngussaaq.  **31.** *§ 64, imm. 4, oqaaseqatigiit siullianni*, »akiliineq,« piissaaq, aamma »aamma tamatuminnga akiliisitsiniarneq« imatut allanngortinneqassaaq: », aconto-nngorlugu akiliisitsiniarneq aamma kingornatigut naleqqussaaneq«.  **32.** *§ 65, oqaaseqatigiit siullianni*,», Nationalbankip ullormiit ullormut erniaritittagaasa agguaqatigiissinnerannut naapertuuttunik« peerneqassaaq.  **33.** *§ 65, oqaaseqatigiit aappaanni*, »naatsorsorneqassapput« imatut allanngortinneqassaaq: »aalajangersarneqassapput«.  **34.** *§ 70, oqaaseqatigiit siullianni*,»qimataat« kingorna ikkunneqassaaq: », taamaattoq tak. imm. 2«.  **35.** *§ 70*-imi *imm. 2*-tut ikkunneqassaaq:  *»Imm . 2.* Imm. 1, oqaaseqatigiit siullianni, malittarisassaq atuutissanngilaq imaattoqarpat, nioqqutissanut akisussaaneq pillugu inatsimmi taarsiissuteqarnissamut akisussaasoqartoq imaluunniit akisussaanissamut inassuteqartoqartoq.«  *Atuutilersitsinermut ikaarsaarnermullu aalajangersakkat*  **§ 2**  *Imm. 1.* Inatsit atuutilissaaq ulloq 1. januar 2026, taamaattoq tak. imm. 2.  *Imm. 2.* Suliassaqartitsinermut ministerip § 1, nr. 23-p, 27-p, 34-p aamma 35-p atuutilernissaannut piffissaq aalajangersassavaa. Ministerip aalajangersarsinnaavaa, aalajangersakkat piffissani assigiinngitsuni atuutilernissaat. |
|  |  | **§ 3**  *Imm. 1.* § 1, nr. 1, ajutoornerit pillugit sulianut, 1. januar 2026 sioqqullugu pisimasunut, atuutissanngilaq. Sulianut taakkununnga malittarisassat maannamut atuuttut atuutissapput.  Imm. 2. § 1, nr. 3, 5, 7, 9aamma 19, ajutoornerit pillugit sulianut, 1. januar 2026 sioqqullugu pisimasunut, imaluunniit inuussutissarsiornermi nappaatit pillugit sulianut, 1. januar 2026 sioqqullugu nalunaarutigineqarsimasunut, atuutissanngillat. Sulianut taakkununnga malittarisassat maannamut atuuttut atuutissapput.  Imm. 3. § 1, nr. 8 aamma 20, Arbejdsmarkedets Erhvervssikringip sulinermi ajoqusernerit pillugit suliani aalajangiinerinut, Arbejdsmarkedets Erhvervssikringip 1. januar 2026 sioqqullugu aalajangiiffigisaanut, atuutissanngillat. Aalajangiinernut taakkununnga malittarisassat maannamut atuuttut atuutissapput.  *Imm*. 4. § 59 naapertorlugu, tak. Kalaallit Nunaanni sulinermi ajoqusernermut isumannaarineq pillugu inatsimmut nalunaarut nr. 75, 16. januar 2017-imeersoq, Arbejdsmarkedets Erhvervssikringip sulinermi ajutoornermut sillimmasiinernik tigusaqarnerata kingunerisaanik, pigisanik nalilinnik aamma pisinnaatitaaffinnik pigisaqalersimaguni, taakkua ajoqusernermut sillimmasiisarfinnut Garantifondimut tunniunneqassapput. Tunniussinermut peqatigitillugu, ajoqusernermut sillimmasiisarfinnut Garantifondi pillugu inatsisip allanngortinneqarnissaanut inatsimmi nr. 1163, 8. juni 2021-meersumi § 1, peqatigiiffiit aningaasaliisartut il.il. pillugit inatsit, aningaasanik peqquserluutinik malunnarunnaarsaasarneq pillugu inatsit aamma inatsisit assigiinngitsut allat Kalaallit Nunaannut atuutilersinneqassapput, tak. inatsimmi § 17, imm. 3.  *Imm. 5.* § 59 malillugu, tak. Kalaallit Nunaanni sulinermi ajoqusernermut isumannaarineq pillugu inatsimmut nalunaarut nr. 75, 16. januar 2017-imeersoq, Arbejdsmarkedets Erhvervssikringi sulinermi ajutoornermut sillimmasiinernik tunniussinerup kingunerisaanik pisussaaffilerneqarsimaguni, pisussaaffiit atuuttut aamma atuutilertussat ajoqusernermut sillimmasiisarfinnut Garantifondimut tunniunneqassapput. Tunniussinermut peqatigitillugu, ajoqusernermut sillimmasiisarfinnut Garantifondi pillugu inatsisip allanngortinneqarnissaanut inatsimmi nr. 1163, 8. juni 2021-meersumi § 1, peqatigiiffiit aningaasaliisartut il.il. pillugit inatsit, aningaasanik peqquserluutinik malunnarunnaarsaasarneq pillugu inatsit aamma inatsisit assigiinngitsut allat Kalaallit Nunaannut atuutilersinneqassapput, tak. inatsimmi § 17, imm. 3.  *Imm. 6.* Arbejdsmarkedets Erhvervssikringi sillimmasikkanut tunngasunik atortunik tigusaqarsimaguni, tassunga ilanngullugit inunnut paasissutissat, sulinermi ajutoornernut tigussaasunut tunngasunik, tak. imm. 4 aamma 5, taakkua ajoqusernermut sillimmasiisarfinnut Garantifondimut tunniunneqassapput piffissamiit, ajoqusernermut sillimmasiisarfinnut Garantifondi pillugu inatsisip allanngortinneqarnissaanut inatsimmi nr. 1163, 8. juni 2021-meersumi § 1-ip, peqatigiiffiit aningaasaliisartut il.il. pillugit inatsisip, aningaasanik peqquserluutinik malunnarunnaarsaasarneq pillugu inatsisip aamma inatsisit assigiinngitsut allat Kalaallit Nunaannut atuutilersinneqarneranniit qaammatit arfinillit angullugit, tak. inatsimmi § 17, imm. 3. Arbejdsmarkedets Erhvervssikringi piffissami tassani suliamik ingerlatsinikkut ikiuissaaq, imaassimappat sulinermi ajutoornerit pillugit sulianik ajoqusernermut sillimmasiisarfinnut Garantifondimut nuussisoqartoq.  *Imm. 7.* Sulinermi ajoqusernermut isumannaarineq pillugu inatsimmi § 59 malillugu kingorna aningaasanik naleqqussaanermi, tak. inatsimmik nalunaarut nr. 75, 16. januar 2017-imeersoq, sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuanni naleqqussaaneq pillugu aalajangersagaq assinganik atuutissaaq, tak. inatsimmik nalunaarut nr. 1186, 19. august 2022-meersoq. Aalajangersagaq assinganik atuutissaaq ukiumi, ajoqusernermut sillimmasiisarfinnut Garantifondi pillugu inatsisip allanngortinneqarnissaanut inatsimmi nr. 1163, 8. juni 2021-meersumi § 1, peqatigiiffiit aningaasaliisartut il.il. pillugit inatsit, aningaasanik peqquserluutinik malunnarunnaarsaasarneq pillugu inatsit aamma inatsisit assigiinngitsut allat Kalaallit Nunaannut atuutilertinneqarfianni, tak. inatsimmi § 17, imm. 3, kiisalu ukiuni marlunni tulliuttuni. Piffissami tassani aningaasat sinneruttuusinnaasut, Arbejdsmarkedets Erhvervssikringip § 59 malillugu akiliisitsiniutigisinnaasai, aningaasanik siumoortumik akiliisitsiniarnermut tunngavigisamut ilaatinneqassapput, sulinermi ajoqusernermut isumannaarineq pillugu inatsimmi § 48, imm. 6, oqaaseqatigiit pingajuanni naleqqussaaneq pillugu aalajangersakkap assinganik Arbejdsmarkedets Erhvervssikringip akilertinniagaanut, tak. inatsimmik nalunaarut nr. 1186, 19. august 2022-meersoq. |